
Mitä tarkoittaa ansainnan 
koostaminen useasta lähteestä? 


Arja Haapakorpi, Anu Järvensivu, 
Merja Kauhanen ja Harri Melin 


Tässä kirjassa käsittelemme heikosti tunnettua ja kansainvälisestikin vähäisesti tutkittua työn 
tekemisen tapaa, jossa toimeentuloa koostetaan useista eri lähteistä. Monesta lähteestä tapahtu- 
van toimeentulon hankkimisen yleistymisen taustalla on työmarkkinoiden muutos, jonka myötä 
työn tekemisen mallit moninaistuvat verrattuna perinteiseen palkkatyöhön eli pitkäkestoisiin 
toistaiseksi voimassa oleviin kokoaikaisiin työsuhteisin tai yrittämiseen. Monimuotoinen työnte- 
on tapa ei kuitenkaan ole uusi, sillä sata vuotta sitten ansainnanyhdistäjiä ja usean työn tekijöitä 
lienee ollut enemmistö kaikista maamme ammatissa toimineista. Tästä huolimatta käsillä oleva 
kirja on ensimmäinen aihepiiriä käsittelevä suomalainen tutkimus, sillä vahvasti työmarkkinoita 
hallinnut perinteinen palkkatyö ja yhden työsuhteen malli on aiempina vuosikymmeninä van- 
ginnut tutkijoiden huomion. 

Aikaisempi kansainvälinen tutkimus monista lähteistä ansainnasta rajoittuu kapeisiin nä- 
kökulmiin. Se kohdistuu useimmiten varsin spesifeihin ammattialoihin tai kansantaloustieteen 
näkökulmiin sekä asetelmiin, joissa lähtökohtaisesti oletetaan ihmisellä olevan varsinainen pää- 
työ, jonka oheen hän mahdollisesti ottaa (yhden) sivutyön. Tutkimuksia onkin tehty paljon juuri 
sivutyön tai toisen työn ottamisen motiiveista. Käsillä olevaa tutkimusta voidaankin pitää uutena 
työelämäntutkimuksen avauksena, joka todennäköisesti — ja toivottavasti — johtaa moniin uusiin 
monimuotoista työtä ja monimuotoisia työuria käsitteleviin tutkimuksiin. 

Usean työn tekeminen liittyy työelämän muutoksiin sekä keskusteluihin työelämän muuttu- 
misesta epävarmemmaksi ja työurien silppuisemmiksi. Työsuhteiden muutosta selitetään useil- 
la teoreettisilla lähestymistavoilla, joista yksi yleisimmistä selitysmalleista lienee uusliberalismi 
globaalistuvine työmarkkinoineen ja työmarkkinoiden sääntelyn purkamisineen. Työelämän 

sisällöllistä ja rakenteellista muutosta sekä sen kehyksenä yhteiskunnan muutosta valotetaan 
jälkiteollisen yhteiskunnan ja jälkifordismin käsitteillä (Vallas 2017; Harvey 2005). Palveluihin 
siirtyminen teollisesta massatuotannosta, työvoiman ja tuotannon uudet organisoinnin tavat ja 
teknologian hyödyntäminen ovat jälkiteollisen yhteiskunnan piirteitä, joita yhdistää joustavuus 
vastattaessa globaalin talouden nopeisiin muutoksiin. Palveluistuminen koskee myös asiantunti- 
jatyötä, mikä heijastuu myös muutoksiin ansiotyön tekemisen malleissa ja erityisesti tässä julkai- 
sussa tarkastelun kohteena olevaan yhdistelmätyöhön. 


Suomalaisten työmarkkinoiden keskeisiä piirteitä 
tutkimuksen valossa 


Huolimatta epävarmuuden ja silppuisuuden korostamisesta julkisessa keskustelussa suurin osa 
palkansaajista työskentelee yhä kokoaikaisessa, toistaiseksi voimassa olevassa työsuhteessa. Jat- 
kuvaa kokoaikatyötä tekevien osuus kaikista palkansaajista oli vuonna 2019 73,1 prosenttia (Ti- 
lastokeskus, Työvoimatutkimus 2019a). Muita työsuhteen muotoja on ollut tästä syystä tapana 
nimittää epätyypillisiksi työsuhteiksi. Epätyypillisiä työsuhteen muotoja ovat esimerkiksi mää- 
räaikaiset työsuhteet, osa-aikatyö, vuokratyö ja alustatyöt niiltä osin kuin ne täyttävät työsuhteen 
kriteerit. 

Määräaikaisella sopimuksella työskenteleminen ei ole Suomessa yleistynyt 1990-luvun lopun 
tasosta. Tilastokeskuksen mukaan määräaikaisten työsuhteiden osuus on päinvastoin laskenut 
verrattuna vuoteen 1998, jolloin naisista noin 20 prosenttia ja miehistä noin 15 prosenttia työs- 
kenteli määräaikaisella sopimuksella. Vuonna 2014 vastaavat osuudet olivat naisista 19 prosenttia 
ja miehistä 13 prosenttia. Vuoden 2021 kolmella ensimmäisellä neljänneksellä määräaikaisessa 
työsuhteessa työskenteli keskimäärin 18,7 prosenttia naisista ja 14 prosenttia miehistä (Tilasto- 
keskus, Työvoimatutkimus 20194). Sen sijaan osa-aikatyön tekeminen on yleistynyt, mikä kui- 
tenkin vaihtelee toimialoittain. Osa-aikatyö kuten määräaikaiset sopimuksetkin ovat selvästi 
yleisempiä naispalkansaajilla. (Tieto & Trendit 30.10.2018). 

Vuokratyö puolestaan on muodostunut pysyväksi, vaikkakin suhteellisen pieneksi osaksi 
Suomen työmarkkinoita. Vuoden 2019 Tilastokeskuksen työvoimatutkimuksen mukaan vuok- 
ratyötä teki keskimäärin 46 000 palkansaajaa, ts. noin kaksi prosenttia palkansaajista. Eniten 
vuokratyöntekijöitä oli tukku- ja vähittäiskaupassa, teollisuudessa, rakentamisessa sekä majoi- 
tus- ja ravitsemistoiminnassa. Toisaalta, jos tilannetta katsoo niiden toimialojen arjesta, joissa 
vuokratyötä teetetään usein, kuva voi näyttää toisenlaiselta, ja vuokratyö on enemmän sääntö 
kuin poikkeus. Vuokratyössä on itsensä työllistämiseen ja yrittäjämäiseen työhön liittyviä piir- 
teitä siinä mielessä, että työtä tekevän vastuut ja vapaudet oman työnsä järjestämisen ja aikatau- 
luttamisen suhteen ovat tyypillistä palkkatyötä suurempia. Vuokratyötä tekevä saattaa myös olla 
samanaikaisesti usean vuokratyöyrityksen listoilla, joten hänkin saattaa tehdä useaa työtä. 

Vielä enemmän palkkatyön ja yrittäjyyden rajamailla toimitaan alustataloudessa ja jakamis- 
taloudessa, joiden välinen suhdekin on oma problematiikkansa, johon tässä ei mennä. Alustata- 
louden keskiössä on yleensä digitaalinen alusta, jonka kautta palvelun tarjoaja ja käyttäjä löytävät 
toisensa. Jakamistaloudessa jaettava hyödyke voi olla joko tuote, palvelu, aika tai osaaminen. Ja- 


10 


Mitä tarkoittaa ansainnan koostaminen useasta lähteestä? 


kamistalouteen sisältyvät siten esimerkiksi Airbnb, Uber ja muut vastaavat palvelut. Alustatyötä 
hyödyntävistä yrityksistä tunnetuimpia Suomessa ovat Internetin välityksellä toimivat ruokalä- 
hettipalvelut Wolt ja Foodora sekä siivouspalvelu Freska. Alustatyö on vielä pieni mutta kasvava 
tapa tehdä työtä, ja sitä koskeva tutkimus on vasta alussa. 

Useasta työstä koostuvaa yhdistelmätyötä on tutkittu erityisesti työelämän prekaaristumisen 
näkökulmasta. Sitä on yleisimmin jäsennetty koko elämää läpäisevän epävarmuuden näkökulmas- 
ta, jossa toimijan on oltava jatkuvassa valmiustilassa lunastaakseen paikkansa työmarkkinoilla ja 
yhteiskunnassa (Lorey 2015, Jokinen 2018). Prekaari työvoima joustaa talouden epävarmuudessa 
ja asettuu osaksi työmarkkinoiden normaalia tilaa (Jokinen 2018), jolloin joustotyövoima kantaa 
toimeentulon riskit ja sen seuraukset (Vallas 2017, Harvey 2005). Työsuhteeseen kuuluvat edut, 
kuten lomat ja oikeus sairausajan palkkaan, ja oikeudet kuten työttömyyskorvaus eivät kuulu au- 
tomaattisesti pätkätyön tekijöille (Suoranta & Leinikki 2018; Honkanen 2018). Monista lähteistä 
ansioiden hankkimista ei kuitenkaan voi tyhjentävästi selittää prekarisaatiolla, sillä useaa työtä 
tekevien motiivit muodostavat moninaisen valintojen ja pakkojen kirjon. Kyseessä onkin varsin 
epäyhtenäinen ryhmä. Käsillä oleva tutkimus on toteutettu juuri sen vuoksi, että ilmiötä ei ole 
tutkittu riittävän laajasti erilaisia näkökulmia huomioiden eikä työurien moninaisuuden taustoja 
ole tunnistettu kattavasti. Tuomme esille usean työn tekemisen kirjoa hyödyntäen erilaisia teori- 
ataustoja kattavamman ymmärryksen luomiseksi. 


Tutkimuksen tarkoitus ja tutkittavan ilmiön käsitteellistäminen 


Tutkimuksessa keskustellaan muiden muassa siirtymästä jälkiteolliseen yhteiskuntaan, alustata- 
loudesta, prekarisaatiosta, uusista yrittäjyyden muodoista ja teknologian suomista uusista työn 
tekemisen muodoista. Tässä kirjassa hyödynnämme laaja-alaisesti työelämän ja työsuhteiden 
muutosta käsittelevää keskustelua. Uskomme, että työmarkkinoilla on tapahtumassa peruutta- 
maton siirtymä kohti jälkiteollista työtä (Bell 1973). Uskomme myös, että nopeasti muuttuvat tek- 
nologiat muuttavat työvoiman kysyntää, osaamistarpeita ja työprosesseja (Susskind 2020). Kirjas- 
sa hyödynnämme myös systeemi- ja kompleksisuusteorioihin lukeutuvaa työurien kaaosteoriaa 
(Pryor & Bright 2014) tuodaksemme esiin työelämän eri osa-alueiden ja järjestelmien monimut- 
kaisia kytköksiä ja näistä syntyvää jatkuvaa vaikeasti ennakoitavissa olevaa liikettä. Analysoim- 
me työurien kaaosteorialla useista töistä koostuvien työurien kytköksiä työn verkostomaiseen 
järjestymiseen ja työelämän muutoksiin yhteiskunnan tasolla. 

Koska ansainnan lähteiden yhdistelyyn perustuva työnteon tapa on vasta nyt noussut huo- 
mion kohteeksi, sille ei ole vakiintunutta käsitettä sen paremmin arkikielessä kuin työmarkki- 
nakäytännöissäkään. Kun aloitimme kirjan pohjana olevan tutkimuksen teon vuonna 2019, käy- 
timme väljää termiä ”monimuotoinen ansiotyö”. Tavoitteenamme oli tutkimuksen aikana saada 
parempi ymmärrys kyseisestä työnteon tavasta ja samalla löytää osuvaa käsitteistöä valottamaan 
tällaisen työnteon tavan keskeisimpiä piirteitä. Kuvaamme monitieteisesti ja moninäkökulmai- 
sesti useasta lähteestä ansaintaa koostavia henkilöitä ja heidän työnteon tapaansa nojaten laajasti 
työelämäntutkimuksen alan keskusteluihin. 

Aikaisempien, paljolti usean työn tekemiseen liittyviin motiiveihin keskittyvien tutkimusten 
valossa tiedetään, että ansainnan yhdistelmiä selittää esimerkiksi niukka toimeentulo tai pyr- 
kimys ammatilliseen kehittymiseen, mutta ansainnan yhdistelmiin päätymiseen johtaa yleensä 
monien eri tekijöiden yhteisvaikutus (Bamberry & Campbell, 2012). Usean työn tekemisen seu- 
rauksista on olemassa vain hajanaista tietoa, eikä työnteon tavan luonnetta tai sen variaatioita 
eri ammattialoilla ole aiemmin juuri käsitelty. Mahdollisia seurauksia usean työn tekemisestä 
ovat aiempien tutkimusten mukaan pitkät työpäivät, lisääntynyt stressi seurauksineen, työn ja va- 
paa-ajan väliset ristiriidat, vähentynyt tyytyväisyys ja heikentynyt sitoutuminen päätyöhön sekä 
lisääntynyt työkuorma. Usean työn tekijät voivat kohdata myös aikatauluttamisen ja ajanhallin- 
nan haasteita. (Bamberry & Campbell, 2012.) Toisaalta useissa tutkimuksissa on todettu usean 
työn tekijöiden olevan varsin tyytyväisiä tilanteeseensa, eikä työnteon tapaa ole koettu erityisenä 
rasitteena tai terveysriskinä (Bouwhuis ym., 2017; Kumar & Chaturvedi, 2017). 

Ilmiö on siis kokonaisuudessaan hyvin moni-ilmeinen. Tämän takia usean työn tekemiseen 
voi hyvällä syyllä viitata monimuotoisena ansiotyönä. Ilmiön monimuotoisuuden vuoksi myös 
yhden, saati parhaan, usean työn tekemiseen viittaavan käsitteen valinta on vaikeaa. Sopivin kä- 
site vaihtelee tapauskohtaisesti. Englanninkielisessä kirjallisuudessa samaa tarkoitetaan ennen 
muuta käsitteellä multiple job holding, mutta sen rinnalla käytetään myös käsitteitä portfolio ca- 
reer, dual job holding ja moonlighting. Näiden eri käsitteiden taustalla on erilaisia oletuksia yhdis- 
telmätyöstä ja erityisesti sen taustasta. Kun multiple job holding -käsitteellä viitataan erityisesti 
lukumääräisesti useaan ansiotulon lähteeseen, portfolio career -käsite korostaa myös työn sisäl- 
löllistä luonnetta. Sitä käytetään usein tarkasteltaessa esimerkiksi taiteilijoiden työn tekemisen 
tapaa, jolloin se voi kuvata toimeksiantoja ja työsuhteita myös ansioluettelon tapaisena. Moon- 
lighting -käsitteeseen kytkeytyy viittaus harmaaseen työhön, jota tehdään palkkatyön lisäksi. 
Muilla käsitteillä ei ole suoraa suomenkielistä vastinetta kuin moonlighting-käsitteellä, jota on 
kutsuttu kuutamourakoinniksi. Työnteon tavan moninaisuuden vuoksi myös ansainnan yhdistä- 
jien ryhmää on vaikea määritellä ja rajata yksiselitteisesti, saati laskea heidän määräänsä. Suomes- 
sa monimuotoista työtä teki Eurostatin tilastojen mukaan 6,1 prosenttia työllisistä vuonna 2017 
(https://ec.europa.eu/eurostat/data), ja määrän voi olettaa lisääntyvän. 

Vaikka usean työn tekeminen on vähän tutkittua, eikä sille ole yksiselitteistä käsitettä, se 
saattaa esiintyä keskeisenä työn piirteenä operoitaessa monilla tutuilla käsitteillä. Usean työn 
tekemiseen ja usean työn tekijöihin voidaan viitata esimerkiksi seuraavilla käsitteillä: ammatin- 
harjoittaminen ja ammatinharjoittaja, ansainnan koostaminen / yhdistäminen useista lähteistä 
ja ansainnan tapojen yhdistäjä, freelance-työ ja freelancer, itsensä työllistäminen ja itsensätyöl- 
listäjä, monimuotoinen työ ja monimuotoinen työura, toimeksisaaja (independent contractor), 
usean työn tekeminen (multiple job holding) ja usean työn tekijä sekä yhdistelmätyö (kombotyö) 
ja yhdistelmätyöntekijä. Myös yksinyrittäjä on laskettavissa tällaisiin lähikäsitteisiin. Niin ikään 
viime aikoina laskutuspalvelua käyttäviin rajatulla kevytyrittäjän käsitteellä voidaan viitata useaa 
työtä tekeviin. Toisaalta myös vuokratyöntekijöistä ja osa-aikatyötä tekevistä löytyy useaa työtä 
tekeviä. 

Osa mainituista käsitteistä on varsin toimialaspesifejä, kuten terveydenhoidossa usein käytet- 
ty ammatinharjoittaja tai kulttuurin ja median aloilla ”kiinnitettynä olemisen” vastakohdaksi ai- 
koinaan syntynyt freelancer. Näistä ensin mainitut ovat muodollisesti usein yrittäjiä, kun taas jäl- 

kimmäiset toimivat monesti määräaikaisissa palkkatyösuhteissa, mutta toisinkin voi olla. Vaikka 
niin ammatinharjoittajat kuin freelanceritkin voivat tehdä useaa työtä ja heitä voivat yhdistää 
monet tutkimuksessamme esiin tulleet seikat, heidän työmarkkina-asemansa saattavat poiketa 
olennaisestikin toisistaan. Toisaalta molemmat lasketaan lukeutuviksi itsensätyöllistäjiin, kuten 
myös apurahansaajat ja yksinyrittäjät. 

Monet ammatinharjoittajat, yksinyrittäjät, freelancerit tai itsensätyöllistäjät lukeutuvat tutki- 
muksemme kohderyhmiin ja juuri näitä ryhmiä koskevista tutkimuksista löytyy merkittäviä yh- 
tymäkohtia tutkimukseemme. Kyseinen käsitteistö ei kuitenkaan suoraan sovellu nimenomaan 
useaa työtä tekeviä käsittelevään tutkimukseemme, sillä kaikki edellä mainittujen kategorioiden 
työtä tekevät eivät välttämättä tee useaa työtä. Lisäksi useaa työtä tekevät myös kyseisten kate- 
gorioiden ulkopuoliset, kuten juuri multiple job holding -tutkimusperinteen ytimen muodosta- 
vat (usein pitkäkestoiseenkin) päätyöhön sivutyön yhdistävät palkansaajat. Rekisteriaineistojen 
perusteella suurimman useaa työtä tekevien ryhmän muodostavat juuri palkansaaja-asemassa 
toimivat työntekijät. 

Edellä luetellut käsitteet ovat toisiinsa nähden monimutkaisesti limittyviä ja epäselvästi rajau- 
tuvia. Osaa käsitteistä on tapana käyttää viittaamaan lähinnä vain työtä tekevään (esim. amma- 
tinharjoittaja, itsensätyöllistäjä), kun taas osa on luontevampia työnteon tapaan viitattaessa (mo- 
nimuotoinen työ, ansainnan yhdistäminen useasta lähteestä). Kun halutaan puhua sekä työnteon 
tavasta että sen soveltajista, on yhä vaikeampaa löytää yhtä sopivaa ja osuvasti eri tarkoituksiin 
taipuvaa käsitettä. 

Vakiintuneen käsitteen puuttuessa päädyimme tässä kirjassa käyttämään tarkastelun paino- 
pisteestä riippuen erilaisia käsitteitä niin työnteon tavasta kuin työtä tekevistäkin. Käytettäviä 
käsitteitä ovat usean työn tekeminen, ansainnan yhdistäminen (eri lähteistä), yhdistelmätyö, 
hybridityö ja monimuotoinen (ansio)työ. Puhumme myös monimuotoisesta työnteon tavasta, jota 
määritellessä otamme kantaa myös siihen, millaisella aikavälillä usean työn tekeminen ilmenee. 
Lähdemme ajatuksesta, että on syytä tarkastella tutkimushetkeä pidempää aikaperspektiiviä, ku- 
ten työuraa ja työnteon tapaa. 

Usean työn tekeminen ja ansainnan koostaminen ja yhdistäminen useasta lähteestä ovat 
konkreettisia ja ilmiötä kuvaavia käsitteitä. Ne ovat myös luonteeltaan varsin neutraaleja eivätkä 
sinällään sitoudu mihinkään tiettyyn teoria- tai tutkimusperinteeseen. Käsitteissä työtä tekevän 
subjektius kohdistuu töiden tekemiseen ja työpaletin yhdistämiseen. Sen sijaan esimerkiksi käsit- 
teessä itsensätyöllistäjä korostuu työmarkkinatoimijuus hieman samaan tapaan kuin työhallin- 
non ilmauksessa ”omassa työssään työllistyvä”, jota usein käytetään määrittelemään työttömyys- 
turvaa poissulkevaa työtä, kuten tutkimusrahoitusten hakemista tai taiteen tekemistä. Käsite 
usean työn tekeminen johtaa kuitenkin helposti ajattelemaan, että useaa työtä tehdään koko ajan 
tai ainakin juuri tutkimushetkellä, mikä ei ollut työnteon tapaan ja työuranäkökulmaan kohden- 
tuvan tutkimuksemme kriteeri. Samoin usean työn tekeminen karsii pois muita ansainnan tapoja 
ja tulolähteitä, joille kuitenkin halusimme olla avoimia. Tässä mielessä ansainnan yhdistäminen 
useasta lähteestä on täsmällisempi ilmaus, mutta se on toisaalta käytössä kankea. Esimerkiksi 
siitä johdettu ansainnan (tapojen / lähteiden) yhdistäjä ei avaudu kovin hyvin. Nämä toimijuuk- 
sia ilmentävät käsitteet sopivat kuitenkin eri tasojen ja järjestelmien välisten dynamiikkojen ja 

kytkösten tarkasteluun, joissa niitä käytetään tässä kirjassa kuvattaessa ilmiötä työurien kaaos- 
teoriaa (Pryor & Bright 2014) soveltaen. 

Monimuotoisen ansiotyön käsitettä käytetään kirjassa erityisesti tilastoihin perustuvissa eko- 
nomistisissa työmarkkinatason tarkasteluissa. Käsitevalinta perustuu osaltaan englanninkieli- 
seen multiple job holding -tutkimusperinteeseen. Monimuotoinen ansiotyö on ilmiön moninai- 
suudelle tilaa antava käsite, joka vastapainoksi vaatii avaamisen ja tarkan määrittelyn kussakin 
käyttötapauksessa. 

Yhdistelmätyön käsite taas kuvaa ennen muuta työn koostumusta, esimerkiksi ammattien ja 
alojen näkökulmasta. Usean työn tekemisestä syntyy yhdistelmätyötä. Yhdistelmätyö on hieman 
staattinen ilmaus, mutta se on toimiva käsite ilmaisemaan esimerkiksi kahden tai useamman eri 
ammattialan töistä ja tehtävistä koostuvaa yhden ihmisen työkokonaisuutta. Myös kombotyön ja 
hybridityön käsitteet soveltuvat samaan tarkoitukseen. Tässä käytämmekin yhdistelmätyön käsi- 
tettä juuri ammattialoittaisissa tarkasteluissa. 

Tämä kirja auttaa ymmärtämään monimuotoisia työnteon tapoja ja useaa työtä tekeviä hen- 
kilöitä. Samalla se kertoo niistä haasteista, joita useaa työtä tekevät kokevat yrittäessään toimia 
yksinkertaisempiin työnteon malleihin ja kategorisointeihin perustuvissa institutionaalisissa ke- 
hyksissä. Käsillä oleva tutkimus kohdistuukin tilanteeseen, jossa työelämän suhteet ja käytännöt 
ovat muuttuneet, mutta institutionaaliset järjestelmät ja käytännöt eivät vastaa muuttunutta ti- 
lannetta. Kirja avaa uusia näkökulmia aiheeseen erityisesti korkeakoulutettujen osalta. 


Tutkimuksen toteutus 


Kirja perustuu Työsuojelurahaston ja kumppaniliittojen rahoittamaan Monimuotoinen ansiotyö 
- käytännöt ja yhteiskunnallinen kehys -tutkimukseen. Projekti toteutettiin Tampereen yliopiston 
työelämän tutkimuskeskuksen johdolla vuosina 2019-2021 monitieteisellä otteella analysoimalla 
monimuotoista ansiotyötä, sen erilaisia variaatioita eri ammattialoilla ja sitä kehystäviä institu- 
tionaalisia rakenteita. Tutkimuksessa haettiin vastauksia seuraaviin kolmeen tutkimuskysymyk- 
seen: 
1. Millaista on eri ammattialoilla tehtävä monimuotoinen ansiotyö, ketkä sitä tekevät 
sekä miten, ja miksi ja millaisia polkuja pitkin siihen päädytään? 
Millaisia myönteisiä piirteitä ja toisaalta haasteita ja ongelmia työnteon tapaan liittyy? 
3. Millaisin keinoin tutkimuksessa havaittuja ongelmia olisi mahdollista ratkaista? 


Tutkimus perustuu monipuolisille empiirisille aineistoille. Tutkimuksessa kerättiin teema- 
haastatteluihin perustuva laadullinen aineisto (45 haastattelua). Laadullista aineistoa kerättiin 
lähtökohtaisesti tutkimushankkeen kumppaniliittojen edustamilta aloilta. Liittojen jäsenten 
työn luonne ja työsuhteet poikkeavat toisistaan, minkä vuoksi aineisto tarjoaa monia näkökul- 
mia tutkimuskohteeseen. Eri ammattiryhmiä tutkimalla saadaan esiin monimuotoisen ansiotyön 
diversiteettiä. Lisäksi analyyseissä on hyödynnetty olemassa olevia tilasto- ja survey-aineistoja. 
Aineistoa koottiin kokeilevasti myös digitaalisella pelillistetyllä sovelluksella. Kokeilun tuottama 
tieto ja kokemus esitellään kirjan liiteosassa (Liite 1). Digitaalisen chattibotti-tutkimushaastat- 

telijan tuottaman aineiston antamaa kuvaa usean työn tekemisestä peilataan muun materiaalin 
tuottamaan kuvaan. Niin ikään tuodaan esiin kokemuksia chattibotista tutkimushaastattelijana. 

Tilastokeskuksen rekisteriaineistoista selvitettiin laajemmin, ketkä niiden mukaan tekevät 
useaa työtä. Samoin eroteltiin erilaisia yhdistelmätyön tyyppejä sekä analysoitiin ansainnan yh- 
distäjien tuloprofiileja. Erityinen painopiste tutkimuksessa oli kuitenkin korkeakoulutettujen 
työssä. Tutkimusta varten haastateltiin korkeakoulutettuja teatterin, median, tekniikan, kaup- 
patieteiden, yhteiskuntatieteiden ja kasvatustieteiden aloilta. Teemahaastatteluihin perustuen 
kirjassa luodaan toisaalta eri alat kattavaa yleiskuvaa ansainnan yhdistämisestä suhteuttaen sitä 
muutoksiin työn organisoinnissa ja ylipäänsä työelämässä. Toisaalta eritellään ammattialojen eri- 
tyispiirteitä. 

Haastatteluaineiston keruuseen ja käsittelyyn haettiin lupa Tampereen yliopiston ihmistietei- 
den eettiseltä toimikunnalta. Uusien EU:n tietosuojaa koskevien ohjeiden mukaan ammattijärjes- 
tötoiminta määritellään arkaluonteiseksi tiedoksi. Vaikka haastatteluissa ammattijärjestötoimin- 
ta ei ollut haastatteluteemana, tutkimusprojektin kokonaisuuden näkökulmasta pääteltiin luvan 
olevan tarpeellinen. 

Kirja koostuu tämän johdantoluvun lisäksi kuudesta luvusta. Luvussa kaksi Harri Melin ku- 
vaa suomalaisen työelämän muutoksia. Luvussa painotetaan, että työelämään ja sen rakenteisiin 
kuuluu jatkuva muutos. Jotkut muutokset ovat nopeita, kuten vaikkapa etätyön yleistyminen ko- 
ronapandemian aikana. Toisaalta jotkut työelämän rakenteet vaikuttavat melko pysyviltä, kuten 
sukupuolen mukaan eriytyvät alat ja työelämän valtasuhteet. 

Luvussa kolme Merja Kauhanen tarkastelee monimuotoisen ansiotyön tekemistä Suomessa 
Tilastokeskuksen laajoihin, edustaviin rekisteriaineistoihin perustuvan analyysin perusteella. 
Luvulla on kolme keskeistä tavoitetta. Ensimmäinen tavoite on tuottaa peruskuvaus usean työn 
tekijöiden rakenteesta. Toisena tavoitteena on tarkastella usean työn tekijöiden rakenteessa tapah- 
tuneita muutoksia keskeisten taustamuuttujien suhteen. Kolmantena tavoitteena on tarkastella 
usean työn tekijöiden ansiotulojen tasoa ja hajontaa sekä muodostaa kuvaa usean työn tekijöiden 
toimeentulosta. 

Luvussa neljä Arja Haapakorpi tutkii yhdistelmätyön tekemisen ehtoja ja työtä neljässä am- 
mattiryhmässä haastatteluaineiston valossa. Tutkimuksen taustalla on jälkiteollisesta yhteis- 
kunnasta, prekaariudesta ja asiantuntijatyöstä rakentuva teoreettinen kehys tämän asiantunti- 
jatyön tekijöiden erityisen ansiotyömallin tarkasteluun. Luvussa tarkastellaan yhdistelmätyön 
koherenssia ja mielekkyyttä tilanteessa, jossa toimeentulo koostuu useasta lähteestä ja voi siten 
olla riski työn sisällön koherenssin näkökulmasta. Motiivit ja syyt monista lähteistä ansaintaan 
vaihtelevat kuitenkin toimeentulon pakosta mielekkäämpiin motiiveihin, mikä on yhteydessä 
työmarkkina-asemaan. Tutkimuksen kohteena ovat yhdistelmätyötä tekevät korkeakoulutetut 
taiteen ja kulttuurin, yhteiskunta- ja käyttäytymistieteiden, talous- ja hallintotieteiden sekä tek- 
niikan aloilta. Eri alojen ammattilaisten tutkiminen tuo tutkimukseen tarpeellista kirjoa suh- 
teessa työmarkkina-asemaan ja yhdistelmätyön ammatilliseen profiiliin, jotta yhdistelmätyötä 
voidaan luodata laajemmin. 

Luvussa viisi Anu Järvensivu analysoi usean työn tekemistä kompleksisena systeemisenä ilmi- 
ona käyttäen perustana tutkimushankkeen koko teemahaastatteluaineistoa. Käyttämällä työurien 
kaaosteoriaa on mahdollista kuvata ansainnanyhdistäjien työurien kytköksiä työn verkostomai- 

seen järjestymiseen ja muuttuvaan työelämään. Viitekehys mahdollistaa myös samankaltaisten 
mallien ja muotojen löytämisen työurien, työn järjestymisen ja muuttuvan työelämän tasoilta, 
mikä on uudenlainen tapa tarkastella näiden tasojen välisiä suhteita ja keskinäisriippuvuuksia. 
Luvun toisena tavoitteena onkin avata työurien kaaosteoriaa ja sen soveltamismahdollisuuksia, 
joita toistaiseksi on Suomessa hyödynnetty niukasti. 

Luvussa kuusi esitetään usean työn tekemistä koskevan tutkimuksen johtopäätökset. Tämän 
lisäksi luku sisältää myös suosituksia. Suositukset ansainnan yhdistäjien työnteon tavasta havait- 
tujen ongelmien mahdollisista ratkaisuista voidaan tiivistää kolmeen: 1) työtä ja sen tekijöitä kos- 
kevien käsitteiden ja käsitysten päivitys, 2) työnteon sopimussuhteiden ja ihmisen työttömyys- ja 
sosiaaliturvan irrottaminen toisistaan ja tarvittavien uusien mallien kehittäminen molempiin 
sekä 3) työelämän kehittämisen menetelmien ja niitä taustoittavan suomalaisen työelämän kehit- 
tämisparadigman uudistaminen siten, että ne soveltuisivat myös tilanteisiin, joissa työtä tehdään 
itsellisesti verkostomaisissa suhteissa. 

Työn muuttuvat maailmat 


Harri Melin 


Johdanto 


“Jos työ olisi herkkua, herrat tekisivät sen itse”, sanoo vanha suomalainen sananlasku. Tähän 
kiteytyy paljon siitä, mitä me työllä ymmärrämme. Työ on kovaa, ja sitä ei pidetä herkkuna. Jos 
se sellaista olisi, sen tekisi joku muu kuin sen nykyinen tekijä. Toki yhä useampi työntekijä myös 
nauttii työstään ja tekee sitä mielellään. Ihminen on aina tehnyt työtä, mutta työ, sellaisena kuin 
me sen ymmärrämme, on syntynyt noin kolmensadan viimeksi kuluneen vuoden aikana. Työ on 
jotakin, jota ihminen tekee yrittäjätuloa tai palkkaa vastaan. Sellainen työelämä, jota meillä nyt 
tutkitaan ja jonka muutoksia seurataan, syntyi noin viisikymmentä vuotta sitten. Kyse on siten 
myös yhteiskuntatieteellisen tutkimuksen näkökulmasta varsin nuoresta ilmiöstä. 

Työelämään ja sen rakenteisiin kuuluu jatkuva muutos. Työelämä ei ole koskaan ollut pysähty- 
nyt ja muuttumaton, vaan se kehittyy ja muuntuu jatkuvasti. Jotkut muutokset ovat nopeita kuten 
uusien ammattien syntyminen. Kymmenisen vuotta sitten ei ollut näköpiirissä, että Suomessakin 
monen ihmisen ammatti olisi tänä päivänä tubettaja tai bloggaaja. 2020-luvun työn ja ammattien 
maailma näyttää hyvin erilaiselta, jos sitä tarkastellaan tutkijan tai vaikkapa työtä hakevan nuo- 
ren näkökulmasta. Toisaalta jotkin työelämän rakenteet vaikuttavat melko pysyviltä. Ammattien 
jakautuvat edelleen miesten ja naisten töihin, ja myös työpaikkojen valtasuhteet ovat muuttuneet 
hyvin hitaasti. 

Työelämästä kerrotaan monenlaisia tarinoita. Viime vuosina on kannettu huolta epävarmuu- 
den kasvusta. Joidenkin tutkijoiden mielestä elämme nopeasti rapautuvan palkkatyön yhteis- 
kunnassa. Toiset tutkijat taas kiinnittävät huomionsa tekniseen muutokseen. Monien arvioiden 
mukaan digitalisaatio ja robotit muuttavat koko työn maailman. Jotkut tutkijat puolestaan väittä- 
vät, että työelämä on muuttunut paljon vähemmän kuin julkisuudessa väitetään. Kansainvälisiä 

vertailuja tekevät tutkijat taas huomauttavat, että monissa maissa teollistuminen ja palkkatyöl- 
le perustuvan yhteiskunnan kehittyminen on vasta alkamassa. Työn ja työelämän tarinoita on 
monia. Valittu näkökulma vaikuttaa olennaisesti siihen, millainen kuva työstä kerrotaan. Tässä 
luvussa pohdin Suomen työelämän tarinaa, ja analysoin muutoksia, joita työssä on tapahtunut 
siirryttäessä teollisuudesta palveluihin ja edelleen uusiin työn tekemisen muotoihin. Analyysini 
kohdistuu siis 1960-2020-lukujen väliseen aikaan. 


Työelämän muutoksen vuosikymmenet 


Pertti Haapala (2018) on osoittanut, että Suomi oli eurooppalaisittain hyvin pitkään maatalous- 
valtainen maa, joka teollistui myöhään ja jossa poliittisilla päätöksillä on vuoroin padottu ja vuo- 
roin vauhditettu rakenteellisia muutoksia. Vaikka nykyaikainen palkkatyön yhteiskunta rakentui 
meille vasta 1960-luvulla, suomalaista työelämää on tutkittu pitkään. Eino Kuusen väitöskirja 
talvityöttömyydestä maamme suurimmissa kaupungeissa julkaistiin jo vuonna 1914. Samoihin 
aikoihin rantautui Suomeen myös uusi johtamisoppi. Fredrick Taylorin (1914) ajatuksia alettiin 
soveltaa suomalaisissa tehtaissa vain muutama vuosi Tieteellisen liikkeenhoidon periaatteiden 
ilmestymisen jälkeen. Pauli Kettunen (1997) on kiinnostavalla tavalla kuvannut, kuinka ripeästi 
uudet johtamisen ja työn organisoinnin opit levisivät maassamme. Käytännössä taylorismi vai- 
kutti suomalaisen teollisuuden työn organisointiin joitain yksittäisiä poikkeuksia lukuun otta- 
matta kuitenkin vasta toisen maailmansodan jälkeen. 

Sosiologisen työelämän tutkimuksen alku Suomessa paikantuu 1950-luvun puoliväliin. Tuol- 
loin valmistui varsin lyhyen ajan kuluessa useita teollisuutta, teollisuustyötä ja automaatiota kä- 
sitelleitä väitöstutkimuksia. 1950-luvun teollisuussosiologiset väitöstutkimukset olivat monella 
tapaa aikaansa edellä, sillä suomalainen yhteiskunta ei ollut tuolloin vielä sellainen palkkatyön 
yhteiskunta kuin ne kuvaukset, jotka väitöskirjoista lukijalle piirtyy. Teollisuustyö, sen ristirii- 
dat ja työn muutokset, koskettivat tuolloin vain pientä osaa työvoimasta. Isossa kuvassa Suomi 
oli edelleen maataloudesta elävä ja maalla asuva maa- ja metsätaloustyöläisten ja talonpoikien 
yhteiskunta. Toista maailman sotaa seurannut jälleenrakennuksen aika oli ohi, ja pienviljely osa- 
vuotisen metsätyön tukemana elätti suurinta osaa väestöstä. Kaupungistuminen ei vielä ollut tyh- 
jentänyt maaseutua, ja teollisuusyhteisöt elivät omaa paternalistista arkeaan. 

Yhteiskunnan suuri rakennemuutos ajoittui 1960- ja 1970-luvuille, jolloin Suomi kaupungistui 
ja palkkatyöläistyi nopeasti 1960-luvun alusta lähtien. Suomalaiset muuttivat maalta kaupunkei- 
hin ja pientiloilta tehtaisiin. Teollisuuden ohella myös palvelut laajenivat. Työelämässä palkkatyö- 
läisten määrän kasvu näkyi myös työmarkkinasuhteissa. Työläisiä edustaneet ammattijärjestöt 
yhdistyivät vuonna 1966 uudeksi suureksi keskusliitoksi, ja samalla perustettiin nykyinen SAK. 
Uuden SAK:n syntyä seurasi nopea ammatillisen järjestäytymisen kasvu. Merkille pantavaa on, 
että kaikkein eniten lisääntyi toimihenkilöiden ja akateemisesti koulutettujen asiantuntijoiden 
ammatillinen järjestäytyminen. 1960-luvun lopussa solmittiin ensimmäiset tulopoliittiset koko- 
naisratkaisut, joissa sovittiin palkkojen ohella myös valtiollisen sosiaalipolitiikan asioista. 

Suomesta tuli palkkatyön yhteiskunta 1970-luvulla. Tuolloin palvelut työllistivät jo noin puo- 
let ammatissa toimivista, teollisuudessa työskenteli noin kolmannes ja alkutuotannossa noin joka 

kuudes. Merkillepantavinta oli nopea palveluiden - aluksi erityisesti julkisten palveluiden — kas- 
vu ja maatalouden supistuminen. Nyt, 2020-luvun alussa, Suomi on palveluiden yhteiskunta, yli 
70 prosenttia ammatissa toimivista saa toimeentulonsa palveluista ja teollisuuden osuus on enää 
neljännes. Julkinen sektori on kasvanut melko paljon vuodesta 1975, jolloin kuntien ja valtion 
osuus palkan saajista oli neljännes, sillä vuonna 2016 vastaava osuus oli kolmannes. Julkisen sek- 
torin työllisyyden rakenne on myös muuttunut. 1970-luvulla kunnat ja valtio työllistivät jokseen- 
kin yhtä paljon. Viimeksi kuluneiden kahdenkymmenen vuoden aikana valtion osuus julkisen 
sektorin työllisyydestä on supistunut, ja kuntien puolestaan kasvanut. Samaan aikaan julkisen 
sektorin asiantuntijatehtävien määrä on kasvanut tuntuvasti, ja suorittavien tehtävien määrä on 
pudonnut. Nyt valtion osuus julkisen sektorin työllisistä on enää viidennes. 

Työttömyys oli merkittävä yhteiskunnallinen kysymys 1970-luvulla. Vuonna 1975 presidentti 
Kekkonen ”runnasi kasaan” hätätilahallituksen, kun työttömyys kasvoi noin kuuteen prosent- 
tiin, ja työttömiä oli 63 000. Hätätilahallituksesta huolimatta työttömyys jatkoi kasvuaan ja oli 
pahimmillaan kahdeksan prosenttia vuonna 1978. Tämän jälkeen harjoitettu elvytyspolitiikka 
yhdessä kansainvälisen talouskasvun kanssa kohensivat työllisyyttä. Suomessa saavutettiinkin 
käytännöllisesti katsottuna täystyöllisyys 1980-luvun lopussa. Tuolloin kannettiin kovasti huolta 
työvoiman riittävyydestä. Pian tämän jälkeen Suomi syöksyi syvään lamaan, ja pahimmillaan 
1990-luvun alussa työttömänä oli lähes viidennes palkansaajista. 

2020-luvulla työttömiä on moninkertainen määrä 1970-luvun alkuun verrattuna, ja työttö- 
myysaste on ollut pitkään 7-8 prosenttia ammatissa toimivista. Työttömyydestä on tullut osa 
totuttua elämänmenoa. Ja samalla sen luonne on muuttunut. 1970-luvulla työttömyys kosketti 
muita useammin maaseutua, huonosti koulutettuja, ikääntyneitä ja miehiä. Nykyisen kaltaisessa 
nopeasti muuttuvassa tietoyhteiskunnassa ja globaalissa markkinataloudessa työttömyys voi kos- 
kettaa myös hyvin koulutettuja jossain vaiheessa työuraa, vaikka koulutus onkin edelleen paras 
turva pitkittynyttä työttömyyttä vastaan. 

Politiikan keinot työvoiman kysynnän ja tarjonnan tasapainottamiseksi ovat karkeasti ottaen 
vaihdelleet julkisen vallan elvytyksestä työvoiman tarjonnan lisäämiseen. Erityisesti 1970-luvun 
lopussa elvytys oli tässä keskeinen työväline, mutta sen haasteena oli voimakas inflaatio. Sekä 
taloustieteilijät että sosiaalitieteilijät ovat kuvanneet Suomen työttömyysongelmaa pikemminkin 
työllistämisongelmana. Sodan jälkeen syntyneet suuret ikäluokat tulivat työmarkkinoille noin 
viisikymmentä vuotta sitten. Sekä teollisuuteen että palveluihin voitiin rekrytoida nuoria ja ai- 
kaisempaa paremmin koulutettuja työntekijöitä. Työmarkkinoille on tullut tarjolle enemmän 
työvoimaa kuin mitä yritykset ja julkinen sektori ovat työllistäneet. 2010-luvun loppuvuosina on 
työmarkkinoiden kohtaanto heikentynyt siten, että tietyillä aloilla ja maan suurimmissa seutu- 
kunnissa on työvoimapulaa. Koronakriisi vuonna 2020 kasvatti työttömyyttä tilapäisesti, mutta 
talous kohentui ripeästi. Jo vuonna 2021 alettiin taas puhumaan työvoimapulasta, vaikka työttö- 
miä työnhakijoita oli edelleen noin 300 000. 

Työmarkkinasuhteet ovat niin ikään muuttuneet. Suomessa alettiin rakentaa uudenlaista 
työmarkkinamallia 1960-luvun lopusta lähtien. Vuonna 1968 solmittiin ensimmäinen kattava 
tulopoliittinen kokonaisratkaisu. Sopimuksessa keskeiset työmarkkinajärjestöt ja valtio sopivat 
työehtojen ohella sosiaalipoliittisista uudistuksista. Valtakunnallisten kokonaisratkaisujen kausi 
kesti eräitä liittokierroksia lukuun ottamatta vuoteen 2017. Elinkeinoelämän Keskusliitto päätti 


20 


Ty6n muuttuvat maailmat 


vuonna 2016, että se ei enää toimi työehtosopimusten osapuolena. Uusin käänne työmarkkina 
politiikassa tapahtui lokakuun alussa 2020, jolloin Metsäteollisuus ry ilmoitti lopettavansa työ- 
markkinaneuvottelut. Syksyn 2021 ja kevään 2022 työehtosopimusneuvotteluissa metsäteollisuu- 
dessa siirryttiin yrityskohtaiseen sopimiseen. 

1970-luku oli lakkojen vuosikymmen. Koko vuosikymmenen ajan, etenkin teollisuudessa, oli 
paljon lakkoja. Lakoille oli lisäksi tyypillistä, että suuri osa niistä oli paikallisia ja hyvin spontaa- 
neja. Tälläkin hetkellä Suomessa keskustellaan vilkkaasti lakoista. Syksyllä 2019 Postin tukilak- 
kojen yhteydessä monet työnantajien edustajat vaativat poliittisten lakkojen kieltämistä. Samat 
tahot ovat myös sitä mieltä, että Suomessa lakkoillaan liikaa. Viimeksi kuluneiden viidenkymme- 
nen vuoden aikana lakkojen määrä on kuitenkin laskenut tuntuvasti. Etenkin 2000-luvulla lak- 
koja on ollut hyvin vähän. Keväällä 2022 koettiin sitkeä kunta-alaa koskenut työmarkkinaselk- 
kaus, jossa työntekijät hakivat lakkoilemalla pitkäkestoista kunta-alan palkkaohjelmaa. Myös 
paperiteollisuudessa koettiin pitkä UPM:n ja Paperiliiton välinen lakko. 

Työelämä on ollut jatkuvassa muutoksessa. Välillä työelämän on katsottu olleen kriisissä, jon- 
ka on ajateltu aiheutuneen palkkatyön vähentymisestä ja hyvinvointivaltion luomasta mahdolli- 
suudesta tulla toimeen ilman palkkatyötäkin. Suomessa työyhteiskunnan kriisiä ei kuitenkaan 
näkynyt 1970- ja 1980-luvuilla, vaan työllisyysasteet nousivat, vaikka toki talouden suhdanne- 
vaihtelut vaikuttivat edelleen työllisyyteen. 

Työelämä, työn sisältö tai työn tulevaisuus ei ollut otsikoissa 1970- ja 1980-luvuilla. Työ oli te- 
kijälleen tärkeää, mutta siitä ei käyty samanlaista yhteiskunnallista keskustelua kuin tänä päivä- 
nä. Työelämän sanotaan muuttuvan yhä nopeammassa ja nopeammassa tahdissa. Palkansaajien 
työolot eivät kuitenkaan ole kurjistuneet. Kaikista ei ole tullut pätkätyöläisiä, ja robotit eivät ole 
vielä merkittävästi korvanneet ihmistyötä. Digitalisaatio, automatisaatio ja globaalit markkinat 
ovat kuitenkin muuttaneet työn luonnetta ja työn tekemisen tapoja. Käytännöllisesti katsoen kai- 
kissa ammateissa on tapahtunut merkittäviä muutoksia kuluneen viiden vuosikymmenen aikana. 
Tarkastelujakson aikana useita ammatteja ja työtehtäviä on kokonaan kadonnut tai niiden määrä 
on vähentynyt rajusti. Teollisuuden rutiininomaisia, alhaisen tuottavuuden tehtäviä on automati- 
soitu tai siirretty kehittyviin maihin. Saman aikaan on syntynyt kuitenkin myös uutta työtä, joka 
edellyttää uudenlaista osaamista. 

Vuonna 1977 aloitettujen työolotutkimusten pitkä seuranta kertoo enemmänkin vakaudesta 
kuin rajuista murroksista. Ansiotyö on edelleen keskeinen osa suomalaisten palkansaajien elä- 
mää. Suomesta ei ole tullut vapaa-ajan yhteiskunta, vaan pikemminkin työ kietoo ja sitoo teki- 
jöitään yhtä vahvemmin. Tietotyön lisääntymisen ja teknologian kehittymisen seurauksena yhä 
useamman työ on irronnut ajasta ja paikasta. Tämä on lisännyt työn tekemisen vapauksia, mutta 
tuonut mukaan myös uudenlaisia haasteita, esimerkiksi jatkuvaan tavoitettavuuteen ja itsensä 
johtamiseen liittyen. 

Työelämä on monella mittarilla tarkasteltuna parantunut viidenkymmenen vuoden aikana. 
Suomalaisten tyytyväisyys työhön ja työelämään on lisääntynyt. Työturvallisuus on parempi 
kuin koskaan aiemmin. Pitkät sairauspoissaolot ovat vähentyneet jo vuosikymmenen ajan, mutta 
tähän voivat vaikuttaa monet tekijät, kuten esimerkiksi talouden syklit. Tämän päivän työhyvin- 
voinnin ongelmat yhdistyvät aiempaa selvästi enemmän henkiseen ja koettuun hyvinvointiin. 

Ymmärrys uudenlaisista digitaaliseen tietotyöhön liittyvistä haasteista on lisääntynyt, ja tänä 
päivänä puhutaan esimerkiksi aivoergonomiasta. 

Palkansaajaväestön rakenne on muuttunut monella tapaa viimeksi kuluneiden kolmenkym- 
menen vuoden aikana. 1970-luvulla kaikista ammatissa toimivista oli työntekijöitä (51 %) selvästi 
enemmän kuin toimihenkilöitä (37 %). Toimihenkilöistä taas alempien toimihenkilöiden osuus 
oli selvästi suurempi kuin ylempien toimihenkilöiden osuus. Vuonna 2018 kaikista palkansaajista 
noin 30 prosenttia on ylempiä toimihenkilöitä, työntekijöitä on suunnilleen yhtä paljon, ja alem- 
pia toimihenkilöitä on noin 40 prosenttia. 

Suomalaisten koulutustaso on noussut tuntuvasti. Pelkän peruskoulutuksen varassa olevien 
määrä on vähentynyt merkittävästi 1970-luvun alusta nykypäivään tultaessa. Korkeakoulutettu- 
jen määrä on kasvanut nopeasti. Taustalla on ennen kaikkea ammattikorkeakoulujen perustami- 
nen 1990-luvun alussa sekä tiedeyliopistojen opiskelijamäärien kasvattaminen 1990-luvun laman 
jälkeen. Korkeakoulutettuja oli 1970-luvun alussa hieman vajaa 15 prosenttia kaikista ammatissa 
toimivista, ja nyt heidän osuutensa on jo yli 40 prosenttia. 

Yhteenvetona voidaan sanoa, että työn merkitys ihmisten elämässä on muuttunut. Vielä 
1970-luvulla palkkatyötä tai yrittäjyyttä pidettiin melko lailla ainoina toimeentulon lähteinä. 
Työorganisaatiot olivat hierarkkisia ja työstä saadut palkkiot tai työssä koetut uhat poikkesivat 
selvästi keskiluokkaisten ja työväenluokkaisten töiden välillä. Työssä käyvien kokemus työstä on 
samankaltaistunut koko 2000-luvun ajan. Kiire ja työn paljous yhdistävät lähes kaikkia. Eroja 
ammattiryhmien välillä on edelleen erityisesti työn itsenäisyydessä sekä siinä, millaista päätös- 
valtaa eri asemissa voidaan käyttää, mutta myös nämä eroavaisuudet ovat selvästi kaventuneet 
1970-lukuun verrattuna. 

Tällä hetkellä keskustellaan vilkkaasti teknisestä muutoksesta työssä. Digitalisaatio ja ro- 
botisaatio ovat kaikkien huulilla. Monet tutkijat ennakoivat, että robotit ja digitaaliset ratkaisut 
tulevat hävittämään paljon työpaikkoja ja muuttamaan useimpien ammattien työnkuvia perus- 
teellisesti (esim. Feldmann 2013). Keskustelua teknologisesta muutoksesta on käyty kuitenkin 
jo pitkään. Teollisuustyön automatisointia tutkittiin ensi kerran jo 1950-luvulla, mutta vasta 
1970-luvulta lähtien automaatio on ollut systemaattisen tutkimuksen kohteena. 

Toimistotyö muuttui nopeasti 1970-luvun lopusta lähtien. Muutokset johtuivat automaation 
lisääntymisestä ja uusista organisatorisista järjestelyistä. Tampereen yliopiston Työelämän tut- 
kimuskeskuksessa toteutettiin laaja toimistotyön muutosta käsitellyt tutkimus (Korvajärvi ym. 
1990). Tulokset kertovat muutoksen ja pysyvyyden jännitteisestä rinnakkainelosta. Toimistoau- 
tomaatiota otettiin käyttöön nopeassa tahdissa tietotekniikan kehittyessä. Henkilökohtaiset tie- 
tokoneet yleistyivät ripeään tahtiin 1980-luvun puolivälistä alkaen, ja myös ohjelmistotekniikka 
uudistui nopeasti. Samaan aikaan auktoriteettiasemat ja työn valtasuhteet pysyivät kuitenkin 
suhteellisen vakaina, miehet johtivat muutosten kohteena ollutta naisvaltaista toimistotyötä. 
Tuolloin koettiin näkyvästi ensi kertaa, että kiire lisääntyi aiempaa enemmän. Tuula Heiskanen, 
Päivi Korvajärvi ja Liisa Rantalaiho (2008) ovat osoittaneet, että sukupuoli erottelee sekä työeh- 
tojen rakenteellisia puitteita ja toimihenkilöiden sijoittumista eri asemiin että heidän toiminta- 
mahdollisuuksiaan enemmän kuin työpaikka tai jako julkiseen ja yksityiseen sektoriin. Sama 
tutkimus nosti esiin tärkeän havainnon työelämän sukupuolittuneista rakenteista ja sukupuolis- 
tavista käytännöistä. 

Työmarkkinat muuttuvat työn organisoinnin ja teknisten muutosten seurauksena. Suomea 
on jo useamman vuosikymmenen ajan luonnehtinut varsin suuri sosiaalinen liikkuvuus. Työ- 
markkinat ovat olleet avoimet ja notkeat, eikä niiden lohkoontuminen ole ollut yhtä suurta kuin 
monissa muissa Euroopan maissa (esim. Nätti 1989, Koistinen 2014). Teollisuuden osuus työl- 
lisyydestä kääntyi Suomessa laskuun 1970-luvun puolivälissä. Kokonaisten tehtaiden lakkaut- 
tamisia koettiin laajemmin 2000-luvun alussa, jolloin elektroniikkateollisuus siirsi tuotantoaan 
halvemman kustannustason maihin. Tehtaiden lakkautusten vaikutuksia koskeneet tutkimukset 
(esim. Kurvinen, Jolkkonen ja Koistinen 2012, Melin &ja Mamia 2010) kertovat, että irtisanotut 
työntekijät työllistyivät odotettua paremmin, ja pitkään työttömäksi jääneitä oli selvästi pelättyä 
vähemmän. Tähän vaikutti tärkeällä tavalla uusi lainsäädäntö, joka edellytti aktiivisia työvoima- 
poliittisia toimia tehtaiden lakkauttamistapauksissa. Lisäksi on syytä muistaa, että 2000-luvun 
alussa, jolloin useita tehtaita lakkautettiin, elettiin vahvaa nousukautta, ja työmarkkinoilla oli 
kysyntää osaavalle työvoimalle. 

Tiedon merkitys työssä on kasvanut. Nokian menestyksen myötä Suomi nähtiin 1990-luvulla 
tietoyhteiskunnan mallimaana, jossa niin kutsutusta uudesta taloudesta ja tietotyöstä oli tullut 
keskeinen palkkatyön alue. Pian kuitenkin havaittiin, että tietotyön yleistyminen ei mullistanut 
työmarkkinoita eikä työn organisointia. Työn tietoistuminen on muuttanut monien ammattien 
sisältöä, mutta emme sen myötä ole varsinaisesti siirtyneet uuteen työn maailmaan. Raimo Blom, 
Harri Melin ja Pasi Pyöriä (2001) ovat todenneet, että 2000-luvun alussa suomalainen tietoyhteis- 
kunta ei ollut läheskään niin edistynyt kuin mitä siitä rakennettu julkisuuskuva antoi ymmärtää. 
Tietotyöläisten määrä kasvoi nopeasti, ja informaatioteknologia muutti töiden sisältöjä nopeaan 
tahtiin. 

Työn tietoistumiselle asetettiin suuria odotuksia. Tietotyöläisillä ennustettiin olevan osaami- 
sensa vuoksi valtaa kilpailuttaa työnantajia ja saada aikaan jopa ”kolmas teollinen vallankumous.” 
(Castells 1996). Työn tietoistuminen on kuitenkin tuonut uudenlaisia haasteita työhyvinvoinnil- 
le, kun rasitus kohdistuu ruumiin sijaan jatkuvasti tietoa prosessoivaan henkiseen työntekijyy- 
teen (ks. Saari 2014). Asiantuntijatehtävissä kiire ja aikapaine ovat hyvin tyypillisiä kokemuksia, 
vaikka juuri asiantuntijatehtävissä oman työn organisointiin voi vaikuttaa verraten paljon (Saari 
2016). Tietotyö osoittautui sisäisesti ristiriitaiseksi työelämän alueeksi. Yhtäältä tieto on luovaa, 
itsenäistä ja innostavaa. Toisaalta sitä kuitenkin luonnehtivat jatkuvat aikapaineet, työn tunkeu- 
tuminen osaksi kaikkea elämää ja huoli omasta asemasta jatkuvissa organisaatiomuutoksissa. 

Työelämän joustoihin on kiinnitetty huomiota jo noin neljänkymmenen vuoden ajan. Työelä- 
män joustot kattavat laajan kirjon työn organisointia ja työehtoja koskevia joustojärjestelyjä. Työ- 
elämän joustoja koskeva keskustelu käynnistyi Iso-Britanniasta 1980-luvun alussa. Alussa kyse 
oli vahvasti työnantajalähtöisestä tarpeesta lisätä lähinnä palkka- ja työaikajoustoja. Myöhem- 
min tutkimus on kiinnittänyt huomiota myös erilaisiin joustaviin työjärjestelyihin. Tutkimukset 
(esim. Uhmavaara ym. 2005) ovat vahvistaneet käsityksen, että Suomessa toteutetaan moni-il- 
meisiä työ- ja työaikajärjestelyjä. Paikallisesti on sovittu omaleimaisista työaikamalleista, tii- 
meistä ja palkitsemistavoista. Kuva työelämän joustavista järjestelyistä on paljon rikkaampi, kuin 
mitä julkinen keskustelu antaa ymmärtää. Työpaikkatason sopiminen on tuntuvasti yleisempää 
ja kattaa paljon enemmän työsuhteiden elementtejä kuin julkisesti sanotaan. Tämän taustalla on 

se, että monesti paikalliset järjestelyt ovat vastoin sekä työntekijäjärjestöjen että työnantajajär- 
jestöjen virallista linjaa. Tällaisesta sopimisesta on viisaampaa olla hiljaa kuin puhua julkisesti. 

Jos runsas parikymmentä vuotta sitten puhuttiin uudesta taloudesta, niin 2000-luvun 
alkuvuosina työelämän tutkijoita on kiinnostanut uusi työ. Uusi työ on subjektivoitunutta työtä, 
joka koskettaa tekijäänsä paljon kokonaisvaltaisemmin, kuin mitä aiemmin ajateltiin. Nyt ”uutta 
työtä” luonnehtii tietoistuminen, affektiivisuus, jälkibyrokraattisuus, kommunikoivuus ja jousta- 
vuus (esim. Julkunen 2008). Lisäksi uutta työtä tekee pääosin prekariaatti, joka on määräaikaisis- 
sa työsuhteissaan jatkuvassa odotustilassa. Prekariaatille on tyypillistä silpputyö. Toimeentulo ei 
perustu vakituiseen työsuhteeseen, vaan se joudutaan haalimaan monesta eri lähteistä, ja työnte- 
kijän on oltava valmis töihin milloin tahansa. Nykypäivän työelämä on täynnä uhkia. Tutkimus 
kertoo subjektiivisen kokemuksen epävarmuudesta ja tulevaisuutta koskevien pelkojen kasvusta 
(esim. Jokinen 2013). Työtä koskevassa keskustelussa on korostettu sitä, että viimeksi kulunei- 
den kahdenkymmenen vuoden aikana työ on subjektivoitunut. Työ tunkeutuu yhä syvemmälle 
minuuteemme, ja siitä tulee mielentila. Työstä ei enää pysty irtaantumaan samalla tavoin kuin 
aikaisemmin. Työ seuraa meitä kaikkialle ja on aina läsnä. 

Työelämän huonontuminen on monimutkainen asia. Työntekijöiden subjektiivinen kokemus 
ja työelämän muutoksia kuvaavat pitkät aikasarjat eivät aina näyttäisi osuvan yksiin. Vaikka pre- 
karisaatiota käsittelevät aikalaistulkinnat ovat kärjekkäitä, on kuitenkin syytä muistaa, että epä- 
varmuutta ja määräaikaisia työsuhteita on ollut aina. Tuoreeseen seuranta-aineistoon perustuen 
Pasi Pyöriä ja Satu Ojala (2016) ovat todenneet, että työsuhteiden kesto on Suomessa 2000-luvun 
aikana pidentynyt, ja vakaalla työuralla olevien palkansaajien määrä on Suomessa kasvanut. 


Ammatit ja tehtävät muutoksessa 


Suomalaisen työelämän tehtävä- ja ammattirakenteet ovat läpikäyneet huikean muutoksen viime 
vuosikymmenten aikana. Tämän muutoksen taustalla vaikuttavat keskeisimmät tekijät ovat in- 
formaatio- ja kommunikaatioteknologian laajentunut käyttö, toimintojen siirtäminen ulkomaille 
sekä demografinen muutos eli väestön nopea ikääntyminen (Kauhanen & Lilja 2014). Toinen suu- 
ri muutos on ollut työn tietoistumien. Työn kohteena on siis yhä useammin tieto sekä sen käsittely 
ja kehittäminen, yleensä tietotekniikan avustuksella. Hyvin harvoissa työtehtävissä selviää enää 
täysin ilman tietotekniikkaa. Vähintäänkin sitä käytetään asiakastietojen, tilausten tai työaikojen 
kirjaamiseen tai yhteydenpitoon asiakkaiden kanssa. 

Työelämän sanotaan muuttuneen silppuiseksi ja epävarmaksi, mutta tilastot eivät tätä kuvaa 
tue. Tilastokeskuksen mukaan keskimääräinen aika samassa työpaikassa oli vuonna 2013 yli 
kymmenen vuotta (10,3), kun vastaava keskiarvo vuoden 1984 työolotutkimuksessa oli 8,3 vuot- 
ta (Sutela & Lehto 2014). Suurin osa palkansaajista työskentelee yhä kokoaikaisena työntekijänä 
toistaiseksi voimassa olevassa työsuhteessa. Kaikki muut työsuhteen muodot luokitellaan epätyy- 
pillisiksi työsuhteiksi. Määräaikaisella sopimuksella työskenteleminen ei ole yleistynyt, vaikka 
mediasta sellaisen käsityksen saakin. Tilastokeskuksen työvoimatutkimuksen mukaan määräai- 
kaisten työsuhteiden osuus on päinvastoin laskenut verrattuna vuoteen 1998, jolloin naisista noin 
20 prosenttia ja miehistä noin 15 prosenttia työskenteli määräaikaisella sopimuksella: vuonna 

2014 osuudet olivat naisista 19 prosenttia ja miehistä 13 prosenttia. (Tilastokeskus 2016). Vuonna 
2018 määräaikaisella sopimuksella osa- tai kokoaikaisesti työskenteli 14 prosenttia (Tilastokeskus 
2018). 

Vuokratyö on muodostunut pysyväksi, vaikkakin suhteellisen pieneksi osaksi Suomen työ- 
markkinoita. Vuokratyöllä tarkoitetaan ”kolmikantaista työsuhdetta”, jossa työntekijä on työ- 
suhteessa työvoimaa vuokraavaan yritykseen, jolla puolestaan on liikesuhde työtä teettävään 
yritykseen eli käyttäjäyritykseen (Lähteenmäki 2013, 29). Yleisintä vuokratyö oli tukku- ja vähit- 
täiskaupassa, teollisuudessa sekä majoitus- ja ravitsemistoiminnassa. (SVT 2016). Lähteenmäen 
(2013) mukaan vuokratyöntekijöiden määrä on kasvanut koko 2000-luvun ajan, ja vuonna 2010 
heitä oli noin 100 000. Tilastokeskuksen mittaustavat ovat hieman toisenlaisia, ja Tilastokeskuk- 
sen tiedot vuokratyötä tekevistä kuvaavat tilannetta tutkimusvuoden ”keskimääräisellä” viikolla. 
Vuonna 2016 vuokratyötä teki Tilastokeskuksen mukaan keskimäärin 38 000 henkeä, mikä oli 
7 000 henkeä enemmän kuin vuonna 2015. Vuokratyöntekijöiden osuus palkansaajista oli lähes 
kaksi prosenttia vuonna 2016, eli vuokratyön tekeminen on edelleen varsin marginaalinen työn- 
teon muoto Suomen työmarkkinoilla. (SVT 2016). Toisaalta, jos tilannetta katsoo niiden toimi- 
alojen arjen näkökulmasta, joissa vuokratyötä teetetään usein, kuva voi näyttää toisenlaiselta, ja 
vuokratyö on enemmän sääntö kuin poikkeus. 

Palkkatyön ja yrittäjyyden rajamailla toimitaan myös alustataloudessa tai jakamistaloudessa. 
Alustatalouden keskiössä on usein digitaalinen alusta, jonka kautta palvelun tarjoaja ja käyttäjä 
löytävät toisensa. Jakamistaloudessa jaettava hyödyke voi olla joko tuote, palvelu, aika tai osaa- 
minen (TEM 2017). Jakamistalouteen sisältyvät siten esimerkiksi Airbnb, Uber ja muut vastaavat 
palvelut. Alustatyötä hyödyntävistä yrityksistä tunnetuimpia Suomessa ovat netin välityksellä 
toimivat ruokalähettipalvelut Wolt ja Foodora sekä siivouspalvelu Freska. Kansainvälisesti tun- 
netuimpiin alustatoimijoihin kuuluva Uber-taksipalvelu lopetti välillä toimintansa Suomessa, 
koska sen toimintamallin katsottiin olevan voimassa olevien lakien vastainen. Alustatyö on vielä 
pieni mutta kasvava tapa tehdä työtä, eikä siitä ole vielä tutkimustietoa (ks. Mattila 2018). Alus- 
tatyön etuna on työntekijän kannalta sen joustavuus, sillä työtehtäviä voi ottaa vastaan silloin, 
kun itselle sopii. Ongelmana on kuitenkin työntekijän epäselvä asema: alustatyöntekijät eivät 
pääsääntöisesti ole työsuhteessa, eli he eivät ole oikeutettuja työntekijälle kuuluviin etuihin ja oi- 
keuksiin (Mattila 2018, 8). Alustatalouden ja -työn sääntöihin haettaneen Suomessakin ratkaisuja 
työmallin yleistyessä. 

Suomessa alustatyötä tehdään lähinnä satunnaisesti lisätulojen hankkimiseksi, osaamisen 
kehittämiseksi, vaihtelun halusta tai muusta omasta kiinnostuksesta. Lisäksi työskentely alus- 
toilla paikantuu usein elämän erilaisiin siirtymävaiheisiin. Alustatyöhön sisältyy työn tekijöiden 
kannalta monia riskejä. Alustayritykset voivat jo hallitsemansa, ja jatkuvasti kasvavan, datamää- 
rän avulla kehittää entistä tehokkaampia algoritmeja. Näin ne pystyvät optimoimaan alustoilla 
tapahtuvaa vaihdantaa entistä paremmin omaksi hyödykseen. Tämänkaltaisen informaatioepä- 
symmetrian avulla suurten alustayritysten on mahdollista vahvistaa asemaansa suhteessa alusto- 

Työn tekemisen muodot näyttävät siis kehittyneen Suomessa varsin hitaasti, ja tyypillinen 
palkansaaja on yhä kokoaikaisesti ja toistaiseksi voimassa olevalla sopimuksella työskentelevä. 
Silti monille työura on juuri niin silppuinen ja sekava kuin mitä media pahimmillaan kuvailee. 


25 


Harri Melin 


Se, että suurimmalla osalla työura on vakaa, ei lohduta niitä, joilla se on epävakaa. Päinvastoin 
oman tilanteen vertaaminen siihen, mitä on työuralta odottanut ja mitä toiset näyttävät saaneen, 
voi olla raskasta. Vaikka työelämän epävarmuudesta on kirjoitettu jo vuosikymmeniä, työuraan- 
sa aloittavien toiveissa voi silti siintää kokoaikainen ja pysyvä työsuhde. Se, että on luvattu epä- 
varmuutta, ei tee sen omakohtaisesta kokemisesta helpompaa. Tämä palkansaajien odotuksien 
ja todellisuuden välinen ristiriita tulisikin ottaa huomioon tulkitessa sitä, miksi epävarmuudesta 
jaksetaan puhua ja kirjoittaa, vaikka sitä ei tilastojen mukaan pitäisi olla olemassakaan. 

Suomalaisten miesten ja naisten työurat, tulot ja työn arkipäivä eroavat edelleen toisistaan, 
ja sukupuolten välinen ammatillinen lohkoutuminen on Suomessa kansainvälisesti verrattuna 
suurta. 

Miehet ja naiset päätyvät eri koulutusaloille, ammatteihin ja työpaikkoihin. Lisäksi miehet 
päätyvät korkeampiin asemiin eli toimivat useammin johtotehtävissä. Toki naisiakin on johto- 
tehtävissä, mutta myös johtajuutta määrittää saman tyyppinen lohkoutuminen kuin työelämää 
yleensäkin, ja naisia toimii selvästi miehiä vähemmän ylimmissä johtotehtävissä. Lisäksi naisia 
on vähemmän johtajina miesenemmistöisillä aloilla ja yksityisellä sektorilla. Lohkoutuminen 
ei sinällään määritä kenenkään työuraa, mutta se ohjaa valintoja ja päätöksiä, jotka määrittävät 
työuran kehitystä. Vaikka yksilö ohittaisi lohkoutuneen työelämän oletukset, voivat naisten ura- 
haaveet törmätä lasikattoon tai vaikeutua lasilabyrintin koukeroissa (ks. Koivunen 2015). 

Suomessa naisten koulutusaste on miehiä korkeampi: esimerkiksi Työolotutkimuksessa vuon- 
na 2013 naisista 53 prosentilla oli korkea-asteen koulutus, kun taas miehistä vastaava luku oli 38 
prosenttia (Sutela & Lehto 2014). Silti miehistä suurempi osa etenee johtajiksi. Lisäksi miesten ja 
naisten palkat eroavat toisistaan. Palkkaerojen poistaminen on ollut yhtenä säännöllisesti työeh- 
tosopimusneuvotteluissa esillä olevista teemoista jo runsaat viisikymmentä vuotta. 

Toinen tärkeä tekijä työelämässä sukupuolen ohella on ikä. Työurien pidentäminen on ollut 
Suomessa keskeinen yhteiskuntapoliittinen tavoite viimeisen kahdenkymmenen vuoden aikana. 
Tarpeen työurien pidentämiselle on luonut elinajan pidentyminen, joka on samalla pidentänyt 
myös eläkkeellä oloaikaa. (Järnefelt ym. 2013) Suomessa on 1990-luvulta lähtien tavoiteltu työu- 
rien pidentämistä erityisesti ikääntyneiden työllisyysastetta nostamalla. Muissakin länsimaissa 
pohditaan, miten työllisten osuutta väestöstä voitaisiin kasvattaa ja vaikuttaa työurien pituuteen. 

Työvoiman keski-ikä onkin selvästi noussut viime vuosikymmenten aikana. Palkansaajien 
keski-ikä oli työolotutkimuksen mukaan vuonna 2013 lähes 44 vuotta, kun se vuonna 1977 oli 
hieman yli 36 vuotta. Tähän ovat vaikuttaneet ikääntyneiden pitkittyneet työurat sekä jatkuvasti 
vähenevä työmarkkinoille tulevien nuorten määrä (Lehto 2015). Yli 55-vuotiaiden työllisyysas- 
teet ovat myös nousseet 1990-luvulta lähtien. (Kautto 2013, 19). Vaikka työurat ovat pidentyneet 
2000-luvun alun aikana, miesten työurat ovat pidentyneet hitaammin kuin naisten (Järnefelt ym. 
2013). Ikääntyvillä ei kuitenkaan ole työmarkkinoilla helppoa: korkeaan ikään liittyvää syrjintää 
esiintyy siitä huolimatta, että työuria halutaan pidentää niiden loppupäästä. Myös ikääntyneen 
työvoiman jaksaminen on nostettu tärkeäksi työelämän huoleksi. 

Kasvanut maahanmuutto voi osaltaan vaikuttaa työvoiman ikärakenteisiin, sillä maahan- 
muuttajat ovat yleensä nuoria. Maahanmuuttajien työllistyminen on kuitenkin edelleen hyvin 
hankalaa. Yksi suomalaisen työelämän isoja tulevaisuuden kysymyksiä onkin eittämättä se, miten 
pystymme hyödyntämään nykyistä paremmin siirtolaisten osaamista työmarkkinoilla (vrt. Kähäri 2017). 

Tulevaisuuden haasteet ja mahdollisuudet ovat jo taalla 


Työn muutos on jatkuva prosessi. Työn tulevaisuus on siis jo täällä. Tietotekniikan kehitys ja au- 
tomaatio ovat jo muuttaneet ja hävittäneet monia työtehtäviä. Tekoälyn ja robottien suorastaan 
pelotellaan vievän meidän kaikkien työt. MIT:n Erik Brynjolfsson ja Andrew McAafee (2014) 
esittivät teoksessaan The Second Machine Age, että tekoäly ja robotit uhkaavat erityisesti kes- 
kiluokan työtä, ja jäljelle jäisi vain matalapalkattua silpputyötä ja toisaalta harvoja työtehtäviä 
huippuosaajille. Saman tyyppisiä uhkakuvia prekarisoitumisesta ovat maalailleet myös Arne 
Kalleberg (2011) ja Guy Standing (2014). 

Vastakkaisiakin näkemyksiä on esitetty. McKinseyn (2017) raportissa arvioidaan, että vuo- 
teen 2030 mennessä maailmaan syntyy miljoonia uusia työpaikkoja, joiden tarpeen synnyttävät 
esimerkiksi yhteiskuntien ikääntyminen, ilmastonmuutoksen haasteet ja energian käytön te- 
hostamisen tarpeet. Toisaalta myös nykyisiin ammatteihin syntyy enemmän työpaikkoja kuin 
automaatio niitä vie, koska kehittyvissä maissa kuluttaminen lisääntyy. Raportti korostaa, että 
ammatin vaihtaminen ja uusien taitojen oppiminen tulee olemaan välttämätöntä miljoonille ih- 
misille nimenomaan automaation vuoksi. 

Suomen työelämää koskevat arviot ovat olleet melko maltillisia. Yhden arvion mukaan seu- 
raavan 20 vuoden aikana Suomessa automatisoinnilla voidaan korvata vain 7 prosenttia työpai- 
koista. Meillä luku jää useita muita OECD-maita alhaisemmaksi, sillä Suomessa tuotannossa 
hyödynnetään jo nykyisin verrattain paljon automatisointia ja työvoima on korkeasti koulutettua 
(Arntz ym. 2016). Toisaalta Työ- ja elinkeinoministeriön tekoälyajan työtä käsittelevän raportin 
(TEM 2018) mukaan noin kolmannes kaikista ammateista Suomessa kuuluu vähintään keski- 
tason automatisaation riskin piiriin. Raportti suhtautuu tulevaisuuden työelämään kuitenkin 
varsin myönteisesti. Jatkuvan täydennys- ja uudelleenkoulutuksen avulla pystytään tarjoamaan 
uusia työmahdollisuuksia niille, joiden työt automaatio vie mennessään. 

Antti Kauhasen (2016) mukaan robotit korvaavat todennäköisimmin rutiininomaisia tehtäviä. 
Rutiini perustuu sääntöihin, ja rutiininomainen työtehtävä on pilkottavissa sääntöjen sarjaksi. 
Kauhasen mukaan kaikki sellaiset tehtävät, joiden säännöt osaamme määritellä, voidaan suorit- 
taa ihmistä luotettavammin, tarkemmin, nopeammin ja luultavasti myös halvemmin roboteilla. 
Kauhasen mukaan robotit voisivat hoitaa myös asiantuntijatöihin liittyvät rutiinit ja vapauttaa 
ihmisen aikaa ajatteluun. Robotit ovat ihmisitä parempia myös fyysisesti raskaissa tehtävissä, 
sekä tarkkuutta vaativissa, likaisissa ja vaarallisissa sekä pitkäkestoisissa ja yksitoikkoisissa teh- 
tävissä. Robotiikan lupaukset kuulostavat siis hyvin pitkälti samoilta kuin teollistumisen alkuai- 
kojen lupaukset: konevoiman oli määrä vapauttaa ihmiset raskaasta työstä ja lisätä vapaa-aikaa. 

Tata ihmisten kokemusten ja todellisuuden välistä ristiriitaa on pohtinut kiinnostavalla tavalla 
brittiläinen politiikan tutkija Kevin Doogan (2009). Uutta kapitalismia käsittelevässä kirjassaan 
hän kysyy, että mistä tällainen kuilu on oikein syntynyt. Miksi työelämässä ja työmarkkinoilla 
todella tapahtuneet muutokset ja työntekijöiden kokemus eroaa niin paljon toistaan? Dooganin 
vastaus on kiinnostava. Hänen mukaansa kyse on tuotetusta epävarmuudesta. Työntekijöitä suo- 
rastaan pelotellaan ja uhkaillaan. Lisäksi turvattomuutta ruokkii julkinen keskustelu, joka maa- 
laa kuvia jatkuvasta epävarmuuden kasvusta. Tässä on paljon tuttua asiaa. Yleisen käsityksen 
mukaan Suomikin on siirtynyt pätkä- ja silpputöiden aikaan. Pulmana vain on, että tilastot eivät 

tue tällaista näkemystä. Itseasiassa toistaiseksi voimassa olevien työsuhteiden osuus kaikista työ- 
suhteista on ollut kasvussa viimeiset 10 vuotta. Sama pätee Iso-Britanniassa ja Yhdysvalloissa. 

Entä sitten työorganisaatiot, miten ne kehittyvät? Jälleen kerran korostetaan jatkuvaa muu- 
tosta. Lähes mantraksi on muodostunut käsitys siitä, miten yhteiskunnan ja talouden muutokset 
heijastuvat väistämättä siihen, millä tavalla työ ja tuotanto organisoidaan. Viime vuosikymmen- 
ten keskeisimpinä muutoksina organisaatioiden toimintaympäristössä esitetään markkinoiden 
sääntelyn purkaminen, tuotannon ja rahamarkkinoiden globaalistuminen, kulutustottumuk- 
siin vaikuttava yksilöllistyminen sekä tietoyhteiskuntakehitykseen liittyvät uuden teknologian 
läpimurto, tiedon ja osaamisen merkityksen korostuminen tuotannossa sekä verkostomaisten 
organisaatiomuotojen leviäminen. Tiedon merkityksen kasvun kilpailutekijänä sekä toimin- 
taympäristön muuttumisen entistä dynaamisemmaksi katsotaan merkitsevän, että entisenlaiset 
vakaaseen teollisuusyhteiskuntaan soveltuvat tuotannon ja työn organisoinnin muodot eivät enää 
ole toimivia ja kilpailukykyisiä. Mikäli työorganisaatiot haluavat säilyä kilpailukykyisinä tai yli- 
päätään selviytyä on niiden sopeuduttava tähän esimerkiksi joustavan erikoistumisen, byrokraat- 
tisten jäykkyyksien purkamisen tai organisaatiokulttuurin kehittämisen avulla. Muutos nähdään 
vaihtoehdottomana. 


Etätyö 


Koronakriisin seurauksena julkisten ja yksityisten instituutioiden käytävät huokuivat tyhjillään 
vuonna 2020, ja työpaikat, joilla on ollut mahdollista tehdä työtä etänä, ovat ottaneet etätyön 
käyttöön. Työtä tehdään edelleen tehtaissa, rakennuksilla, sairaaloissa ja hoitolaitoksissa, päivä- 
kodeissa, kaupoissa ja muilla työpaikoilla, joissa työ edellyttää tekijöidensä välitöntä läsnäoloa. 
Meneillään on ollut ennen kokematon yhteiskunnallinen koe, jossa suuret ja pienet työorgani- 
saatiot on hajautettu koteihin. Työn tekeminen omassa työhuoneessa, yhteistilassa tai jossakin 
muussa työpisteessä on vaihtunut kotityöksi. Tämä on tarkoittanut muun muassa työmatkojen 
vähenemistä, kasvokkaisten kohtaamisten loppumista työkavereiden kanssa, työnjohtamisen 
tapojen muuttumista, yhteisten kahvitaukojen loppumista ja yksintyöskentelemisen valtavaa li- 
sääntymistä. 

Yhteiskunnallisena ilmiönä etätyö ei ole uusi keksintö, vaan yhteiskunnan kehityksen eri 
vaiheissa se on löydetty uudestaan ja pohdittu sen eri muotoja tilanteen edellyttämällä tavalla 
(Pekkola 2002). 1970-luvun alun öljykriisi kannusti monia tahoja pohtimaan vaihtoehtoja päi- 
vittäiselle työmatkaliikenteelle, ja etätyö oli yksi tällainen (Mamia & Melin 2007, 58) keino vai- 
kuttaa työmatkaliikkuvuuden ympäristökustannuksiin ja työn kuormittavuuteen. Laajemmin 
siitä alettiin puhua vasta 1990-luvun alussa. Tuolloin informaatioteknologian kehitys vauhditti 
sähköistä viestintää ja aiempaa nopeampaa tiedonsiirtoa. Kehityksen ajateltiin mahdollistavan 
sen, että entistä useammat asiantuntijat voisivat tehdä ainakin osan töistään kotona. Näin heidän 
ei esimerkiksi Los Angelesin tai Tokion alueilla tarvitsisi enää viettää aikaansa tuntikaupalla hi- 
taasti matelevissa autojonoissa, vaan tämäkin aika voitaisiin käyttää tehokkaaseen työskentelyyn 
kotona. Harvaan asutuilla seuduilla sen taas ajateltiin olevan ratkaisu työllisyyteen. 

Etätyöhön on liitetty liikkumisen vähentymisen lisäksi monia muitakin hyötyjä. Katsotaan, 
että etätyössä turhat häiriöt ja katkokset vähentyvät, työympäristö on rauhallinen ja keskitty- 
minen omaan työhön on tehokkaampaa kuin suurilla työpaikoilla. Varsinkin erittäin pitkien ja 
vaikeakulkuisten työmatkojen yhteydessä etätyö parantaa työntekijän jaksamista ja hyvinvointia. 
Lisäksi etätyön katsotaan vähentävän työssä kuormittumista. On kuitenkin kiinnostavaa ja rea- 
listista muistaa, että vielä vuonna 1993 pidetyssä Euroopan aluetutkijoiden konferenssissa tutkijat 
arvioivat, että mitkään edellä mainituista syistä ja myönteisesti vaikuttavista tekijöistä itsessään 
eivät riitä johtamaan siihen, että suuret yritysorganisaatiot ryhtyisivät käyttämään etätyön työ- 
tapoja merkittävällä tavalla. Sen sijaan laajemmassa liiketoimintaympäristössä ennakoitiin kui- 
tenkin tapahtuvan joukko muutoksia, jotka tekevät etätyön hyväksymisestä toteuttamiskelpoisen 
strategisen vaihtoehdon suurillekin organisaatioille, jos niistä aikaan saadaan huomattavia liike- 
toimintaetuja (Skyrme 1993). 

Etätyötä on mitattu Työministeriön työolobarometreissa vuodesta 1994 lähtien. Tuolloin etä- 
työtä teki arviolta 8,5 prosenttia palkansaajista. Vuonna 1997 osuus oli kasvanut jo 12,5 pro- 
senttiin. 1990-luvulla etätyö oli luonteelta pääsääntöisesti lyhytaikaista ja satunnaista. Tuoreen 
Työolotutkimuksen (Sutela ym. 2019, 20-21) mukaan etätyön yleisyys on kasvanut vuoden 1990 
kahdesta prosentista aina 20 prosenttiin tultaessa vuoteen 2013. Kasvu on jatkunut edelleen, ja 
vuonna 2018 etätyötä teki jo 28 prosenttia palkansaajista. Eurostatin keväällä 2020 toteuttaman 
tutkimuksen mukaan suomalaisista palkansaajista 59 prosenttia oli tuolloin etätyössä. Etätyö oli 
tyypillisempi työskentelymuoto korkeasti koulutetuille miehille, jotka kertoivat ansiotyön olevan 
heille erittäin tärkeä elämänalue. Naiset taas haluaisivat tehdä nykyistä enemmän etätyötä. 

Vaikka etätyöstä onkin koronaviruksen myötä tullut kasvava työn tekemisen muoto ja keino 
välttää pahimmat taloudelliset menetykset, on perusteltua myös kysyä, miksi etätyö on yleistynyt 
sangen hitaasti? Siihen tarvittavat laitteet ja ohjelmistot ovat olleet useimpien käytössä jo pitkään. 
Etätyöhön tarvitaan periaatteessa kotona oleva työtila, tietokone ja Office365 sekä tietoliiken- 
neyhteydet. Käytännössä etätyö on kuitenkin ollut mahdollista vain pienelle osalle palkansaajia. 
Se on ollut luonteva tapa järjestää osaa monien keskiluokkaisten asiantuntijaryhmien tai yrittäji- 
en viikoittaisesta työstä. Suurimman osan työntekijöistä on ollut kuitenkin pakko mennä työpai- 
kalleen joka päivä. Työtä ei vain ole voinut tehdä etänä tai etätyön tekemistä ei ole mahdollistettu 
työn organisoinnin tai johtamisen takia. Etätyön yleistymistä ovatkin hidastaneet ennen kaikkea 
kulttuuriset tekijät, työn organisoinnin käytännöt ja työmarkkinoiden sopimuskäytännöt. 

Suurimmat esteet ovat edelleen mitä ilmeisimmin kulttuurisia ja organisatorisia. Työt on 
yleensä suunniteltu tehtäviksi työpaikoilla. On paljon sellaisia työtehtäviä, joita ei yksinkertai- 
sesti ole mahdollista tehdä kotona. Myös työntekijöiden valvonta on suunniteltu tehtäväksi työ- 
paikoilla, jossa se on yksinkertaisempaa kuin hajautetusti kotioloissa. On myös syytä muistaa, 
että monet työntekijät haluavat tehdä työnsä työpaikalla. Näin työ ja vapaa-aika voidaan erottaa 
yksinkertaisella tavalla. Monelle työntekijälle työpaikan sosiaaliset suhteet tarjoavat, oman puoli- 
son ohella, ainoat aikuisten keskinäiset sosiaaliset suhteet. Lisäksi työntekijöiden välinen kasvok- 
kainen vuorovaikutus on tärkeä sekä työhyvinvoinnin että tuottavuuden kannalta. 

Tähän mennessä etätöiden tekeminen on perustunut yksilölähtöisyyteen. Koko työpaikkaa 
koskevia sopimusjärjestelyä on tehty vasta aivan viime vuosien aikana. Etätyö on riippunut yksi- 
lön asemasta työorganisaatiossa, hänen omasta aloitteellisuudestaan ja työnantajan suopeudesta. 

Esimerkiksi Tampereen yliopistossa tukipalveluiden henkilöstölle etätyö mahdollistettiin — niille, 
joille se työtehtävien puolesta oli mahdollista — vasta syksyllä 2019. Tuolloinkin etätyöpäivät rajat- 
tiin vain pariin päivään kuukaudessa. Etätyössä tärkeällä sijalla on luottamus. Tekeekö työntekijä 
kotonaan töitä, vai jotakin muuta? Luottamuksen puute on ollut yksi keskeinen etätyön laajentu- 
mista jarruttanut tekijä. 

Etätyötä tekevän työntekijän näkökulmasta työn tekemisen joustavuus kasvaa, koska hänen 
ei tarvitse lähteä joka päivä työpaikalle. Työmatkoihin käytettävä aika jää johonkin muuhun te- 
kemiseen. Työn itsenäisyys lisääntyy, tekijä voi itse päättää, ohjelmistojen määrittämissä rajoissa, 
miten työnsä tekee. Myös työnjohdon välitön valvonta jää yleensä pois. Tämä ei suinkaan tarkoita 
valvonnan häviämistä kokonaan. Sen sijaan valvonnan luonne muuttuu tekniseksi. Työ ja va- 
paa-aika voivat olla paremmin tasapainossa, kun työntekijä pystyy itse säätelemään työrytmiään. 
Toisaalta uhkana voi olla se, että työ voi viedä entistä suuremman osan päivästä. Lopulta etätyö 
voi mahdollistaa uusien työtä helpottavien teknologioiden käytön. Etätyötä ei voida tehdä kun- 
nolla, elleivät työvälineet ja tarvittavat ohjelmistot ole kunnossa. 

Organisaation kannalta etätyön käyttö merkitsee isoja muutoksia. Työpaikat tyhjenevät ja hil- 
jenevät. Etätyön yhtenä hyvänä puolena on nähty sen myönteinen vaikutus tuottavuudelle. Etätyö 
voi lisätä joustavaa työvoiman käyttöä sekä mahdollistaa 24/7 toiminnallisuuden. Laajamittainen 
etätyö on uusi askel virtuaalisuuden yleistymisessä. Työyhteisöistä tulee virtuaalisia, kokoukset 
on siirretty verkkoon, ja itse työ tehdään tietoverkkojen välityksellä. 

Etätyön laajalla käytöllä on merkittäviä vaikutuksia koko yhteiskunnan tasolla. Etätyö voi tar- 
jota uusia työmahdollisuuksia sellaisille, jotka eivät ole voineet eri syistä liikkua työpaikoille. Se 
voi helpottaa vammaisten tai muutoin rajoitteisten osallistumista työhön. Etätyö hajauttaa työtä 
maaseudulle. Tällä voi olla myönteinen vaikutus alueiden elinvoimaisuuteen. Etätyöllä on valtava 
merkitys ympäristölle. Jo nyt olemme nähneet, miten ilmanlaatu on kohentunut maailman suur- 
kaupungeissa, ja miten turismin jyrkkä vähentyminen on muuttanut esimerkiksi vesistöjen tilaa. 
Liikkumisen vähentyminen kuormittaa vähemmän kaikkea julkista infrastruktuuria. Nykyinen 
poikkeustila vaikuttaa samalla tavalla koko yhteiskuntaan. Etätyö koskee kaikkia, liikkumisen 
rajoitukset koskevat kaikkia ja ravintolat sulkeutuvat kaikilta yhteiskunnalliseen asemaan katso- 
matta. Voimme olettaa, että kaikilla näillä tekijöillä on vaikutus sosiaaliseen koheesioon. 


Yrittäjyys 


Julkisuudessa on jo pitkään keskusteltu yrittäjyydestä ja sen merkityksestä yhteiskunnassa. Mo- 
nissa poliitikkojen ja elinkeinoelämän edustajien puheenvuoroissa on tähdennetty yrittäjyyden 
keskeistä roolia taloudessa. Nuoria kannustetaan yrittäjyyteen. Kouluissa ja myös yliopistoissa on 
lisätty yrittäjyyskasvatusta. Esimerkiksi Tampereen korkeakouluyhteisössä on jo vuosia toiminut 
y-kampus, joka tarjoaa monipuolisia yrittäjyyttä käsitteleviä opintojaksoja. Yrittäjyyspuheessa on 
ollut nähtävissä myös ideologisia piirteitä. Yrittäjyys nähdään hyveenä, siihen kannustetaan ja 
yrittäjyyden lisääntymistä pidetään koko yhteiskuntakehityksen kannalta suorastaan välttämät- 
tömyytenä. Tästä huolimatta yrittäjyyden määrässä on tapahtunut vain pieniä muutoksia. 

Yritykset ovat modernin talouden kulmakiviä. Tuotannosta, investoinneista, innovaatioista 
ja uusista työpaikoista syntyy yrityksissä. Yrityksissä tehtävät ratkaisut eivät koske vain niitä it- 
seään, niillä on iso vaikutus koko yhteiskunnan hyvinvointiin, terveyteen ja tulevaisuuden näky- 
miin. Vallitseva yhteiskunnallinen järjestyksemme perustuu yksityisomistukseen, yrittäjyyteen 
ja vapaaseen palkkatyöhön. Kun Suomi itsenäistyi runsas 100 vuotta sitten, kaikista ammatissa 
toimivista oli yrittäjiä noin puolet ja palkkatyöläisiä toinen puolikas (Haapala ja Peltola 2018, 
207). 

Viimeisen sadan vuoden aikana suurin muutos on ollut yrittäjäväestön suhteellisen osuuden 
jyrkkä putoaminen. Vielä 1920-luvulla sitten jokseenkin 70 prosenttia ammatissa toimivista sai 
toimeentulonsa maataloudesta. Näistä suurin osa oli itsenäisiä talonpoikia ja pienviljelijöitä, siis 
itsensätyöllistäjiä. Teollisuuden osuus työllisyydestä oli noin 10 prosenttia. Kaiken kaikkiaan 
palkkatyöläisten osuus kaikista työllisistä oli varsin pieni. Nyt Suomen työvoimasta noin 13 pro- 
senttia on yrittäjiä. Yrittäjien määrä on vuosikymmenten aikana laskenut, mutta viimeiset 20 
vuotta se on pysynyt vakaana. Vuonna 2018 Suomessa oli yli 394 000 yritystä. Suomalaisista yri- 
tyksistä noin 90 prosenttia on pienyrityksiä, jotka työllistävät alle viisi henkeä. Yli 250 henkeä 
työllistäviä yrityksiä taas on vain 0,2 prosenttia kaikista yrityksistä. Yli 1000 työntekijää työllis- 
täviä yrityksiä oli hyvin vähän, vain runsaat 120 kappaletta (www.stat.fi). Viimeisen 20 vuoden 
aikana merkittävin yritystoiminnassa tapahtunut rakenteellinen muutos on ollut yksinyrittäjien 
määrän kasvu. 

Yritysten rakenteessa on tapahtunut merkittäviä muutoksia. Suomi on perinteisesti ollut suur- 
ten organisaatioiden maa. Valtio on aina ollut tärkeä taloudellinen ja yhteiskunnallinen toimija. 
Yritystoiminnassa taas suuryrityksillä on ollut hallitseva sija. Suuryritykset ovat osaltaan määrit- 
täneet paitsi talous- ja työmarkkinapolitiikan suuntaviivoja myös koko suomalaisen yhteiskun- 
nan kehitystä. 

Vuonna 2000 yksinyrittäjiä oli noin 120 000, nyt yksinyrittäjiä on jo yli 200 000. Yksinyrit- 
täjien määrä on kasvanut koko 2000-luvun ajan. Kaikista yrityksistä yksinyrittäjiä oli vuonna 
2018 noin puolet ja koko työvoimasta yksinyrittäjien osuus oli melkein 8 prosenttia eli yli 200 000 
henkilöä. Yksinyrittäjien joukko on hyvin heterogeeninen. Heitä työskentelee kaikilla talouden 
lohkoilla ja heidän asemansa ja tilanteensa vaihtelee paljon aloittain ja ammateittain. Suomesta 
kuitenkin puuttuu toistaiseksi monialaiseen yksinyrittäjyyteen kohdistuvaa tutkimusta. 

Itsensätyöllistämisessä — tai yksinyrittäjyydessä - on kyse oman työn myymisestä suoraan 
asiakkaalle, oli kyseessä sitten kuluttaja tai joku organisaatio. Samalla kyse on yksin työsken- 
telemisestä. Tilastoissa puhutaan yksityisestä elinkeinonharjoittajasta, jolla viitataan elinkei- 
notoimintaa harjoittavaan luonnolliseen henkilöön erotukseksi elinkeinotoimintaa harjoittavas- 
ta yhtiöstä. Usein puhutaan myös toiminimestä. Yksityisen ammatinharjoittajan toiminta taas 
perustuu yrittäjän henkilökohtaiseen ammattitaitoon. Itsensätyöllistäjät voidaan jakaa sisäisesti 
kolmeen ryhmään: yksinyrittäjiin, ammatinharjoittajiin sekä freelancereihin ja apurahansaajiin. 
Selvästi suurimman ryhmän muodostavat yksinyrittäjät. Heitä on kaikkiaan noin 2/3 kaikista it- 
sensätyöllistäjistä. Ammatinharjoittajia on noin viidennes. He toimivat tyypillisesti palvelualojen 
työntekijätehtävissä. Loput noin 15 prosenttia ovat freelancereita ja apurahansaajia. Apurahan- 
saajista suurin osa on taiteilijoita. Tilastokeskus käyttää näistä ryhmistä käsitettä itsensätyöllistä- 


jä. Jatkossa puhun ryhmistä yksinkertaisesti yksinyrittäjinä. 

Kuten kaikki yrittäjyys nykyisin, myös yksinyrittäjyys painottuu palvelualoille. Yksinyrit- 
täjissä erottuu viisi suurta ammattiryhmää. Kaikkein eniten on rakennustyöntekijöitä (kirves- 
miehet, talonrakentajat ym.). Toiseksi suurin ryhmä ovat palvelutyöntekijät (parturi, kampaaja, 
kauppias). Heidän jälkeensä tulevat lainopilliset, sosiaalialan ja kulttuurialan erityisasiantuntijat 
(asianajaja, psykologi, toimittaja, taiteilija). Isoja ammattiryhmiä ovat lisäksi kuljetustyöntekijät 
(autoilijat) ja liike-elämän ja hallinnon asiantuntijat (kirjanpitäjä, myyntiedustaja). Myös heidän 
koulutuksensa vaihtelee työssä oppimisesta akateemiseen koulutukseen. Korkeakoulututkinnon 
suorittaneita yksinyrittäjiä oli vuonna 2019 yli puolet kaikista (53 %). Ammatillisen tutkinnon oli 
suorittanut runsas kolmannes (38 %) (Suomen Yrittäjät 2019, 4). 

Kaikki edellä luetellut ammattiryhmät ovat sellaisia, että koko kansantalouden tasolla suurin 
osa niissä työskentelevistä on palkkatyösuhteessa, mutta yksinyrittäjien määrä on kasvanut koko 
2000-luvun ajan. Työn tekemisen tavat muuttuvat, ja rajanvedot palkkatyön ja yrittäjyyden vä- 
lillä ovat koko ajan vaikeampia. Tästä kertoo osaltaan se, että joka kymmenes yksinyrittäjistä on 
samaan aikaan myös palkkatyössä. Lisäksi melkein viidennes oli ollut edeltävän vuoden aikana 
myös palkansaajana (Pärnänen ja Sutela 2014, 21-23). 

Yksinyrittäjäksi päädytään monia eri reittejä pitkin. Yksi on aina haaveillut yrittäjyydestä. 
Toiselle voi aueta tilaisuus yrittäjyyteen, kun entinen yrittäjä jää eläkkeelle. Kolmas päätyy yrittä- 
jäksi monien sattumien summana. Tyypillisiä polkuja yrittäjyyteen ovat esimerkiksi halu toimia 
yrittäjänä, sattuman kautta yrittäjäksi ryhtyminen ja yrittäjäksi päätyminen olosuhteiden vai- 
kutuksesta. Kaikki yksinyrittäjät eivät suinkaan toimi yksinään, sillä jokseenkin viidesosalla on 
joku yhtiö- tai osakekumppani. 

Yksinyrittäjyyden yhteydessä on keskusteltu paljon myös niin sanotusta pakkoyrittäjyydestä 
ja näennäisyrittäjyydestä. Pakkoyrittäjyydellä viitataan tilanteeseen, jossa yrittäjyyteen on ryh- 
dytty vastentahtoisesti. Näennäisyrittäjyydestä taas on kyse silloin, kun yrittäjyyden taustalla on 
joku muu toimeksiantaja kuin yrittäjä itse, tai työn ostaja pyrkii ulkoistamaan jonkun toiminnan 
siirtääkseen siihen liittyvät velvoitteet ja riskit yrittäjälle. Pärnäsen ja Sutelan (2014, 31-33) tutki- 
muksen mukaan runsas puolet vastaajista halusi ja toivoi toimivansa yrittäjänä ja noin viidennes 
oli ryhtynyt yrittäjäksi vastentahtoisesti. Vastoin omaa tahtoaan yrittäjäksi ryhtyneitä oli eniten 
kulttuurialan ammattilaisten keskuudessa. 

Näennäisyrittäjyys liitetään myös alustatyöhön. Alustatalous tarkoittaa toimintaa, jossa olen- 
naisessa asemassa ovat tietoverkot ja niiden perustalle rakennetut palvelut. Alustatyö taas voi 
olla joukkoistettua työtä tai sovelluksella tarvittaessa tilattavaa työtä (Mattila 2019). Alustatyö 
saattaa muistuttaa enemmän palkkatyötä kuin yrittäjyyttä: alusta kontrolloi työn suorittajaa ja 
työn tekemisen tapaa, mutta teettää työn yrittäjätyönä. Alustatyö onkin Suomessa vielä melko 
marginaalinen mutta kasvava yksinyrittäjyyden muoto, jota ei ole tutkittu vielä riittävästi. 

Mitä oikein tarkoittaa yrittäjänä toimiminen? Noin puolella yksinyrittäjiä asiakkaina toimivat 
kuluttajat. Toisella puolikkaalla asiakkaina ovat muut yritykset tai julkisyhteisöt. Yrittäjät, joiden 
asiakaskunta muodostuu kuluttajista, ovat asemaltaan riippumattomampia kuin sellaiset yksin- 
yrittäjät, jotka tekevät työtä vain yhdelle tai muutamalle asiakkaalle. Noin kolmannes yrittäjistä 
on riippuvaisia vain muutamasta asiakkaasta (Pärnänen ja Sutela 2014, 49). Enemmistö kuitenkin 
kokee, että heillä on juuri sopivasti asiakkaita. Samaan aikaan monet toivoisivat itselleen lisää 
asiakkaita. Tällaiset havainnot kertovat yhdestä yksinyrittäjyyden piirteestä: monien työ on luon- 

teeltaan epäsäännöllistä, ja työt ja tulot vaihtelevat huomattavasti vuoden ajasta toiseen mentäes- 
sä. 

Yksinyrittäjän on luotettava omaan osaamiseensa. He arvioivatkin yleisesti, että heillä on 
riittävät taidot yrityksensä pyörittämiseen niin ammattiosaamisen kuin liiketoimintataitojenkin 
suhteen. Tämä ei kuitenkaan tarkoita sitä, etteivätkö yksinyrittäjät tarvitsisi mitään apua. Tyy- 
pillisesti apua kaivataan tietotekniikassa ja omaa sosiaaliturvaa koskevissa kysymyksissä (mt., 
60). Yksi keskeinen yrittäjyyteen vetävä tekijä on yrittäjän vapaus. Monesti sanotaan, että yrit- 
täjä on oman itsensä herra. Yksinyrittäjät tekevät työtään monissa erilaisissa paikoissa. Melkein 
neljännes yksinyrittäjistä työskentelee pääsääntöisesti kotonaan. Melkein kolmannes tekee työtä 
asiakkaan luona ja noin 40 prosentilla on omat toimitilat. 

Yrittäjien työaika on tutkimusten mukaan pidempi kuin palkansaajien (mt., 64). Joka neljäs 
yksinyrittäjä tekee yli 50 tunnin työviikkoa, kun palkansaajien keskimääräinen työviikko on 37 
tuntia. Yrittäjät tekevät töitä useammin kuin muut myös viikonloppuisin. Keskimääräiset viik- 
kotyöajat vaihtelevat aloittain, ja miehet tekevät jonkin verran pidempiä työviikkoja kuin nais- 
puoliset yksinyrittäjät. 

Yksinyrittäjien työ näyttäytyy hyvin intensiivisenä. Se kuormittaa tekijäänsä, mutta samal- 
la yrittäjät ovat hyvin sitoutuneita ja innostuneita tekemisestään. Työn imun käsite näyttäisikin 
sopivan oikein hyvin yksinyrittäjien työtilanteisiin. Työn imulla viitataan sellaisiin tilanteisiin, 
joissa työntekijät kokevat tarmokkuutta, joissa he omistautuvat työlleen ja suorastaan uppoutuvat 
siihen. Yrittäjät ovat yleensä innostuneista omasta työstään. Tähän vaikuttaa merkittävällä taval- 
la työn itsenäisyys ja kokemukset työprosessin hallinnasta, omaa osaamistaan voi käyttää hyö- 
dykseen vailla mitään rajoitteita. Kaiken kaikkiaan yksinyrittäjät ovat sangen tyytyväisiä omaan 
työhönsä. 

Yrittäminen ei aina kannata taloudellisesti. Yksinyrittäjien taloudellinen toimeentulo vaih- 
telee. Tuoreen yksinyrittäjäkyselyn (Suomen yrittäjät 2019, 13-14) mukaan melkein puolet (48 
%) kyselyyn vastanneista ansaitsi kuukaudessa alle 2000 euroa. Yli 4000 euroa kuukaudessa tie- 
nanneita oli vain noin 15 prosenttia kaikista. Huomattavan moni yksinyrittäjistä on itse asiassa 
pienituloinen. Palkansaajien keskimääräiset kuukausitulot ja mediaanitulot ovat korkeammat 
kuin yksinyrittäjillä. Melko alhaisista kuukausituloista huolimatta enemmistö heistä (62 %) ko- 
kee taloudellisen tilanteensa vakaaksi ja turvatuksi. Mutta samaan aikaan reilu kolmannes (38 
%) katsoo taloudellisen tilanteensa olevan epävarma (Pärnänen ja Sutela 2014, 111). Tärkeä tekijä 
epävarmuuskokemusten taustalla on, että monilla yrittäjillä tulot voivat vaihdella kuukaudes- 
ta toiseen hyvinkin paljon. Sesonkiaikoina, esimerkiksi kesäisin, tulot voivat nousta hyvinkin 
korkeiksi ja vastaavasti hiljaisina aikoina tulot saattavat olla jokseenkin olemattomia. Yrittäjien 
tulot ovat varsin harvoin edes suhteellisen säännöllisiä. Pikemminkin kyse on tilkkutäkistä, joka 
rakentuu erikokoisista ja erivärisistä palasista. 

Sosiologisen tutkimuksen näkökulmasta yksinyrittäjyys on kiinnostava ilmiö. Kun pohdim- 
me yrityksiä, mieleen tulevat ensinnä nykyaikaiset suuryritykset kuten Amazon, Shell tai Stora 
Enso. Ne kaikki toimivat globaalisti, niiden liikevaihto on miljardeja euroja vuodessa, ne työllis- 
tävät tuhansia työntekijöitä ja niillä on myös merkittävää poliittista vaikutusvaltaa. Tällaisiin yri- 
tyksiin suhteutettuna parturin, psykologin tai putkimiehen elinkeinon harjoittaminen on ikään 
kuin eri tason juttu ja vaatii tutkimukselta toisenlaista lähestymistapaa. 

Työmarkkinoiden muutokset ovat yleensä varsin hitaita. Yrittäjien suhteellinen osuus kaikista 
ammatissa toimivista on vähentynyt viimeiset sata vuotta. Samaan aikaan yrittäjäväestön sisäi- 
nen rakenne on muuttunut: työnantajayrittäjien määrä on vähentynyt ja yksinyrittäjien osuus on 
kasvanut. On varsin todennäköistä, että yksinyrittäjien määrä kasvaa myös vastaisuudesta. Kas- 
vun taustalta löytyy monia tekijöitä. Monia houkuttaa halu toimia itsenäisesti. Joillekin yrittäjyys 
taas on luonteva tapa harjoittaa omaa ammattiaan. Joku kolmas päätyy yksinyrittäjäksi enemmän 
tai vähemmän olosuhteiden pakosta. 

Alustataloutta pidetään yhtenä merkittävänä yrittäjyyden kasvun mahdollistajana. Siinä näh- 
dään piilevän myös monia riskejä, kuten liiallinen riippuvuus palvelun tarjoajasta. Lisäksi on 
vakavasti huomautettu, että onko tällaisessa toiminnassa kyse pikemminkin palkkatyöstä kuin 
aidosta yrittäjyydestä (esim. Mattila 2019). Toinen uusi ilmiö on niin kutsuttu kevytyrittäjyys. 
Kevytyrittäjyydellä tarkoitetaan toimintaa, jossa tehdään työtä yrittäjämäisesti, mutta ilman 
omaa yritystä. Joku kolmas taho hoitaa laskutuksen ja muut vastaavat tehtävät. Tällainen yrit- 
täjyys nähdään riskittömänä tapana käynnistää yrittäminen. Se voi tarjotakin mahdollisuuden 
uuden tyyppiseen ammatinharjoittamiseen palkkatyön ja yksinyrittäjyyden välimaastossa. 

Työmarkkinat monimuotoistuvat. Yksi tärkeä kehitys on ollut yksinyrittäjyyden kasvu. Tie- 
dämme siitä kuitenkin sangen vähän. Siksi on tarpeellista kohdistaa yksinyrittäjyyteen monia- 
laista yhteiskuntatieteellistä tutkimusta. 


Yhteenveto 


Työelämän tulevaisuus askarruttaa sekä tavallisia työntekijöitä että työelämän tutkijoita. Suoma- 
laisen työelämän tilasta käydään jatkuvasti vilkasta väittelyä. Juha Siltala julkaisi vuonna 2004 
tutkimuksen Työelämän huonontumisen lyhyt historia. Siinä hän pyrki osoittamaan laajan haas- 
tatteluaineiston avulla, että niin kutsuttu ”työn vaihtosuhde” on heikentynyt. Työn vaihtosuh- 
teella Siltala käsittää työntekijän työhön sijoittaman satsauksen ja työstä saatujen palkkioiden vä- 
lisen suhteen. Vaihtosuhde ei tarkoita pelkkää palkkaa, vaan se kuvaa laajemminkin työsuhteen 
kokonaisuutta. Siltalan tulos on synkkä. Koko tähänastisen 2000-luvun ajan ”turbokapitalismin” 
ote on kiristynyt, ja työntekijät ovat joutuneet yhä kovempien tuotto-odotusten ja työpaineiden 
kohteeksi. Siltala on monessa mielessä täysin oikeassa. Toisaalta hänen piirtämänsä kuva on yk- 
sipuolinen, koska hän ei ota lainkaan huomioon monia myönteisiä kehityskulkuja, joita myös on 
löydettävissä. Erilaiset joustavat työjärjestelyt ovat tästä hyvä esimerkki. 

Raija Julkunen on pohtinut monipuolisesti meneillään olevaa työn muutosta kirjassaan Uu- 
den työn paradoksit (2008). Siinä hän toteaa, että työ tuntuu olevan alati murroksessa. Jatkuvasti 
puhutaan siirtymisestä vanhasta uuteen työhön. On kuitenkin niin, että ”uusi” vaihtaa sisältöä 
jokseenkin 10 vuoden välein. Tällä hetkellä ”uutta työtä” luonnehtii tietoistuminen, affektiivi- 
suus, jälkibyrokraattisuus, kommunikoivuus ja joustavuus. Lisäksi uutta työtä tekee pääosin 
prekariaatti, joka on määräaikaisissa työsuhteissaan jatkuvassa odotustilassa. Prekariaatille on 
tyypillistä silpputyö. Toimeentulo ei perustu vakituiseen työsuhteeseen, vaan se joudutaan haali- 
maan monesta eri lähteistä, ja työntekijän on oltava valmis töihin milloin tahansa. 

Jokunen vuosi sitten julkaisemassaan kirjassa Kunnioitus eriarvoisuuden maailmassa Richard 
Sennet (2004) pohtii arvokkuuden ja tunnustuksen merkitystä. Samaan asiaan ovat kiinnittäneet 
huomionsa monet muutkin tutkijat. Toisten työn kunnioittaminen ja arvostaminen on vaarassa 
vähentyä. Kasvavat tuotto-odotukset ja työelämän tahdin kiivastuminen luonnehtivat 2000-lu- 
vun alun henkeä. Tähän yhdistetty kansainvälistyminen ja tihentyvä verkostoituminen jättää yhä 
vähemmän tilaa tunnustuksen antamiselle ja kiitokselle. Saattaa kuitenkin olla, että tällainen 
työntekijän huomioiminen voi olla yhä tärkeämpi tekijä kilpailtaessa tulevaisuudessa yhä har- 
vemmiksi käyvistä osaajista ja taitajista. 

Meillä Suomessa on tutkijoiden käytössä kansainvälisesti poikkeuksellisen rikas työolojen 
muutosta käsittelevä tutkimusaineisto. Tilastokeskus on Suomessa seurannut työolojen muutok- 
sia vuodesta 1977 (esim. Lehto & Sutela 2008). Yli 40 vuotta jatkunut tutkimus kertoo pikemmin- 
kin vakaudesta kuin rajuista murroksista. Noin viiden vuoden välein toteutettavan työolotutki- 
muksen ohella työelämän muutoksista ja työntekijöiden kokemusten muutoksista saadaan tietoa 
Työministeriön vuosittaisesta Työolobarometrista. Työolobarometri on seurannut työelämän 
laatua vuodesta 1992 lähtien. 

Työolotutkimuksen mukaan työelämä koetaan nyt aiempaa epävarmempana. Ansiotyö on 
edelleen keskeinen osa suomalaisten palkansaajien elämää. Suomesta ei ole tullut vapaa-ajan yh- 
teiskuntaa, pikemminkin työ kietoo ja sitoo tekijöitään yhtä vahvemmin. Suomalaisten tyyty- 
väisyys työhön ja työelämään on kuitenkin lisääntynyt. Tietotyön lisääntymisen ja teknologian 
kehittymisen seurauksena yhä useamman työ on irronnut ajasta ja paikasta. Se on lisännyt työn 
tekemisen vapauksia, mutta tuonut mukaan uudenlaisia haasteita, esimerkiksi jatkuvaan tavoitet- 
tavuuteen ja itsensä johtamiseen liittyen. 

Työelämä on monella mittarilla tarkasteltuna parantunut. Työturvallisuus on parempi kuin 
koskaan. Pitkät sairauspoissaolot ovat vähentyneet vuosikymmenen ajan, mutta siihen voi vai- 
kuttaa muun muassa talouden syklit (Blomgren 2016). Tämän päivän työhyvinvoinnin ongelmat 
liittyvät selvästi aiempaa enemmän henkiseen ja koettuun hyvinvointiin. Ymmärrys uudenlaisis- 
ta tietotyöhön liittyvistä haasteista on lisääntynyt. Nyt puhutaan esimerkiksi aivoergonomiasta. 

Aina silloin tällöin on tarpeen tähdentää, että näkökulmamme työhön on perin Eurooppa- 
keskeinen. Ymmärryksemme työstä perustuu kehittyneiden talouksien kokemuksiin. Meidän ei 
tarvitse mennä kuin itärajan yli Venäjälle, kun kokemus ja käsitykset työstä ovat tyystin toisen- 
laisia. Puhumme paatoksella teollisen työn lopusta, kun jossakin toisaalla teollistuminen on vasta 
syrjäyttämässä maataloutta. Kannamme huolta prekariaatista, kun jossain muualla ihminen saa 
ensimmäisen palkkansa satunnaisesta työsuhteesta. Työn maailma näyttäytyy tyystin toisenlai- 
sena nopeasti muuttuvissa Aasian tai Afrikan yhteiskunnissa. 

Vuonna 2012 käynnistyi silloisen työministerin Lauri Ihalaisen aloitteesta visiotyö, jonka 
tavoitteena on tehdä suomalaisesta työelämästä Euroopan paras vuoteen 2020 mennessä. Han- 
ketta johti Työ- ja elinkeinoministeriön nimittämä laaja asiantuntijaryhmä. Sen tavoitteena oli 
uudistaa työelämän käytäntöjä niin, että meillä olisi 2020-luvulla pääosin vain hyvin toimivia ja 
tuloksellisia työpaikkoja. Vision mukaan työpaikkoja kehitettäisiin uudistamalla toimintatapo- 
ja, jotka tukevat innovointia ja tuottavuutta, vahvistavat luottamusta ja yhteistyötä, panostavat 
työhyvinvointiin ja terveyteen sekä huolehtivat työvoiman osaamisesta. Vision tavoite oli kun- 
nianhimoinen ja sitä tukivat sekä ammattiliitot että työantajajärjestöt. Työelämän kehittäminen 

on kaikkien yhteinen etu. Huolena vain on, että hyviin tavoitteisiin tuntuu olevan vaikeaa päästä. 
Yhteiset julkilausumat eivät vielä muuta työpaikkojen käytäntöjä, eikä tempoileva politiikka ole 
omiaan vahvistamaan luottamusta. Niiden sijaan tarvitaan konkreettisia tekoja. 

Mitä me työltä haluamme? Tutkimusten mukaan ihmiset tavoittelevat työltä yhä useammin 
sisältöä elämälle, mielekästä tekemistä ja merkityksellisiä ihmissuhteita. Työelämän kehittämi- 
sestä on Suomessa puhuttu aina 1970-luvun alusta lähtien. Tärkeä sisällöllinen puheenvuoro esi- 
tettiin vuonna 1990 jolloin ilmestyi työoloja käsitelleen komitean mietintö (Kolu 1991). Tuolloin 
oltiin laajalti huolissaan työelämän laadusta. Huolta kasvatti erityisesti pelko työvoimapulasta ja 
siksi haluttiin kehittää työoloja. Komitea esitti ohjelman suomalaisen työelämän muuttamiseksi 
kohti ”hyvää työtä”. Mietinnössä hyvää työtä luonnehdittiin niin, että se on: 

e haastavaa (taidollisesti ja sosiaalisesti) 

e palkitsevaa (aikaansaaminen, palkka) 

e tuloksellista 

e turvallista (työsuhteen pysyvyys, työturvallisuus) 


Hyvä työ nähtiin osana hyvän työpaikan ja lopulta hyvän yhteiskunnan rakentamista. Työ- 
elämän kehittäminen ymmärrettiin askeleena koko yhteiskunnan kehittämisessä. Tänä päivänä 
voitaisiin ottaa oppia jokseenkin 30 vuotta sitten työskennelleen komitean työstä. Jos hyväksym- 
me ajatuksen siitä, että tavoitteena on rakentaa edellytyksiä hyvälle elämälle ja hyvälle yhteiskun- 
nalle, on työllä tässä tärkeä sija. Meidän pitäisi tällaisen ajatuksen perusteella panostaa työelämän 
kehittämiseen. Se taas edellyttää kriittistä työelämän tutkimusta. 

Tutkimus ei kuitenkaan vahvista sitä, että töiden organisointi ja työorganisaatiot olisivat 
muuttumassa radikaalilla tavalla. Useimmilla työpaikoilla työ on edelleen organisoitu varsin hie- 
rarkkisesti ja byrokraattisesti. Tiimityö on yleistynyt, jo yli puolet suomalaisista palkansaajista 
työskentelee tiimeissä. Tiimien käyttö ei kuitenkaan ole merkinnyt mitään olennaisia muutoksia 
vallan ja vastuun jakautumisessa. Johtajat päättävät ja tiimit toteuttavat. Tästä huolimatta ihmis- 
ten kokemukset tiimityöstä ovat pääosin myönteisiä, niiden katsotaan lisäävän työn itsenäisyyttä, 
ja samalla ne tarjoavat aikaisempaa oikeudenmukaisemmaksi koettuja palkitsemisen tapoja. 

Nähtäväksi jää, millaiseksi työelämän tulevaisuus muodostuu. Varmaa kuitenkin on, että työ- 
elämä muuttuu yhä kiihtyvää vauhtia, aivan kuin se on tähänkin asti tehnyt. Samalla moni asia 
Pysyy työssä ja työsuhteissa ennallaan. Väitämme, että työn tulevaisuus on avoin. Ei ole olemassa 
mitään suurta käsikirjoitusta tai yhtä selkeää kehityksen suuntaa. Pikemminkin on monia tois- 
tensa kanssa ristiriitaisessa suhteessa olevia muutosprosesseja. Automaatio ja robotit korvaavat 
yhä useammin suorittavan työn lisäksi monia asiantuntijatehtäviä. Esimerkiksi juristin työtä 
voidaan automatisoida jo nyt hyvin pitkälle. Samaan aikaan syntyy toisaalle uusia töitä ja van- 
hat ammatit muuttavat muotoaan. Olennaisen tärkeää on, että työssä edellytettävät osaamiset 
muuttuvat nopeaan tahtiin. Ennakoidaan, että tulevaisuuden töissä tarvitaan selvästi nykyistä 
enemmän kriittistä ajattelua, kykyä omaksua nopeasti uutta ja kykyä lähestyä ja ymmärtää toisia. 
Meneillään on työntekijöiden kannalta myönteisiä muutoksia, esimerkiksi joustavien työjärjeste- 
lyjen muodossa, ja työn huonontumista, esimerkiksi kiireen ja työkuorman kasvu. Viime vuosina 
on puhuttu innolla yrittäjyyden kasvusta, yrittäjäväestön määrä on kuitenkin pysynyt suhteelli- 
sen vakaana, vain itsensä työllistäjien määrä näyttäisi kasvavan. 

3 
Monimuotoisen ansiotyön tekeminen 
rekisteriaineistojen valossa 


Merja Kauhanen 


Johdanto 


Usean työn tekeminen samanaikaisesti ei ole uusi ilmiö. Kiinnostus tutkia usean työn tekijöitä, 
sen taustalla olevia tekijöitä ja erilaisia seurauksia yksilöille on kuitenkin viime vuosina jälleen 
lisääntynyt. Kimmokkeena viime vuosina lisääntyneelle monitieteiselle kiinnostukselle on sään- 
nöllisesti tuotetuista työmarkkinatilastoista havaittu usean työn tekemisen yleistyminen useis- 
sa maissa. Säännöllisesti tuotettua tietoa usean työn tekemisestä saadaan eri maiden työvoima- 
tutkimuksista, joiden kysymyspatteristoon kuuluu myös kysymys siitä, onko henkilöllä yksi vai 
useampia töitä samanaikaisesti. 

Eurostatin työvoimatutkimuksen mukaan vuonna 2019 Suomessa työllisistä 6,6 prosenttia 
teki useaa työtä samanaikaisesti. Suomessa usean työn tekeminen on selvästi yleisempää kuin 
EU-maissa keskimäärin, joissa useaa työtä tekevien osuus oli vuonna 2019 4,1 prosenttia. Vaikka 
usean työn tekeminen koskettaa tilastojen mukaan varsin suurta ryhmää Suomessa, sitä on tut- 
kittu vielä varsin vähän. Ajantasaiselle tiedolle on siksi selvä tilaus. Kuten jo johdannossa tuotiin 
esille, tämä kirja perustuu Työsuojelurahaston ja kumppaniliittojen rahoittamaan Monimuotoi- 
nen ansiotyö - käytännöt ja yhteiskunnallinen kehys -tutkimukseen, jonka tavoitteena oli tuottaa 
uutta, tuoretta tietoa monimuotoisesta ansiotyöstä Suomessa. 

Usean työn tekemisestä käytetään kansainvälisessä tutkimuskirjallisuudessa useita eri terme- 
jä kuten multiple job holding, dual job holding tai pluriactivity at work. Tässä luvussa ilmiöstä 
puhutaan usean työn tekemisen rinnalla myös monimuotoisen ansiotyön tekemisenä tarkoittaen 
samaa asiaa. 


Anu Järvensivu ja Arja Haapakorpi (toim.), 2022. 
Monimuotoinen ansiotyö; Näkökulmia monista lähteistä ansaintaan. 
Tampere: Tampere University Press, 41-71 

Merja Kauhanen 


Usean ty6n tekemisen yleistymisen kanssa samanaikaisesti monissa maissa yrittaja- ja palk- 
katyön raja on enenevässä määrin hämärtynyt ja teknologinen kehitys on luonut uusia mahdol- 
lisuuksia, ja ehkäpä helpompia tapoja, tehdä useaa työtä samanaikaisesti alustojen kautta. Myös 
ei-tyypillisten, joustavien työsuhteiden tekeminen on yleistynyt (OECD 2018). Suomessa erityi- 
sesti osa-aikatyö on yleistynyt viimeisen kahdenkymmen vuoden aikana, kuten Harri Melin tuo 
esille luvussa 2. 

Usean työn tekemisen yleistyminen onkin aiemmassa tutkimuskirjallisuudessa yhdistetty 
näihin työelämän muutoksiin (Barnberry & Campbell 2012), kuten esimerkiksi osa-aikaisen työn 
kasvuun (Abhayaratna ym. 2008), lisääntyneeseen alityöllisyyteen (Campbell 2008), muutoksiin 
työajoissa (Headey ym. 2006) sekä uusin työnteon muotoihin, joita digitalisaatio, keikkatalous 
ja alustatyö ovat tuoneet mukanaan (Pouliakas 2017). Toisaalta usean työn tekemisen kasvu on 
myös yhdistetty työnteon muotojen yksilöllistymiseen ja ‘vapaiden’ työntekijöiden mahdolli- 
suuksiin valita työnteon tapansa (Guest ym. 2006). 

Mielenkiintoinen kysymys on myös se, tarjoavatko työmarkkinoilla tapahtuneet muutokset 
enenevästi mahdollisuuksia tehdä työtä yhdistäen ansaintaa useasta työstä ilman taloudellista 
pakkoa (”opportunity-based”) vai ajavatko ne tarveperusteisen (”necessity-based”) usean työn 
tekemiseen. 

Tällä luvulla on kolme keskeistä tavoitetta. Ensimmäinen tavoite on tuottaa peruskuvaus 
usean työn tekijöiden rakenteesta ajanjaksolla 2010-2016 laajojen, edustavien rekisteriaineistojen 
avulla. Toisena tavoitteena on tarkastella usean työn tekijöiden rakenteessa tapahtuneita muutok- 
sia keskeisten taustamuuttujien suhteen. Kolmantena tavoitteena on tarkastella usean työn teki- 
jöiden ansiotulojen tasoa ja hajontaa sekä muodostaa kuvaa usean työn tekijöiden toimeentulosta. 

Edustavien tilastoaineistojen käyttö takaa sen, että saadut tulokset ovat yleistettävissä koko 
talouden tasolle. Arja Haapakorven ja Anu Järvensivun laadullisiin haastatteluaineistoihin pe- 
rustuvia, ja osin tiettyjä ammattiryhmiä koskevia tuloksia kirjan luvuissa 4 ja 5 voidaan myös 
peilata tässä luvussa esitettyihin, koko monimuotoista ansiotyötä tekevien ryhmää koskeviin tu- 
loksiin. Määrällisten ja laadullisten aineistojen ja monipuolisten analysointimenetelmien käytöllä 
voimme saada laajemman ymmärryksen monimuotoisen ansiotyön tekemisestä. 


Usean työn tekemisen taustalla voi olla moninaisia syitä 


Aiemman tutkimuskirjallisuuden mukaan työntekijä voi tehdä useaa työtä samanaikaisesti 
useasta eri syystä (esim. Kimmel & Conway 2001; Böheim & Taylor 2004; Heineck & Schwarze 
2004). Karkeasti luokitellen nämä syyt voidaan jakaa kahteen eri pääluokkaan: tarvelähtöiset syyt 
ja ei-tarvelähtöiset syyt. 

Ensimmäistä luokkaa voidaan luonnehtia tarvelähtöisiksi (necessity driven) syiksi. Sii- 
nä henkilön päätyön tarjoama työtuntimäärä ja/tai tulotaso on riittämätön, mikä saa työllisen 
hankkimaan lisätunteja ja ansioita toisesta työstä. Liian vähäiseen päätyön työtuntimäärään pe- 
rustuvaa syytä tehdä useaa työtä on tutkimuskirjallisuudessa kutsuttu työntuntirajoitus (hours 
constraints) syyksi. Työtuntirajoitukseen voi vaikuttaa se, että päätyön työnantaja ei pysty tarjo- 
amaan työntekijälle hänen toivomiaan lisätunteja (Shishko & Rostker 1976; Paxson & Sicherman 

1996). Myös institutionaaliset tekijät, kuten työaikalainsäädännön asettamat rajoitukset, voivat 
vaikuttaa työtuntirajoitukseen. Työtuntirajoitus ja siihen liittyvä riittämätön tulotaso on aiem- 
man tutkimuksen mukaan yleisin syy tehdä useaa työtä samanaikaisesti. Tähän luokkaan liitty- 
viä syitä voi luonnehtia pitkälti pakon sanelemiksi syiksi. 

Tähän syyluokkaan voidaan laskea kuuluvaksi myös päätyöhön liittyvä työn epävarmuus, 
joka voi olla motiivina useamman työn tekemiselle (Bell ym. 1997; Böheim & Taylor 2004; Livan- 
os & Zangelidis 2012). Tällaisessa tapauksessa toinen työ toimii turvana ja suojaa työttömyydeltä, 
mikäli henkilö menettää päätyönsä. Myös väliaikaiset taloudelliset vaikeudet, kuten velkaantu- 
minen, voivat myös olla motiivina hankkia toimeentuloon täydennystä toisesta työstä ja selviytyä 
veloista. 

Toiseen luokkaan kuuluvat ei-tarvelähtöiset syyt. Tässä luokassa keskeisin syy usean työn 
tekemiselle on heterogeenisten työpaikkojen syy (heterogeneous jobs motive). Heterogeenisten 
työpaikkojen syyn mukaan työntekijä voi hankkia toisen työn syistä, jotka liittyvät työntekijöi- 
den preferensseihin tehdä useaa työtä ja toisen työn tarjoamista erilaisista hyödyistä päätyöhön 
verrattuna. Päätyön ohella tehtävä työ voi tarjota esimerkiksi työtyytyväisyyttä, jota tekijä ei 
päätyöstään saa. Toinen työ voi myös olla keino hankkia työkokemusta, jonka avulla henkilö 
pystyy saamaan parempipalkkaisen uuden työn. Usean työn tekeminen voi lisäksi tuoda joustoa 
työaikoihin, joka esimerkiksi helpottaa työn ja perheen yhteensovittamista. Toinen työ voidaan 
hankkia myös siksi, että se hyötyä tuovasti täydentää päätyötä. (Böheim & Taylor 2004; Livanos 
& Zangelidis 2012.) Tähän luokkaan kuuluvia syitä voisi luonnehtia enemmänkin vapaaehtoiseen 
valintaan perustuvina syinä. Empiirisissä tutkimuksissa on saatu näyttöä myös heterogeenis- 
ten työpaikkojen motiivista (esim. Kimmel & Conway 1998; Böheim & Taylor 2004; Heineck & 
Schwarze 2004). Nämä erilaiset syyt eivät välttämättä ole myöskään toisiansa poissulkevia. 

Taloustieteellisessä tutkimuksessa ensimmäisissä mallinnuksissa usean työn tekemistä on 
tarkasteltu teoreettisesti työ-vapaa-aika -mallissa täydennettynä päätyön työtuntirajoitteella. 
Mallissa oletetaan, että yksilön työn tarjontapäätökset sekä päätyössä että toisessa työssä perus- 
tuvat hyödyn maksimointiin. Päätyön työtuntirajoituksen vallitessa työntekijä ei pysty tekemään 
riittävästi työtunteja saavuttaakseen ansiotason, joka maksimoi hänen hyötynsä. Tällöin ainut 
tapa tehdä lisätunteja on hankkia toinen työ (Kimmel & Conway 1998). Päätös tehdä toista työtä, 
annettuna maksimimäärä työtunteja päätyöstä, riippuu toisen työn palkasta sekä toisen työn te- 
kemisen rajahyödystä. Jos vapaa-aika on normaali hyödyke, toisen työn työtunnit vähenevät, kun 
tulot muista lähteistä kasvavat (Böheim & Taylor 2004). 

Tutkimuksissa on havaittu, että syy useamman työn tekemiseen voi vaikuttaa myös siihen, 
kuinka kauan henkilö tekee samanaikaisesti useaa työtä. Niiden työntekijöiden, joilla toisen 
työn tekemisen syynä on työtuntirajoite, pitäisi teorian mukaan tehdä kahta työtä keskimäärin 
lyhyemmän aikaa kuin niiden työntekijöiden, joilla työtuntirajoite ei ole toisen työn tekemisen 
syynä. Työtuntirajoitteen alaiset työntekijät nimittäin pyrkivät vaihtamaan päätyönsä sellaiseen, 
jossa he pystyvät maksimoimaan työtuntinsa. (Böheim & Taylor 2004.) 

Riippuen kahden työn tekemisen syistä politiikkaimplikaatiot ovat hyvin erilaisia. Samoin 
myös hyvinvointiseuraukset (kuten toimeentulo ja köyhyysriskit) voivat olla kahden työn teki- 
jöille hyvinkin erilaisia. 

Aineisto ja määritelmät 


Usean työn tekijöiden joukon rakennetta, rakenteessa tapahtuneita muutoksia, työtuloja ja toi- 
meentuloa tarkastellaan tämän luvun kuvailevissa analyyseissa hyödyntäen tilastoaineistona 
Tilastokeskuksen laajaa, edustavaa rekisteripohjaista yksilötason paneeliaineistoa. Menetelmänä 
hyödynnetään kuvailevia tilastoanalyyseja. 

Rekisteriaineiston pääasiallinen tietosisältö pohjautuu pääosiltaan Tilastokeskuksen eri 
FOLK-moduuleihin täydennettynä joidenkin tulotietojen ja työsuhdetyyppitietojen osalta tie- 
doilla muista rekisteriaineistoista. Aineistoon sisältyy monipuolisesti eri rekistereihin pohjau- 
tuvia tietoja liittyen muun muassa yksilön henkilökohtaisiin taustaominaisuuksiin, työmarkki- 
na-asemaan ja työsuhteeseen, henkilön ansio- ja muihin tuloihin sekä saatuihin tulonsiirtoihin. 

Aineiston tarkastelu kattaa seitsemän vuoden ajanjakson, vuodesta 2010 vuoteen 2016. Muka- 
na tarkastelussa ovat iältään 18-64-vuotiaat työlliset. Toisin kun monissa aiemmissa usean työn 
tekemistä tarkastelleissa tutkimuksissa, tässä tutkimuksessa tarkastellaan sekä päätyössä palkan- 
saajana että yrittäjänä toimivia. Tämä mahdollistaa paremmin huomioida usean työn tekemisen 
moninaisuuden. 

Usean työn määritelmänä käytetään usean työn tilastoinnissa! vakiintuneesti käytettyä mää- 
ritelmää: Henkilö tekee useaa työtä, jos hänellä on samanaikaisesti useampi kuin yksi ansiotyö 
joko palkansaajana tai yrittäjänä. Tilastoaineistossamme on tieto henkilön päätyöstä, sivutyöstä 
että molempien osalta tietoja niissä ansaituista työtuloista. Useampaa työtä tekevät tunnistetaan 
(aineistossa) sivutyöstä kertovan muuttujan avulla. Lisäehtona on, että päätyön ja sivutyön työ- 
suhteet ovat osittain päällekkäisiä. Tämä tarkistetaan pää- ja sivutyön alkamis- ja loppumispäivä- 
määrien avulla. Tarkastelun ulkopuolelle jätetään korkeintaan seitsemän päivää kestävät sivutyöt. 

Sen lisäksi, että usean työn tekemistä tarkastellaan yhtenä ryhmänä, erotellaan tilastoaineis- 
tosta myös erilaisia usean työn tai monimuotoisen ansiotyön tekemisen tyyppejä seuraavasti: 1) 
Päätyö palkkatyö + sivutyö palkkatyö (MT1) 2) Päätyö palkkatyö + sivutyö yrittäjätyö (MT2) 3) 
Päätyö yrittäjätyö + sivutyö palkkatyö 4) Päätyö yrittäjätyö + sivutyö yrittäjätyö (MT4). 


Ketkä tekevät Suomessa useaa työtä samanaikaisesti? 


Seuraavassa esitetään peruskuvaus edellä kuvattua tilastoaineistoa hyödyntäen usean työn teki- 
jöistä Suomessa ajanjaksolla 2010-2016. Kiinnostuksen kohteena on myös se, onko tällä seitsemän 
vuoden ajanjaksolla tapahtunut muutoksia usean työn tekijöiden ja heidän päätyönsä ominai- 
suuksissa. Usean työn tekijöitä tarkastellaan työllisten henkilöiden henkilökohtaisten ja päätyön 
piirteiden perusteella. Vertailuryhmänä analyyseissa käytetään valikoidusti sekä ainoastaan yhtä 
työtä tekeviä työllisiä että kaikkia työllisiä. 


1 Eurooppalaisessa työvoimatutkimuksen kyselyssä usean työn tekemisestä Existence of more than one job 
or business ’ kysytään vastausvaihtoehdoin: 1 person had only one job or business during the reference week, 
2 Person had more than one job during the reference week (not due to change of job or business), 3 not app- 
licable. Tässä tilastossa usean työn tekeminen perustuu henkilön omaa ilmoitukseen siitä, tekeekö hän useaa 
työtä samanaikaisesti joko palkansaajana tai yrittäjänä. 

Aineiston perusteella keskimäärin 8,1 prosenttia 18-64-vuotiaista työllisistä teki useaa työtä 
samanaikaisesti vuosina 2010-2016?. Osuus pysytteli myös varsin samalla tasolla koko tarkaste- 


luajanjakson ajan. 
Usean työn tekijät henkilökohtaisten ominaisuuksien mukaan 


Useaa työtä tekevien ja vertailuryhminä käytettyjen ryhmien koostumus henkilökohtaisten omi- 
naisuuksien mukaan on esitetty taulukossa 3.1. Tarkasteluajanjaksolla usean työn tekijöissä oli 
Suomessa lähes yhtä paljon naisia (50,4 %) ja miehiä (49,4 %). Vaikka naisten osuus on hieman 
suurempi, ero ei ole tilastollisesti merkitsevä. Sukupuolittaisessa jakaumassa useaa työtä tekevät 
eivät siis juurikaan poikkea yhtä työtä tekevistä tai kaikista työllisistä. 

Ikäryhmittäisestä tarkastelusta havaitaan, että usean työn tekijöistä yli 70 prosenttia oli 
25-54-vuotiaita. Nuorten, 15-24-vuotiaiden osuus oli liki 16 prosenttia ja 55-64-vuotiaiden 
osuus 13,5 prosenttia. Verrattuna yhtä työtä tekeviin, nuorten osuus monimuotoista ansiotyö- 
tä tekevissä oli yli kuusi prosenttiyksikköä korkeampi. Vastaavasti ikääntyneiden työllisten 
osuus jää selvästi alhaisemmaksi kuin yhtä työtä tekevillä. Useaa työtä tekevät ovat keskimäärin 
38,8-vuotiaita, mikä on kolmisen vuotta vähemmän kuin yhtä työtä tekevien työllisten keski-ikä. 

Koulutustason mukaan katsottuna keskiasteen koulutetut olivat suurin ryhmä niin usean 
kuin yhden työn tekijöilläkin (46,6 % ja 46,3 %). Yli 40 prosentin osuudella (42 %) korkea-asteen 
koulutetut olivat selvästi toiseksi suurin ryhmä. Verrattuna yhtä työtä tekeviin ja kaikkiin työlli- 
siin korkea-asteen koulutetut ovat yliedustettuina usean työn tekijöiden keskuudessa. Vastaavasti 
ainoastaan perusasteen suorittaneiden työllisten osuus oli pienempi usean työn tekijöiden kes- 
kuudessa. Useaa työtä samanaikaisesti tekevät ovat siis keskimäärin korkeammin koulutettuja. 

Suomea äidinkielenään puhuvat olivat luonnollisesti suurin ryhmä myös usean työn tekijöis- 
sä. Mutta vieraskielisten ja ruotsinkielisten osuus oli hieman suurempi kuin yhden työn tekijöis- 
sä. Asuinpaikalla on myös merkitystä. Useaa työtä tekevien ryhmässä maaseudulla asuvat olivat 
yliedustettuina, ts. heidän osuutensa on suurempi kuin kaikissa työllisissä. Maaseudulla maan- 
viljelystä elantonsa saavat ovat perinteisesti yhdistäneet siihen myös ansiotuloja muista lähteistä. 

Suhteessa yhtä työtä tekeviin (samoin kuin kaikkiin työllisiin) yksinasuvat ja yksinhuolta- 
jat olivat yliedustettuina useamman työn tekijöissä. Yleisin perhetyyppi usean työn tekijöilläkin 
on puoliso ja lapsia liki 42 prosentin osuudella. Miksi on kiinnostavaa ottaa henkilökohtaisten 
ominaisuuksien tarkastelussa huomioon myös työllisen perhetyyppi? Perhetyypin tarkastelu on 
kiinnostavaa, koska sillä voi olla myös merkitystä usean työn tekemiseen. Perhetyyppi voi joko li- 
sätä tai rajoittaa ajankäytöllisiä mahdollisuuksia tehdä useampaa työtä. Pienistä lapsista ja muista 
hoivaa vaativista perheenjäsenistä seuraa ajankäytön rajoitteita. Toisaalta perheen toimeentulo 
saattaa edellyttää elannon hankkimista useampaa työtä tekemällä. Usean työn tekemisellä voi- 
daan hakea parempia mahdollisuuksia yhdistää työnteko ja perhe-elämä keskenään. (Haataja & 
Kauhanen 2010.) 


2 Osuus on suurempi kuin eurooppalaisen työvoimatutkimuksen mukaan. Ero osuuden suuruudessa joh- 
tunee eri aineistojen käytöstä. Myös muista maista on havaittu, että eri aineistot voivat antaa hieman erilaisen 
kuvan monimuotoisen ansiotyön osuudesta (Abraham ym. 2013). 

Taulukko 3.1 Usean työn tekijät henkilökohtaisten ominaisuuksien mukaan. Vertailuryhmänä yhtä työtä 
tekevät ja kaikki työlliset, 2010-2016 % 


Usea työ Yksi työ Kaikki työlliset 
Sukupuoli: 
Nainen 50,5 50,3 50,3 
Mies 49,4 49,7 49,7 
Ikä: 
18—24 15,9 9,3 9,9 
25—54 70,5 71,4 71,3 
55—64 13,5 19,3 18,8 
Äidinkieli: 
suomi 86,2 90,1 89,7 
ruotsi 7,6 5,2 5,4 
muu 6,2 47 48 
Koulutus: 
Perusaste 11,7 13,0 12,9 
Keskiaste 46,3 46,6 46,6 
Korkea-aste 42,0 40,3 40,5 
Asuinpaikkakunnan tyyppi: 
Kaupunkimainen 69,8 71,6 71,4 
Taajaan asuttu 14,3 15,3 15,3 
Maaseutumainen 15,9 13,0 13,2 
Perhetyyppi: 
Yksin asuva 25,1 22,1 22,3 
Lapseton pari 26,7 28,8 28,6 
Pari ja lapsia 41,8 42,7 42,5 
Yksinhuoltaja 6,8 6,3 6,4 
Lapset: 
Alle 18 v. lapsia 37,3 38,7 38,6 

Usean työn tekijät päätyöhön liittyvien ominaisuuksien mukaan tarkasteltuna 


Kuviossa 3.1 on tarkasteltu usean työn ja yhden työn tekijöitä päätyön ammattiryhmän (1-nu- 
merotaso) mukaan. Ammattiryhmien osuudet on siinä esitetty niiden yleisyyden mukaan usean 
työn tekijöiden ryhmässä. 

Kuviosta käy ilmi, että usean työn tekijät jakautuvat useaan eri ammattiryhmään. Mutta kah- 
den yleisimmän ammattiryhmän yhteenlaskettu osuus oli ajanjaksolla 2010-2016 kuitenkin var- 
sin suuri, 47 prosenttia. Nämä kaksi yleisintä ammattiryhmää olivat erityisasiantuntijat (24,1 %) 
ja myynti- ja palvelutyötä tekevät (22,9 %). Usean työn tekijöillä näihin ammattiryhmiin sijoittui 
suhteellisesti selvästi suurempi osuus kuin yhden työn tekijöillä. Tarkastelun perusteella voi tode- 
ta, että usean työn tekeminen keskittyi tarkasteluajanjaksolla enemmän tiettyihin ammattiryh- 


miin verrattuna yhden työn tekemiseen”. 


Kuvio 3.1 Useaa ja yhtä työtä tekevät päätyön ammattiryhmän mukaan ka. 2010-2016, % 


Erityisasiantuntijat [ E 
Myynti- ja palvelutt. E l 
Asiantuntijat [ SE 
Prosessi- ja kulj.tt C 
Muut työntekijät C | 
Rakennus-, korj. ja valm. tt. lL o) 
Toimisto- ja as.palv.tt. mu 
Maanvilj., metsä- ym.tt. m 
Johtajat Coma % 


25 20 15 10 5 0 5 10 15 20 25 30 
m Yksi työ W Usea työ 


3 Suomessa sukupuolen mukainen ammatillinen segregaatio eli eriytyminen on tunnetusti suurta. Siksi use- 
aa työtä tekevien jakaumia päätyön ammattiryhmän mukaan tarkasteltiin erikseen naisten ja miesten osalta 
(tuloksia ei raportoida tässä tarkemmin). Vaikka työllisten ammattijakauma on naisilla ja miehillä erilainen, 
molemmilla sukupuolilla useaa työtä tekevien yleisimmät ammattiryhmät olivat päätyössään erityisasiantun- 
tijoina ja myynti- ja palvelutyössä työskentelevät. Järjestys oli tosin erilainen naisille ja miehillä. Naisilla pal- 
velu- ja myyntityötä päätyössään tekevien ryhmän osuus oli suurempi kuin erityisasiantuntijoiden, ja miehillä 
päinvastoin. 

Kuvion 3.2 vertailevassa histogrammissa on vastaavasti tarkasteltu usean ja yhden työteki- 
jöiden toimialoittaista jakautumista päätyön toimialan mukaan. Kuviosta havaitaan, että usean 
työn tekeminen kohdentuu varsin yleisesti erilaisten palveluiden toimialoille. Päätyön toimialan 
mukaan katsottuna yleisintä usean työn tekeminen oli tarkasteluajanjaksolla yksityisissä palve- 
luissa, terveys- ja sosiaalipalveluissa sekä muissa palveluissa. Yhteensä nämä toimialat kattoivat 
yli 47 prosenttia usean työn tekijöistä. Yhden työn tekijöillä nämä toimialat kattoivat ainoastaan 
noin 31 prosenttia työllisistä. 

Suurin positiivinen ero yhden työn tekijöiden toimialoittaiseen jakaumaan verrattuna havai- 
taan seuraavilla päätyön toimialoilla: muut palvelut (+7,3 %-yksikköä), maa- ja metsätalous (+4,7 
%-yksikköä) sekä koulutus (2,3 %-yksikköä). 


Kuvio 3.2 Useaa ja yhtä työtä tekevät päätyön toimialan mukaan 2010-2016, % 


Palvelut [-" eee 
Terveys- ja sos.palvelut LL HH 
Muut palvelut C lean 
Koulutus C ea 
Maa-, metsä- ja kalatalous — uu 
Tukku- ja vähittäiskauppa a = | 
Kuljetus ja varastointi C mua 
Teollisuus [---- -——-—-JD! 
Julk.hallinto ja maanpuolustus n 
Maj.- ja ravitsemistoiminta — | 
Rakentaminen —— | % 


25 20 15 10 5 0 5 0 15 20 
mYksi työ mUsea työ 


Selite: Palveluihin kuuluvat tässä informaatio ja viestintä, rahoitus- ja vakuutustoiminta, kiinteistöalan toiminta ja am- 
matillinen, tieteellinen ja tekninen toiminta. Muihin palveluihin kuuluvat mm. taiteet, viihde, virkistystoiminta ja muu 
palvelutoiminta (ks. yksittäisten toimialojen tarkemmat kuvaukset Tilastokeskus n.d.). 

Keskeinen työpaikan ominaisuus on myös työsuhteen tyyppi, joka usein myös erottelee työ- 
paikkoja niiden laadun suhteen (Ojala ym. 2015). Työsuhteen tyypin osalta tarkastelussa joudu- 
taan rajautumaan palkansaajiin, koska aineistossa on tietoa päätyön työsuhteen tyypistä vain 
palkansaajien osalta. 

Kuviossa 3.3 on kuvattu useaa työtä ja yhtä työtä tekevien palkansaajien jakaumaa päätyön 
työsuhteen tyypin mukaan. Kuviosta havaitaan, että osa-aikatyö, määräaikainen työ tai näiden 
yhdistelmä oli ajanjaksolla 2010-2016 selvästi yleisempää useaa työtä tekevien keskuudessa kuin 
yhden työn tekijöiden keskuudessa’. 

Aiemmassa tutkimuskirjallisuudessa usean työn tekemisen yleistyminen on osin yhdistetty 
joustavien työnteon muotojen, kuten osa- ja määräaikaisen työn yleistymiseen. Siksi ei ole yllät- 
tävää, että havaitsemme usean työn tekijöissä esimerkiksi enemmän päätyössään osa-aikatyötä 
tekeviä, joilla motiivina usean työn tekemiselle voi nimenomaan olla päätyön tarjoama riittämä- 
tön työtuntimäärä ja tulotaso (ks. esim. myös Kauhanen (2016) osa-aikaisten palkansaajien usean 
työn tekemisestä). 


Kuvio 3.3 Useaa ja yhtä työtä tekevät palkansaajat päätyön työsuhteen tyypin mukaan ka. 2010-2016, % 


Kokoaika > | 
Osa-aika m | 


Pysyvä > - -— vv) 
Määräaikainen m | 


Määräaikainen + osa-aika [m o 
0 

Selite: Osuudet koskevat vain palkansaajia, joiden osalta työsuhteen tyyppi on saatu Palkkarakenneaineistosta. 


4 Kannattaa ottaa huomioon se seikka, että Suomessa sukupuolten välillä on paitsi ammatillista eriyty- 
mistä, niin myös eriytymistä työsuhteen tyypin mukaan. Naiset tekevät Suomessa huomattavasti enemmän 
sekä osa-aikatyötä ja määräaikaista työtä kuin miehet. Siksi on kiinnostavaa lisätarkasteluna katsoa tilannetta 
erikseen sukupuolen mukaan. Tarkastelusta havaittiin, että useaa työtä tekevistä naispalkansaajista noin kol- 
mannes tekee päätyössään osa-aikatyötä ja miehistä noin viidennes (tarkempia lukuja ei raportoida). Yhtä 
työtä tekevien keskuudessa vastaavat osuudet olivat noin 16 ja 8 prosenttia. Naisilla päätyön osa-aikatyön 
enemmyys yhtä työtä tekeviin verrattuna on siis suurempaa kuin miehillä. Vastaavanlaisia eroja löytyy myös 
määräaikaisen työn tekemisessä. Useampaa työtä tekevistä naispalkansaajista noin 28 prosenttia ja miehistä 
noin 19 prosenttia teki päätyössään määräaikaista työtä. Yhtä työtä tekevillä osuudet olivat naisilla noin 15 
prosenttiyksikköä ja miehillä lähes 11 prosenttiyksikköä alhaisemmat. 

Yksittäisten tekijöiden yhteys usean työn tekemiseen tilastollisen mallin mukaan 


Edellä esitetyt peruskuvailut antavat hyödyllistä perustietoa usean työn tekijöistä ja työn omi- 
naisuuksista. Mutta niiden perusteella ei voida arvioida yksittäisten taustatekijöiden itsenäistä, 
muista tekijöistä riippumatonta yhteyttä usean työn tekemiseen. Seuraavassa esitetyt tulokset 
yksittäisten taustatekijöiden yhteydestä usean työn tekemiseen pohjautuvat Kauhasen (2021) eko- 
nometrisen analyysin tuloksiin. 

Tilastollisena mallina Kauhasen (2021) tarkastelussa hyödynnettiin havaitsemattoman hetero- 
geenisyyden huomioivaa random effects probit -mallia, jossa selittävänä muuttujana on 0/1-muut- 
tuja, joka saa arvon 1, jos henkilö tekee useaa työtä samanaikaisesti ja arvon 0, jos ei tee. Kont- 
rolloitavina, ts. selittävinä muuttujina olivat henkilön henkilökohtaiset, työhön ja työpaikkaan 
liittyvät ominaisuudet, joita on jo osin edellä käyty läpi useaa työtä tekevien jakaumakuvailujen 
yhteydessä. Kaikkia työllisiä ja erikseen ainoastaan palkansaajia koskevien mallien tarkemmat 
tulokset on esitetty liitteessä 1. 

Kaikkia työllisiä koskevien tulosten mukaan henkilökohtaisista muuttujista työllisen suku- 
puolella, iällä ja koulutustaustalla on merkitystä. Miehet, nuoret ja korkeasti koulutetut tekevät 
useampaa työtä useammin, kuin naiset, vanhemmat ja vähemmän koulutetut. Ruotsinkielisten 
ja vieraskielisten todennäköisyys tehdä useampaa työtä oli suurempi suomenkielisiin verrattuna. 
Mielenkiintoinen tulos on myös se, että maaseudulla asuvat tekevät kaupungeissa asuvia toden- 
näköisemmin useampaa työtä. 

Työhön liittyvistä ominaisuuksista päätyön palkka vähensi todennäköisyyttä tehdä useampaa 
työtä, toisin sanoen mitä suurempi päätyön palkka, sitä pienempi todennäköisyys tehdä useampaa 
työtä. Tämä näyttäisi antavan epäsuorasti tukea aiemmassa tutkimuskirjallisuudessa havaitulle 
tulokselle siitä, että päätyön riittämätön tulotaso saa tekemään useampaa työtä samanaikaisesti. 
Taloudellisiin motiiveihin useamman työn tekemisen taustalla viittaa myös se mallin tulos, että 
ne työlliset, joilla on velkaa, tekevät useampaa työtä todennäköisemmin kuin työlliset, joilla ei ole 
velkaa. Ammattialoittaisesti erityisasiantuntijoina ja palveluammateissa työskentelevät tekevät 
maa- ja metsätalouden ammateissa työskenteleviä todennäköisemmin useampaa työtä. 

Erikseen pelkästään palkansaajille estimoidun mallin tulokset olivat samansuuntaisia kuin 
kaikkien työllisten mallista saadut tulokset. Palkansaajille estimoituun malliin sisällytettiin selit- 
tävinä muuttujina myös työsuhteen määrä- ja osa-aikaisuus. Molemmat vaikuttivat tilastollisesti 
merkitsevästi positiivisesti usean työn tekemiseen. Määräaikaisessa työsuhteessa olevan pysyväs- 
sä työsuhteessa olevaa suurempi todennäköisyys tehdä useaa työtä antaa tukea myös sille usean 
työn tekemisen motiiville, jonka mukaan päätyön epävarmuus lisää useamman työn tekemisen 
todennäköisyyttä. Osa-aikaisten kokoaikatyötä tekeviä suurempi todennäköisyys tehdä useaa 
työtä näyttäisi myös antavan tukea sille, että päätyön riittämätön työtuntimäärä ja sitä kautta 
riittämätön tulotaso lisäävät tarvetta useamman työn tekemiselle. Tämä pätee varmaan etenkin 
silloin, jos osa-aikatyön tekeminen on vastentahtoista, ts. osa-aikatyön tekemisen syynä on se, 
että kokoaikatyötä ei ollut tarjolla. 

Onko useaa työtä tekevien joukko muuttunut tarkasteluajanjaksolla? 


Yhtenä kiinnostuksen kohteena tässä luvussa on myös tarkastella koko usean työntekijöiden ryh- 
män osalta sitä, onko usean työn tekijöiden joukon rakenne muuttunut tilastoaineistomme seit- 
seman vuoden ajanjaksolla 2010-2016. 

Henkilökohtaisista taustamuuttujista seurataan usean työn tekijöiden rakenteen muutosta su- 
kupuolen, ikäryhmän ja koulutustason mukaan. Työpaikkaan liittyvistä muuttujista keskitytään 
usean työn tekijöiden päätyön ammattiryhmittäisen kehityksen seuraamiseen. 

Kuvio 3.4 esittää usean työn tekijöiden sukupuolittaisen vuosittaisen jakauman tarkastelu- 
ajanjaksolla. Kuviosta käy ilmi, että kaikkina tarkasteluvuosina usean työn tekeminen on jakau- 
tunut varsin tasaisesti naisten ja miesten kesken. Naisten osuus on ollut hieman miehiä suurempi 
vuodesta 2014 lähtien. 


Kuvio 3.4 Useaa työtä tekevien jakauma sukupuolen mukaan 2010-2016, % 


% 60 
55 
50 — [i«u mu ==. . 
45 
40 
35 
30 
25 
20 
15 
10 


2010 2011 2012 2013 2014 2015 2016 


—Miehet = Naiset 


Useaa työtä tekevien ikäryhmittäisessä jakaumassa ei myöskään ole tapahtunut suuria muu- 
toksia tarkasteluajanjakson aikana (Kuvio 3.5). 25-54-vuotiaiden osuus usean työn tekijöistä on 
pysytellyt tasaisesti noin 70 prosentissa koko tarkasteluajanjakson ajan. Nuorten, 15-24-vuo- 
tiaiden osuus oli hieman laskenut tarkasteluajanjakson loppupuolta kohden, ja vastaavasti 
55-64-vuotiaiden osuus oli hieman noussut 2010-luvun alusta. Vuonna 2016 ero nuorimman ja 
vanhimman ikäryhmän osuudessa oli enää noin 1,5 prosenttiyksikköä, kun se vuonna 2010 oli yli 
2,2 prosenttiyksikköä. 

Kuvio 3.5 Useaa työtä tekevien jakauma ikäryhmittäin 2010-2016, % 

Selkeämpi muutos tarkasteluajanjaksolla havaitaan usean työn tekijöiden koulutustasoittai- 
sessa jakaumassa. Kuvio 3.6 osoittaa, kuinka useaa työtä tekevien koulutustaso on selvästi noussut 
seitsemän vuoden aikana. Kun vuonna 2010 korkeasti koulutettujen osuus useaa työtä tekevistä 
oli 40,4 prosenttia, oli se vuonna 2016 3,4 prosenttiyksikköä korkeampi (43,8 %). Samanaikaisesti 
ainoastaan perusasteen koulutuksen suorittaneiden osuus laski 13,1 prosentista 10,2 prosenttiin. 
Muutos kertoo lähinnä väestön yleisen koulutustason noususta, mutta verrattuna yhtä työtä te- 
keviin työllisiin, korkeakoulutettujen osuus on kuitenkin noussut hieman enemmän usean työn 
tekijöiden ryhmässä. 

Usean työn tekijöiden ammattiryhmittäisessä (l-numerotaso) koostumuksessa selkein havait- 
tavissa oleva muutos seitsemän vuoden aikana on ollut erityisasiantuntijoiden ammattiryhmän 
nouseminen selkeästi suurimmaksi ryhmäksi vuoden 2013 jälkeen (kuvio 3.7). Sitä ennen tämän 
ammattiryhmän osuus usean työn tekijöissä oli 2010-luvun alkupuolella melkein samansuurui- 
nen kuin myynti- ja palvelutyöntekijöiden ryhmän osuus. Yli kolme viidestä usean työn tekijästä 
on kuulunut kolmeen yleisimpään ammattiryhmään koko tarkasteluajanjakson ajan, mikä kertoo 
usean työn ammattiryhmittäisestä keskittymisestä. 

On hyvä ottaa huomioon, että usean työn tekijöiden ammattiryhmittäisen koostumuksen ke- 
hitys heijastelee osin myös kaikkien työllisten ammattiryhmittäisen jakauman muutoksia, johon 
ovat osaltaan olleet vaikuttamassa työelämässä tapahtuneet erilaiset muutokset. 

Kuvio 3.6 Useaa työtä tekevien koulutustasoittainen jakauma 2010-2016, % 

Kuvio 3.7 Usean työn tekijöiden ammattiryhmittäinen jakauma 2010-2016, % 

Usean työn tekemisen erilaiset tyypit 


Hyödynnettävän tilastoaineiston perusteella on mahdollista myös eritellä usean työn tekemisen 
tai monimuotoisen ansiotyön eri tyyppejä. Kriteereinä luokittelussa käytettiin sitä, onko päätyö 
palkka- vai yrittäjätyötä ja onko siihen yhdistyvä sivutyö palkka- vai yrittäjätyötä. Kaikkiaan 
eriteltiin neljä erilaista usean työn tekemisen tyyppiä: 1) Päätyö palkkatyö + sivutyö palkkatyö 
(MT1), 2) Päätyö palkkatyö + sivutyö yrittäjätyö (MT2), 3) Päätyö yrittäjätyö + sivutyö palkkatyö 
sekä 4) Päätyö yrittäjätyö + sivutyö yrittäjätyö (MT4). 

Tarkastelemalla usean työn tekijöiden koko ryhmän ohella myös erikseen erityyppistä usean 
työn tekemistä, voidaan huomioida usean työn tekijöiden ryhmän sisällä vallitseva heterogeeni- 
syys ja saadaan monipuolisempi kuva usean työn tekijöistä ja sen tekemisestä. 

Tilastoaineiston mukaan yleisin usean työn tekemisen tyyppi ajanjaksolla 2010-2016 oli palk- 
katyön yhdistäminen sekä pää- että sivutyössä (80,8 %). Toiseksi yleisin tyyppi oli palkkatyön 
yhdistäminen yrittäjätyöhön sivutyössä 10,1 prosentin osuudella. Päätyön yrittäjätyön sivutyön 
palkkatyöhön yhdisti 5,4 prosenttia, ja sivutyön yrittäjätyöhön 3,7 prosenttia monimuotoista an- 
siotyötä tekevistä työllisistä. (Kauhanen 2021). Palkka- ja yrittäjätyön/yrittäjä- ja palkkatyön yh- 
distävää usean työn tekemistä on kutsuttu myös hybridityön tekemiseksi. Aineistossamme näitä 
palkka- ja yrittäjätyön samanaikaisesti yhdistäviä oli kaikkiaan 15,5 prosenttia (tyypit MT2 ja 
MT3). 

Usean työn tekijöissä on eroja tyypin mukaan. Kuviossa 3.8 on esitetty usean työn tekijöiden 
jakaumia valikoiden sukupuolen, ikäryhmän ja koulutustason mukaan. Eri usean työn tyypeistä 
naiset olivat enemmistönä ainoastaan MT1:ssa. MT4 oli varsin vahvan miesenemmistöinen. Ikä- 
ryhmän mukaan katsottuna nuorten osuus oli suurin, noin viidennes, MT1:ssa, kun taas nuoret 
eivät juurikaan tee muun tyyppistä useaa työtä. Ikääntyneiden osuus olivat taas suurimmillaan 
MT4:ssa. Keskimäärin korkeimmin koulutettuja olivat päätyössään palkkatyötä ja sivutyössä 
yrittäjätyötä yhdistävät (MT2). 

Yleisimmät ammattiryhmät vaihtelevat myös usean työn tekemisen tyypin mukaan (Kauha- 
nen 2021). MT1-tyyppisté monimuotoista ansiotyötä tekevien suurimmat ryhmät olivat päätyös- 
sään myynti- ja palvelutyössä (24,2 %) sekä erityisasiantuntijoina (23,8 %) työskentelevät. Palkka- 
työtä päätyössään ja yrittäjätyötä sivutyössään yhdistelevien suurin ryhmä oli erityisasiantuntijat 
(28,4 %) ja toiseksi suurin asiantuntijat (16,7 %). MT3-tyypin monimuotoisen ansiotyön tekijöi- 
den suurimmat ryhmät olivat maanviljelijät (27,9 %) ja erityisasiantuntijat (17,6 %). Useampaa 
yrittäjätyötä samanaikaisesti tekevissä oli varsin paljon päätyössään maanviljelijöinä ja metsäta- 
louden työntekijöiden ammateissa toimivia (42,5 %) sekä myös prosessi- ja kuljetustyöntekijöiden 
ammateissa toimivia (15,7 %). 

Kuvio 3.8 Usean työn tekijät eri tyypeissä sukupuolen, ikäryhmän ja koulutustason mukaan 2010-2016 

Kuten edellä kävi ilmi, useamman työn tekemisen taustalla voi olla useita eri motiiveja. Aiemman 
tutkimuskirjallisuuden mukaan yksi keskeinen motiivi liittyy päätyön riittämättömään työtunti- 
määrään ja siihen kiinteästi yhteydessä olevaan riittämättömään tulotasoon. Toisaalta keskeisenä 
motiivina useamman työn tekemiselle on havaittu olevan myös heterogeenisten töiden motiivi, 
jossa motiivi tehdä useampaa työtä ei liity päätyön tarjoamaan tulotasoon, vaan esimerkiksi sivu- 
työn antamaan työtyytyväisyyteen tai kehittymismahdollisuuksiin, joita henkilö ei päätyöstään 
saa. 

Seuraavassa tarkastellaan useaa työtä tekevien työtuloja ja toimeentuloa suhteessa yhtä työtä 
tekeviin työllisiin kuvailevan tilastoanalyysin keinoin. Vertailua tehdään sekä ansiotulojen että 

käytettävissä olevien tulojen perusteella. Toimeentuloa kuvastavana suhteellisena tulomittarina 
käytetään myös pienituloisuusastetta, joka perustuu henkilön omiin käytettävissä oleviin tuloi- 
hin. Ansiotuloja tarkastellaan erikseen myös useaa työtä tekevien/monimuotoista ansiotyötä te- 
kevien eri tyypeille. 


Ansiotyötulot useaa ja yhtä työtä tekevillä 


Työstä saatavat ansiotulot ovat monille keskeisin tulonlähde, ja siksi niillä on merkitystä taloudel- 
lisen hyvinvoinnin ja toimeentulon kannalta. Seuraavassa tarkastellaan ensin useaa työtä ja yhtä 
työtä tekevien keskimääräisiä vuotuisia ansiotuloja, jotka on saatu laskemalla yhteen henkilön 
kaikki palkka- ja yrittäjätulot. Lisäksi on laskettu kuukausittaiset ansiotulot, jotka on saatu jaka- 
malla vuotuiset ansiotulot tehtyjen työkuukausien lukumäärällä. 

Taulukossa 3.2 on esitetty useaa työtä tekevien, yhtä työtä tekevien ja kaikkien työllisten vuo- 
tuisten ja kuukausittaisten ansiotulojen keskiarvot ja mediaanit. Kun ansiotulot asetetaan suu- 
ruusjärjestykseen, mediaanitulo on se keskimmäinen tulo, jonka molemmille puolille jää yhtä 
monta tuloa. 

Vaikka usean työn tekijöiden ansiotulot koostuvat useammasta kuin yhdestä työstä ansaitusta 
työtulosta, vuotuisten ansiotulojen perusteella tarkasteltuna usean työn ja yhden työn tekijöiden 
keskiarvoansiot olivat tarkasteluajanjaksolla samalla tasolla. Mediaaniansioissa usean työn teki- 
jät jopa jäivät jälkeen yhden työn tekijöiden mediaanituloista. Mediaanituloissa suhteellinen ero 
hieman suureni, kun tarkastellaan kuukausittaisia ansiotuloja. 


Taulukko 3.2 Keskiarvo- ja mediaani vuotuiset ja kuukausittaiset ansiotulot 2010-2016, € 


Vuotuiset ansiotulot 

Usea työ Yksi työ Kaikki työlliset 
Keskiarvo 34 356 34 355 34 353,5 
Mediaani 29 800 31 700 31 600 

Kuukausittaiset ansiotulot 

Usea työ Yksi työ Kaikki työlliset 
Keskiarvo 2927,6 3004,9 2998,5 
Mediaani 2525 2708,3 2700 


Kuviossa 3.9 vastaava tulovertailu usean työn ja yhden työn tekijöiden välillä on tehty erik- 
seen sukupuolen ja koulutustason mukaan. Kuviosta havaitaan, että useaa työtä tekevien naisten 
keskiarvo- ja mediaanitulot jäivät yhtä työtä tekevien naisten alapuolelle. Ero on tilastollisesti 
merkitsevä. Yksi tekijä alhaisempien tulojen taustalla voi olla se, että useaa työtä tekevät naiset 
tekevät päätyössään keskimäärin enemmän osa-aikatyötä verrattuna yhtä työtä tekeviin naisiin. 
Ja myös osa-aikaisen päätyön täydennykseksi otettu toinen työ saattaa olla osa-aikainen. Sen 
sijaan miehillä useaa työtä tekevien keskiarvotulot olivat tilastollisesti merkitsevästi yhtä työtä 
tekevien keskiarvotuloja suuremmat, kun taas mediaanituloissa tilanne oli päinvastainen. 

Myös koulutustasoittaisesti havaitaan tilastollisesti merkitseviä eroja useaa ja yhtä työtä te- 
kevien vuotuisten ansiotulojen välillä. Perusasteen ja keskiasteen koulutetuilla useampaa työtä 

tekevillä sekä keskiarvo- että mediaanitulot jäivät yhtä työtä tekevien työllisten ansiotuloja pie- 
nemmiksi. Useamman työn tekeminenkään ei siis riitä nostamaan ansiotuloja samalle tasolle 
kuin yhtä työtä tekevillä. Korkea-asteen koulutetuilla tilanne oli päinvastainen. Sekä keskiarvo- 
että mediaanitulot olivat korkeammat kuin saman koulutusasteen omaavilla yhtä työtä tekevillä. 

Verrattuna perusasteen ja keskiasteen koulutukseen suorittaneiden keskimääräisiin tuloihin, 
korkea-asteen koulutettujen keskimääräiset ansiotulot olivat selvästi korkeammat myös usean 
työn tekijöiden keskuudessa. 


Kuvio 3.9 Usean työn ja yhden työn tekijöiden keskiarvo- ja mediaani vuotuiset 
ansiotulot — sukupuolen ja koulutustason mukainen tarkastelu, € 

Seuraavassa laajennetaan usean työn tekijöiden ansiotulojen tarkastelu ansiotulojen hajonnan 
tarkasteluun. Hajontatarkastelun avulla saadaan tietoa ansiotulojen eroista tämän ryhmän sisällä. 

Kuviossa 3.10 tarkastellaan useaa työtä tekevien keskimääräisten ansiotulojen jakautumista 
tulodesiileihin eli tulokymmenyksiin. Vertailuryhmänä kuviossa on yhden työn tekijöiden vas- 
taava jakauma. 

Kuviosta käy ilmi, että usean työn tekijöiden ansiotuloissa oli tarkasteluajanjaksolla suurem- 
pi hajonta kuin yhden työn tekijöiden ansiotuloissa. Usean työn tekijöissä on selvästi enemmän 
alimpiin tulodesiileihin kuuluvia kuin yhden työn tekijöissä. Usean työn tekijöistä noin 38 pro- 
senttia kuului kolmeen alimpaan tulodesiiliin, kun yhden työn tekijöillä vastaava osuus oli noin 
29 prosenttia. Toisaalta usean työn tekijöiden kohdalla ylimpään tulodesiiliin kuuluminen oli 
yleisempää kuin yhden työn tekijöillä. 

Kuvio 3.10 Useaa työtä ja yhtä työtä tekevät työlliset tulodesiileittäin ansiotulojen mukaan, % 

Kiinnostava lisäkysymys on, ketkä usean työn tekijöistä sijoittuvat heikommin ansaitseviin ja 
ketkä parempituloisiin. Tarkastelua varten usean työn tekijät ryhmiteltiin ansiotulojen perusteel- 
la kolmeen eri tuloluokkaan: alimpaan kolmeen desiiliin kuuluvat, tulodesiileihin 4-7 kuuluvat 
ja kolmeen ylimpään tulodesiiliin kuuluvat. Tarkastelusta havaitaan, että alimpaan tuloluokkaan 
kuuluvissa naiset, nuoret, perus- ja keskiasteen koulutetut olivat yliedustettuina. Ylimpään tulo- 
luokkaan kuuluvissa puolestaan miehet, vanhemmat ikäryhmät ja erityisesti korkeasti koulutetut 
olivat yliedustettuina. 

Usean työn tekemisen tyypin mukaan löytyi myös mielenkiintoisia eroja. Palkkatyötä sekä 
pää- että sivutyössään yhdistelevin osuus oli kaikissa tuloluokissa suurin, mutta on suurim- 
millaan alimmassa tuloluokassa ja pienin ylimmässä tuloluokassa. Palkkatyötä päätyössään ja 
yrittäjätyötä sivutyössään tekevien osuus nousi selvästi, kun siirrytään alimmasta tuloluokasta 
keskimmäiseen ja korkeampaan tuloluokkaan. Osuus oli korkein ylimmässä tuloluokassa. Kuvai- 
lutaulukko erituloluokkiin kuuluvien ominaisuuksista löytyy tämän luvun liitteestä 2. 

Taulukossa 3.3 on esitetty usean työn tekijöiden päätyön viisi yleisintä ammattia (2-numerota- 
so) kussakin tuloluokassa. Alimmassa tuloluokassa yleisimmät ammatit olivat myyjät, hoivapal- 
velun ja terveydenhuollon työntekijät, palvelutyöntekijät ja siivoojat ja kotiapulaiset. Nämä am- 
matit ovat pitkälti naisvaltaisia ja osassa niistä osa-aikatyön tekeminen on varsin yleistä. Viiden 
yleisimmän ammatin osuus alimmassa tuloluokassa oli 42,6 prosenttia. 

Keskimmäisen tuloluokan yleisimpiin ammatteihin kuuluu sekä toimihenkilö- että työnteki- 
jäammatteja. Yleisin päätyön ammatti tässä tuloluokassa oli hoivapalvelun ja terveydenhuollon 
työntekijät. Viiden yleisimmän ammatin osuus usean työn tekijöistä tässä tuloluokassa oli noin 
37 prosenttia. 

Ylimmän tuloluokan yleisimpiin, top5- ammatteihin kuuluu pelkästään erityisasiantuntija- ja 
asiantuntija-ammatteja. Yleisin päätyön ammatti tässä ryhmässä oli opettajat ja muut opetusalan 

asiantuntijat. Yhteensä nämä top5-ammattia selittivät 42 prosenttia usean työn tekijöistä tässä 


tuloluokassa. 


Taulukko 3.3 Viisi yleisintä useaa työtä tekevien päätyön ammattia (2-numerotaso) tuloluokan mukaan 


Alin tuloluokka 


Keskimmäinen tuloluokka 


Ylin tuloluokka 


1. Myyjät (52) 


1. Hoivapalvelun ja terveydenhuollon 
työntekijät (53) 


1. Opettajat ja muut opetusalan 
erityisasiantuntijat (23) 


2. Hoivapalvelun ja terveydenhuollon 
työntekijät (53) 


2. Kuljetustyöntekijät (83) 


2. Terveydenhuollon erityisasian- 
tuntijat (22) 


3. Palvelutyöntekijät (51) 


3. Palvelutyöntekijät (51) 


3. Lainopilliset, sosiaalialan ja kult- 


tuurialan erityisasiantuntijat (26) 


4. Ammatti tuntematon (XX) 


4. Opettajat ja muut opetusalan 
asiantuntijat (23) 


4. Liike-elämän ja hallinnon asian- 
tuntijat (33) 


5. Siivoojat, kotiapulaiset ja muut 
puhdistustyöntekijät (91) 


5. Terveydenhuollon asiantuntijat 
(32) 


5. Terveydenhuollon asiantuntijat 
(32) 


Top5 osuus ammateista 42,6 % 


Top5 osuus ammateista 37,4 % 


Top5 osuus ammateista 42 % 


Selite: Alin tuloluokka pitää sisällään kolme alinta tulodesiiliä, keskimmäinen tuloluokka tulodesiilit 4-7, ja ylin 
tuloluokka kolme ylintä desiilia. Tulodesiilit on muodostettu ansiotulojen perusteella. 


Useaa työtä tekevien ansiotulot tyypin mukaan katsottuna 


Kuten edellä on tuotu esille useaa työtä/monimuotoista ansiotyötä tekevien ryhmä ei ole yhte- 


näinen ryhmä, vaan ryhmän sisällä on suurtakin hajontaa sen koostumuksessa riippuen moni- 


muotoisen ansiotyön tyypistä. Siksi myös useaa työtä tekevien ansiotuloja ja toimeentuloa on 


perusteltua katsoa erikseen monimuotoisen ansiotyön tyypin mukaan. 


Aloitetaan tarkastelu keskimääräisistä ansiotuloista. Usean työn tekijöiden/monimuotoisen 


ansiotyön eri tyyppien mukaan katsottuna havaitaan selviä eroja ansiotulojen suuruudessa. Suu- 


rimmat keskiarvo- ja mediaanitulot olivat päätyössään palkkatyötä ja sivutyössä yrittäjätyötä te- 


kevillä (MT2) ja pienimmät puolestaan sekä päätyössä ja sivutyössä yrittäjätyötä tekevillä (MT4) 


(Taulukko 3.4). Suurin ero keskiarvo- ja mediaanitulojen välillä puolestaan havaittiin päätyös- 


sään yrittäjätyötä ja sivutyössä palkkatyötä tekevien ryhmässä (MT3). Tämä kertoo siitä, että täs- 


sä ryhmässä palkkahajonta on suurinta monimuotoisen ansiotyön tyypeistä. 


Taulukko 3.4 Keskiarvo- ja mediaani vuotuiset ja kuukausittaiset ansiotulot useaa työtä tekevien tyypin 


mukaan 2010-2016, € 


Vuotuiset ansiotulot 

MT1 MT2 MT3 MT4 
Keskiarvo 32 880 45 517 37 339 31 561 
Mediaani 28 700 39 300 28 200 26 200 

Kuukausittaiset ansiotulot 

MT1 MT2 MT3 MT4 
Keskiarvo 2708 3801 3121 2628 
Mediaani 2450 3275 2367 2183 

Kuviossa 3.11 on verrattu erityyppistä useaa työtä/monimuotoista ansiotyötä tekevien vuo- 
tuisia ansiotuloja yhtä työtä tekevien ansiotuloihin tarkastelemalla keskiarvo- ja mediaanitulo- 
jen erotuksia. Positiivinen erotus tarkoittaa sitä, että yhtä työtä tekevien keskimääräiset ansio- 
tulot ovat suuremmat kuin useaa työtä tekevillä. Negatiivinen erotus tarkoittaa päinvastaista 
tilannetta. 

Verrattuna yhtä työtä tekeviin MT2:n keskimääräiset vuotuiset ansiotulot olivat tarkastelu- 
ajanjaksolla selvästi suuremmat kuin yhtä työtä tekevillä, kun taas monimuotoisen ansiotyön tyy- 
pit MT1 ja MT4 jäivät tuloissa jälkeen yhtä työtä tekevistä. MT3:n osalta havaitaan, että vuotuiset 
keskiarvotulot olivat pienemmät, mutta mediaanitulot olivat puolestaan suuremmat kuin yhtä 
työtä tekevillä”. 


Kuvio 3.11 Keskimääräisten ja mediaaniansiotulojen erotus yhtä ja useaa työtä tekevillä 
yhteensä ja monimuotoisen ansiotyön eri tyypeillä keskimäärin 2010-2016, € 


Usea työ yht. MT1 


L 


m Ansiotulot ka m Ansiotulot mediaani 


Ansiotulojen tulodesiileittäinen tarkastelu usean työn/monimuotoisen ansiotyön tyypin 
mukaan tuo hyvin esille tulojen mukaisen polarisaation myös useaa työtä tekevien eri tyyppien 
sisällä (kuvio 3.12). Varsin suurta ansiotulojen hajontaa havaitaan päätyössään ja sivutyössään 
palkkatyötä yhdistelevien (MT1), yrittäjätyötä päätyössään ja sivutyössään palkkatyötä tekevien 
(MT3) ja yrittäjätyötä sekä pää- että sivutyössään tekevien (MT4) osalta. Näistä ryhmistä löytyy 
suhteellisesti enemmän alimpiin tulodesiileihin kuuluvia, mutta löytyy myös korkeita osuuksia 
ylimmästä tulokymmenyksestä. Päätyössään ansiotyötä ja sivutyössä yrittäjätyötä tekevillä (MT2) 
ansiotulojen jakauma poikkea selvästi muista monimuotoisen ansiotyön tyypeistä. MT2 ryhmäs- 


5 Tämän luvun tarkasteluissa keskitytään ansiotulojen vertailuun. Asetelma kuitenkin muuttuu, jos tulover- 
tailussa katsotaan kaikkia tuotannontekijätuloja, joissa ansiotulojen lisäksi on mukana myös pääomatulot, ts. 
omaisuustulot. Tällöin myös MT3- ja MT4-tyypin monimuotoista ansiotyötä tekevät nousevat sekä keskiarvo- 
että mediaanituloissa yhtä työtä tekevien yläpuolelle (ei raportoida tässä erikseen). 

sä selkeästi suurempi osa sijoittuu korkeimpiin tulodesiileihin, kun taas alimpiin tulodesiileihin 
kuuluvien osuus on selvästi pienempi kuin muissa monimuotoisen ansiotyön tyypeissä. 


Kuvio 3.12 Monimuotoisen ansiotyön tyypit tulodesiileittäin ansiotulojen mukaan, % 

Useaa työtä tekevien pienituloisuus 


Pienituloisuutta useaa työtä tekevien keskuudessa tarkastellaan käyttäen pienituloisuuden indi- 
kaattoria, jonka mukaan henkilö luokitellaan pienituloiseksi, jos hänen käytettävissä olevat ra- 
hatulonsa ovat alle 60 prosenttia kaikkien työllisten käytettävissä olevien tulojen mediaanista. 
Kyseessä on siis työllisen omiin tuloihin perustuva suhteellinen pienituloisuusmittari. 


Käytettävissä olevat rahatulot (KTU) on muodostettu seuraavalla kaavalla: 
KTU= Tuotannontekijätulot + Saadut tulonsiirrot - Maksetut tulonsiirrot, missä 
Tuotannontekijätulot= Ansiotulot + Omaisuustulot (pääomatulot) 

e Ansiotulot: palkka- ja yrittäjätulot 

e Omaisuustulot (pääomatulot): korko- ja osinkotulot, yksityisiin vakuutuksiin pe- 


rustuvat eläkkeet ja korvaukset, vuokratulo osakehuoneistosta ja kiinteistöistä, ve- 
ronalainen myyntivoitto sekä muut pääomatulot 

Saadut tulonsiirrot: mukana yleiset sosiaaliturvaetuudet (esim. kansaneläke), työsuh- 
teeseen perustuvat sosiaaliturvaetuudet (esim. työeläke), sosiaaliavustukset (esim. toi- 
meentulotuki) sekä muut käytettävissä oleviin tuloihin laskettavat tulonsiirrot. 


Maksetut tulonsiirrot: verot ja veroluontoiset maksut 


Kuviossa 3.13 on esitetty keskimääräiset pienituloisuusasteet usean ja yhden työn tekijöille 
ajanjaksolle 2010-2016. Kuviosta käy ilmi, että useaa työtä tekevissä on selvästi enemmän pieni- 
tuloisia verrattuna yhtä työtä tekeviin. Tässä ryhmässä pienituloisuusaste oli keskimäärin yli viisi 
prosenttiyksikköä korkeampi kuin yhtä työtä tekevillä koko tarkastelujakson ajan. Sekä useaa 
että yhtä työtä tekevien pienituloisuusasteissa havaitaan hienoinen laskeva trendi tarkastelujak- 
son loppua kohden vuodesta 2014 eteenpäin. 

Kuten edellä tuotiin esille usean työn tekijöiden ryhmässä on suurta polarisaatiota ansiotu- 
loissa. Ryhmään kuuluu myös enemmän ansiotulojensa puolesta alimpiin tulodesiileihin kuulu- 
via kuin yhden työn tekijöissä, mikä voi osin selittää suurempaa pienituloisuusastetta. 

On hyvä ottaa huomioon, että tässä kiinnostus on nimenomaan monimuotoista ansiotyötä 
tekevien omissa käytettävissä olevissa tuloissa. Pienituloisuusastetta on katsottu henkilön omien 
käytettävissä olevien tulojen perusteella eikä kotitalouden kulutusyksikkökohtaisten käytettä- 
vissä olevien tulojen perusteella, mikä on tavallisin käytäntö pienituloisuustarkasteluissa ja joka 
tuottaa erilaisia pienituloisuusasteita. Henkilön käytettävissä olevia tuloja laskettaessa mukana 
saaduissa tulonsiirroissa on kuitenkin viimesijaisia sosiaalietuuksia, joihin vaikuttavat kotitalo- 
uskohtaiset tekijät. 


Kuvio 3.13 Useaa ja yhtä työtä tekevien pienituloisuusaste 2010-2016, % 

Pienituloisuuden tarkastelu usean työn/monimuotoisen ansiotyön tyypin mukaan (Taulukko 
3.5) osoittaa selkeästi, että pienituloisuus paikantui eniten niihin monimuotoista ansiotyötä teke- 
viin, jotka tekevät palkkatyötä sekä pää- että sivutyössään (MT1). Eri monimuotoisen ansiotyön 
tyypeistä MT 1:n osuus oli ansiotulojen tuloluokkatarkastelun mukaan suurin alimmassa tuloluo- 
kassa. Myös päätyössään yrittäjätyötä tekevillä (MT3 ja MT4) pienituloisuusaste oli selvästi kor- 
keampi kuin yhtä työtä tekevillä. Sen sijaan palkkatyötä päätyössään ja sivutyössä yrittäjätyötä 
yhdistävillä (MT2) käytettävissä olevien tulojen perusteella laskettu pienituloisuusaste oli selvästi 
kaikkia muita ryhmiä pienempi. Verrattuna MT1:een pienituloisuusaste oli tässä ryhmässä peräti 
13,5 prosenttiyksikköä pienempi. 


Taulukko 3.5 Pienituloisuusaste usean työn/monimuotoisen ansiotyön tyypin mukaan 2010-2016, % 


Monimuotoisen ansiotyön tyyppi 
MT1 MT2 MT3 MT4 Kaikki tyypit yht. 
18,5 5,0 12,7 15,2 16,8 


Turvautuminen sosiaaliturvaan 


Toimeentulo-ongelmista kertoo myös se, jos henkilö joutuu turvautumaan toimeentuloa täyden- 
täviin sosiaalitukiin, kuten asumistukeen ja toimeentulotukeen. Näistä tuista toimeentulotuki on 
harkinnanvarainen, viimesijainen tuki, jota voidaan myöntää, jos tulot, varat ja myönnetyt sosi- 
aalituet (kuten asumistuki) eivät riitä välttämättömiin arjen menoihin. Kuviossa 3.14 esitetään 
asumistukea, toimeentulotukea ja työttömyysturvaa saaneiden keskimääräiset osuudet useaa 
työtä tekevien, yhtä työtä tekevien ja kaikkien työllisten osalta ajanjaksolla 2010-2016. Työttö- 
myysturvan saaminen valittiin tarkasteluun mukaan, koska sen avulla voidaan tarkastella mo- 
nimuotoista ansiotyötä tekevien alityöllisyyttä ja ansainnan katkonaisuutta suhteessa yhtä työtä 
tekeviin ja kaikkiin työllisiin. 

Kuviosta 3.14 käy ilmi, että useaa työtä tekevistä suurempi osa keskimäärin sai toimeentu- 
loa täydentäviä sosiaalitukia, verrattuna yhtä työtä tekeviin ja kaikkiin työllisiin. Suurin ero on 
asumistukea saaneiden osuuksissa. Asumistukea saaneiden keskimääräinen osuus usean työn 
tekijöiden keskuudessa oli kuutisen prosenttiyksikköä korkeampi verrattuna yhtä työtä tekevi- 
in. Vuonna 2015 toteutettiin yleisen asumistuen lakimuutos, joka yksinkertaisti tukea ja väljensi 
ehtoja. Se näyttäisi lisänneen asumistuen saamista sekä usean että yhden työn tekijöiden keskuu- 
dessa. 

Useaa työtä tekevistä suurempi osuus sai myös toimeentulotukea sekä työttömyysturvaa ver- 
rattuna yhtä työtä tekeviin tarkasteluperiodilla. Ero on tilastollisesti merkitsevä. Työttömyystur- 


van saamisessa ei kuitenkaan esiintynyt eroa tarkasteluperiodin alussa. 

Kuvio 3.14 Useaa työ tekevien sosiaaliturvan saanti 2010-2016, % 

Täytyy kuitenkin huomioida monimuotoista ansiotyötä tekevien ryhmän sisällä vallitseva he- 
terogeenisyys. Pienituloisuustarkastelun perusteella monimuotoisen ansiotyön eri tyypeistä pie- 
nituloisuus kohdentuu nimenomaan usean työn tekijöihin, jotka tekevät sekä pää- että sivutyössä 
ansiotyötä (näitä tuloksia ei raportoida tässä tarkemmin). Tämä ryhmä saa myös asumistukea 
ja toimeentulotukea sekä työttömyysturvaa yhtä työtä tekeviä yleisemmin, kun taas muissa mo- 
nimuotoista ansiotyötä tekevien ryhmissä sosiaalietuuksien saaminen on harvinaisempaa kuin 
yhtä työtä tekevillä. 


Lopuksi 


Tällä luvulla oli kolme keskeistä tavoitetta. Ensimmäinen tavoite oli tuottaa peruskuvaus use- 
an työn tekijöiden rakenteesta käytössä olleen laajan ja edustavan tilastoaineiston pohjalta 2010- 
2016. Toisena tavoitteena oli tarkastella usean työn tekijöiden rakenteessa tapahtuneita muutoksia 
keskeisten taustamuuttujien suhteen. Kolmantena tavoitteena oli tarkastella usean työn tekijöiden 
ansiotulojen tasoa ja hajontaa sekä muodostaa kuvaa usean työn tekijöiden toimeentulosta. Tässä 
alaluvussa esitetään yhteenveto luvun keskeisistä tuloksista. 

Rekisteripohjaisen tilastoaineiston mukaan usean työn tekijöiden osuus kaikista työllisistä oli 
keskimäärin 8,1 prosenttia ajanjaksolla 2010-2016. Ansiotulojen hankkiminen useammasta kuin 
yhdestä työstä koskettaa siis melkein joka kymmenettä työllistä. 

Rekisteriaineiston valossa usean työn tekijöissä yliedustettuina olivat nuoret, korkea-asteen 
koulutuksen suorittaneet, vieraskieliset ja maaseudulla asuvat verrattuna kaikkiin työllisiin. Per- 
hetyypiltään usean työn tekijöissä oli keskimääräistä enemmän yksin asuvia. 

Ammattiryhmittäisesti usean työn tekeminen oli selvästi keskittyneempää kuin yhden työn 
tekijöillä. Kaksi suurinta päätyön ammattiryhmää erityisasiantuntijat ja myynti- ja palvelutyön 
tekijät muodostivat liki puolet kaikista usean työn tekijöistä. Toimialoittaisesti usean työn teke- 
minen näyttäisi keskittyvän erilaisten palveluiden toimialoille. Palkansaajien osalta lisäksi ha- 
vaittiin, että usean työn tekijöissä osa-aikaista ja määräaikaista työtä tekevät ovat yliedustettuina. 

Luvussa viitattiin myös Kauhanen (2021) tilastollisten regressiomallien tuloksiin, jotka kerto- 
vat yksittäisten taustatekijöiden itsenäisestä, muista tekijöistä riippumattomasta yhteydestä use- 
an työn tekemiseen. Pelkistä kuvailevista analyyseista tällaisia tulkintoja ei voida tehdä. Näistä 
malleista saatiin mm. tulos, että päätyön palkka oli yhteydessä pienempään todennäköisyyteen 
tehdä useampaa työtä. Tämä antaa tukea sille, että päätyön riittämätön tulotaso saa Suomessakin 
työlliset tekemään useampaa työtä samanaikaisesti. 

Ansiotulojen perusteella katsottuna useaa ja yhtä työtä tekevien keskiarvoansiot olivat samal- 
la tasolla, mutta mediaaniansiotulot jäivät useampaa työtä tekevillä alhaisemmiksi. Ansiotulojen 
hajonnan tarkastelusta havaittiin, että useaa työtä tekeviin kuuluu ansiotulojen jakauman perus- 
teella paljon varsin paljon alimpiin tulokymmenyksiin kuuluvia, mutta myös yhtä työtä tekeviä 
enemmän ylimpään kymmenykseen kuuluvia. Ansiotulojen suurempi hajonta kertoo myös useaa 
työtä tekevien ryhmän heterogeenisyydestä. Henkilökohtaisilta ja työn ominaisuuksiltaan ansio- 
tulojakauman eri kohtaan sijoittuvat usean työn tekijät poikkesivatkin melko paljon toisistaan. 


Myös usean työn tekemisen tyyppien yleisyydessä on eri tuloluokissa eroja. 


65 


Merja Kauhanen 


Ansiotulojen tasoa ja ansioiden hajontaa tarkasteltiin erikseen myös usean työn eri tyyppien 
mukaan. Yhtä työtä tekeviä pienempiä keskiarvo- ja mediaanituloja oli erityisesti palkkatyötä 
sekä päätyössä että sivutyössä yhdistelevillä. Sen sijaan palkkatyötä päätyössä ja sivutyössä yrit- 
täjätyötä tekevien keskimääräiset ansiotulot olivat selvästi suuremmat kuin yhtä työtä tekevillä. 

Työstä saatavat ansiotulot ovat monille keskeisin tulonlähde, ja siksi niillä on merkitystä talo- 
udellisen hyvinvoinnin ja toimeentulon kannalta. Toimeentulotarkastelua tehtiin myös käytettä- 
vissä olevien tulojen ja saatujen sosiaalietuuksien perusteella. Henkilön omiin käytettävissä ole- 
viin tuloihin perustuvan pienituloisuuden tarkastelun mukaan voidaan todeta, että useaa työtä/ 
monimuotoista ansiotyötä tekevissä on selvästi keskimääräistä enemmän pienituloisia verrattuna 
yhtä työtä tekeviin. Siksi ei ole yllättävää, että selkeitä eroja löytyy myös turvaamisessa toimeen- 
tuloa täydentäviin sosiaalietuuksiin kuten asumis- ja toimeentulotukeen. Tässäkin on kuitenkin 
tärkeää huomioida usean työn tekijöiden ryhmän heterogeenisyys. 

Taulukko. Keskimääräiset marginaalivaikutukset usean työn tekeminen 


Kaikki työlliset 


Palkansaajat 


Henkilökohtaiset ominaisuudet 


Nainen -0.0117** -0.0207*** 
Äidinkieli: 

ruotsi 0.0287*** 0.0209*** 
muu 0.0249*** 0.0278*** 
Ikäryhmä: 

25-54 -0.0348*** -0.0225*** 
55-64 -0.0559*** -0.0391*** 
Koulutus: 

Keskiaste 0.0108*** 0.0075*** 
Korkea-aste 0.0217*** 0.0195*** 
Naimisissa -0.0102*** -0.0068*** 
Alle 18v. lapsia -0.0054** -0.0024*** 
Kuntatyyppi: 

Taajaan asuttu 0.00003 0.0012* 
Maaseutumainen 0.0113*** 0.0082*** 
On velkaa 0.0068*** 0.0112*** 
Päätyön ominaisuudet 

Ln kuukausipalkka -0.0117** -0.0098*** 
Osa-aikatyö 0.0405*** 
Määräaikainen työsuhde 0.0448*** 
Ammatti: 

Erikoisasiantuntijat 0.0089*** -0.0008 
Asiantuntijat -0.0066*** -0.0175*** 
Toimisto- ja asiakaspalvelutyöntekijät -0.0108*** -0.0251*** 
Palvelu- ja myyntityöntekijät 0.00008 -0.0129*** 
Maanviljelijät, metsätyöntekijät ym -0.0155*** -0.0560*** 
Rakennus-, korjaus- ja valmistustyön-tekijät -0.0048*** -0.0164*** 
Prosessi- ja kuljetustyöntekijät 0.0022** -0.0196*** 
Muut työntekijät -0.0047*** -0.0217*** 
Toimiala: 

Teollisuus, sähkö-, kaasu- ja vesihuolto -0.1211*** -0.2344*** 
Rakentaminen -0.0898*** -0.2075*** 
Tukku- ja vähittäiskauppa -0.0710*** -0.2183*** 
Majoitus- ja ravitsemistoiminta -0.0730*** -0.1814*** 
Kuljetus ja varastointi -0.0460*** -0.1889*** 
Palvelut -0.0423*** -0.1962*** 
Julkinen hallinto ja maanpuolustus -0.0527*** 0.2024*** 
Koulutus -0.0497*** -0.2000*** 
Terveys- ja sosiaalipalvelut -0.0419*** -0.1958*** 
Muut palvelut -0.0479*** -0.1174*** 


69 


Merja Kauhanen 


Vuosi: 

2011 -0.0036*** -0.0040*** 
2012 -0.0044*** -0.0045*** 
2013 -0.0054** -0.0048** 
2014 -0.0041*** -0.0027*** 
2015 -0.0037*** -0.0026*** 
2016 -0.0001 -0.0006 
Havaintojen lukumäärä 3,528,744 1,916,579 


Selite:***, **, * - tilastollinen merkitsevyys vähintään 1 %:n, 5 %:n ja 10 %:n merkitsevyystasolla. Random effects 
probit-malli (2010-2016). Vertailuryhmat: mies, 15—24-v., perusaste, äidinkieli suomi, ei naimisissa, ei alle 18-vuotiaita 
lapsia, kaupunkimainen kunta, johtajat, maa- ja metsätalous, vuosi 2010, palkansaajien osalta lisäksi: kokoaikatyö, 
pysyvä työsuhde. Taulukossa esitetty mallista lasketut marginaalivaikutukset. Lähde: Kauhanen (2021). 

LIITE 2. 


Usean työn tekijöiden henkilökohtaiset ominaisuudet & monimuotoisen ansiotyön tyyppi tuloluokittain, 


jakaumat, % 


Alin tuloluokka Keskimmäinen Ylin tuloluokka 
tuloluokka 

Sukupuoli: 
Nainen 61,0 48,9 37,0 
Mies 39,0 51,1 62,9 
Ikä: 
18-24 34,8 8,0 0,8 
25-54 55,4 79,2 80,2 
55-64 9,7 12,8 19,0 
Äidinkieli: 
suomi 84,3 85,7 89,0 
ruotsi 7,6 TI 7,5 
muu 8,0 6,7 3,5 
Koulutus: 
Perusaste 16,0 12,1 5,8 
Keskiaste 58,1 50,6 27,2 
Korkea-aste 25,9 37,3 67,0 
Asuinpaikkakunnan tyyppi: 
Kaupunkimainen 72,8 71,6 71,4 
Taajaan asuttu 12,3 15,3 15,3 
Maaseutumainen 14,8 13,0 13,2 
Siviilisääty: 
Naimisissa 30,1 45,0 61,6 
Lapsia: 
Alle 18 v. lapsia 37,3 38,7 38,6 
Monimuotoisen ansiotyön tyyppi: 
MT1 84,7 81,7 75,0 
MT2 4,6 10,9 16,2 
MT3 6,0 4,3 5,7 
MT4 47 3,1 3,1 


Selite: Alin tuloluokka pitää sisällään kolme alinta tulodesiiliä, keskimmäinen tuloluokka tulodesiilit 4-7, ja ylin 
tuloluokka kolme ylintä desiiliä. Tulodesiilit on muodostettu ansiotulojen perusteella. 

4 
Jälkiteollinen yhteiskunta ja 
monista lähteistä ansainta 


Tehtäväyhdistelmät ja tausta 
erilaisissa ammattiryhmissä 


Arja Haapakorpi 


Tutkin tässä luvussa yhdistelmätyön tekemisen ehtoja ja työtä neljässä ammattiryhmässä. Yh- 
distelmätyöstä on saatavilla niukasti tutkimusperäistä tietoa, ja suurin osa siitä on joko tilasto- 
muotoista tai tehty muualla kuin Suomessa. Tutkimusprojektissamme olemme soveltaneet sekä 
kvalitatiivista että kvantitatiivista tutkimusotetta, jotta saisimme monitahoisen kuvan tästä yleis- 
tyvästä ilmiöstä. Paneudun tässä luvussa yhdistelmätyöhön, sen taustoihin ja tekemisen ehtoihin 
soveltamalla kvalitatiivista metodologiaa. Yhdistelmätyöntekijät eivät ole yhtenäinen ryhmä, sillä 
heidän motiivinsa tämänkaltaiseen ansiotyömalliin ja asema työmarkkinoilla vaihtelevat. Tar- 
kastelen tässä luvussa yhdistelmätyön koherenssia ja mielekkyyttä tekijän näkökulmasta. Luon 
ensin teoreettisen katsauksen työmarkkinoihin ja työelämän trendeihin, minkä jälkeen analy- 
soin neljää ammattiryhmää. Käytän termiä ammattiryhmä, koska analysoinnin kohteena olevat 
työnkuvat eivät pysy yhden ammatin rajoissa. 


Anu Järvensivu ja Arja Haapakorpi (toim.), 2022. 
Monimuotoinen ansiotyö; Näkökulmia monista lähteistä ansaintaan. 
Tampere: Tampere University Press, 72-116 
https://urn.fi/URN:ISBN:978-952-359-040-3 


Jälkiteollinen yhteiskunta ja monista lähteistä ansainta 


Johdanto 


Yhteiskunnan ja työelämän muutoksia on käsitteellistetty jälkiteollisen yhteiskunnan, jälki-for- 
dismin ja uusliberalismin käsitteillä (Vallas 2017; Harvey 2005). Näiden keskusteluiden aihe- 
piirejä ovat olleet muiden muassa massatuotannosta räätälöityyn tuotantoon siirtyminen, työ- 
markkinoiden sääntelyn väljentäminen, tuotannon ja työvoiman käytön joustavoittaminen, työn 
organisoinnin uudet tavat ja ihmistyön korvaaminen teknologialla. Työn organisoinnin uudet 
tavat liittyvät organisaatioiden tarpeeseen reagoida talouden nopealiikkeisiin muutoksiin no- 
peasti soveltamalla henkilöstöstrategioita, jotka edistävät joustavuutta työvoiman käytössä (Pfef- 
fer 1994, 22). Tehtävien ulkoistaminen ja organisaation oman henkilöstön vähentäminen ovat 
yleistyneet henkilöstöpolitiikkoina. Lyhytaikaiset työsuhteet ja toimeksiannosta toteutettavat 
tehtävät korvaavat tai täydentävät kokoaikaisia ja jatkuvia työsuhteita, ja organisaatiot keventävät 
henkilökuntaansa siten, että perustehtävät ja ulkoistettujen tehtävien koordinointi tulevat toteu- 
tetuksi (Boje & Furäker 2003). Toisaalta jälkiteollisen yhteiskunnan keskeisen tuotannontekijän 
eli tiedon, luonne antaa mahdollisuuksia ansainnan monimuotoisuuteen, sillä tiedon lähde, so- 
veltaminen ja tuottaminen on mahdollista erilaisissa suhteissa ja instituutioissa (Neal & Morgan 
2000). Tieto on toisin sanoen helposti liikuteltavaa ja levitettävää, eikä se kulu käytössä. 

Vaikka vakituisen kokopäivätyön tekeminen on edelleen yleisin tapa hankkia toimeentuloa, 
siitä poikkeavat tai sitä täydentävät ansaintamallit ovat yleistyneet. Harri Melin tarkastelee tässä 
julkaisussa myös voimistuvaa epätyypillisen työn lisääntymisen diskurssia, joka liittyy eksisten- 
tiaaliseen työn epävarmuuden subjektiiviseen kokemukseen. Kumpikin näkökulma on relevantti 
tutkimuksissa. 

Tässä tutkimuksessa kiinnostuksen kohteena on usean ansiotyön yhdistäminen palkansaa- 
jana ja / tai itsensä työllistämisenä. Ilmiölle ei ole vakiintunutta käsitettä, sillä se voi ulottua vä- 
liaikaisten sivutöiden tekemisestä pysyvämpään itsensä työllistämisen ja / tai palkkatyön yhdis- 
telmiin. Aikaisempien tutkimusten (Bamberry & Campbell 2012) mukaan yhdistelmätyö voi olla 
perinteinen kokopäivätyö, jonka ohessa on vähemmän resursseja vaativa sivutyö. Se voi olla myös 
kontingentti työ, jossa ansiotulo koostuu määräajassa suoritettavista tehtävistä ilman jatkuvuutta 
ja jossa on mahdotonta määritellä kokopäiväisyyttä ja sivutoimisuutta sopimusten ja toimeksian- 
tojen, niiden koon ja vaihtuvuuden vuoksi (Haapakorpi 2021). Tästä käytetään käsitettä yhdistel- 
mätyö tai monista lähteistä ansioiden hankkiminen. 

Tämän tutkimuksen taustalla on ollut tiedontarve monista lähteistä ansioiden hankkimisen 
syistä, tekijöistä ja merkityksestä työmarkkinoilla. Yhdistelmätyö on kansainvälisesti vertailtuna 
melko yleistä Pohjoismaissa, mutta sen epäyhtenäinen profiili kattaa niin hyvätuloisia erityis- 
asiantuntijoita kuin matalan palkkatason palvelualan työntekijöitäkin (Panos, Pouliakas & Zan- 
gelidi 2014). Aikaisemman tutkimuksen valossa tiedetään, että kyseessä ei ole yhtenäinen ryhmä 
motiivien, aseman tai työn sisällön näkökulmasta tarkasteltuna (Bamberry & Campbell 2012; 
Haataja & Kauhanen 2014). Tässä julkaisussa oleva Merja Kauhasen rekisteriaineistoon perus- 
tuva tutkimus tuo esille monista lähteistä ansioiden hankkimisen yleisimmät tehtäväryhmät eli 
myynti- ja palvelutyön ja asiantuntijatyön. Kauhasen mukaan yhdistelmätyö on vieläpä lisään- 
tynyt korkeakoulutettujen parissa ja rekisteriaineiston esille nostamat koulutuksen ja muiden 

palveluiden, kuten taiteen ja virkistyksen, toimialat ovat esillä myös tässä kvalitatiivisella otteella 
toteutetussa luvussa. 

Käytäntöihin liittyvät tiedontarpeet kohdistuvat epätyypillisen työn mahdolliseen haavoit- 
tuvuuteen työmarkkinoilla ja siihen reagoimiseen toimeentuloa turvaavissa yhteiskunnallisissa 
instituutioissa. Työmarkkinajärjestöt ja muut työelämän asiantuntijat tarvitsevat tietoa tunnis- 
taakseen ilmiön ja sen vaikutukset muun muassa työvoiman saatavuuteen sekä yksilöllistyviin 
työaika- ja tapajärjestelyihin. Termien ja käsitteiden täsmentämisen tarve tuli esille keskusteluis- 
sa työmarkkinajärjestöjen kanssa, sillä epämääräinen ansiotyömuoto ei saa tarvitsemaansa huo- 
miota ennen kuin se on tunnistettu ja nimetty. 

Tutkimukseni kohteena ovat yhdistelmätyötä tekevät korkeakoulutetut taiteen ja kulttuurin, 
yhteiskunta- ja käyttäytymistieteiden, talous- ja hallintotieteiden sekä tekniikan aloilta. Eri alojen 
ammattilaisten tutkiminen tuo tutkimukseen tarpeellista kirjoa suhteessa työmarkkina-asemaan 
ja yhdistelmätyön ammatilliseen profiiliin, jotta yhdistelmätyötä voidaan tarkastella laajemmin. 
Tutkimukseen osallistuneet ovat toimineet työmarkkinoilla jo jonkin aikaa ja vakiinnuttaneet 
ammattitaitoaan, asemaansa ja verkostojaan, joten voidaan ajatella heidän yhdistelmätyönsä ole- 
van muutakin kuin uran alkuvaiheen tilapäistyötä. Kiinnostuksen kohteena on heidän ammatil- 
linen profiilinsa yhdistelmätyöntekijöinä sekä syyt ja tausta yhdistelmätyön tekemiseen. Syiden, 
motiivien tai yhdistelmätyöhön päätymisen voidaan ajatella valaisevan myös heidän asemaansa 
yhdistelmätyön tekijöinä. Yhdistelmätyö voi olla pakon edessä tehty valinta tai ajautuminen ti- 
lanteeseen, jolloin se voi olla ammatillisesti epätyydyttävä. Se voi myös olla omavalintainen ja 
mielekäs, tulevaisuuteen suuntautuva yhdistelmätyö, jossa työntekijä pystyy toteuttamaan sisäl- 
löllistä ammatillista kiinnostustaan tai muita elämäänsä liittyviä tavoitteita. 

Tässä luvussa luodaan ensin yleiskatsaus teoreettiseen kirjallisuuteen jälkiteollisesta yhteis- 
kunnasta, prekaariudesta ja asiantuntijatyöstä, joka pohjustaa myöhemmin seuraavaa kunkin 
ryhmittymän suppeampaa kirjallisuuskatsausta. Teoreettisen osuuden jälkeen esitellään tutki- 
musmetodologia ja aineisto, jonka jälkeen tarkastellaan ammatillisia ryhmittymiä empiirisen ai- 
neiston valossa. Johtopäätöksissä luodaan katsaus yhdistelmätyöhön asiantuntijatyön eri kentillä 
ja jäsennetään yhdistelmätyötä käsitteellisesti ammatillisena toimintana. 


Jälkiteollinen yhteiskunta ja monista lähteistä ansainta 


Työn organisoinnin ja työn tekemisen ehtojen muutosta on jäljitetty keskusteluihin jälkiteollises- 
ta yhteiskunnasta ja jälkifordismista. Molemmat kytkevät nämä muutokset tuotantoregiimien ja 
osin kulutuksen rakenteisiin ja digitaalisen teknologian sekä globaalistuvan talouden muodos- 
tamaan kehykseen (Boje & Grönlund 2003).' Globaalissa taloudessa vauraat maat siirtyvät mas- 
satuotannosta erikoistuneisiin tuotteisiin, jotka tuotetaan lyhyinä sarjoina teknologisesti edisty- 
neissä tuotantoympäristöissä. Uudet tuotantomallit ja yhteiskunnassa vallitsevat taloudelliset ja 


1 Jalkiteollisessa teoriaperinteessa paino on työmarkkinoiden tarkastelussa ja jälkifordismissa kulutus on 
kiinnostuksen kohteena työn muutoksen ohella. 

kulttuuriset edellytykset kuluttamiseen muotoilevat työn tarjontaa, työnjakoa ja sen organisoin- 
nin tapoja sekä itse työn sisältöjä joko välittömästi tai välillisesti (Vallas 2017). 

Massatuotannon siirtyessä halvemman työvoiman maihin varsinaisesta tavarantuotannosta 
vapautuu työvoimaa palveluihin, joita vaurastuneessa yhteiskunnassa on varaa kuluttaa (Vallas 
2017). Teknologia korvaa osin massatuotannon tehtäviä, mutta yleisimmin on havaittu, että tek- 
nologia muotoilee olemassa olevia työnkuvia korvaamalla osan tehtävistä koneilla, lisää tekno- 
logiavälitteisiä tehtäviä ja järjestelee tehtäviä uudelleen ammattien sisällä ja niiden välillä (Autor 
2015). Nämä muutokset saattavat kuitenkin ohjata hankkimaan työtä muussa muodossa kuin 
kokopäiväisen ja vakituisen henkilöstön palkkaamisena, kuten esimerkiksi taloushallinnon osit- 
taisessa ulkoistamisessa on monessa organisaatiossa tapahtunut. 

Teollisen tuotannon täydellisen syrjäyttämisen sijaan palvelusektorin kasvu näkyy pikem- 
minkin tuotannon ja palveluiden kietoutumisena toisiinsa (Boje & Furäker 2003). Palveluiden 
yleistyminen ja laajentuminen on monimuotoista. Palvelusektori on kasvanut ja laajentunut eri 
aloille. Tämä merkitsee tuotannon ja palveluiden työprosessien ja tehtävien yhteen kietoutu- 
mista.? 

Palveluna tuotetun asiantuntijatyön merkitys perustuu tiedon tehostettuun hyödyntämiseen 
tuotannossa sekä palveluissa ja työmarkkinoiden sääntelyn purkamiseen (Neal & Morgan 2000). 
Palveluiden tarjonta ja kysyntä kasvavat, mutta palveluistumisen muutos on myös laadullista. Ul- 
koiset asiantuntijapalvelut monipuolistuvat ja laajenevat kattamaan aikaisemmin työorganisaati- 
oiden vakituisena työnä toteutettuja tehtäviä. Palveluiden korostaminen näkyy myös sanastossa, 
sillä esimerkiksi yhä useamman tehtävänimikkeen eteen lisätään ”palvelu”, kuten ”palvelujohta- 
jan”. 

Globaalistuminen on lisännyt työmarkkinoiden ja talouden epävakautta. Tähän pyritään vas- 
taamaan politiikan keinoin säätelemällä taloutta ja työmarkkinoita (Vallas 2017; Boje & Furäker 
2003). Uusliberalistisen ideologian myötä työmarkkinoita joustavoitetaan ja puretaan talouden 
säätelyä (Harvey 2005). 

Ruberyn (1989) mukaan työvoiman joustavoittamista tehdään purkamalla säätelyä lainsää- 
dännön keinoin ja työmarkkinajärjestelmän muutoksilla kuten työvoiman tarjonnan ja kysyn- 
nän suhteen uudelleen asemoinnilla. Myös ammatti- ja toimialarakenteen muutoksilla ja työ- 
voiman uusintamisella, kuten palkkaukseen ja sosiaaliturvaan liittyvillä uudistuksilla pyritään 
joustavoittamaan työvoiman käyttöä (Rubery 1989). 

Viime vuosina huomiota on kiinnitetty erityisesti joustavoittamisen seurauksiin eli epä- 
tyypillisten työsuhteiden yleistymiseen. Tällaisia uusia ilmiöitä ovat esimerkiksi alityöllisyys, 
nollasopimukset, työsuhteiden määräaikaisuus, vuokratyö ja palkkatyön korvaaminen itsensä 
työllistämisen eri muodoilla. Epätyypillinen työ on monessa suhteessa epätäsmällinen käsite va- 
kituisesta kokopäivätyöstä poikkeaville ansiotyön malleille, mutta se on kuitenkin vakiintunut 
käytössä, vaikka siinä yhdistyy useita eri asioita. 

Epävarman työn taustalla oleva liberaali talouspolitiikka ei kuitenkaan ole yhtenäinen ja sen 
vaikutukset työmarkkinoihin ja työn ehtoihin vaihtelevat eri maiden taloudellisten, poliittisten 


2 Tuotantoregiimillä tarkoitetaan yhteiskunnassa vallitsevaa tuotannon organisoinnin mallia, johon liittyy 
vakiintuneita työvoiman käyttöön liittyviä tapoja. 

ja sosiaalisten ehtojen ja tilanteiden mukaisesti (Pollitt & Bouchaert 2004). Julkisia palveluita on 
esimerkiksi Pohjoismaissa yksityistetty kansainvälisesti vertaillen maltillisesti (Veggeland 2015). 
Pohjoismaissa liberalistista politiikkaa on sovellettu pohjoismaiseen hyvinvointiyhteiskuntamal- 
liin erityisellä tavalla. Kathleen Thelen (2012) luonnehtii tätä seuraavasti: ”liberalisointi, jonka 
voimme ajatella olevan sosiaalisesti muotoiltua joustavoittamista”. 

Kansainväliset tilastot vahvistavat epätyypillisten työn tekemisen mallien yleistymistä: Eu- 
rofound nostaakin esille tilastotietoja itsensä työllistämisen yleistymisestä (Eurofound 2018) ja 
OECD puolestaan raportoi palkkatyön ja itsensä työllistämisen yhdistelmien lisääntymisestä 
(OECD 2018). Muiden vauraiden länsimaiden tapaan on Suomessa osa-aikainen itsensä työllistä- 
minen kasvussa (OECD 2018, 89-94). Itsensä työllistäjät ovat polarisoituneet matalan osaamis- ja 
ansiotason tehtäviin ja korkean ansiotason asiantuntijoihin, mutta heitä yhdistävät pitkien työ- 
päivien tekeminen ja työttömyysturvan puutteellisuus (OECD 2018, 89-94). Työn joustavoittami- 
nen kohtelee eri ryhmiä eri tavoin yhteiskunnassa: työmarkkinoiden joustavoittamisen politiikka 
vaikuttaa työn tekemisen ehtoihin vaihdellen etnisen taustan ja sukupuolen mukaan (Bieler, Lin- 
dberg & Sauerborn 2010). 

Ohenevaa palkkatyösidosta on tarkasteltu useimmiten kielteisenä ilmiönä. Myönteisesti orga- 
nisaatiosidoksen väljentymistä arvioivat tutkijat korostavat kuitenkin uutta itsenäistä työn teke- 
mistä ja isojen organisaatioiden hierarkioista vapautumista luovaan työhön, pienyrittäjien itselli- 
syyttä sekä mahdollisuutta organisoida itsenäisesti työ ja vapaa-aika (Reynolds & Renzulli 2005; 
Clark 2000). Kasvavan prekaarisuuden näkökulmasta muutosta lähestyvät työn tutkijat arvioivat 
tätä muutosta kielteisesti. Heidän mukaansa työvoiman joustot kaatuvat työntekijöiden kannet- 
tavaksi työnantajien kerätessä sen tuottamat edut (Jokinen 2018; Harvey 2005). Heikkenevät neu- 
vottelumahdollisuudet työsuhteen eduista, ansiotulojen sekä työn epävarmuus ja tulevaisuuden 
turvattomuus ovat prekaariin työhön liitettyjä ominaisuuksia (Suoranta & Leinikki 2018; Hon- 
kanen 2018). Työvoiman joustavoittaminen kuitenkin toteutuu epätasaisesti jopa samankaltaista 
asiantuntijatyötä tekevissä: asiantuntijatyötä tekevä voi olla työorganisaatioiden vakituista hen- 
kilöstöä tai itsellinen mutta epävakaan toimeentulon varassa oleva tietoammattilainen (Standing 
2014). 

Osa prekaariuden lähestymistapaa soveltavista tutkijoista nostaa esille prekaariin työhön 
myönteisiä mahdollisuuksia kielteisten lisäksi eli heikon organisaatiosidoksisuuden mahdollis- 
taman itsensä toteuttamisen ja luovan työn sekä joustavuuden. Loreyn (2015) mukaan prekaari 
asema voidaan nähdä valintana: organisaatioriippumattomuus luovuuden ja omaehtoisen työn 
mahdollistajana on samalla valinta epävakaaseen ja turvattomaan asemaan työmarkkinoilla. 
Tässä tutkimuksessa käytetään prekaarisuutta viittaamaan epävarmaan toimeentuloon ja tule- 
vaisuuteen työn piirteinä. 

Globaalin talouden epävakaus heijastuu työn organisointiin niin työmarkkinatasolla kuin 
työorganisaatioiden henkilöstöpolitiikassa. Joustavalla henkilöstöpolitiikalla vastataan globaa- 
lin kilpailun tuottamaan epävakauteen. (Vallas 2017; Boje & Furäker 2003). Työn ulkoistaminen 
koskee kansainvälistä työnjakoa, jossa rutiinityötä siirretään matalan palkkatason maihin, mutta 
myös asiantuntijatyön ulkoistamista. 

Yritysten toiminnassa massatuotannosta erikoistuneeseen tuotantoon ja palveluihin siirty- 
minen muuttaa työn organisointia horisontaaliseksi ja henkilöstöstrategiaksi tulee vakituisen 

henkilöstön koon pitäminen rajallisena (Boje & Grönlund 2003). Yritysten välisissä työn organi- 
soinnin järjestelyissä voivat epätyypilliset työt korvata vakituista palkkatyötä esimerkiksi määrä- 
aikaisina työsuhteina, vuokratyön muodossa tai palveluina. (Boje & Grönlund 2003; Vallas 2017). 
Strategisella henkilöstösuunnittelulla maksimoidaan henkilöstön työn tulos suhteessa kuluihin, 
minkä myötä voidaan siirtyä kokopäiväisen vakituisen työn sijaan vaihtoehtoisiin järjestelyihin 
kuten palveluiden ostamiseen freelancereilta tai työn ostamiseen henkilöpalveluyrityksiltä (Za- 
dik, Bareket-Bojmel, Tziner & Shloker 2019). Ilmiöön liittyy eri ammattiryhmien klusteroitumi- 
nen erilaisiin joustotyön järjestelyihin (Fisher & Connelly 2017). Tämä tarkoittaa freelanceriuden 
yleistymistä vain tietyillä aloilla, kuten journalismissa ja vastaavasti vuokratyötä esimerkiksi ra- 
kennusalalla. Ammattiryhmittäin tarkasteltuna henkilöstöstrategiat kohdistuvat eri tavalla eri 
ryhmiin. 


Yhdistelmätyö ja sen tausta 


Yhdistelmätyö ei ole uusi ilmiö, sillä perinteinen vakituinen kokopäivätyö ja sen ohessa tehtävä 
sivutyö ovat olleet tapa ansaita lisätuloja palkkatyöyhteiskunnassa jo pitkään. Nykyiselle yhdis- 
telmätyölle on kuitenkin ominaista ansiotyömallien kirjo, erilaiset taustat ja syyt tehdä useaa 
työtä ja yhdistelmätyön ammatillisen profiilin vaihtelu. (Bamberry & Campbell 2012). Yhdistel- 
mätyön yleistymisen taustalla on jälkiteollisen yhteiskunnan rakenteelliset ja työelämän käytän- 
töihin liittyvät muutokset, erityisesti työnjaon muutos, työvoiman käytön joustavoittaminen ja 
työn tekemisen muotojen monimuotoistuminen. Nämä muutokset eivät kohdistu kaikkiin am- 
matillisiin ryhmiin samalla tavoin. Joillekin ammattiryhmille monimuotoistuminen voi tarkoit- 
taa prekaaria asemaa ja joillekin toisille lisäansioita ja kiinnostavia tehtäviä, mahdollisuutta oppia 
uutta ja sellaista ansiotyön mallia, johon voi yhdistää omia elämäntapojaan. 

Monista lähteistä ansainnan on havaittu olevan motivoitua joko pakkona tai valintana. Sen 
taustalla voi olla toimeentulon riittämättömyys, mutta myös mahdollisuus siirtyä toisiin tehtäviin 
sivutyön myötä. Motiivina voi olla myös lisäansiot kiinnostavan sivutyön myötä ja elämäntapaan 
tai elämänvaiheeseen liittyvät valinnat. (Bamberry & Campbell 2012) Lisäksi kyse ei ole aina va- 
linnasta tai pakosta, vaan päätymisestä tämänkaltaiseen ansiotyöhön tietynlaisen urakehityksen 
kautta. Tilastojen mukaan yhdistelmätyötä tekevissä on matalan palkkatason palvelualan am- 
mattilaisia ja toisaalta verrattain korkeita ansioita hankkivia asiantuntijoita (ks. Merja Kauhasen 
rekisteriaineistoon perustuva analyysi tässä julkaisussa). Motiivit voivat perustua toimeentulon 
pakkoon ja toisaalta valintoihin (Bamberry & Campbell 2012). Toimeentuloon liittyvät syyt voi- 
vat johtua tilapäisistä menoista tai olla keino olla tasapainottaa alityöllisyyttä päätoimessa sivu- 
toimen tuloilla (Paxson ja Sicherman 1996). Työllisyyden turvaamisen näkökulmasta sivutyö voi 
olla myös keino siirtyä toiseen työpaikkaan tai aloittaa itsellinen ammatinharjoittaminen (Panos 
ym. 2009). 

Tässä luvussa kiinnostuksen kohteena on yhdistelmätyön tekijöiden ammatillinen profiili 
yhdistelmätyöntekijöinä ja syyt ja tausta yhdistelmätyön tekemiseen. Huomio kohdistuu erityi- 
sesti yhdistelmätyön ammatilliseen profiiliin, sillä työtehtävien sisällön voidaan ajatella olevan 
merkityksellistä tutkimuksen kohderyhmälle eli korkeakoulutetuille. Työn sisällön on havaittu 
olevan psykologisen sopimuksen peruskivi myös yhdistelmätyössä (Raeder 2018). Asiantuntijak- 

si pätevöidytään pitkän koulutuksen ja asiantuntijana toimimisen kautta, jossa vakiinnutetaan 
asemaa institutionaalisesti, asiantuntemuksen omaksumisen ja sosiaalistumisen kautta (Haapa- 
korpi 2009). 

Yhdistelmätyön ammatillisen profiilin tarkastelussa näkökulmana on tehtävien ja niiden yh- 
distelmän tarkoituksenmukaisuus. Jos alityöllisyyttä joudutaan paikkaamaan muun alan vaati- 
mattomilla tehtävillä, voidaan yhdistelmätyön ajatella olevan sisällöllisesti epätyydyttävä ja myös 
toimeentulon kannalta heikosti palkitseva. Edelleen voidaan ajatella, että ansioiden hankkiminen 
toimeentulon turvaamiseksi toiselta, vähemmän osaamista vaativalta alalta ei ole tarkoituksen- 
mukaista. Eri alojen ammattilaisten asema ja heidän asiantuntemuksensa kysyntä työmarkki- 
noilla kuitenkin vaihtelee, minkä vuoksi heikommin työllistävillä aloilla tekijöiden on joustettava 
enemmän kuin esimerkiksi työvoimapula-aloilla. Toisaalta sivutyö tai jopa päätyö voi olla osa 
elämäntapaa, jossa arvostukset eivät aina kohdistu yleisesti arvostettuihin työmarkkinoiden ase- 


miin. 


Tutkimusmenetelmät ja aineisto 


Tutkimusprojektissa kerättiin tietoa useista lähteistä ansioitaan hankkivien ansiotyön malleista, 
tehtävistä ja työn tekemisen ehdoista kulttuurin, tekniikan, yhteiskuntatieteiden ja kauppatietei- 
den korkeakoulutetuilta. Haastateltavia etsittiin sosiaalisen median kautta, tutkimuksen ohjaus- 
ryhmän ja sidosryhmien kautta ja verkostojen välityksellä. Haastattelut kestivät noin tunnin ja 
ne toteutettiin tutkijan työhuoneessa, kaupunginkirjaston työskentelytilassa tai haastateltavan 
työtilassa sekä puhelimitse. Haastattelut toteutettiin vuoden 2019 keväällä, kesällä ja syksyllä. 
Haastattelukysymykset keskittyivät seuraaviin teemoihin: työhistoria, nykyisen ansiotyömal- 
lin taustat, päätyminen nykyiseen yhdistelmätyöhön, motivaatio työhön, työn sisältö, työn hal- 
linta ajallisesti ja sisällöllisesti, toimeksiantojen hankinta tai työsuhteiden etsintä, toimeentulo ja 
tulevaisuuden näkymät. Haastattelun teemat olivat väljät ja haastattelut etenivät myös haastatel- 
tujen omien painotusten ja esille tuomien teemojen mukaisesti. Kysymykset muodostivat haastat- 
telun perusrakenteen, mutta tämän lisäksi haastateltujen itse nostamat teemat, kuten muutaman 
haastateltujen perheeseen liittyvät jäsennykset, täydensivät haastatteluaineistoa. Aineisto kirjoi- 
tettiin tekstitiedostoiksi tutkimuspalveluita tarjoavassa yrityksessä. Aineisto analysoitiin sisäl- 
töanalyysin menetelmällä. Lähestymistapana oli realistinen menetelmä tarkasteltaessa ansiotyön 
perustietoa eli ansiotyön lähteitä ja työtehtäviä, ja kulttuurinen kun kyseessä oli haastateltujen 
tulkinnat tilanteestaan kuten nykyisen aseman jäsennys ja taustoitus. (Alasuutari 2007). 
Aineistosta nousi esiin neljä ammattiryhmää:1) organisaatioiden ja osaamisen kehittämisen 
parissa työskentelevät, 2) media-alan ammattilaiset, 3) kulttuurialan ammattilaiset ja 4) tekniikan 
alan ammattilaiset. Näiden ryhmien välillä oli joitakin yhdentyviä tehtäväalueita, jotka eivät kui- 
tenkaan olleet identtisiä. Esimerkiksi organisaatioiden ja osaamisen kehittämisen ryhmässä oli 
johtamisen tehtäväalue, joka oli myös yhden tekniikan alan ammattilaisen työnkuvana. Johtami- 
sen malli kuitenkin erosi siten, että edellisessä ryhmässä kohteena oli henkilöstön kehittäminen, 
kun taas jälkimmäisessä se oli yhdistelmä hallitusammattilaisuutta, johtamista ja sijoittamista. 
Samoin taide- ja kulttuurialan ammattilaisista osa kirjoitti artikkeleita omalta kulttuurialaltaan 

lehtiin, mikä muodoltaan muistutti journalismia. Päätoimisten journalistien työn kohde ja sen 
ehdot toimeentuloa tuovana ansiotyönä oli kuitenkin työn tekemisen ehdoiltaan ja tyomenetel- 
miltään sekä etiikaltaan raskaammin latautunut. Koulutus tai opettaminen oli kaikille ryhmille 
yhteinen tehtävä, jonka merkitys ansiotyön kokonaisuudessa vaihteli. Yksittäiset luennot olivat 
yleisempiä kuin vakituinen opettaminen. Vakituinen opettaminen kytkeytyi institutionaalisiin 
käytäntöihin, kun yksittäisen luennon pitämisessä saattoi pitäytyä oman asiantuntemuksensa va- 
rassa. 

Aineiston koodauksessa tihentyivät seuraavat teemat: yhdistelmätyö työhistorian jatkumossa, 
yhdistelmätyön tehtävien sisällöt ja niiden väliset suhteet, monista lähteistä ansioiden hankin- 
ta työn palapelinä; työn kiinnostavuus ja itsellisyys motivoijana, työn ajallinen ja sisällöllinen 
hallinta ja tulevaisuus; syyt, motiivit ja taustat yhdistelmätyölle. Teemat kuitenkin vaihtelivat 
ammattiryhmittäin, mikä liittyi näiden ryhmien asemaan ja ammatillisten profiiliensa eroihin. 
Selkein ero oli tekniikan alan ammattilaisten asema yhdistelmätyön tekijöinä, sillä siihen ei liitty- 
nyt toimeentulon epävarmuuden tunnetta toisin kuin muissa ryhmissä. Vaikka missään ammat- 
tiryhmässä ei ollut täydellistä pakkoa hyväksyä mitä tahansa ansiotyötä toimeentulon turvaami- 
seksi, tekniikan alan ammattilaisilla kyse oli selvimmin valinnasta. 

Projektissa kerättiin kaikkiaan 45 haastattelua. Valikoin tähän tutkimukseen analyysiin 32 
haastattelua pitäen kriteerinä samankaltaista kulttuurista positiota jonkun edellä mainitun ryh- 
män edustajana ja työelämässä kannuksensa hankkineena ammattilaisena sekä haastattelun si- 
sällöllisesti riittävänä kattavuutena suhteessa tässä esitettyihin kysymykseen. Haastatteluaineis- 
tossa painottuivat naiset, sillä heitä oli 23 miesten osuuden ollessa 9. Miesten ja naisten osuudet 
jakautuivat ammattiryhmittäin seuraavasti: organisaatioiden ja osaamisen kehittäminen-ryh- 
mässä oli 2 miestä ja 10 naista, kulttuurialan ryhmässä 2 miestä ja 7 naista, media-alan ryhmässä 
3 miestä ja 2 naista, tekniikan alan ryhmässä 2 miestä ja 4 naista. Heidän ikänsä vaihtelivat 30 
ja 65 välillä. Aineiston naisenemmistöisyys täytyy ottaa huomioon tuloksia arvioitaessa, vaikka 
analyysissä ei ollut mahdollisuutta toteuttaa systemaattisesti sukupuoleen liittyvää tulosten arvi- 
ointia. Aikaisempien tutkimusten mukaan naisten työprofiilissa on kulttuurialalla enemmän tai- 
teen ytimestä etäällä olevia tehtäviä kuin miehillä (Hesmondhalgh & Baker 2015). Konsulttialalla 
maskuliininen toimintamalli tuottaa sukupuolen mukaan epätasa-arvoisia työuria miesten eduk- 
si (Kumra & Vinnicombe 2008). 

Yleisin ansiotyön malli (Taulukko 1) oli palkkatyön ja itsensä työllistämisen yhdistelmä, 
mutta myös palkkatyösuhteiden yhdistelmä ja yhdistelmätyö itsensä työllistäjänä olivat kirjossa 
mukana. Taulukossa on mainittu myös yhdistelmän yhtenä muotona sellaiset mallit, joissa on 
työttömyys yhtenä osiona. Erityisesti taide- ja kulttuurialalla koettiin aika ajoin työttömyysjak- 
soja tai alityöllisyyttä joko toimeksiantojen tai projektien puuttuessa tai palkkatyön puuttumi- 
sena. Taulukossa 1 esitän yhdistelmätyön profiilit poikkileikkaustilanteen haastatteluhetkellä. 
Nämä profiilit eli palkkatyön ja itsensä työllistämisen yhdistelmät saattoivat kuitenkin muuttua 
nopeastikin erityisesti organisaatioiden ja osaamisen kehittäminen - ryhmässä ja kulttuurialan 
ammattilaisten ryhmässä. 

Taulukko 1. Ammattiryhmä, koulutustausta, ikä ja ansiotyön malli 

Ammattiryhmä Koulutustausta Ikä Ansiotyön malli: 

it = itsensä työllistäjä, 
pt = palkkatyö, 


t= työtön 
Konsultit — organisaatioiden ja | Taloustiede 7, yhteiskunta- tai käytt. | 45-55 v. 6 kpl pt ja it = 10 kpl 
osaamisen kehittäminen tiede 5 56-65 v. 6 kpl pt, itja t= 1 kpl 

itjat= 1 kpl 


Taide- ja kulttuurialan ammatit | Esittävä taide ja lavastus 4, valo- | 30—40 v. 7 kpl pt ja it = 5 kpl 
kuvaus 2, kulttuurituottaminen tai | 41-50 v. 2 kpl pt = 2 kpl 


vastaava 3 it= 1 kpl 
pt, it ja t =1 kpl 
Mediatyö, tiedotus Yhteiskuntatiede 5 40-50 v. 3 kpl pt ja it = 3 kpl 
51-65 v. 2 kpl it = 2 kpl 
Tekniikan alan ammattilaiset Teknisen alan korkeakoulutus 6 40-50 v 2 kpl pt ja it = 4 kpl 
51-65 v. 2 kpl pt = 2 kpl 
ei tietoa 2 kpl 


Kysyn tässä tutkimuksessa: i) onko yhdistelmätyö mielekäs ja tarkoituksenmukainen amma- 
tillisesti ja ii) millaisia syitä, motiiveja ja taustoja monista lähteistä ansainnassa on? Tarkastelen 
seuraavissa luvuissa näiden ammattiryhmien ansiotyömalleja, tehtäväyhdistelmiä, syitä useista 
lähteistä ansioiden hankkimiseen ja heidän työhistoriaansa siltä osin, kun sillä on merkitystä 
nykyisen ansiotyömallin tarkastelussa. 


Analyysi 
Organisaatioiden ja osaamisen kehittäminen - konsulttityö 


Jälkiteollisessa yhteiskunnassa keskeinen muutoksen trendi on painopisteen siirtyminen tuotan- 
nosta palveluihin, joissa tieto ja ylipäätään immateriaalinen ovat keskeisiä joko työn kohteena 
tai osana tuotantoa. Palveluna tuotetun asiantuntijatyön merkitys korostuu tietoon ja perustu- 
van tuotannon ja palveluiden kasvun johdosta ja työmarkkinoiden sääntelyn purkamisesta (Neal 
& Morgan 2000). Lisääntyvä ulkoistaminen ja palveluiden hankinta organisaation ulkopuolelta 
muuttaa työn organisointia vertikaalisesta, isojen yritysten hierarkkisista järjestelmistä horison- 
taalisiksi usean yrityksen tai työorganisaation verkostoksi (Boje & Furäker 2003). 

Palveluistettu asiantuntijatyö on laajentunut ja kasvanut. Aikaisemmin organisaatioiden pe- 
rustehtävinä ja muodoltaan jatkuvina kokopäiväisinä työsuhteina toteutettuja tehtäviä ostetaan 
yhä useammin palveluina. Näitä uusia palvelumuodossa olevia asiantuntijatehtäviä kutsutaan 
”uusimmaksi asiantuntijuudeksi”, ”edistyneeksi liiketoiminta-asiantuntijuudeksi” tai ”konsul- 
toivaksi asiantuntijuudeksi”, jotka kuvaavat työn luonnetta palveluorientoituneena ja heikosti 
institutionaalistuneena asiantuntijuutena (Maestripiere 2016). Konsulttipalveluita tarjoavat kan- 
sainväliset ja kotimaiset konsulttiyritykset ja itselliset konsultit. Konsulttipalveluita hankitaan 
määräaikaisina ja tarkasti rajattuihin tehtäviin ja tarkoituksiin kohdennettuna joko toimeksian- 
tomuodossa tai lyhytaikaisina työsuhteina. 

Konsulttipalveluiden kirjo kattaa perinteisten liiketoiminnan tukemiseen kohdennettujen 
palveluiden lisäksi lukuisia eri alojen tehtäviä (Brint 2001), esimerkiksi valmennuksen ja koulu- 
tuksen, neuvonnan ja ohjauksen, informaatio- ja kommunikaatioteknologian eri tehtäväalueet, 
henkilöstöhallinnon palvelut, tiedontuotantoon erikoistuneet palvelut kuten arviointi- ja selvi- 
tystehtävät, kehittämisprojektien koordinoinnin ja hyvinvointialan palveluita. Näitä palveluita 
tarjoavat eri alojen asiantuntijat, joiden asiantuntemuksen sisältö ja asema työmarkkinoilla vaih- 
televat. Konsulttityö ei kytkeydy institutionaalisen asiantuntijuuden tavoin tiedejärjestelmään 
eikä noudata siihen liittyviä käytäntöjä, vaikka niitä hyödyntääkin (Brint 2001). Työmarkki- 
noiden sääntelyn väljentymisen myötä ryhmän mahdollisuudet soveltaa vakiintuneiden asian- 
tuntijaryhmien noudattamaa työmarkkinastrategiaa ovat rajalliset, sillä konsulttien tietopohjan 
heterogeenisuus ja heidän asemansa kontingenttina työvoimana eivät anna luontevia mahdol- 
lisuuksia pätevyysvaatimuksien määrittämiseen ja neuvottelukäytäntöihin työmarkkinoilla (ks. 
Cucca & Maestripiere 2014). Jälkiteollinen yhteiskunta perustuu tietoon ja tietotyöhön, mutta 
uudet ryhmät eivät kuitenkaan kykene perinteisten professioiden tapaan saavuttamaan institu- 
tionaalisia asemia työmarkkinoilla (Brint 2001). Vaikka konsulttityötä ei mielletä sosiaalisesti ja 
kulttuurisesti vakiintuneena asiantuntijuutena, sitä tarvitaan tietotyön tehtäviin ja rooleihin, joi- 
den käytännöt ja ehdot poikkeavat professioiden vastaavista (Mestripriere 2016). 

Palveluiden tarjonta ja kysyntä kasvavat, mutta palveluistuminen laajenee koskemaan yhä 
useampia tehtäväalueita. Konsulttityön kasvu ja alakohtainen laajeneminen on havaittu vauraissa 
länsimaissa (Boje 2003), ja se näkyy myös kotimaisissa tilastoissa (ks. Tilastokeskus 2018). Kon- 
sulttityö on virallisessa tilastotoimessa määritelty yrityspalveluksi, jonka sisältönä ovat erilaiset 
tekniset, yhteiskunta- ja kaupallisen alan asiantuntijapalvelut yrityksille, järjestöille ja julkisen 
sektorin organisaatioille (Tilastokeskus 2018). Tässä tutkimuksen kohteena olevien voidaan pää- 
tellä sijoittuvan liikkeenjohdon konsultoinnin kategoriaan konsultti- ja henkilöstöpalvelut laajas- 
ti, mukaan lukien tutkimus ja kehittäminen, joissa asiantuntemus on yhteiskunta-, kaupallisen 
ja hallinnollisen alan tiedosta sovellettua. Palkkatyöntekijöitä oli liikkeenjohdon konsultoinnin 
alalla 8000 vuonna 2019 (Tilastokeskus 2020b). Itsensä työllistäjiä oli liikkeenjohdon ja hallinnon 
asiantuntijanimikkeen alla 12 000 ja liikkeenjohdon ja hallinnon erityisasiantuntijanimikkeen 
alla 10 000 (Sutela & Pärnänen 2018, 23, taulukko 3.3). Karkeasti arvioiden itsensä työllistäjiä on 
siis alalla kaksi kertaa enemmän kuin palkansaajia. Liikkeenjohdon konsultointi on ollut kasvus- 
sa vuosikymmenellä ja Tilastokeskuksen keräämien tietojen mukaan vuonna 2017 liikevaihto oli 
lähes 2 miljardia euroa; tietotekniset palvelut olivat kuitenkin selvästi suurin toimiala 10 miljar- 
dilla eurolla (Tilastokeskus 2018). Yksiselitteisiä lukuja ei kuitenkaan ole tarjolla, sillä toimialan 
nimikkeellä toimii yrityksiä, jotka eivät tee konsultointia ja toisaalta liikkeenjohdon konsultointia 
tehdään myös muiden toimialakategorioiden sisällä (Liike-elämän ja johdon konsultit 2020). 

Konsulttityö ei identifioidu suoraan mihinkään selkeään institutionaaliseen tieteenalaan, kos- 
ka konsulttitiedon tuottaminen, omaksuminen ja soveltaminen perustuvat tieteenalajärjestelmän 
ylittävään ja useista lähteistä ammentaviin menetelmiin ja ennen kaikkea toimeksiantajaorgani- 
saatioiden sekä niiden kysymyksenasetteluiden tuntemiseen. Kunkin erityisalueen konsulttityö 
kohdistuu pitkälti samankaltaisiin tehtäviin ja organisaatioihin, sillä meriitit kehittyvät niiden 
pohjalta ja niissä toteutettujen tehtävien kokemusta voi hyödyntää muissa samankaltaisissa orga- 
nisaatioissa ja tehtävissä. Konsulttitietoa syntyy eri tiloissa (locations) ja se käännetään sopivaksi 

olemassa olevaan tietopohjaan ja sen abstrahoituun ytimeen, josta sitä voidaan ottaa käyttöön 
seuraavassa toimeksiannossa sovellettavaksi (Hurl 2017). Asiantuntemus on sulautuma tietoa, 
sovelluksia, kokemusta ja ongelmanratkaisua, jotka kierrätetään ihmisistä, teksteistä ja teknolo- 
gioista koostuvien kerrosten läpi (Hurl 2017). 

Heterogeenisesta asiantuntemustaustasta johtuen konsulttityön tekijöiden aseman tunnusta- 
miseen asiantuntijoina liittyy epävarmuutta ja satunnaisuutta (Maestripiere 2016), mikä ei kui- 
tenkaan johda marginaaliseen asemaan vaan polarisaatioon eliittiasemasta nauttiviin johdon 
konsultteihin ja matalien ja tilapäisten ansiotulojen varassa työskenteleviin tietotyöläisiin (Kitay 
& Wright 2007). Konsulttityön laajeneminen tarkoittaa siis myös työn tekemisen ehtojen polari- 
saatiota. 


Keitä he ovat? 


Tutkimuksen kohteena oli ryhmä 45-65-vuotiaita, pitkän uran tehneitä yhteiskunta- ja käyttäy- 
tymistieteen tai kauppatieteen alan asiantuntijoita, jonka tehtäväkenttä on organisaatioiden ja 
osaamisen kehittäminen. Heidän tehtäväkenttänsä jatkumo ulottui aikuiskoulutuksesta organi- 
saatioiden kehittämiseen ja edelleen johtamiseen, mutta tehtävien painotukset vaihtelivat hen- 
kilön mukaan. Jatkumo aikuiskoulutuksesta organisaatioiden kehittämiseen ja edelleen johta- 
miseen oli luonteva, sillä sen perustana oli haastateltujen uran myötä rakentunut asiantuntemus 
henkilöstö- ja koulutushallinnon, kehittämisorientoituneen aikuiskoulutuksen ja johtamisen 
alueilta. Vaikka heidän koulutustaustansa vaihteli, työkokemus oli muokannut asiantuntemus- 
ta samansuuntaiseksi. Heidän koulutustaustansa olivat yhteiskunta- ja käyttäytymistieteiden tai 
kauppa- ja hallintotieteiden aloilta, mutta ammatillisen työhistorian myötä heidän ammatillinen 
profiilinsa muotoutui Hurlin (2017), Brintin (2001), Vallasin (2017) ja Maestripieren (2016) ku- 
vaamaksi työnkuvaksi ja osaamiseksi. 

Seuraavassa työnohjausta päätoimisesti tekevä haastateltu kuvaa taustaansa ja sen antamia 
lähtökohtia työnohjaukselle. 


(Koulutin monta vuotta) ja sit siitä seuraava askel oli sitte ku mä olin siin palkkatyössä 
edelleen, ja sitte [entisessä työpaikassa] monta vuotta nii sit siel tarjoutu tilaisuus olla 
työnohjaajakouluttaja. Eli mä olin aika vähän tehny tota käytännön työnohjausta en- 
nen ku sitte mä muljahdin kouluttajaks X:n kans, tehään vieläkin parina aika paljon, et 
se oli sitte vähän niin ku mentori siinä ja sit mä opin tavallaan sen kouluttajahomman. 
Sit siinä vaiheessa mä ajattelin nyt mun on pakko tehä enemmän myös sitä käytännön 
ohjausta et ei oo oikein uskottava kouluttaja jos ei, kourat savessa tee sitä oikeesti sitä 
hommaa. Ja sit se oli menoo et sit mä tein ihan vaan sitä. (Mies, konsultti, 56-65 vuotta) 


Verkostomainen toimintamalli oli yhtä yleinen, eli hakeutuminen samantyyppistä työtä tai 
palvelua tarjoavien pariin ja yhteistyö aseman vahvistamiseksi markkinoilla. Verkostokontaktit 
olivat usein syntyneet jo ennen konsultiksi siirtymistä, jolloin aikaisempi työ asiantuntemuksena 
ja liittyminen verkostoon tukivat konsultiksi ryhtymistä. Verkosto oli heidän työyhteisönsä ja osa 
näistä verkostoista oli kehittänyt institutionaalisia toimintamalleja vakiinnuttaakseen asemaansa 

esimerkiksi konsultoinnin asiantuntemuksen jäsentämisenä esimerkiksi julkaisujen muodossa. 
Seuraavassa haastattelussa tulee ilmi sisällöllisen uramuutoksen lisäksi myös aikaisemmassa työ- 
paikassa meneillään oleva työn organisoinnin muutos, jonka myötä sisällöllistä työtä siirrettiin 
ulkoistettavaksi, ja jäljelle jääneiden työnkuvaksi jäi toiminnan koordinointi. 


Siinä meidän tiimissä et täältä (konsulttiverkostosta) kävi paljon näitä ihmisiä, koulut- 
tajana. Ja ite kun oli sit se koulutuksen koordinaattori ynnä muuta niin tavallaan näki 
sitä että, voi vitsi, että totahan ois kiva tehdä itsekin jotenkin muulta pohjalta kuin palk- 
katyön pohjalta, koska intressit oli samankaltaisia itsellä. Ja, sit vähän se ehkä nakersi 
motivaatiota tehdä sitä organisaatiotyötä että, kun oli intohimo niihin sisältöihin niin 
tavallaan se, (että) vaikka se organisaatio mahdollisti sitä omaa oppimista ja osaamista 
mut tavallaan, koko ajanhan siellä alko tulla enemmän sitä niinku myyntivastuuta. Ja 
puheita enemmän siitä että mitä ei saa ehkä itse olla siellä kädet savessa niin paljon 
touhuamassa ja, et se roolin muutos siellä häämötti. K: Joo eli tää hallinnollistuminen? 
Vastaaja: Niin, just näin, niin se nakersi sitä motivaatiota. (Nainen, konsultti, 56-65 
vuotta) 


Motivaatio siirtyä konsulteiksi vaihteli elämänvaiheen mukaan. 45-55-vuotiaille pysyttele- 
minen ansiotyössä oli toimeentulon turvaajana vielä tärkeämpää kuin jo eläkeikää lähestyville. 
Heistä usealla oli vielä lapsia elätettävänä ja ikäkauteen liittyviä muita taloudellisia velvoitteita 
kuten asuntolaina. He kokivat toimeentulonsa ja tulevaisuutensa epävarmoiksi ja yhtä lukuun 
ottamatta he pitivät parempana vaihtoehtona kokopäiväistä vakituista työsuhdetta; toisin sanoen 
he tekivät yhdistelmätyötä enemmänkin vakituisen palkkatyön puutteessa kuin valintana. Hei- 
dän työhistoriansa oli rikkinäisempi kuin vanhemman ikäryhmän. Seuraavassa haastateltu ke- 
hittämispäällikkö kertoo ryhtymisestään pakkoyrittäjäksi työttömyyden katkaistakseen ja huo- 
noista kokemuksistaan. 


Mutta mä mieluiten tekisin töitä kuitenkin palkansaajana siitä syystä että sen oman toi- 
minimen, operatiivisen toiminnan pyörittäminen, se.. se vie suhteettoman paljon niin 
kun mä sanoin. Se vie suhteettoman paljon aikaa ja energiaa ihmiseltä, joka ei sitä koe 
omakseen, eikä loppujen lopuks osaakkaan. (Nainen, kehittämispäällikkö, 45-55) 


Vanhempi ikäryhmä eli 56-65-vuotiaat piti parempana itsellistä konsulttityötä turvallisen 
vakituisen palkkatyön sijaan, vaikka he konsulttityönsä ohessa välillä työskentelivät lyhyissä 
työsuhteissa. Heidän lapsensa olivat jo muuttaneet pois lapsuuden kodista, he olivat maksaneet 
asuntolainansa ja he olivat valmiita ottamaan taloudellisen riskin siirtyessään kontingenttiin an- 
siotyön muotoon. He olivat valmistautuneet taloudelliseen epävarmuuteen säästämällä ansiotu- 
loistaan tai jollain muulla tavalla varautumalla tulevaisuuteen. Uusi elämänvaihe oli vapauttanut 
turhauttavalta työltä irtisanomiskierteessä olevalta työpaikalta ja jatkuvalta työn uudelleen or- 
ganisoinnilta. Yleinen kokemus oli ollut erityisesti pitkään samassa organisaatiossa työskennel- 
leillä siirtyminen hallinnollisiin asemiin tai esimiestehtäviin ja etääntyminen alkuperäisen työn 
sisällöistä ja merkityksestä. Etääntyminen sisällöllisesti merkittävästä työstä, vaikkakin parem- 

malla palkalla ja korkeammalla asemalla, oli herättänyt ajan mittaan turhautumista. Tulevaisuu- 
den odotukset olivat myönteiset työn sisällön kiinnostavuuden ja uuden ansiotyön odotettavissa 
oletetun vapauden myötä. Huolimatta taloudellisesta varautumisesta ja työn mielekkyydestä he 
kokivat ansiotyömuotonsa taloudellisesti epävarmana ja tulevaisuuden riskialttiina. 

Seuraava haastateltu konsultti kertoo innostuksestaan yrittäjyyteen konsulttina turhauttavan 
palkkatyöuran lopun jälkeen. Yksinyrittäjän toimeentulo koostui lyhyistä toimeksiannoista ja 
sopimuksista, minkä vuoksi uravalinta johti epävarmuuteen toimeentulosta. Joustavuus oli tapa 
selvitä työmarkkinoilla, ja hakeutuminen toisinaan palkkatyöhön oli yksi joustavuuden muoto. 


Ku mä lähdin X:ltä, ni mä nyt periaattees hain töitä, mutta mä olin tehny päätöksen et 
mä en halua HR:ään enää töihin, et nyt mä oon hr:n nähny ja jotenki se ei vaan kiinnos- 
tanu. Mä kävin muutaman coachaus-koulutuksen ja mä tajusin et tää on se mun juttu. 
Ja kuitenki mä hain töitä, mä hain varmaan HR-tyyppisiäki tehtäviä jonkun verran 
silleen vähän puolilaiskasti haastatteluun. (Nainen, konsultointi, 60-65 vuotta) 


Yhdistelmätyön tehtävät 


Konsultit ammensivat sisältöä asiantuntijapalveluunsa aikaisemmasta työhistoriastaan ja esimer- 
kiksi aikaisemmin organisaatioiden HR-päällikkönä toimineet muotoilivat asiantuntemustaan 
palveluksi työorganisaatioille. Samoin kouluttaminen ja ohjaus aikuiskoulutuksen parissa poh- 
justi konsultoinnin tehtäviin. Nämä kaksi tehtäväaluetta niveltyivät toisiinsa luontevaksi koko- 
naisuudeksi, sillä ne olivat jatkumo, jonka toisessa päässä olivat yksilöt ja toisessa päässä organi- 
saatiot. 

Konsulttityön tekijät jakautuivat sisällöllisesti kahteen ryhmään. Näistä ensimmäinen, ke- 
hittämisprojektien koordinointi, tarkoitti toimeksiantajaorganisaatioiden määrittelemiä, tavoit- 
teellisia projekteja, joiden koordinointiin otettiin organisaation ulkopuolelta koordinaattori tai 
päällikkö. Projektit saattoivat kohdentua esimerkiksi organisaation jonkin toimintalinjan laa- 
jentamiseen tai organisaation jonkin ongelmaan ratkaisemiseen tai arviointitehtävään ja siihen 
liittyvään konsultointiin. Toinen oli coaching eli valmennus. Sen tehtäväkuvaan kuului valmen- 
nusta ja ohjausta toimeksiantajaorganisaatioiden tarpeisiin, kuten työnohjausta ja muita organi- 
saatiospesifejä valmennuksia ja johdon konsultointia. Coaching-tehtävissä toimivat olivat yleensä 
itsensä työllistäjiä ja kehittämisprojektien koordinoijat pääasiallisesti lyhytaikaisessa palkkatyö- 
suhteessa. 

Jako kehittämisprojektien koordinaattoreihin ja coaching-tehtäviin koski tutkimushaastatte- 
lun ajankohtaa, mutta tehtäväkuvat saattoivat vaihtua tilanteen mukaisesti. Coaching-tehtävässä 
toimivat olivat itsensä työllistäjiä ja kehittämisprojektien koordinaattorit pääosin lyhyessä työ- 
suhteessa, mutta sivutehtävien ansiotyön muoto vaihteli. Päätyön ja sivutyön määrittely oli yli- 
päätään vaikeaa, sillä konsultit saattoivat tarpeen vaatiessa muuttaa tehtäviä joustavasti. Itsensä 
työllistäminen saattoi siis vaihtua tilapäisesti palkkatyöhön ja palkkatyö saatettiin vaihtaa itsel- 
liseksi konsultoinniksi. Koulutus oli yleinen sivutyö, mutta se saattoi tarkoittaa tunnin alustusta 
tai pidempiaikaista koulutusohjelmien valmisteluun ja toteutukseen osallistumista. 

Taulukko 2. Tehtäväalueet ja ansiotyömallit. Päätehtävän mukainen kategorisointi. 


Päätehtävä Itsensä työllistäminen | Lyhytaikainen työsuhde | Kaikki 
Konsultointi 7 0 T 
Kehittämisprojektien,johtaminen 0 5 5 
Kaikki 7 5 12 
Taulukko 3. Sivutyöt päätehtävän mukaisesti kategorisoituna 
Konsultointia päätyönään tekevien sivutyöt 
Itsensä työllistäminen | Lyhytaikainen työsuhde | Kaikki 
Johtaminen 0 3 3 
Koulutus, kehittämisprojektin johtaminen, terapiatyö |3 1 4 
Kaikki 3 4 7 
Kehittämisprojektien johtamistehtäviä päätyönään tekevien sivutyöt 
Itsensä työllistäminen | Lyhytaikainen työsuhde | Kaikki 
Koulutus, arviointi, konsultointi 3 2 5 


Monista lähteistä ansioitaan hankkivien on havaittu tekevän taloudellisista syistä oman 
alueensa ulkopuolelta tehtäviä, jotka eivät sisällöllisesti ole olleet aina tyydyttäviä (ks. Bamberry 
& Campbell 2012). Tässä ryhmässä tehtävät olivat luontevasti organisaatioiden ja osaamisen 
kehittämisen eri alueilta, joille oli kysyntää. 

Konsulttien yhdistelmäansiotyö koostui lyhytaikaisista tai pitkälle aikavälille sirpaloituvista 
ansioista, mikä heijastui heidän arkeensa jatkuvaksi toimeksiantojen ja sopimusten etsimiseksi. 
Useimmilla heistä oli joitakin vakiintuneita asiakkaita tai työnantajia, jotka tasoittivat muutoin 
varsin raskasta toimeksiantojen ja sopimusten hankkimista. Entiset työnantajat eivät olleet har- 
vinaisia sopimuskumppaneita, mikä ei ole yllättävää, koska aikaisempi tuntemus voi edistää tar- 
peen tullen yhteistyötä. 

Konsulttien tehtäväkentässä näkyi organisaatioiden tehtävien ulkoistaminen tai uudelleen 
organisointi siten, että he, esimerkiksi työnohjauksen keinoin tai tietoa tuottamalla selvitysteh- 
tävissä, korvasivat tai täydensivät tämänkaltaisia tehtäviä tekevän henkilöstön puuttumista or- 
ganisaatioissa. Seuraavassa haastateltu konsultti kertoo siirtymisestään itselliseksi konsultiksi ja 
entisen työnantajan toimeksiannoista siirtymän vahvistajana. Tarina voitaisiin tulkita pehmein 
keinoin toteutettuna ulkoistamisen kuvauksena, mutta yhtä lailla kysymyksessä on haastatellun 
päämäärätietoinen suuntautuminen pois palkkatyöstä kohti konsulttityötä. Hän oli yksi vanhem- 
paan, 56-65-vuotiaiden ryhmään kuuluvista, joissa oli tyypillistä etääntyminen hallinnollisiin 
tehtäviin alkuperäisestä asiantuntijatehtävästä, ja sen myötä työn muuttuminen epämielekkääk- 
si. Organisaatiouudistusten myötä kyseessä olevaa asiantuntijatyötä eli koulutusta ja ohjausta oli 
ryhdytty hankkimaan konsulttipalveluina. 


Ja mul oli semmonen ajatus et kun mä teen vähän lyhennettyy työviikkoo, niin mä 
voin siihen sivuun ottaa sit samalla vähän työnohjausta. Ja no sit viime syksynä rupes 
näyttää siltä, että niitä työnohjauksii vois ruveta tulemaan ja itse asiassa tää vois olla se 
suunta mitä mä voisin alkuun tehdä. Ja mä olin ajatellu, et mä lyhentäsin sitä mun omaa 


85 


Arja Haapakorpi 


työaikaani 50 prosenttiin. Mut sit mun työn- mun esimieheni yllättäen sano mulle että 
no mitäs jos perustaisit yrityksen ja rupeisit tekemään kokopäiväisesti sitä ja sit voisit 
tehdä myös meille. Eli mä sain työnantajaltani tämmösen kädenojennuksen että, meil 
on nyt sopimus että tän kevään ajan mä teen laskennallisesti ehkä yhtä päivää viikossa 
sitten sinne entiselle työnantajalle mutta, niin yrittäjänä. (Nainen, konsultointi, 56-65 
vuotta). 


Konsulttityön yhdistelmätyössä tehtävät rakentuivat jatkumolla, jossa organisaatioiden ke- 
hittäminen sekä johtaminen ja aikuisten koulutus ja ohjaus limittyivät toisiinsa. Konsulttien 
koulutustausta oli yhteiskunta- ja käyttäytymistieteissä tai kauppatieteissä, mutta toiminnan alue 
yhdenmukaistui aikaisemman työhistorian kautta. Vaikka itse tehtävät muodostivat mielekkäi- 
tä kokonaisuuksia, konsulttityön kontingentti luonne aiheutti epävarmuutta toimeentulosta ja 
tulevaisuudesta. Yhdistelmätyön tekijät olivat vastanneet epävarmuuteen verkostoitumalla mui- 
den konsulttien kanssa ja pyrkimällä institutionalisoimaan asemaansa työmarkkinoilla muun 
muassa julkaisujen avulla. Konsultit jakautuivat elämänvaiheensa mukaisesti 45-55-vuotiaisiin, 
joille työn epävarmuus oli kuormittavaa perheen toimeentulon turvaamisen näkökulmasta ja 
56-65-vuotiaisiin, jotka olivat valinneet itsellisen konsulttityön turhauttavaksi muuttuneen ko- 
kopäiväisen vakituisen palkkatyön sijaan. 


Media-alan ammattilaiset 


Journalismin perinne nojautuu neljännen valtiomahdin rooliin ja siihen liittyviin työn tekemisen 
ehtoihin ja kontekstiin: journalismin ydintyötä on ollut yhteiskunnan ylintä valtaa käyttävien 
instituutioiden tarkkailu. Objektiivisuus, autonomia, yhteiskunnan palvelu, eettisyys ja ajatto- 
muus ovat olleet lehdistön arvopohja (Deuze 2005). Toisen maailmansodan jälkeen näillä arvoilla 
vahvistettiin tämän asiantuntija-ammatin asemaa, mitä tuki lehtien ja toimittajien taloudellisesti 
turvallinen asema ja tiedonlevityksen erityistehtävä, jota jäsensi sosiaalinen vastuu ja objektiivi- 
sen tiedon jakaminen (Waisbord 2013). Eettinen koodi on yhä olennainen journalismi-instituu- 
tiossa, mutta talouden ja yhteiskunnan muuttuessa toimittajan työ ja sen tekemisen ehdot ovat 
muuttuneet. 

Media-alan työn muutosten taustalla ovat taloudelliset ja organisatoriset uudelleen järjeste- 
lyt. Suuret mediakonsernit korvaavat yhä useammin yksittäisiä lehtiä tai muita tiedonvälittäjiä, 
informaatioteknologia mahdollistaa tiedonvälittämisen massayleisöille edullisesti ja kilpailu 
medioiden välillä edistää fuusioita ja hintojen laskua (Carlson 2015; Journalistiliitto 2017; Brogi, 
Nenadic, Parcu & de Azevedo Cunha 2018). Internetin alustoilla saatavissa oleva tieto on usein 
maksutonta, minkä myötä lehtien tilaajamäärät ovat laskeneet ja talouden tiukentuessa toimitta- 
jien määrää on karsittu (Journalistiliitto 2017; Brogi, Nenadic, Parcu & de Azevedo Cunha 2018). 
Median säätely on yhdistyneenä taloudellisten ja organisatoristen rakenteiden muutoksen kanssa 
tasoittanut tietä kaupalliseen orientaatioon journalismissa (Koljonen 2013). 

Näiden kehityskulkujen seurauksena on ollut mediatyön murros niin taloudellisesti kuin työn 
tekemisen ja työn tekemisen ehtojen näkökulmasta (ks. Pöyhtäri ym. 2016). Toimittajien ansiota- 
so on laskenut, ja työtä ulkoistetaan freelancer-pohjaiseksi tai muuksi itsensä työllistämisen muo- 

doksi, jossa taloudellinen riski siirtyy ansioiden kokoamisesta toimittajille (Journalistiliitto 2017; 
ks. Pöyhtäri ym. (2016). Toimitustyön ulkoistaminen ja freelancereiden määrän kasvu on havaittu 
samankaltaisena Euroopassa ja Yhdysvalloissa (Downie & Schudson 2009; Rottwilm 2014). Työn 
luonne muuttuu epävakaaksi ja ennakoimattomaksi, mikä heijastuu myös professiotyön uudel- 
leen muotoiluun (Waisbord 2013). 

Toimitustyö ei kuitenkaan katoa tai kurjistu totaalisesti, vaan seurauksena näistä kehitysku- 
luista on mediatyön fragmentoituminen erilaisilla ehdoilla tehtäväksi mediatyöksi ja toimitus- 
työn laadun hajautumiseksi (Pöyhtäri ym. 2016). Vakava journalismi on nykyisin ääripää pro- 
fession arvopohjaa ja ammatillista kunnianhimoa tyydyttävästä toimittajatyöstä (Kantola 2013). 
Toisessa ääripäässä ovat sisällöltään keveä ja valmiista materiaalista tuotetut jutut. Riippumatta 
toimitustyön laadusta ansioiden hankinta ja uusien toimeksiantojen etsintä on toimittajille koko- 
päiväistä työtä. Työllisyyden hallinnointi on freelancer-työn arkea. (Halpin & Smith 2017, 343). 

Journalistiliiton kokoamien jäsentietojen mukaan palkkatyösuhteessa olevilla vakituinen 
työsuhde on edelleen selvästi yleisin työsuhteen muoto, mutta sen rinnalla ovat yleistyneet mää- 
räaikaisuus ja ”tarvittaessa paikalle kutsuttavissa” - sopimusmuodot. Nämä kuitenkin vaihtele- 
vat selvästi medialajeittain. Liiton kyselyyn vastasi kuitenkin vain 15 prosenttia jäsenistä, joten 
tuloksia voidaan pitää lähinnä suuntaa antavina. (Journalistiliiton Työmarkkinatutkimus 2020). 

Journalistiliiton freelancereiden työoloja koskeva selvitys kertoo tulojen hajautuneen monis- 
ta lähteistä saatavista ansioihin: journalismi (57 prosenttia), markkinointiviestintä (11 prosent- 
tia), tiedotus (neljä prosenttia), kouluttaminen (kaksi prosenttia), muu alan työ (13 prosenttia) 
ja muiden alojen tulot (seitsemän prosenttia). Kyselyyn vastanneista kolmasosa on joutunut tyy- 
tymään asemaansa freelancerina, mutta valtaosa haluaa edelleen jatkaa freelancerina eikä alalta 
pois haluavia juuri ole. Erityisesti pitempään freelancer-työtä tehneet ja useammalle kuin yhdelle 
toimeksiantajalle työskentelevät ajattelevat juuri tämän tavan sopivan heille parhaiten. Kyselyn 
vastausaste on ollut runsas 10 prosenttia ja tuloksia voidaan pitää siten suuntaa antavina. (Jour- 
nalistiliitto. Freelancereiden työmarkkinatutkimus 2018) 

Toimitustyön fragmentoituminen näkyy siten, että journalismin arvon nähdään heikentyvän 
yhteiskunnassa esimerkiksi journalismin merkityksen kieltämisenä demokratian ylläpitämisessä 
(Preston 2009; Zelizer 2013). Huolestuttavaa onkin se, että monimutkaistuva yhteiskunta tarvit- 
see entistä enemmän laadukasta tiedonvälitystä demokratia-näkökulmasta, mutta samaan aikaan 
journalistisen työn tekemisen ehdot ovat tulleet varsin vaativiksi. 


Journalisti, tiedottaja vai tapahtumatalouden ammattilainen? 


Haastatteluista välittyi kaksi jännitettä, jotka olivat media-alan työn muotoilun taustalla. En- 
simmäinen oli journalismi ansiotyönä. Mediatalot ovat muuttaneet vakituisia palkkatöitä free- 
lancer-palkkioilla tai matalapalkkaisilla osa-aikatöillä toteutettaviksi ja samalla palkkiot ovat 
laskeneet. Toisena piirteenä on vakituisessa palkkatyössä journalisteina työskennelleiden työtah- 
din kiristyminen. Muutosten taustalla on media-alan murros. Mediatalot ovat siirtyneet pörssi- 
yhtiöiksi ja samaan aikaan lehtien tilaustulot ovat laskeneet. Media on neljäs valtiomahti, mutta 
samalla se noudattaa liike-elämän rationaliteettia eli vähintään kannattavuuden ehtoa. 

Mediatyötä ja journalismia toteutetaan kuitenkin myös muutakin rationaliteettia noudatta- 
villa sektoreilla, minkä myötä toimitustyön ehdot vaihtelevat. Toimitustyön kohteesta ja aihepii- 
ristä riippuen joukkotiedotusta voidaan tehdä niin liiketoimintana kuin järjestöjen tai julkisen 
sektorin tiedotuksena. Esimerkiksi kulttuuria koskevaa toimitustyötä tehdään julkisen, yksityi- 
sen ja kolmannen sektorin organisaatioiden osatehtävänä. Työelämän kysymysten toimitustyötä 
saatetaan tehdä taas suurilevikkisten sanomalehtien ja ammattiyhdistysten tiedotuslehdissä sekä 
julkisen hallinnon työelämän kysymyksiä käsittelevissä julkaisuissa. 

Haastatteluista välittyi toimitustyön taloudellisten ehtojen ja työn tekemisen ehtojen kehys, 
jonka sisällä toimittajat tekivät valintoja, etsivät vaihtoehtoja ja osin uusia ansiotyön muotoja. 
Yleisjournalismissa ammattilaiset joutuvat, erityisesti pienissä medioissa, tekemään juttuja laa- 
jalta alueelta, kun osa journalisteista pystyy keskittymään tiettyihin aloihin ja kartuttamaan 
asiantuntemustaan näillä aloilla. 

Journalismin ja sen lähialojen raja on liukuva erityisesti ansiotyön hankkimisessa. Tiedotus 
on toimittajatyön naapuriammatti, mutta sen muoto vaihtelee hallinnollisesta tiedotustyöstä 
asiantuntemusta vaativaan raporttityyliseen tiedottamiseen. Haastatteluista tuli esille myös an- 
sioiden hankkiminen käännösten ja oikolukujen tekemisenä kustantajille ja tapahtumatalouden 
juontamisen tehtävät laajenevana toimeentulon lähteenä. 

Haastatelluista journalisteista neljä yhdisti palkkatyötä itsensä työllistämisen eri muotoihin 
eli freelancer- kirjoittamiseen ja laskutusperiaatteella tai yksinyrittäjänä toimimiseen. Heistä kol- 
me oli miehiä ja kaksi naisia. Kaksi heistä oli noin 60-vuotiaita ja kolme 40-50-vuotiaita. Heistä 
kaksi oli opiskellut päätoimisesti tiedotusoppia, ja muiden tutkinnot olivat yleisten yhteiskunta- 
tai humanististen tieteiden aloilta. Tarkastelun kohteena ovat journalisteina haastatteluhetkel- 
lä toimineet tai aikaisemmin kokopäiväisinä olleet ja nykyisin tilapäisesti keikkoja tekevät. He 
olivat aloitelleet toimittajan uraa jo opiskeluaikoinaan. Alalle pääsy oli ollut verrattain helppoa 
yksittäisten lehtijuttujen kirjoittamisen kautta. Keikkojen lisäksi he olivat hankkineet ansioita 
myös muista lähteistä ennen kuin pääsivät palkkatyöhön tai vakiinnuttivat freelancertyönsä sii- 
nä määrin, että pystyivät hankkimaan toimeentulonsa sen kautta. Heille kyse oli motivaatiosta 
journalismiin. 


Ja kyl se tavallaan liittyy siihen, ehkä voisin ajatella, mistä mä mainitsin sillon alussa, 
että jo opiskeluaikana mä oon pyrkiny kirjottaa monipuolisesti eri lehtiin. Et mä oon 
kirjottanu, myös melkein ilmaseksi joskus, sillon ihan opiskelujen aika-, opintojen alus- 
sa (joihinkin lehtiin). (Mies, toimittaja, 40-50 vuotta) 


Toimitustyön luonne mahdollistaa alalle pääsyn lyhyiden keikkojen kautta, mutta samalla se 
usein rakenteistaa työn koostuvaksi useista erillisistä toimeksiannoista koostuvaksi. Ala koos- 
tuu tiedonvälittämisen kentästä, jossa journalismin lisäksi on muita, enemmän tai vähemmän 
sitä lähellä olevia asiantuntijatehtäviä. Tiedotustehtävät saattavat ulottua journalisminkaltaisesta 
juttujen kirjoittamisesta hallinnollisiin tehtäviin. Tapahtumatalous voi olla kriittisten seminaari- 
en haastattelutehtäviä tai viihteellisiä juontotehtäviä. Oman alan opetustehtävät puolestaan ovat 
oman alan työn ja sen kentän asiantuntijatyötä. 

Analyysissä tiivistyi journalismin eettinen tehtävä ja sen toteuttamisen jännitteet. Kuten kult- 
tuurialan ammattilaisilla, jonkinlainen tarve yhteiskunnallisesti merkittävään kirjoittamiseen 
kantoi ammatillisena eettisenä koodina. Ilmiö tuli esille erityisesti ristiriitatilanteissa, joita nousi 
ansiotyön ja ”kutsumuksen” välisistä jännitteistä ja eri toimeksiantojen välisistä jännitteistä. 

Riittävän ansiotason saavuttaminen ja journalistityön tavoitteiden välinen jännite perustui 
ensinnäkin siihen, että palkkiot eivät kovin usein vastanneet tehtävän vaativuustasoa ja siihen 
tarvittavaa aikaa. Tehtävän toteuttaminen palkkion kehyksessä laskisi ammatillista tasoa ja joh- 
taisi turhautumiseen. Tehtävän toteuttaminen siten, että se olisi ammatillisesti riittävän kun- 
nianhimoinen taas ennustaisi varsin pientä palkkiota työtuntia kohden. Toisaalta tarjolla ei ol- 
lut runsaasti vaativia ja kiinnostavia toimeksiantoja, mikä kannusti joustamiseen jälkimmäisen 
vaihtoehdon mukaisesti. 


No (X-lehti) on yks, sit (Y-lehti) on yks. Teen satunnaisesti, sillon ku teen teen isoja re- 
portaaseja koska niistä mä tykkään tehdä ja, siellä ne saa tilaa ja mulla on hyvä yhteys 
ostavaan tuottajaan siellä. Ja välillä se on, ailahdellu se et kuinka paljon haluan tehdä, 
tai viitsin. Siellä on se korvauksen määrä verrattuna siihen työnpanokseen, niin sen 
pitää olla joku aihe mistä mä oikeen, palan ja haluan kertoa siitä, jotta mä teen heille. 
Koska en kuitenkaan saa yhtä paljon rahaa kuin jos tekisin muualle. (Nainen, toimitta- 
ja, 40-50 vuotta) 


Freelancerina toimiminen mahdollisti joustavasti yhdistelmätyön tekemisen, mutta yleistä oli 
myös freelanceriuden ja palkkatyön yhdistäminen. Työsopimuksiin kirjataan toisinaan erityisen 
kilpailluilla aloilla kilpailukieltosopimuksia eli pyritään ehkäisemään työntekijän ammatillista 
toimintaa työsopimuksen aikana tai sen jälkeen kilpailevassa yrityksessä. Media-alalla ei haasta- 
teltujen mukaan kuitenkaan ollut tällaista käytäntöä, mihin syynä oli ainakin epätyypillinen työ 
esimerkiksi ansioiltaan matalaksi jäävänä osa-aikatyönä. Kiinnostavaa tässä on se, että työnan- 
taja tietää maksamansa palkan olevan matala, mutta olettaa työntekijän siitä huolimatta olevan 
halukas jatkamaan. Oheisessa lainauksessa toimittaja näki lehden sisällön arvokkaana ja komp- 
romissina teki puolipäiväistä palkkatyötä ja hankki toisesta mediatalosta isompia tuloja tasapai- 
nottaakseen talouttaan. 


Mä ilmotin tonne (X-lehteen) et mä aion olla tän vuoden loppuun vapaalla sieltä ja teen 
muita hommia. Ja ne hyväksy sen koska ne tietää, ne on ollu kyl tosi reiluja et ne kyl 
tietää sen että ne ei pysty maksaa niin hyvää palkkaa ja ymmärtää sen että ei, kun on 
perheellinen niin ei välttämättä oo, niin helppo tehä töitä siellä. (Mies, toimittaja, 40-50 
vuotta) 


Toimittajan työhön liittyy taloudellisten ehtojen lisäksi institutionaalisia rakenteita, jotka voi- 
vat luoda esteitä toimeksiantojen tekemiselle. Kyse on myös journalismin etiikkaan kuuluvasta 
riippumattomuudesta, jota on vaikea toteuttaa keskittyvän median kentällä. Jännitteitä nosti jää- 
viyden vaatimus, johon alla olevan lainauksen antanut haastateltu oli törmännyt havaitessaan 
olevansa jäävi kirjoittamaan joistakin ajankohtaisista asioista lehtitalosidoksensa vuoksi. Suuri 

mediatalo omisti monta lehteä, mikä toimittajan mukaan hankaloittaa asiajournalismin keski- 
näistä valvontaa. 


Mikä on nimenomaan sitä arvokasta siinä että, onks se sun mielestä eettisesti semmo- 
nen asia, mitä sä ajattelit että tämmönen pitää tehdä vai onks tää kiinnostava asia? 

V: No yks peruskysymys oli just et, kukaan muu ei tee tätä. Et kun tää instituutio omis- 
taa niin monta lehteä, niin ne omat lehdet eivät voi tarkistaa eikä kriittisesti asettaa niitä 
samoja kysymyksiä. (Nainen, toimittaja, 40-50 vuotta) 


Haastatelluista kaksi toimi päätoimisesti journalistin tehtävissä ja he yhdistelivät lehtijuttujen 
kirjoittamista useaan mediaan. Toisella heistä oli myös muita toimeentulon lähteitä. He olivat 
saaneet toimeksiantoja pohjoismaisista medioista, jotka paremmin palkitsevina nostivat keski- 
määräistä ansiotasoa ja mahdollistivat tasapainottelun ammatillisen tavoitetason ja riittävän an- 
siotason välillä. 


Nii et nää, (X:n) keikat on ihan, et koen että ne on ihan hyviä. Ja sitte tällä hetkellä mä 
oon tehny, mä tein puoltoista vuotta myös yhdelle X-lehdelle tai kirjotin (muulla kuin 
suomen kielellä) mut et siin oli kans. ( ) ku mä oon aikasemmin kirjottanu freenä Suo- 
messa, niin siel on ollu kyl paljon matalammat ne palkkiot. ( ) Mut kuitenkin mä koen 
että tilanne on, et se vois olla pahempi. (Että) mä saan kuitenkin säännöllisesti keikkoja 
sieltä X:ltä, ja mä teen kolme päivää viikossa (kotimaiselle mediatalolle). (Mies, toimit- 
taja, 40-50 vuotta) 


Juttukeikkojen saaminen mediatalon ulkopuolelta järjestöiltä oli vakaata tuloa, sillä juttujen 
rooli ei ollut myytävän tuotteen tapainen kuten lehtitaloissa. Haastateltujen taloutta tasapainot- 
tivat tämäntyyppiset toimeksiannot. Tiedotus- tai muulla tavoin asiatekstin kirjoittaminen tuli 
lähelle journalismia, mutta tilaajatahon poikkeaminen mediasta siirsi sitä alla olevan haastattelu- 
lainauksen antaneen toimittajan mukaan piirun verran tiedotuksen puolelle. 


Haastattelija: Et sulla kumpikin on se toimittaja ja sitten tiedottaja (työnä)? 
Haastateltava: Joo ja mä nään et jos (X säätiö) maksaa mulle reportaasista niin eihän 
se oo journalismia. Vaikka teen sen samalla tavalla, kuten tekisin journalistina. Mut ei 
ihan. Sit se on tiedottamista, mun mielestä. (Nainen, toimittaja, 40-50 vuotta) 


Journalismiin liittyy myös avoin tiedon välittäminen ja tulkinta kansalaisyhteiskuntaan, ja 
tässä mielessä muiden kuin perusjournalismin toimeksiannot koettiin suljetummaksi. Toisella 
päätoimisista toimittajista oli kirjo muita tehtäviä, joista osa oli asiantuntijatehtäviä ja osa am- 
mattialan ulkopuolelta. Asiantuntijatehtävät olivat opetusta ja tiedotustehtäviä. Ammattialan ul- 
kopuoliset tehtävät liittyivät haastateltujen elämäntapaan, jossa maaseudun elinkeinot tarjosivat 
pientä lisätuloa. Tulonhankinta oli toteutunut luontevasti elinympäristön tarjoamista mahdolli- 
suuksista, joita hän pystyi yhdistämään toimittajan työhön ajallisesti ja maantieteellisesti. 

Siirtymät toimittajatyöstä naapuriammatteihin 


Toinen ryhmä media-alan ammattilaisia oli aikaisemmin päätoimisesti toimittajan työtä tehneet, 
jotka olivat siirtyneet päätoimisiin tiedotustehtäviin tai tapahtumatalouden keikkatöihin. Tämän 
taustalla oli väsyminen toimittajatyön kuormittavuuteen, sillä vuorotyö ja jatkuva matkustami- 
nen uuvuttivat ja haittasivat perhe-elämää. Myös työtahdin kiihtyminen yhdessä vastuun kasva- 
misen kanssa oli sysännyt näitä journalisteja rauhallisempaan tiedotustyöhön. 


Haastattelija: No miks sä siirryit (X organisaatioon tiedottajaksi) sitten? 

Haastateltava: Kyl se no siin oli erinäisiä asioita, lapset oli aika pieniä ja se et mä olin 
(X organisaatiossa), voinu semmoseen keskiportaaseen siellä ikään kuin päästä vaikka 
tuottajaksi, tai muuta jos olisin halunnut mua ei kiinnostanu se kyllä yhtään, et mä 
olin kiinnostunu siitä uutistyöstä mut se oli, se on kyl siihen aikaan sit kun uutiset tuli 
mobiiliin esimerkiks, kunnolla se median murros sosiaalinen media ja se täysseuranta 
koko aika, ni se oli hirveen kokopäivästä ja mulla mä laskin joskus, et mul oli 13 eri 
aikaan alkavaa työvuoroa. (Mies, tiedottaja, 40-50 vuotta) 


Tämän haastatellun media-alan ammattilaisen mukaan kokopäiväiseen toimittajan palk- 
katyöhön olivat kuuluneet myös suuren mediatalon organisatoriset ja hallinnolliset käytännöt, 
jotka olivat aika ajoin syöneet hänen työmotiiviaan. Taustalla oli myös mediatalossa meneillään 
ollut työn organisointi, jolla oli siirretty toimitustyötä freelancereille ja keskitetty koordinointia 
supistuvan toimituskunnan työnkuviin. 


Kyllä nyt on jollakin lailla paljon helpompi tehdä töitä kun aikaisemmin (usean) pomon 
alaisuudessa. Mä en ollenkaan kritisoi näitä pomoja sillä lailla, mut kun se on valtava se 
hierarkia, niin se kokousten määrä ja se päätösten teon vaikeus jollakin lailla on, mut se 
kyl pikkusen tukahdutti mun omaa luovuutta. Kun aina oli sitte kuitenkin joku pomo 
toista mieltä, kun joku toinen pomo joka jo oli jonkun päätöksen tehny, niin välillä tuli 
semmonen olo et ei apua, täshän, no nyt se meni jo. Nyt tota juttuu ja tota haastatteluu 
ei enää kannata tehdä, kun se meni jo. (Mies, tapahtumatalousjuontaja ja toimittaja, 
51-65 vuotta) 


Toimittajat raportoivat urasiirtymän kohentaneen elämänlaatua, sillä vaativa mediatyö saat- 
toi olla myös uhraus elämänkokonaisuuden näkökulmasta. Lehtijuttujen tai tv-keikkojen tekemi- 
nen uuden päätoimen ohella jatkoi kuitenkin heidän journalistisen työn perinnettään. Tällaisia 
töitä he saivat aikaisemmassa uravaiheessa karttuneiden kontaktien kautta. Toimittajan työn jul- 
kisuus toi uusia keikkoja niille, jotka vakituisesti hankkivat toimeentuloa toimittajan työstä, ja 
tiedottajana tai tapahtumataloudessakin toimiville. 


Haastattelija: Eli tuleeko nää sun juttupyyntös tulee tavallaan joidenkin verkostojen 


kautta mitä ei pysty ehkä aina sit jäljittämään että mikä se on, mutta jotenkin se liittyy 
siihen sun toimintaas ehkä, olisko näin? 

Haastateltava: On. Ja mä oon ollu sekä (lehdessä että isossa mediatalossa), yrittäny teh- 
dä monipuolisesti, monista. Et sitä kautta ehkä. En tiedä miten muut toimittajat näkee 
mut tai jotkut toimitusten esimiehet. Mut myös sillon viis vuotta sitten kun kirjotin 
X-lehteen ( ) Et kyllähän sitä kautta tuli myös näkyvyyttä, ikään kun. Ja sitten verkos- 
tot et, mul on tavallaan se hyvä onni et mä oon toiminu Helsingissä. (Mies, toimittaja, 
40-50 vuotta) 


Haastatteluista tuli esille sitoutuminen yhteiskunnalliseen osallistumiseen toimitustyön 
kautta journalismin eettisen koodin myötä. Tähän liittyi myös pyrkimys toteuttaa journalistisia 
ideaaleja toimittajatyön naapuriammatissa eli tiedottajan työssä. Toimittajatyön professionaali- 
suus vaati toisaalta jatkuvuutta ammatinharjoittamisessa, mitä journalistinen sivutoimisuus ei 
tukenut. 


Vielä ehkä sillon kun lähdin (X-organisaatioon tiedottajaksi) niin aattelin, että mä voi- 
sin palatakin toimittajan hommiin et vähän kattoo tätä. Mut kyl se niin tiukaks tehtiin 
ja on muuttunut koko ala niin paljon ( ). Journalismi on journalismii tietysti, mutta on 
niin paljon mennyt asiat johonkin suuntaan, että en pystyis päivittämättä tietotaitojani 
tekeen esimerkiks semmosta uutistoimistotyötä, mut sit on päässyt ehkä aika lähelle et 
on julkishallinnossa mun ei oo tarvinnut yrittää viherpestä, tai myydä mitään. (Mies, 
tiedottaja, 40-50 vuotta). 


Haastateltujen tehtävät ulottuivat perinteiseen journalismiin, toimitustyön naapuritehtäviin 
eli tiedotukseen sekä asiantuntijatehtäviin kuten opetustehtäviin ja ytimestä hieman etäämmällä 
oleviin tapahtumatalouden keikkoihin. Tehtäväprofiili noudatti Journalistiliiton Freelancereiden 
työmarkkinatutkimusta vuodelta 2018. Lisäksi muutama haastatelluista oli tehnyt kustannustoi- 
mituksen alueelle kuuluvia keikkoja toimeentuloa turvatakseen. Yhdellä haastatelluista oli me- 
dia-alan työn ulkopuolisia, pieniä tuloja tuovia ansiolähteitä. Haastatellut olivat päätyneet opis- 
keluaikojen lehtikirjoittelun kautta luontevasti näihin tehtäviin. Toimeksiantojen karttuminen 
perustui varsinaisessa ammatillisessa toiminnassa toimittajatyön julkiseen rooliin, jonka kautta 
he lisäsivät omaa tunnettuuttaan. 

Journalismin eettinen perspektiivi oli haastateltujen mukaan keskeinen työn motivoija, mutta 
eettisen koodin soveltaminen koettiin toisinaan haasteelliseksi nykyisillä media-alan työmark- 
kinoilla. Media-alan keskittyminen ja toimeentulon pirstaloituminen suhteessa työlle asetettuun 
laatuvaatimukseen olivat näitä työmarkkinoiden haasteellisia piirteitä. 

Yhdistelmätyön taustalla olivat ainakin seuraavat työn tekemiseen liittyvät ehdot: ensinnäkin 
työtä tarjottiin epätyypillisinä työsuhteina kuten osa-aikatyönä ja freelancer-pohjalta, ja toiseksi 
palkkiot saattoivat olla pieniä, minkä vuoksi useista lähteistä ansainta oli tarpeen toimeentu- 
lon turvaamiseksi. Journalismin kutsumuksellisuus eli kiinnostus yhteiskunnallisesti tärkeiden 
asioiden välittämiseen ja toisaalta toimeentulon riittävyys ohjasivat tasapainottelemaan kiinnos- 
tavien tehtävien ja toimeentulon turvaamisen välillä. Media-alan ulkopuolisiin tehtäviin motivoi 
toimeentulon täydentäminen, mutta toisaalta tässä tutkimuksessa esille tulleet yhdistelmätyöt 
olivat mielekkäitä joko sisällön tai elämäntapaan liittyvien sivutehtävien myötä. Kyse oli siis use- 

an syyn motivaatiosta yhdistelmätyöhön. Siirtymät journalismista naapuriammatteihin tai jour- 
nalistisen työn osuuden vähentyminen yhdistelmätyössä liittyivät joissakin tapauksissa toimitus- 
työn vaativuuteen ja epäsäännöllisyyteen, joka sopi huonosti yhteen perhe-elämän tai vähemmän 
työkeskeisen elämäntavan kanssa. 


Kulttuurialan ammattilaiset 


Kulttuurialan ja alalla työskentelevien kasvu on monessa suhteessa jälkiteollisen yhteiskunnan 
trendien tulosta. Immateriaalisen työn kasvu ja laajentuminen toteutuu itseisarvoisena taiteen 
tekemisenä ja palveluistettuna tuotantona, josta ehkä näkyvimpänä uutena ilmiönä on nykyisin 
tapahtumatalous. Tapahtumatalouden olennainen piirre on sen lomittuminen muiden palvelui- 
den ja jossain määrin myös harrastusluonteisen toiminnan kanssa. Näin tuotanto on ketjuttunut 
monien toimijoiden toisistaan riippuvaksi monialaiseksi tekemiseksi. 

Työn kontingentti luonne toteutuu kulttuurialan yhdistelmätyössä. Alan työvoimavaltaisuus 
ja työn vaativa luonne ylläpitävät kulttuurityön kysyntää, vaikka kulttuurialan ammattilaisille se 
ei aina tarjoakaan kokopäiväistä toimeentuloa. Kontingentin aseman muotoilu yrittäjyydeksi on 
ollut tapa reagoida tilanteeseen kulttuuripolitiikan diskursseissa (Pyykkönen & Stavrum 2018). 

Suomessa kulttuuriala työllisti työvoimasta lähes viisi prosenttia vuonna 2018 ja Euroopan 
maissa osuus oli keskimäärin 3,8 prosenttia työvoimasta (Eurostat 2019, 63). Suomessa naisten 
osuus kulttuurialalla työskentelevistä työllisistä oli noin puolet (Eurostat 2019, 66). Kulttuurialal- 
la työskentelevien määrässä on ollut viime vuosikymmenellä hienoista kasvua. Samaan aikaan 
myös työttömyys on ollut keskimääräistä yleisempää (SVT: Kulttuurityövoima Suomessa 2018). 
Kulttuurialan työllisille on ominaista verrattain korkea koulutustaso koko Euroopassa. Suomessa 
kolmannen asteen koulutuksen saaneita oli noin 60 prosenttia kulttuurialalla työskentelevistä 
(Eurostat 2019, 68). 

Kulttuurialan ammattilaisten ansiotyö perustuu työmarkkinoilla keskimääräistä yleisemmäl- 
le itsensä työllistämiselle, johon lukeutuvat yksinyrittäjyyden ja freelancer-työn lisäksi ammatin- 
harjoittaminen ja apurahatyöskentely. Tilastojen valossa Suomessa kulttuurialalla työskentele- 
vistä itsensä työllistäjiä oli 28 prosenttia vuonna 2018 (Eurostat 2019, 70). Osa-aikatyö oli myös 
keskimääräistä yleisempää ja yhdistelmätyötä teki 11 prosenttia kulttuuriammateissa toimivista, 
kun se keskimäärin oli kuusi prosenttia (SVT, Kulttuurityövoima Suomessa 2018). Virallisissa 
tilastoissa ”kulttuurialan ammatit” on verrattain laaja käsite (ks. SVT. Liitetaulukko 1. Kulttuu- 
rialojen arvonlisäykset 2017), joten tilastojen tulkinnassa on syytä varovaisuuteen. Kulttuuri- 
alan ammattilaisten tulotaso on verrattain matala, mutta vaihtelee alan ja ammatin mukaisesti, 
tanssin ja kuvataiteen tarjotessa matalimpia ansioita (ks. Rensujeff 2015, 124). Työtä on niukasti 
tarjolla palkkatyönä, ja itsensä työllistämisen erilaiset muodot ovat keino koota toimeentuloa 
(Rensujeff 2015, 95-120). Taiteelliseen työhön liittymättömän työn ansiot ovat merkityksellisiä 
toimeentulon kannalta, mutta tämä vaihtelee alakohtaisesti (CUPORE, Taiteen ja kulttuurin ba- 
rometri 2019, 103). 

CUPOREn selvityksen mukaan taiteen ja kulttuurin alalla toimineista lähes puolet oli vuoden 
2018 aikana työskennellyt palkansaajana, mutta vain kahdeksan prosenttia vakituisessa koko- 
päivätyössä. Osa-aikatyö oli verrattain yleinen palkkatyösuhteessa ja sen osuus oli 28 prosenttia. 

Yrittäjinä toimi runsas neljäsosa ja työskentelyapurahaa oli saanut 29 prosenttia. Työttömyyttä oli 
vuoden aikana kokenut lähes neljäsosa. (CUPORE, Taiteen ja kulttuurin barometri 2019, 35-36). 

Taiteen ja kulttuurin alan ammattilaisten työtä on jäsennetty useista tehtävistä koostuvana 
palapelinä tai tulonmuodostuksen mukaan tarkasteltuna monista lähteistä koostuvana ansioiden 
hankkimisena. Tutkimuskirjallisuudessa on keskusteltu kulttuurin ja taiteen alan ammattilaisten 
yhdistelmätyöstä ja sen kytkeytymisestä toimeentulon täydentämiseen useilla toimeksiannoil- 
la tai keikkatöillä. Eri maissa tehdyissä tutkimuksissa on havaittu kulttuurityön monialaisuus, 
moniammatillisuus tai hybridityö (Rensujeff 2015; Lindström 2016; Ansio, Houni & Piispa 2018; 
Throsby & Petetskaya 2017; Throsby & Zednik 2011; Haapakorpi & Onnismaa 2014). 

Australiassa on havaittu taiteen yhdistelmätyön koostuvan usean tyyppisistä tehtävistä, joista 
luovan työn osuus on runsas puolet ajallisesti mitattuna. Taiteeseen liittyviä tehtäviä on neljäsosa 
ja muuta ansiotyötä noin viidesosa vuosina 2014-2015 kerätyn aineiston perusteella (Throsby 
& Petetskaya 2017, 61). Rensujeff (2015, 74) esittää Suomen vastaaviksi luvuiksi 39 prosenttia, 44 
prosenttia ja 21 prosenttia. Maakohtaiset luvut eivät kuitenkaan ole suoraan verrattavissa jo siksi, 
että ”luova työ”, ”kulttuuri” ja ”taide” voivat saada eri maissa erilaisia sisältöjä. 

Aikaisemmissa tutkimuksissa sovelletaankin Throsbyn ja Zednikin (2011) jäsennystä taiteen 
alan työstä jakona taiteeseen, taiteeseen liittyviin tehtäviin, kuten opetukseen, ja taiteen ulko- 
puolisiin tehtäviin. Toimeentulon turvaaminen mainitaan yleisimmin syyksi erilaisten tehtävä- 
alueiden tekemiseen (Rensujeff 2015; Throsby & Zednik 2011), mutta myös uravaihe ja yksilön 
tausta ja asema ovat yhdistelmätyön taustalla (Throsby & Zednik 2011). Toisaalta on havaittu, 
että yhdistelmätyössä eri tehtäväalueet voivat liittyä toisiinsa mielekkäästi (Ansio, Houni & Piispa 
2018; Haapakorpi & Onnismaa 2014). Tutkimuksen tekemisen haasteena tuodaan kuitenkin esille 
yhdistelmätyön tehtävien luokittelemisen ongelmat, sillä kategorisointia on vaikea tehdä yksise- 
litteisesti (Rensujeff 2015, 74). 

Tämän tutkimuksen tavoitteena oli tutkia kulttuurin alalla työskentelevien ammatillista pro- 
fiilia yhdistelmätyössä ja jäljittää syitä ja taustoja tämäntyyppiselle ansiotyölle. Yhdistelmätyön 
ammatillisen profiilin tarkastelussa näkökulmana oli tehtävien ja niiden yhdistelmän tarkoituk- 
senmukaisuus ja kokonaisuus. Työhistorian jatkumo nykyisen yhdistelmätyön taustana oli osa 
tämän kokonaisuuden jäsentämistä, sillä kyse ei ole vain motivaatioista ja syistä vaan yhtä lailla 
polkuriippuvuudesta eli päätymisestä toisiaan seuraavien töiden jatkumon kautta tietynlaiseen 
yhdistelmätyöhön. 


Taide- ja kulttuurityön ytimessä 


Haastateltuja tarkasteltiin rajoiltaan taidetta laajemman kulttuurialan sisällä, koska usea taidea- 
lalla työskentelevä toimii toimeentuloa turvatakseen kulttuurialan erilaisissa tehtävissä. Suomi 
on kulttuuri- ja taidetyön tilana ja resursseiltaan varsin rajallinen ja erityisesti pienillä aloilla 
kapea ammattilaisuus ei välttämättä takaa riittäviä ansioita toimeentuloon. 

Tutkimuksen analyysin tausta-ajatuksena oli Throsbyn ja Zednikin (2011) luokitus, jonka aja- 
teltiin soveltuvan hyvin verrattain pieneen aineistoon. Analyysin myötä tehtävien luokitus tar- 
kentui kuitenkin ottamaan huomioon eroja tehtäväluokkien sisällä sekä eri tehtävien kytkentöjä 
ja konteksteja. Ajatuksena oli tehtävien määrittely suhteessa taiteen ja kulttuurin ytimeen, mutta 

erillisten kategorioiden sijaan näkökulmaksi nousi jatkumo. Kulttuurialan työtehtävissä on sisäl- 
löllinen jatkumo, jota määrittää suhde alan ytimeen eli taiteeseen. Jatkumo-näkökulmalla tavoi- 
tetaan toisiinsa kytköksissä olevat tehtävät ja roolit kulttuurin kentällä; tehtävillä on erivahvui- 
nen suhde itse ytimeen. Jatkumon toisessa ääripäässä on taiteen tai kulttuurin ydintehtävät, josta 
etääntyvät asteittain toisen taiteen tai kulttuurin alueen tehtävät, asiantuntijatehtävät, kulttuurin 
tuottaminen tai taiteen soveltaminen erilaisiin konteksteihin sopiviksi sisällöiksi ja kulttuurin 
viereiset tai etäiset tehtävät. 

Ytimessä on taiteen tekeminen, mutta haastatellut kertoivat sen jakautuneen taiteellisesti 
tai kulttuurisesti erityisen kiinnostaviin ja haastaviin tehtäviin ja toiseksi rutiininomaisempiin 
tehtäviin. Valokuvaaminen voi olla taiteellisesti korkeatasoisten teosten työstämistä, mutta yhtä 
lailla paikalliseen lehteen pikaisesti otettuja, vaikkakin ammatillisesti korkealaatuisia kuvia ajan- 
kohtaisista tapahtumista. Haastateltuna ollut valokuvataiteen alalla tunnustettu kuvaaja kertoo 
oman alueensa kerrostuneisuudesta ja omasta tekemisestään tällä kentällä yhdistellen taiteen ja 
käytännön alan valokuvausta. Hän näki tekemisensä yhdistelmätyönä nimenomaan erilaisia tar- 
koituksia ja konteksteja yhdistävässä ammatin harjoittamisessa. Syy erilaisia tarkoituksia varten 
kuvaamisessa oli pienessä asuinpaikkakunnassa, joka ei pystynyt tarjoamaan mittavasti työtä 
korkeakoulutetulle valokuvaajalle. 


Niin se ois järkevämpää (-) keskittys semmoseen yhteen tyyliin ja yhteen, se on se sun 
vahvuusasia. Mut mun on pakko ollu tehdä niin et mulon niin monia niitä eri vahvuuk- 
sia. Mutta kyl mä oon pikkuhiljaa sen näinä vuosina alkanu kuitenki sit kiteyttää siihen 
että, mun ydin on kuitenki siellä semmosessa, kuvajournalismista ja, journalismista ja 
dokumentaarisesta valokuvasta, ja et pystyn kutsumaan itseäni valokuvaaja(ksi), joka 
(vaan) kiteyttää kaikenlaisen valokuvaajan työn. (Nainen, valokuvaaja, 40-50 vuotta) 


Toisena tehtävätyyppinä jatkumolla oli tehtävien laajentaminen muun taiteen alueelle. Vii- 
si haastatelluista oli laajentanut ansiotyötään toisella taiteen alalla. Yleensä kyse oli naapuritai- 
teen alan sivutehtävistä, eli aloilta, joilla oli luonteva kytkös oman alan perusteisiin. Esimerkiksi 
esittävän taiteen alalla toimiva tanssija teki sivutöitä myös teatterille. Siirtyminen ei kuitenkaan 
ole helppoa kaikilla aloilla, sillä pätevöitymisen kriteerit voivat olla kovinkin tiukkoja. Kilpailu 
rahoituksesta ei välttämättä anna mahdollisuuksia helppoon sisäänpääsyyn alalle. Seuraavassa 
tanssitaiteilija kertoo useamman taiteen alalla liikkumisestaan. Siirtymien taustalla on kuitenkin 
muodollinen pätevyys useammalla alalla. 


Haastattelija: Onks nää, nää on nimenomaan tanssin alueelta sitten nää kaikki sun työt? 
Haastateltava: Joo, et ne on kaikki. Tai vois vähän ehkä laajentaa et esittävän taiteen 
alueelta. 

Haastattelija: Laajensit tohon sillä tavalla et se on se esittävä taide niin, onko tanssin 
lisäks jotain muuta sitten? 

Haastateltava: ( ) Ja niin kun kuitenkin aika paljon, niin tälleen et sit se on niin, nää 
on nää luokittelut vähän hankalii että mikä nyt on mitäkin. Mut että kun olen ihan 
asiantuntija noissa teatteriasioissakin, niin sekin puoli kyllä hoituu, jos tarvitaan. Pys- 

tyn tekee sellasiikin proggiksii, mis tarvitaan teatterin tuntemusta. (Nainen, tanssija, 
30-40vuotta) 


Esittävän taiteen luonteeseen kuuluu olennaisesti maantieteellinen liikkuvuus, minkä vuok- 
si esitys jollakin kaukaisella paikkakunnalla on taloudellisesti haasteellinen työmatkakulujen ja 
työajan lisääntymisen vuoksi. Myös taidelaitoksissa kasvava suuntaus on vakituisen henkilöstön 
vähentäminen ja tuotantojen ulkoistaminen, mikä toisaalta lisää freelance-taiteilijoiden kysyn- 
tää. Siten esitystaiteen alueella tarjolla on enemmän freelancer-pohjalta tai osuuskunnan kautta 
tehtävää projektikohtaista työtä, mikä voi osaltaan monipuolistaa näitä tehtäviä tekevien amma- 
tillisia taustoja. 


Tavallaan aika huonolta näyttää. Varsinkin nyt toi televisiopuoli mikä nyt (TV-yhtiö) 
on ollu tässä aikamoinen, iso työllistäjä. Ja, sitte et mä oon ollu siel töissä () . Kaiken 
kaikkiaan, aina pätkinä. Mutta, nyt ei oo ollu sitten, puoleen vuoteen sinne mitään. () 
Ja, teatteripuolet ku ne on niin kiinni aina noista valtion osuusrahoista, niin seki ku se 
vaihtelee vuosittain tai et mikä niitten tilanne on, niin sitä on tosi vaikee ennakoida ja 
arvioida et mikä on, millonkaki. Mutta sehän on ihan selkee että vierailijoitahan ne tar- 
vitsee koko ajan niihin produktioihin koska omaa väkeä, suunnitteluväkeä koko aika, 
vähennetään. (Nainen, teatteriammattilainen, 30-40 vuotta) 


Taiteen rajojen luonteva sisällöllinen liukuvuus esimerkiksi tanssin ja teatterin välillä voi 
tarjota mahdollisuuksia liikkua useammalla alueella ja yhdistellä tehtäviä. Toinen liikkuvuuden 
väylä olivat itse toiminnan kautta avautuvat yhdistelmätehtävät, jotka olivat taloudellisesti, toi- 
minnallisesti tai organisatorisesti yhteydessä toisiinsa. Näitä yhdistelmiä olivat musiikin ammat- 
tilaisen laajentaminen tilapäisiin graafikon tehtäviin ja lavastajan media- ja performanssitaiteen 
alaan kuuluvat projektit. 


Että mulla on menny se, mähän oon tehny siis lavastustyön rinnalla koko ajan omia 
juttuja. Et ne on, usein on siis mä oon koonnu työryhmän siihen ympärille. Ja tossa 
viime vuosikymmenellä tein yhen kahden muun kaverin kanssa oikeestaan. Me oltiin 
semmonen ydinryhmä niin me tehtiin, tehtiinkö me viitisen proggista yhdessä. Et se 
on semmosta, tehtiin, siinä oli tavallaan formaatti, et me tehtiin vuorotellen semmosta 
sanotaanko esitystaiteen tapasta. Teatteri on ehkä oikee-, esitystaide on ehkä lähempä- 
nä, sitä. Esitystaiteellisia teoksia ja sitten tilateoksia, jolla oli aina joku temaattinen tai 
sisällöllinen linkki toisiinsa. Ja sit sanotaan niin kun tämmöstä, tää on ehkä menny me- 
diataidetta kohti enempi, oma tekeminen. (Mies, teatteriammattilainen, 30-40 vuotta) 


Asiantuntijatehtävät ja tuottaminen 


Kolmantena tehtävätyyppinä oli taide tai kulttuuri asiantuntemuksen kohteena. Tässä tutkimuk- 
sessa sen sovellukset olivat opettaminen, toimittajatyö ja taiteen kuratointi. Asiantuntijatehtäviä 
sivutöinään tekeviä oli pätevöittänyt asiantuntemus, pitkä kokemus kentällä ja sen toimijoiden ja 

toiminnan tunteminen ja hyödyntäminen oman toiminnan suuntaamisessa. Seuraavassa erityi- 
sen useita kulttuuritoiminnan muotoja yhdistellyt tuottaja, musiikin asiantuntija ja liiketoimin- 
nan alueella toimiva henkilö kertoo asiantuntemuksensa ansiotyömuodoista. 


Sitten freelance-toiminta tietysti kulkee kanssa sen kautta mitä mä teen elikkä teen ra- 
dio-ohjelmia tonne radioon. Ja sitten välillä teen muita yksittäisiä freelance-juttuja niin 
ku dj-keikkoja ja kirjottamista. ( ) Välillä ehkä tullu vähän enemmän myös semmos- 
ta konsultoivaa työtä elikkä saattaa olla joku tietty projekti, missä on sitten enemmän 
semmonen asiantuntijastatus. (Mies, tuottaja, 30-40 vuotta) 


Neljäntenä tehtävätyyppinä oli kulttuurin tuottamisen tai taiteen soveltaminen erilaisiin kon- 
teksteihin sopiviksi sisällöiksi. Se oli osalle haastatelluista päätoimi, mutta taiteen tai kulttuu- 
rin ytimessä toimiville sivutoimi. Tämä neljäs tapa ansaita elantoa etääntyi itse taiteesta, sillä 
tuottamisen päätehtävät ja perspektiivi liittyivät organisointiin ja muuhun (tapahtuma)talouden 
toimintaan. Kulttuurituottamisen on kuitenkin havaittu olevan alakohtaista eli sisällön, kentän, 
asiakkaiden ja kontekstin tuntemus on keskeistä myös tuottamiselle (Halonen 2011). Tuottami- 
seen liittyy vaihtelevasti myynnillinen tehtävä, jota itse sisältö motivoi. 


Haastattelija: Tykkäätsä tällasesta työstä? 

Haastateltava: Tykkään, joo. () Mä koen et se on jotenki mulle semmonen aika luontais- 
ta ja semmosta et mä koen että, kun tää myynti on mulle vähän semmonen, tai hirveen 
punanen vaate. ( ) Ni mä oon sillon aidommillaan ku mä pystyn uskomaan, ja pystyn 
seisomaan sen mun tuotteen tai palvelun takana. Se on mulle hirveen tärkeetä. (Nai- 
nen, tuottaja, 40-50 vuotta) 


Toisena haastatteluissa esille tulleena myyntityön toteutuksena oli myynti ilman erityistä 
markkinointia tai myyntityötä. Myynnin rooli tuottajan työssä vaihteli, sillä hyvin verkostomai- 
sesti toimivassa ympäristössä se toteutui osana verkostoa eikä erillistä markkinointia tai myyntiä 
tarvittu. Esimerkiksi pienessä ja tiiviissä taidepiirissä tapahtumat voivat olla harvinaisia ja sellai- 
sina tiedossa niitä odottaville tämän alueen harrastajille ja ammattilaisille. Keskeistä työssä on 
rooli taiteilijan ja yleisön välissä: taiteilijat haluavat keikkamyyntiä, mutta tuottajan tehtävä on 
arvioida realistiset kehykset myynnille. 


Kyllä ne noi tommoset kaikki multa tilatut duunit esimerkiks just X ohjelman tekemi- 
nen ja se Y ohjelman suunnittelu ja sitten, no tietysti yrityksen tasolla noi viestintä- 
hommatkin, vaikka mä en niitä aina ite tekiskään, niin totta kai yrittäjänä mun pitää 
kattoo sitä, että mitä sinne viivan alle jää. Sitten omat projektit, joihin mä lasken myös 
esimerkiks oman tuotannon pyörittämisen niin, se on enemmän semmosta riskiyrittä- 
mistä. Tai vaikka sen festarin tekeminen. Mut et siinä, se on kanssa samanlailla vähän 
semmonen oma riskiprojektinsa, että siitä ei joka vuosi välttämättä sit ite saa liksaa, jos 
ei se mee taloudellisesti niin hyvin, mikä johtuu taas monesta monesta eri muuttujista. 
(Mies, tuottaja, 30-40 vuotta) 

Kolme haastateltua teki päätoimisesti kulttuurituottajan tehtäviä palkkatyönä julkiselle sek- 
torille tai yksityisen sektorin yritystoimintana. Päätoimisilla kulttuurituottajilla oli yleensä vä- 
hintään yksi taideharrastus työnsä motivoijana ja taustana, muttei päätoimisena työnä. Tuottajan 
työ ulottui käytännön järjestelyistä sisällön suunnitteluun ja talouden näkökulman tuomiseen 
taiteen alan tapahtumiin. Viimeksi mainitusta on seuraava lainaus, jossa korostuu tuottamisen 
systemaattinen kehittäminen. 


Eli me kehitetään nyt tavallaan semmost toimintamallia ja tutkitaan erilaisia muotoja 
ja otetaan ensimmäisiä asiakkaita sisään ja tavallaan kehitetään niit meijän tuotteita ja 
palveluita ja konseptoidaan ja rakennetaan koko se yritystoiminta ja muu (kulttuuri- 
alalle) Ja yhdessä näitten meijän tuotteiden kans eli meil on tavallaan kaks, asiaa koko 
aika rinta rinnan, se meijän yritys, jota me lähetään tekee ja sit on se, tavallaan se palve- 
lu tai ne tuotteet mitä me tarjotaan. (Nainen, tuottaja, 30-40 vuotta) 


Taidetta ammatikseen tekevistä kolme toimi sivutoimisesti tuottajan roolissa, mihin liittyi 
laajempi liikkuvuus kulttuurin kentällä. Roolin otto moninaisissa yhteyksissä joko taloudellisis- 
ta tai organisatorisista syistä osana toimijuutta oli tapa ansaita erilaisista lähteistä kulttuurialan 
kentällä, jossa toimeentuloa oli vaikea saada kokopäiväisenä palkkatyönä. 


Työt kulttuurin vierestä ja etäältä 


Viides tehtävätyyppi oli ansioiden hankkiminen kulttuurialan vierestä. Haastatelluista viisi oli 
saanut toimeentuloa myös kulttuurialan ulkopuolelta. Tehtävät vaihtelivat kenkien myynnistä 
elintarvikkeiden tuotekehittelyyn ja ompelutyöhön, sijoitustoimintaan, henkilöstöpalveluihin 
ja järjestötehtäviin. Haastatellut pitivät näitä tehtäviä mielekkäinä lukuun ottamatta myyjän ja 
henkilöstöpalvelutehtävien osuutta, joiden merkitys oli puhtaasti taloudellinen. Muut tehtävät 
olivat kehkeytyneet luontevasti osana ammatillista toimintaa silloin, kun ydintehtävien tarjoama 
toimeentulo oli ollut niukkaa. Järjestöalan tehtävät olivat yleensä oman ammatillisen yhdistystoi- 
minnan tai osuuskunnan piiristä. 


Haastateltava: Mutta ite tehään kaikki se hallinnollinen homma siellä (osuuskunnassa), 
laskutetaan ja näin mutta sitte, maksetaan itsellemme myös palkkaa. 

Haastattelija: Teetteks te kaikki yhdessä sitten tavallaan ne hallinnolliset systeemit vai 
onks teil joku joka tekee sen? 

Haastateltava: Mä oon siinä hallituksen puheenjohtajana ja mulla varmaan on kaikkein 
eniten vastuuta niistä asioista. Mutta meil on siinä tosi, kolmen hengen semmonen ak- 
tiivinen ku on hallituksessa porukkaa. Mut me ollaan kyllä onneks yhessä pystytty, mul 
on ollu aikasemminki, mä oon ollu kahessa osuuskunnassa. Ja siel on, aina ne on ka- 
saantunu yhelle ihmiselle sit ne kaikki hallinnalliset hommat et se on hirveen raskasta. 
(Nainen, teatteriammattilainen, 30-40 vuotta) 

Taulukossa 4 on luokiteltu päätoimeksi määritellyn taiteen tai kulttuurin tuottamisen ammat- 
tilaisten sivutehtävät. Päätyön ja sivutyön määritelmät ovat kuitenkin osin keinotekoisia, koska 
toimeentulon turvaamiseksi tai ammatillisen tilanteen mukaisesti ne voivat vaihdella ajallisesti. 
Yhdistelmätyö oli yleistä, sillä kaikilla haastatelluita oli vähintään kaksi samanaikaista ansio- 
työn lähdettä, ja taidetta päätoimisesti tekevistä kahdella ja tuottajista yhdellä oli enemmän kuin 
kolme ansiotyön lähdettä, mikä liittyi tavanomaista aktiivisempaan liikkuvuuteen kulttuurin 
kentällä ja sen naapurialueilla. Oheisessa taulukossa luvut ovat tehtäväkohtaisia eli kuvaavat teh- 
tävien yleisyyttä haastateltujen yhdistelmätyössä. 


Taulukko 4. Kulttuurialan ammattilaisten ansiotyö toiminnan luonteen mukaan. Tehtävät on määritelty 
suhteessa ydintoimintaan eli taiteeseen tai kulttuuriin. 


Täydentävät tehtävät Taide pääasiallisena |Kulttuurituotanto pääasial- 
työnä (6) lisena työnä (3) 
Muiden taiteen alojen tehtävät 4 1 
Taiteen asiantuntijatehtävät 2 1 
Tuottaminen 3 
Tehtävät kulttuurin vierestä 5 2 
joista luontevia kulttuurialalla toimimisessa tai oman alan |4 1 


näkökulmasta 


Motiivit ja syyt nykyiseen ansiotyöhön 


Tässä osiossa selvitetään syitä ja motiiveja usean työn tekemiselle ja yhdistelmätyöhön hakeutu- 
miselle tai päätymiselle. Ensin tarkastellaan kulttuurialan tehtäviin hakeutumisen syitä ja motii- 
veja ja tämän jälkeen motiiveja yhdistelmätyön tekemiseen. 

Haastateltujen tärkein motiivi kulttuuri- ja taidealoilla työskentelyyn oli kiinnostus alaan; 
suurin osa heistä oli opiskellut taide- tai kulttuurialan opintoja korkeakoulussa tai siirtynyt alan 
ammattilaiseksi pitkäaikaisen harrastuksen ja muodollisen koulutuksen kautta. Neljä taidealalla 
päätoimisesti toimivaa ilmaisi motiivinsa voimallisesti kutsumusammattina. 


Haastattelija: Olisitko valinnut toisin jos olisit tiennyt sitten, joskus aikoinas että, min- 
kälaista tää elämä tulee olemaan taiteilijana, lavastajana? 

Haastateltava: No tavallaan tietenki ku se että ku tota.. en, vähä mä sitä oon jossitellu 
että tietenki, ku ei sitä ois taitelijana jos olis erilainen, jos ei ois tehny kaikkii näitä, 
performatiivisia ryhmätöitä. Onhan ne ihan, maailman upein ammatti ilman näitä, ko- 
via reunaehtoja jotka on sitte taloudellisia ja tuotannollisia ja muita. Niin en silti () et 
oonhan mä, pyrkiny ja jotenki tuntunu että koska se on niin tiukkaa joka tapauksessa 
niin sit jos siit jotain saa ja jos ei saa kerran rahaa niin sit täytyy saada sitä (henkistä 
tyydytystä). (Nainen, teatteriammattilainen, 30-40 vuotta) 


Erityisesti taiteen alalla kilpailu rahoituksesta on kova, sillä vapaiden taiteilijoiden projektei- 
hin suunnattu raha on niukkaa suhteessa kulttuurialan toimeliaisuuteen ja ammattilaisten mää- 


rään (CUPORE, Taiteen ja kulttuurin barometri 2019). Apuraha- ja projektirahoitus on valtion ja 

säätiöiden varassa ja usea rahoittaja jakaa taiteen alalla varsin pieniä rahoituksia. Rahoitushaut 
ja niiden ehdot eivät tarkkaan ottaen noudata täydellistä taiteellista vapautta, sillä taiteilija on 
usein tilivelvollinen käyttämästään apurahasta ja etukäteen tehdyn suunnitelman noudattami- 
sesta rahoittajalle. Seuraavassa lainauksessa tanssin alan ammattilainen pohtii uravalintaansa ja 
sen ehtoja talouden ja taiteellisen tekemisen näkökulmasta. 


Mut sit positiivisii asioita niin on just se, että voi vaikuttaa tietysti tietyl tavalla et pääsee 
tekemään just sellasia juttuja kun haluaa. Tai tekee sellast työtä minkä on valinnut itse 
ihan. Tietysti tässäkin on se, että tää on mun mielest vähän aina että saako sitä et taval- 
laan, et jos kilpailu on hirveen kova, niin voiko sanoa että voi valita niitä töitä. Koska en, 
ei se oo ihan niin et mä voisin valita, mä voisin jättää et toi on ei oo tarpeeks kiinnostava 
työ, niin sanon sille ei. Kyllä must tuntuu, et mun pitää kuitenkin melkein kaikki työt 
mitä mulle tarjotaan, niin tehdä. (Nainen, tanssija, 30-40 vuotta) 


Useimmiten syy tämäntyyppiseen ansiotyömalliin oli yhdistelmä erilaisten elämäntilanteiden 
asettamia ehtoja ja suuntautumisia, vaikka taustalla oli vahva motivaatio alalle. Perheen tarpeet 
tulivat esille kahdessa haastattelussa siten, että haastatellut olivat siirtyneet sellaisiin tehtäviin, 
jotka sopivat perheestä huolehtimiseen paremmin. Palkkatyön loppuminen ja väsyminen teat- 
terialan koettuihin kielteisiin puoliin, eli hierarkkiseen, ohjaajavetoiseen työilmapiiriin, olivat 
taustalla yhden lavastajan siirtymisenä usean elinkeinon yhdistelmään. 

Usean työn tai toimeksiannon hankkiminen ja apurahojen hakeminen olivat yleisimmin tapo- 
ja selvitä työttömyysjaksoista tai alityöllisyydestä. Palkkatyön yhdistäminen apurahaan, osuus- 
kunnan kautta laskuttamiseen ja freelancer-työhön olivat toimeentulon yhdistelmien muodot, 
jotka vaihtelivat vuosittain. Haastateltujen motiivit vaihtelivat kokopäiväisen palkkatyön toiveen 
ja vapaan taiteilijan elämäntavan välillä. Tämä tiivistyi yhden valokuvaajamuusikon haastatte- 


lussa seuraavasti. 


Haastattelija: Mitä sä ajattelet siitä että ku sul on tämmönen kombo, niin, onko sulla 
ollu tietonen suuntautuminen täntyyppiseen tekemiseen vai oletko sä jotenki päätyny 
tekemisten kautta, tähän? Vai voiko sitä sanoa noin ollenkaan kummallakaan tavalla? 
Haastateltava: Niin. Mun mielest nää alat on kaikki semmosii et ne ohjaa suoraan (to- 
hon) systeemiin. Koska varsinaisesti valokuvaajan palkkatöitä on ihan hirveen vähän, 
kuukausipalkkasia paikkoja. Etenkään auki ikinä missään millonkaan. Etenki nyky- 
päivänä. Ja samoin sitten kuukausipalkkasia (muusikoita), ei niin kauheesti. Niin mun 
mielest se on aika luonnollinen. ( ) Ni se vaikuttaa totta kai siihen että mä oon aika, 
mulle se on luonnollinen tapa, elää elämää ja tehdä töitä. Et mä en vaihtais, tätä elä- 
mäntapaa. Niin en vaihtais semmoseen ns. perinteiseen, kaheksast neljään tai mikä se 
sit ikinä onkaan semmonen kuukausipalkkaseen työhön. Koska mä huomasin että se.. 
latisti kaiken ilon mun elämästä. (Nainen, valokuvaaja, 30-40 vuotta) 


Yhdistelmätyön myönteisiä puolia ja motivoijia olivat myös laajemmat sosiaaliset verkostot ja 
työn vaihtelevuus. Erityisesti tuottajan ammattiin päätymisessä vahva kiinnostus kulttuurialaan 

yhdistyi sattumiin, jotka tarjosivat reittejä ja uusia avauksia työlle ja jotka vakiintuivat verkos- 
toiksi ja tekemisen rakenteiksi. 


No kyllä se aika selkeesti lähtee siitä, että tossa (viime vuosikymmenellä) mulle rupes 
tulemaan fiilistä, et mä haluisin ryhtyä (musiikin ammattilaiseksi) just sen takia että 
mä olin tosi kiinnostunu keräilee levyjä ja kuuntelee musaa. Ja sit ehkä halusin jotenkin 
kanavoida sitä tekemistä kanssa ja, tuntu että semmosta musaa mistä mä diggasin, niin 
sitä ei kuultu ihan hirveesti. ( ) Ja sit oikeestaan vasta se ala se musiikkiala tavallaan 
urana tuli siinä vaiheessa, kun mä tajusin jossain vaiheessa että se (tuottaminen) ja 
kaikki nää muut mitkä siihen liittyy, se järkkäily ja kirjottaminen ja muu, että niille on 
niin paljon tarvetta. 

Jotenkin tuntuu, että kyllä se tulevaisuus tavallaan, tai että se ei ehkä 00 niin enää mun 
käsissäkään että kun niin monet ihmiset liittyy niihin projekteihin, mitä mä oon ite 
halunnu alottaa, koska on ihmisiä jotka saa elantonsa myös vaikka (niistä projekteista 
jotka) mä oon perustanu niin ( ). Niin tuntuu että ois tosi hankala sanoa yhtäkkiä vaan 
että mä lopetan kaiken. Kyl mä ainakin vielä tässä kohtaa vastaus on se, että nään että 
kaikissa projekteissa mitä mä teen, on tosi paljon kehityspotentiaalia. (Mies, tuottaja, 
30-40 vuotta) 


Työhistoria ja kulttuurin alalla toimimisen jatkumo 


Kulttuurin alalla toimivien työhistoria oli tyypillisesti sarja erilaisia tehtäviä samalla alalla kou- 
lutuksen jälkeen. Liikkuvuus oli joko samojen tehtävien tekemistä toisentyyppisissä työympäris- 
töissä tai tehtävien laajentumista uusiin toimintamuotoihin. Projektit ja tehtävät avasivat mah- 
dollisuuksia seuraaviin projekteihin, sillä taiteen ja kulttuurin alalla tekijöitä ei yleensä haeta 
avoimella haulla vaan verkostojen kautta. Kyse oli osin myös toiminnan organisoinnin tavasta: 
teatterialalla ohjaajat yleensä kokoavat ryhmän aikaisemmista projekteistaan, jolloin ne on sul- 
jettu sellaisilta, jotka eivät ole onnistuneet pääsemään aikaisemmin tämän piirin projekteihin. 
Kulttuurituottajia kuitenkin rekrytoidaan toisinaan työpaikkailmoituksilla. 


Haastattelija: Niin se systeemi pelaa sillai että sä teet tarjouksen johonki tarjouspyyn- 
töön vai? 

Haastateltava: Ei vaan, mua pyydetään. 

Haastattelija: Sua pyydetään? 

Haastateltava: Joo. Että, ei näit oo ikinä tän alan töitä ei oo siis, tai ikinä ja ikinä mut 
todella harvoin missään on haettavana. Että, se ja se menee yleensä niin et ohjaaja pyy- 
tää, tai sitte tuottaja pyytää. Et jompikumpi. Et sitä aina menee suhteitten ja, suunnil- 
leen maineen kautta, ne työt, tulee. Et kyl sitä voi lähettää tietenki sähköpostia vaikka 
teatterinjohtajille tai, tuotantoyhtiöihin ja tarjota hei olen vapaana ja näin. Mutta niin, 
todella harvoin niis on mitään ku ne on päätetty tosin pitkän ajan et kuka tekee mitäkin 
niin. Se ei, se on niin jo, ja sit ku se on se ohjaaja aina viime kädessä joka sen päättää sen 
työryhmän. (Nainen, teatteriammattilainen, 30-40 vuotta) 

Vaikka työn tekemisen ehdot näyttäytyvät usein yksilöiden valintoina tai päätymisenä tie- 
tynlaisiin rooleihin, tehtäviin ja ympäristöihin, myös muut yhteiskunnan instituutiot voivat olla 
merkityksellisiä. Perheen merkitys liudentuu julkisessa puheessa yleensä toiseksi elämänalueeksi, 
joka on työstä erillään. Kulttuurin alueella perheiden tai sukujen toimijuus jollakin osa-alueella 
ei kuitenkaan ole harvinaista, jolloin myös nuori polvi omaksuu sen tai kasvaa alan työhön ja 
sen ehtoihin. Haastatteluaineistossa oli yksi yhdistelmätyön tekijä, joka oli jo lapsena kasvanut 
valokuvauksen tehtäviin ja alan toimintatapoihin perheensä myötä, jolloin tämä elinkeino oli val- 
miina jo aikuistumisen kynnyksellä. Alalle rekrytoitumista tuki myös koulutus. Valokuvauksen 
sisällön lisäksi yrittämisen toimintamalli tuli perheen perinnön mukana, sillä alalla on harvak- 
seltaan palkkatyötä tarjolla. 


Ja mä oon, kasvanu studiossa ja pimiössä itse asias ensimmäiset vuodet. Ja sitten, ruven- 
nu (nuorena) auttamaan isää kuvankäsittelyssä. Sit mä oon ollu ( ) assistenttina, useita 
vuosia ja sit siinä sivussa ruvennu tekemään myös omia kuvauksia. Et siihen mä oon 
tavallaan vaan kotikasvatettu. Mä oon käyny myöskin (X Instituutissa) mä olin siellä 
kaks vuotta opiskelemassa. (Valokuvaaja, 30-40 vuotta) 


Tuottajan ammattitaitoon kuuluu alasta riippumatta organisointi, resursointi ja viestintä eri- 
laisissa muodoissaan. Ne eivät kuitenkaan ole sellaisinaan siirrettävissä taiteen alalta toiselle, sillä 
sisältö konteksteineen on yhteydessä sen tuottamiseen. Tuottajan ammatissa työympäristön vaih- 
taminen toisentyyppiseen instituutioon saattaa myös edellyttää erityisiä keinoja uudelle alalle 
pääsemiseksi. Yksi haastatelluista siirtyi tuottajaksi toisentyyppiseen instituutioon eli yksityises- 
tä yrityksestä julkisen sektorin organisaation, jolloin myös itse tuottamisen sisältö muuttui. Täy- 
dennysopintoihin kuuluvan harjoittelun myötä ovi avautui uuteen työpaikkaan, mutta työsuhde 
ei noudattanut palkansaajan tavoitetilaa. Julkisen sektorin organisaation käytäntönä oli saman 
tehtävän teettäminen määräaikaisena tehtävänä, vuokratyösuhteena ja harjoittelijana. 


Pääsin kesätöihin. Se oli siis heti alkuvuodesta taikka oikeastaan se oli semmonen, 
(koulutukseen liittyvä) kehittämistehtävä itse asiassa virallisesti ja sit olin taas -18 vuo- 
den (et ne) oli siis nimenomaan pätkiä ja kesän olin taas kesätöissä siellä, mut sitten, 
viimeiset työsuhteet olin sit sen (vuokratyöyrityksen) kautta. Niin siis se tavallaan riip- 
puu vähän, (naurahtaa) monesta asiasta ja myös siitä, että onks siellä millä momentilla 
sitä rahaa on, että esimerkiks niitä kesätyöntekijöitä nyt ku mä taas olin opiskelija, niin 
mä voin olla kesätyöntekijä, joka menee jostain eri, momentista ku sitten joku muu. Sit 
ku mä oon ollu niin lyhyillä pätkillä, niin se sit ne (kaikki edut ja lomat) ei kerkee tulla, 
et se on tavallaan semmonen yks asia mikä mua valtavasti ärsyttää tietenkin. (Nainen, 
tuottaja, 30-40 vuotta) 


Sivutoimisissa, alan vieressä olevissa tehtävissä verkostojen kautta työllistymisen logiikka ei 
aina toimi, erityisesti jos kyse on vain toimeentulon tarpeesta nousevasta, lyhytaikaisesta teke- 
misestä. Alan vieressä olevien tehtävien kirjo on kuitenkin suuri ja osa näistä tehtävistä on ylei- 
sesti kiinnostavina tai päätointa tukevina sellaisia, että niihin voi rakentua pysyvämpikin sidos. 

Haastateltujen mukaan osuuskuntien hallitusjäsenyydet tai ammattijärjestöjen aktiiviroolit oli- 
vat oman alan toimintaa tukevina mielekkäitä. 

Kulttuurialan yhdistelmätyön muodot olivat tarkasteltavista ammattiryhmistä sisällöllises- 
ti kirjavimmat, mikä liittyy ainakin osin alan palkanmaksukyvyn tasoon ja ansiotyömuotojen 
kirjoon. Taide ja kulttuuri ovat kuitenkin tekijöidensä mukaan erityisen kiinnostuksen kohde, 
minkä vuoksi ala pysyy vetovoimaisena sen pirstaloituneisuudesta ja keskimääräistä heikommas- 
ta ansiotasosta huolimatta. Kulttuurin osuus työvoimasta on verrattain pieni, mutta kun otetaan 
huomioon sen verkottuminen muihin palvelualoihin ja jopa teknologia-alaan esimerkiksi media- 
taiteessa, on sillä merkittävästi suurempi vaikutus työllisyyteen. 

Yhdistelmätyö voi olla työnä ja toimeentulon lähteenä kielteinen tai myönteinen tai siinä voi- 
vat yhdistyä nämä molemmat piirteet. Vain toimeentulon pakosta tehty keikka vie voimavaroja ja 
aikaa oman alan työltä ja toisaalta omaa tekemistä tai alan voimavaroja tukeva työ on mielekästä 
täydentävänä toimeentulona ja toimintana. Toimeentuloa tukeva ja toisaalta sisällöllisesti miele- 
käs, vaikkakin kulttuurin ytimen ulkopuolella tehtävä työ oli haastatelluille yleisin yhdistelmä- 
työn muoto. 

Kulttuurin alalla toimiminen avaa väyliä tulevaisuuden projekteihin, vaikkakin epäsäännöl- 
lisesti ja taloudellisilta ehdoiltaan niukkoinakin. Tämä polkuriippuvuus pitää tätäkin ammat- 
tiryhmää alalla, sillä siirtyminen toiselle alalle on toimeentulon hankkimista isompi kysymys. 


Tekniikan alan korkeakoulutettujen ansiotyömalli 


Tekniikan alan korkeakoulutettujen hyvä asema työmarkkinoilla oli taustana heidän yhdistel- 
mätyön mallilleen. Aikaisemman tutkimustiedon perusteella tekniikan alan korkeakoulutettujen 
ansiotyön malli oli varsin perinteinen: toimeentulon hankkimisen tapa oli valtaosalla vakituinen 
kokopäiväinen palkkatyö. Päätoiminen yrittäjyys oli vähäistä, mutta osa heistä oli sivutoimisia 
yrittäjiä. Siten epätyypillinen työ tai itsensä työllistäminen yksinyrittäjyyttä lukuun ottamatta ei 
ollut muiden tämän tutkimuksen kohderyhmien tapaan keino hankkia ansiotuloja. 

Tekniikan alan korkeakoulutetuilla oli verrattain hyvä työllisyystilanne, sillä Tekniikan aka- 
teemisten jäsenistä oli työttöminä vain noin kolme prosenttia ja lomautettuna noin kaksi prosent- 
tia 2021 (TEK Työttömyystilastot 2021). TEK:n jäsenkyselyyn oli vastannut kuitenkin vajaa puo- 
let kyselyn saaneista, mutta toisaalta viralliset tilastotiedot tukeivat TEK:n jäsenkyselyn tuloksia. 
Tilastokeskuksen tietojen mukaan yliopistojen ylemmän korkeakoulututkinnon suorittaneista 
oli työllisiä 81 prosenttia ja työttömiä kolme prosenttia vuosi tutkinnon suorittamisen jälkeen; 
vastaavat luvut olivat ammattikorkeakoulututkinnon suorittaneilla 80 ja neljä prosenttia vuonna 
2018 (Tilastokeskus 20204). 

Yliopistoista valmistuneiden työmarkkinatutkimuksesta (Koivunen 2018) käy ilmi, että tek- 
niikan alan maisterit työskentelivät usein jo uransa alkuvaiheessa vain yhden työnantajan pal- 
veluksessa; heillä ei ollut korkeakoulutetuille tyypillistä katkoksellista työuraa valmistumisen 
jälkeenkään (Koivunen 2018, 40). Yliopistosta valmistuneista tekniikan alan ylemmän korkea- 
koulututkinnon suorittaneista 80 prosenttia oli vakituisessa kokopäiväpalkkatyössä, kun esimer- 
kiksi lääkäreistä määräaikaisessa kokopäivätyössä oli 38 prosenttia. Tekniikan alan yliopistos- 
ta valmistuneille yrittäjyys tai osa-aikatyö oli harvinaista. TEK:n senioritutkimuksen mukaan 

60-vuotiaiden ja sitä vanhempien jäsenten palkkatyöurat olivat olleet vakaita ja työnantajaorga- 
nisaation vaihtaminen ei ollut yleistä; työttömyyttä urallaan oli kokenut kolmasosa (TEK Senio- 
ritutkimus 2015). 

TEK:n työmarkkinatutkimuksen (2019) tietojen mukaan 65 prosenttia jäsenistä toimi asian- 
tuntija-asemassa, 21 prosenttia keskijohdossa ja 11 prosenttia ylimmässä johdossa. Keskijohdon 
ja ylimmän johdon erottaminen toisistaan on keskeistä, sillä tekniikan alan asiantuntijatehtävissä 
työn itsenäisyys on operationaalista, mutta ei strategista eli suurten linjojen suunnittelun työtä 
(Gleadle, Hodgson & Storey 2012). Työhön liittyvä strateginen itsenäisyys on siten todennäköi- 
sintä vasta ylimmässä johdossa. 

Tekniikan alan ammattilaiset olivat yleisimmin töissä yksityisellä sektorilla (84 prosenttia). 
Valtiolla toimi kuusi prosenttia, kuntasektorilla saman verran ja yliopistoissa neljä prosenttia. 
Määräaikaisuus oli yleisintä yliopistoissa. Työmarkkinatutkimuksen vastausaste oli melko ma- 
tala, joten prosenttiosuuksiin täytyy suhtautua varauksella. (TEK Työmarkkinatutkimus 2019) 

Sivutoiminen yrittäjyys oli päätoimista yrittäjyyttä yleisempää, sillä kaikista TEK:n yrittäjä- 
jäsenistä yli 70 prosenttia oli sivutoimisia tai niin sanottuja kevytyrittäjiä (TEK Työmarkkinatut- 
kimus. Yrittäjyyskatsaus 2019). Sivutoimisuus oli kuitenkin varsin pienimuotoista, sillä brutto- 
vuosiansion mediaani oli noin 2200 euroa ja kevytyrittäjien 1000 euroa. Sekä päätoiminen että 
sivutoiminen yrittäjyys oli yleisempää miehillä. Ikäkausittain tarkasteltuna sivutoimenaan yrit- 
tämistä tekivät yleisimmin 30-50-vuotiaat, vaikka ilmiö oli tuttu kaikissa ikäryhmissä. Valtaosa 
sivutoimisista yrittäjistä oli yksinyrittäjiä. Yleisimmät toimialat olivat arkkitehti- ja insinööripal- 
velut ja niihin liittyvä konsultointi, tietojenkäsittelypalvelut (esimerkiksi ohjelmistosuunnittelu), 
tilintarkastus ja liikkeenjohdon konsultointi, maa-, metsä- ja kalatalous ja muu palvelutoiminta. 
Siten sivutoimen profiili saattoi liittyä päätyöhön, mutta myös muihin aloihin ja harrastuksiin. 

Tekniikan alan ammattilaisten asema poikkesi selvästi muista ammattiryhmistä heidän ver- 
rattain vakaiden päätoimiensa osalta, mutta heidän näkemyksensä yhdistelmätyön tekijöiden 
ongelmista olivat varsin samantyyppisiä kuin muissa ammattiryhmissä. He toivoivat TEK:n pal- 
veluilta seuraavanlaisia toimenpiteitä: pää- ja sivutoimisen yrittäjyyden määritelmän yksinker- 
taistaminen ja yhtenäistäminen eri viranomaistahoilla, yrittäjä-palkansaaja-siirtymien helpotta- 
minen ja yrittäjien sosiaaliturvan parantaminen. (TEK Työmarkkinatutkimus, Yrittäjyyskatsaus 
2017) 

Tekniikan alan korkeakoulutettujen toinen yhdistelmätyön malli oli 60-vuotiaiden siirty- 
minen eläketulon ja osa-aikayrittäjyyden tai eläketulon ja osapäiväpalkkatyön malleihin (TEK 
Senioritutkimus 2015). Yrittämisen motiivina oli harrastus ja osaamisen ylläpitäminen sekä 
lisäansioiden hankkiminen. Taustalla oli myös tarve toteuttaa itseään ja kiinnostus liikeidean 
aihealuetta kohtaan. Yrittäjyyttä ja eläkettä yhdistelevät tukeutuivat työssään erityisesti omaan 
osaamiseensa, verkostoihinsa ja kokemukseensa. Nämä tutkimustulokset lähenevät organisaati- 
oiden ja osaamisen kehittämiseen keskittyneiden 56-65-vuotiaiden tilannetta ja motiiveja. ET- 
LA:n tutkimuksessa ekonomi- ja teknisten alojen yrittäjistä tulee myös ilmi motiivien kiinnitty- 
minen kiinnostukseen ja rahallisten palkkioiden jääminen palkansaajaverrokkeihin verrattuna 
matalammaksi (Kauhanen 2004). 

Tekniikan alan ammattilaisten yhdistelmätyö 


Teknisen alan korkeakoulutettujen haastateltavat olivat ammattikorkeakoulu- tai yliopistokoulu- 
tuksen saaneita eri ammattialoilta, kuten ympäristö-, tuotantotalous- arkkitehtuuri ja rakennus- 
alalta. Kuudesta haastateltavasta kaksi oli miehiä ja neljä naisia. Heidän ammatillinen profiilinsa 
oli koherentti eli yhdistelmätyö koostui luontevasti oman alan tehtävistä tai sivutyö oli pitkäai- 
kaisen harrastuksen piiristä. Siten heidän ammatillinen profiilinsa noudatteli aikaisempien tut- 
kimusten selvitysten tietoja. Heidän ansiotyömallinsa olivat seuraavanlaiset: 

1. yhdistelmä korkeakoulun opetus- ja tutkimustehtävissä toimimista ja siihen liittyviä 
sivutehtäviä eli oma yritys tai sivutoimisuus muissa tehtävissä korkeakoulussa (2) 
insinööritehtäviä suunnitteluyrityksessä ja alan yhdistyksessä (1) 

3. insinööritehtäviä ja siihen liittyvä sivutoimi vapaa-ajan harrastuksen parista (2) 

4. yrityksen johtotehtäviä, hallitus- ja sijoitusammattilaisuutta ja konsultointia (1). 


Heidän urakehityksensä oli ollut oman alan pienimuotoisimmista tehtävistä vakiintuneem- 
piin asemiin siirtymistä. Yhden haastateltavan tehtäväkenttä koostui johtotehtävistä, ja hal- 
litusammattilaisena ja konsulttina toimimisesta. Hänen uransa olikin poikkeuksellisen moni- 
puolisesti polveileva, koska kyse ei ollut vain työtehtävästä vaan myös yrityksen osakkuudesta. 
Horisontaaliseen monista lähteistä ansaintaan liittyi perhesyitä tai elämäntapaan liittyviä syitä. 

Aikaisemmat työtehtävät tai niiden ympärillä olevat verkostot loivat reittejä eteenpäin uusiin 
tehtäviin, mutta perhesyyt motivoivat hakemaan myös muita kuin ilmeisiä vaihtoehtoja työural- 
le. Korkeakoulussa opettaminen ja tutkimus avasivat lisäksi sellaisia näkökulmia omaan alaan, 
joita niin sanotusti kädet savessa työskentely ei mahdollistanut. 

Opetustehtävissä toimivat kaksi haastateltavaa korostivat päätoimen ja sivutoimen tuovan laa- 
jempaa perspektiiviä oman alan tehtäviin. Opetustehtävät olivat opettaneet laajemman näköalan 
ottamista omaan alaan, sillä yksittäiseen insinööritehtävään keskittymisen sijaan he opettivat laa- 
jasti alan taustaa, menetelmiä ja tietopohjaa opiskelijoille. Kuten muillakin aloilla, asiantuntijuus 
edellytti laajaa perehtymistä alan suuntauksiin. 


Tässä opetustyössä ei varsinaisesti ole sitä suunnittelua, vaan siinä sitten opetetaan 
asioita muille, ja aika monipuolisestikin tuolla ammattikorkeakoulun puolella. Siinä 
ei vaan opeteta sitä, missä itse on vahvimmillaan vaan on joutunu menemään myös- 
kin mukavuusalueen ulkopuolelle. ( ) On tää opettajan työkin niin se on aikamoinen 
näköalapaikka kuitenkin koko alaan, verrattuna siihen että, mitä teki ennen eli oli toi- 
mistossa suunnittelijana, niin siellä on sitte yllättävän kapea se sektori, mitä näki, suun- 
nittelualasta ja koko yhteiskunnasta. (Nainen, arkkitehti, 40-50 vuotta) 


Yhdistelmätyö, eli opettamisen lisäksi joko sivutoiminen yrittäjyys tai konsultointitehtävät, 
täydensi opettamista. Yrittäjyys taas toimi näkökulmana insinöörityöhön, jolla oli myös merki- 
tystä opetustyölle niin käytännön tietojen ja taitojen karttumisena teknisestä suunnittelusta kuin 
opiskelijoille projektitöiden järjestämisessä. Alla olevan haastattelulainauksen antajan motiivina 
tämäntyyppiseen yhdistelmätyöhön olivat perhesyyt, sillä lapseen liittyvä keskimääräistä suu- 
rempi hoivan tarve oli haastateltavalle ensisijainen ansiotyömallin määrittäjä. Hänen keskeinen 

kokemuksiinsa perustuva havaintonsa vain yhdessä työpaikassa työskentelystä oli näköalan ka- 
peutuminen omaan alaan, sillä opetustyön ja oman yrityksen yhdistelmä sekä aikaisempi ura 
teollisuudessa antoivat moniperspektiivisen näkemyksen koko alaan. 


Siinä yhden työnantajan palveluksessa esimerkiksi niin siinä kyllä jää aika, kapeaksi 
se näkemys sitten siitä omasta alasta. ( ) Niin olen tässä nyt sitten miettiny ja tosiaan 
olen mukana tässä (-)-hankkeessa, jossa sitten opiskelijoita, pyritään auttamaan siinä 
tilanteessa kun sitten mietitään, että mikä on se tapa jolla pirstaleisessa työelämässä 
sitte, lähdetään eteenpäin. Niin, siinä juuri mietitään näitä vaihtoehtoja että onko se 
kevytyrittäjyys vai onko se oma toiminimi, vai onko se osakeyhtiö vai onko se freelan- 
ce-työsuhde, jollain muulla alalla. Mutta nimenomaan tämmösenä näköalan avaajana 


tällänen oma toiminimi on aika hyvä. (Nainen, arkkitehti, 40-50 vuotta) 


Toisen haastateltavan sivutoiminen tehtävä eli konsultointi pureutui asiantuntemuksen sovel- 
tamiseen asiakkaan tarpeisiin. Yliopistokehyksessä haastateltava oli tutkija eli alan kriittinen ja 
laaja-alainen tarkastelija. Opettajana hän toimi näiden tietojen välittäjänä opiskelijoille. Kolman- 
neksi suunnittelijakonsulttina toimiessaan hän taas oli itse tekniikan asiantuntijatyöhön paneu- 
tuva ammattilainen, sillä se oli hänen ominta aluettaan. Hänen ajatuksenaan oli ammatti-iden- 
titeetin monipuolistaminen alan tehtävissä, sillä tutkiminen, opetus, konsultointi ja suunnittelu 
tarjosivat useita positioita oman alan tarkasteluun ja toimijuuteen. 


Mulla on kollegoita samassa tilanteessa ja sitä kautta ikään ku semmonen konsulttimai- 
suus tai tämmönen, on tullut tähän omaan työhön. Mut toisaalta tossa identiteettityössä 
määrittelee aika paljo toi yliopistokonteksti eli siis se opettajuus ja tutkijuuskin, missä 
on ollu. Ehkä se on tommonen moni-, mä oon sitä niinkään itelleni sanottanu mutta, 
(otetaan) tää tälleen aika monitoimijatyö, tai.. aika vaikeesti määriteltävä ( ) jotenkin 
ite on vaikee kuvata sitä, mitä kaikkee tekee. ( ) Niin näen että mä oon siitä (suunnit- 
telusta) siirtynyt pois mutta toisaalt mun voimavara on se että mulla on se tausta ja 
sitten kuitenkin mä liikun rajapinnassa että ne suunnitteluhommat mitä mä oon ikään 
ku (istunut) konsulttityönä täällä, niin ne on ollut myös itelle antoisia ihan sen kautta, 
että on päässyt suunnittelemaan. Et tää on sitä kaikkein semmosta, ominta, varminta 
hommaa. (Nainen, arkkitehti) 


Kahden teknisen alan palkkatyösuhteen yhdistäjä koki samalla tavoin myönteiseksi erilaisten 
tehtävien yhdistämisen niin yrityksen koon kuin työnantajaprofiilinkin näkökulmasta katsot- 
tuna. Haastateltava oli työskennellyt suuressa yrityksessä pitkään valmistumisensa jälkeen, ja 
lyhytaikainen työskentely pienessä aloittavassa yrityksessä nosti esille täysin uusia asioita, joiden 
kautta hän sai näkökulmia laajentaa ja tasapainottaa asiantuntemustaan. Haastatteluajankohtana 
hän työskenteli osapäiväisesti suuressa teollisuusyrityksessä ja sivutoimisesti alan yhdistystyyp- 
pisessä organisaatiossa. Hänelläkin oli taustalla perhesyyt tämäntyyppiselle yhdistelmätyölle, 
sillä se mahdollisti aikataulujen ja tehtävien kontrolloimisen. Kuten jo aiemmin käsitellyssä kor- 


keakouluopettajan haastattelussa, hänenkin työnantajansa näkivät yhdistelmätyön etuna eli nä- 

kökulman laajentajana. Haastateltava toi tämäntyyppisen ansiotyömallin urakehityksen horison- 
taalisen suunnan esille kiinnostavana näkökulmana seuraavasti: kahdessa paikassa työskentely 
ei tukenut sisäistä etenemistä johtotehtäviin, ja yhdistelmätyön kaksi tehtävää olivat kuitenkin 
luonteeltaan liian erilaisia yhtenäisen urakehityksen edistämiseksi. 


Haastattelija: Ku sanoit tosiaan siitä että ku ne on vähän eri maailmoista ja tasapai- 
nottaa toisiaan, miten sä oot kokenu suhteessa sun omaan osaamiseen ja semmoseen 
ammatilliseen kehittymiseen sen et ku sä oot työskennelly kahessa erilaisessa työym- 
päristössä? 

Haastateltava: Siis mun omalta osalta henkilökohtaisesti, ni siis en voi mitenkään nähä 
muuta ku positiivisesti siis hyötynä. Totta kai mitä laajemmin se.. Kuitenkin mä oon 
tehny oman alani töitä et nää ei oo mitään ihan jotain ufojuttui joka ei liity, ne kaikki 
liittyy toisiinsa ni sehän vaan laajentaa mun perspektiiviäni. Jos on hirvittävän uraha- 
kuinen että haluaa edetä, kohota johonkin tietyn, kalifiks kalifin paikalle nii silloinhan 
tämmönen ei varmaan oo se ideaalisin vaihtoehto. Jotenkin ehkä kuitenkin viel ajatel- 
laan, että pitää sitoutuu enemmän että sä pääset johonkin. (Nainen, insinööri, 40-50 
vuotta) 


Kolmantena yhdistelmätyön mallina oli pitkäaikaiseen harrastamiseen tai elämäntapaan pe- 
rustuva sivutoimi päätoimisena insinöörinä toimimisen lisäksi; sivutoimi ei liittynyt teknisen 
alan ammatilliseen toimintaan, vaan oli kehittynyt luontevasti elämäntapaan liittyvästä tekemi- 
sestä. Perinteisen elämäntavan vaaliminen tai ajan omistaminen muullekin kuin palkkatyölle oli 
taustalla harrastusluonteisen toimeliaisuuden toteutukselle työn ohella. Ensimmäinen haasta- 
telluista vastasi yrityksen laatujärjestelmistä. Yrityksen toiminta-alueen luonteesta johtuen teh- 
tävässä korostui ympäristönäkökulma. Haastateltavan koulutustausta vastasi hyvin tehtävää, ja 
ympäristöosaamisen lisäksi tehtävään vaadittaviin pätevyyksiin kuului taito edistää laatuasioita 
kommunikatiivisesti. Hän piti laatuinsinöörin ja liikuntaohjaajan yhdistelmää toimivana, sillä 
tehtävät eivät olleet ristiriitaisia suhteessa toisiinsa, vaan täydensivät toisiaan. Toinen oli älyllises- 
ti haasteellista ja liikunta puolestaan fyysisesti miellyttävää. Hän olisi voinut harkita harrastuk- 
sesta palkkatyötä freelancer-pohjalta, mutta oli todennut, että toimeentulon hankkiminen olisi 
stressaavan työlästä. Siten sivutoiminen harrastukseen perustuva työ palkitsi myös henkisesti, 
kun sillä ei tavoiteltu kokopäiväistä toimeentuloa. 

Maanviljelystä sivutoimisesti harrastava insinööri määritteli työnsä vaki-insinööritehtäviksi 
ja sivutoimisen työnsä harrastukseksi, jolla oli osin ansiotyölle tyypillisiä piirteitä. Maanviljelys 
vaatii pitkäaikaisia prosesseja ja kausikohtaisia toimenpiteitä, minkä vuoksi harrastuksenomai- 
suuden lisäksi se edellyttää päämäärätietoista työskentelyä. Maanviljelyn tehtävät noudattavat 
vuodenaikojen sykliä, mikä asettaa sille aikatauluja ja johtaa aika ajoin palkkatyölle ominaiseen 
ruuhkautumiseen. 


No, (olen) pääsääntöisesti samantyyppisissä (tehtävissä työskennellyt) vaikka vas- 
tuualueet on kyllä vaihdellu sitten mutta (että teknistä) ylläpitoa ja, suunnittelua ja 


asennusta. Se on ollu oikeestaan, sisältäny elementtejä sekä asentajatyöstä että sitten 

insinöörityöstä. ( ) Ei ehkä ihan tyypillinen työtehtävä siinä mielessä, sitten tällä tekni- 
sellä osa-alueella. ( ) (Sivutoimisena maanviljelijänä) emmä nyt koe olevani oikeestaan 
sen enempää työssä kuin joku toinenkaan, koska se toinen työ on mulle vähän niin ku 
harrastuksenomainen että se on vaihtelua ja virkistystä. Mutta sitä silloin tällöin siitä 
tulee semmonen pakkomielle että se on, että on asioita mitkä pitää tehdä niin sitten se 
ei tunnu harrastukselta koska, sit se on velvollisuus, vähän. ( ) Tosiaan että siellä maa- 
ja metsätalouden puolella on sellaisia aikoja ja sellaisia työtehtäviä mitkä pitää tehdä, 
kalenteriin ja viikonpäivään ja ilmoihin sidottuna niin sitä, sitten sitä aikaa pitää vaan 
jostain repiä niin silloin se ei tunnu välttämättä kivalta mut silti sitä on pakko tehä että 
saa, tietyt asiat tehtyä että voidaan sitten mennä eteenpäin koska, vuodenajat ei odota. 
(Mies, insinööri, 40-50 vuotta) 


Yrityksen johtotehtäviä, hallitus- ja sijoitusammattilaisuutta ja konsultointia yhdistelevä 
haastateltu oli etäällä perinteisestä teknisen alan insinööritehtävästä, mutta johtaminen sinänsä 
kuuluu usein teknisen alan korkeakoulutuksen saaneiden urakehitykseen. Haastateltavan yhdis- 
telmätyö koostui luontevasti toisiinsa limittyvistä tehtävistä, jotka olivat kehkeytyneet yritysten 
johtoasemissa toimimisen, liike-elämän seuraamisen ja alan vaikuttajaorganisaatioissa työs- 
kentelyn myötä. Tehtävät olivat omalla tavallaan erilaisia näkökulmia samaan aihealueeseen eli 
organisaatioiden johtamiseen. Ne olivat siten kaikki liiketoiminnan johtamisen tehtäviä, mihin 
haastateltavan koulutustausta eli tuotantotalous valmistaa. Työnkuva läheni organisaatioiden ja 
osaamisen kehittämisen asiantuntijoiden työtä, mutta erotuksena oli näkökulma. Kun organisaa- 
tiokehittämisen asiantuntijoiden yhdistelmätyö painottui enemmän HR-tehtävään, johtamisam- 
mattilaisella painotus oli enemmän liiketoiminnassa. 


Minut pyydettiin (yritykseen X), ensin hallitukseen ja sit oikeestaan saman tein duu- 
niin konsultiks ja nyt mä oon ollu jo 2005 lähtien toimitusjohtajana, joka tekee siis kon- 
sultointia. mut me tehdään konsultointia miten käännetään tuotanto- ja budjettinäkö- 
kulmasta asiakasnäkökulmaan ja haetaan tuottavuutta, asiakaslaatua ylös ja resurssien 
fiksumpaa käyttöö. (Mies, insinööri, 50-60 vuotta) 


Motiivina tämäntyyppiselle usean asian tekemiselle oli yhtä palkkatyötä suurempi liikkuma- 
vara oman elämän hallinnassa ja lisäksi osallistuminen yhteiskunnallisten asioiden hoitamiseen 
vaikuttajaorganisaatiossa toimimisen kautta. 

Teknisen alan ammattilaisten useita lähteitä ja tehtäviä yhdistelevä ansiotyömalli perustui 
erilaisiin motiiveihin, työn tekemisen konteksteihin ja tehtäväyhdistelmiin. Ammatilliseen ja 
omistamiseen perustuvan johtamisen tehtävät olivat luontevasti operatiivisen johtamisen, hal- 
litustyöskentelyn, sijoittamisen ja muiden niihin liittyvien tehtävien yhdistelmä. Erilaiset tehtä- 
vät kiinnittyivät luontevasti johtamisen ytimeen. Korkeakouluopettaminen ja sen ohessa tehtävä 
oma yritystoiminta tai sivutoimiset suunnittelutehtävät palkkatyönä oli toinen malli, jossa nämä 
eri tehtävät antoivat toisiaan täydentävän laajan näkökulman alaan. Kahden palkkatyön yhdistä- 
minen siten, että niiden vaatima työaika ja paneutuminen jäi keveämmäksi kuin yhdessä painei- 
sessa asemassa, palveli erityisperheen tarpeita, vaikka urakehitys jäi enemmänkin horisontaali- 

seksi kuin vertikaaliseksi. Opetustehtävät olivat myös vaihtoehto työn ja perheen yhdistämiselle. 
Päätyön ja harrastukseen tai elämäntapaan perustuvan sivutyön yhdistämisen mallissa taustalla 


vaakakupissa oli tasapainoinen muun elämän ja työn yhdistäminen. 


Yhteenveto ja keskustelu 


Tutkimuksen taustalla olevan jälkiteollisen yhteiskunnan piirteet tulivat esille empiirisessä tar- 
kastelussa monisyisellä tavalla. Immateriaalisen työn korostuminen näkyy asiantuntija-ammat- 
tien vahvassa roolissa kansantaloudessa, elinkeinoelämässä ja yhteiskunnassa. Tämä tutkimus 
osoittaa, että työmarkkinoiden joustot, työn sirpaloituminen ja palveluistuminen koskevat vain 
osaa asiantuntija-ammateista. Tutkimuksen kohteena olevien ammattialojen historia, institutio- 
naalistumisen vaihe, asema kansantaloudessa, yhteiskunnallinen julkinen asema ja asema työ- 
markkinoiden kysynnän ja tarjonnan vaakakupissa taustoittavat yhdistelmätyön tekemistä. 

Kansantalouden tai yhteiskunnan kriittisiksi katsottujen tehtävien avainasemissa työsken- 
televät vakiintuneet asiantuntijat olivat onnistuneet pitämään vahvan asemansa. Tämän tutki- 
muksen tarkastelun kohteena olleiden tekniikan alan asiantuntija-ammattilaisten yhdistelmä- 
työn taustalla ei ollut toimeentulon tai tulevaisuuden epävarmuuden kokemusta, kuten muilla 
tutkimuksen kohteena olevilla. Suomen elinkeino-, tutkimus- ja kehitys- ja koulutuspolitiikassa 
teknologia-alat ovat olleet keskeisessä roolissa, mikä taustoittaa tutkimuksen kohteena olevan 
ryhmän taloudellisesti hyvää asemaa. Tekniikan alan ammattilaisille yhdistelmätyöt olivat valin- 
ta, joiden taustalla oli joko itse työn luonne tai perheeseen, elämäntapaan tai harrastuksiin liitty- 
vät motiivit. Yhdistelmät olivat tekniikan alan asiantuntijatehtäviä tai muihin kuin ammatillisiin 
syihin liittyviä muun elämän intressien toteuttamista. 

Media-alalla journalisteilla on yhteiskunnallisesti julkinen asema niin kutsuttuna neljäntenä 
valtiomahtina. Tämä vahvistaa heidän asemaansa, vaikka samanaikaisesti työn tekemisen ta- 
loudelliset ja rakenteelliset ehdot ovat heikentyneet. Media-ala omistus keskittyy, mikä kaven- 
taa journalismin kenttää ja sen yhteiskunnallista vaikuttamisen aluetta. Journalismin historia 
on kuitenkin riittävän pitkä ja sen instituutiot, kuten yhdistystoiminta ja koulutusperinteet, 
kannattelevat osaltaan yksilöiden ammatillista sitoutumista. Päätoimisesti journalismia yhdis- 
telmätyönään tekevät hankkivat ansioita erikokoisista lähteistä ja tasapainottelivat laadukkaan 
työn tavoitteen ja toimeentulon turvaamisen välillä. Naapuriammatit tiedotus ja opetus tarjosivat 
täydentävää tuloa yhdistelmätyöhön. Aineistosta nousivat esiin myös siirtymät tiedotuksen ja ta- 
pahtumatalouden pariin sellaisissa elämänvaiheissa, joihin toimitustyöhön kuuluva vuorotyö ja 
tiivis työtahti eivät soveltuneet hyvin. 

Kulttuurialan ammattilaisten työssä merkitysten ja sisältöjen tuottaminen on yhteiskunnal- 
lisesti näkyvää työtä, mutta sen asema on taloudellisesti heikompi verrattuna yhteiskunnallisesti 
tai kansantaloudellisesti merkittävämpinä pidettyihin aloihin. Alan taloudellista merkitystä on 
viime aikoina kuitenkin korostettu, sillä tapahtumatalouden kokonaisuuden näkökulmasta kult- 
tuurin panos näkyy myös osana palveluita. Merkitysten ja sisältöjen tuotanto on työvoimavaltais- 
ta, minkä vuoksi ala työllistää myös tulevaisuudessa välillisesti ja välittömästi alan ammattilaisia. 
Kulttuurialan työllä on pitkä historia, mutta sen ansaintalogiikan kirjo antaa vain vähän mah- 

dollisuuksia kokopäiväiselle oman alan työlle. Yhdistelmätöiden kirjo oli laajempi kuin muissa 
tutkimuksen kohteena olevissa ryhmissä, mutta toisaalta kulttuurialan merkityksen kasvu näkyi 
myös alaa tukevissa tehtävissä ja mahdollisuutena täydentää taiteen tai kulttuurin ydintekemistä 
alaan kytköksissä olevilla tehtävillä ja ansioilla. Toimeentulon turvaaminen sekä sisällöllisesti 
mielekkäät täydentävät tehtävät olivat yleisin yhdistelmätyön tekemisen syy, mutta myös puh- 
taasti toimeentulon turvaaminen vähemmän mielekkäillä sivutehtävillä tuli haastatteluissa esille. 

Tässä tutkimuksessa uutta asiantuntijuutta edusti organisaatioiden ja osaamisen kehittämi- 
seen erikoistunut konsulttien ammattiryhmä. Sen työn tekemisen ehdot ja sisällöllinen toteutus 
noudatti jälkiteollisen yhteiskunnan piirteitä: immateriaalinen tuotanto, asiantuntemuksen pal- 
veluistaminen, joustotyö ja -rooli sekä tehtävät ulkoistettujen tehtävien korvaajana tai täyden- 
täjänä organisaatioissa. Konsulttityön tarjonnassa yhdistyivät luontevasti henkilöstöhallinnon 
johtaminen ja koordinointi, aikuisten ohjaus ja koulutus ja niihin liittyvät työmenetelmät. Uutta 
asiantuntijuutta edusti ryhmän koulutustaustan kirjavuus, mutta yhtä lailla suuntautuminen sekä 
aktiivinen työskentely yhteisen asiantuntemuksen kehittämiseen, joka ei noudattanut professio- 
naalista mallia perinteisine institutionalisoitune rakenteineen, käytäntöineen, diskursseineen ja 
rooleineen. Tehtävien laaja kirjo mahdollisti eräällä tavalla koherentimman yhdistelmätyön ver- 
rattuna esimerkiksi kulttuurialan ammattilaisten ja taiteilijoiden ansiotyömalliin (Haapakorpi 
2022). Uusi asiantuntemus ammensi kuitenkin sen jäsenten aikaisemmasta työhistoriasta ja osin 
vakiintuneemmasta professionaalisesta työstä. 

Työn muutosta koskeva käsitteellistäminen täsmällisin termein on ilmeisin tapa tuoda esille 
olennaisin muutoksissa, mitä pidetään myös käytännön vaikuttavuuden tai vaikuttamisen nä- 
kökulmasta hyödyllisenä. Ongelmalliseksi tämänkaltaisen käsitteellistämisen tekee tässä tutki- 
muksessa kohteena olevien asiantuntijaryhmien työn muutoksen monisyisyys ja kytkeytyminen 
yhteiskunnalliseen sekä työmarkkinoiden tilanteeseen. Tutkimuksen aineiston rajallisuus erityi- 
sesti media-alan ja tekniikan alan ammattiryhmissä asetti myös rajoja liialliselle yleistämiselle 
uusien käsitteiden kautta. Seuraavana vuoroon tulevat tutkijat toivottavasti jatkavat tutkimusta 


näitä aineksia hyödyntäen. 

5 
Kaaosteoreettinen kuva usean työn tekemisestä 


Anu Järvensivu 


Johdanto 


Tällä luvulla on kaksi tavoitetta. Ensinnäkin siinä kuvataan korkeakoulutettujen teemahaastatte- 
luaineistoon perustuen usean työn tekemistä osana työelämässä tapahtuvia moninaisia systeemi- 
siä muutoksia. Teemaa valaistaan kolmella toisiinsa kytkeytyneellä, jatkuvassa liikkeessä olevalla 
tasolla. Mikrotasolla usean työn tekemistä käsitellään yksilön työn ja hänen työuransa kannalta, 
mesotasolla työn organisoitumisen suunnasta ja makrotasolla muuttuvan työelämän näkökul- 
masta. Kussakin näistä tarkastelu tapahtuu kuitenkin useaa työtä tekevän perspektiivistä. Täl- 
löin korostuu usean työn tekijän toimijarooli, hänen toiveensa, tekonsa ja pyrkimyksensä, jotka 
läpileikkaavat työelämän eri tasoja. Tarkastelu tapahtuu koko 45 teemahaastattelua käsittävän 
aineiston tasolla, joten eri aloilla toimivia usean työn tekijöitä yhdistävät seikat painottuvat erojen 
sijasta. Tässä kirjassa Arja Haapakorpi erittelee samaan aineistoon pohjaten ammattiryhmien 
erityispiirteitä. 

Tämän luvun tarkastelun lähestymistapa on dynaaminen ja systeeminen. Työelämän eri puo- 
lia ja osia tarkastellaan tiiviisti toisiinsa kytkeytyneinä, keskinäisriippuvaisina, vuorovaikutuk- 
sellisina ja työelämän kokonaisuutta koostavina. Luvussa korostetaan kokonaisuuden komplek- 
sisuutta, mikä tarkoittaa perustavanlaatuista monimutkaisuutta, moninaisuutta, dynaamisuutta 
ja ennakoimattomuutta. Tarkastelussa nojataan ensisijaisesti systeemi- ja kompleksisuusteorioita 
yhdistävään työurien kaaosteoriaan (Pryor & Bright 2014). Luvun toisena tavoitteena onkin avata, 
miten työurien kaaosteoriaa voi hyödyntää monitieteisessä työelämän tutkimuksessa. Luku on 
siis painotukseltaan tässä mielessä teoreettis-metodologinen. Usean työn tekijöiden tapauksen 

tutkiminen toimii esimerkkinä työurien kaaosteorian soveltamisesta eli siitä, miten sen avulla voi 
analysoida työuria, työn järjestymistä ja työelämää. 

Teoria on nuori ja vielä kehitysvaiheessa. Sitä ei ole myöskään aiemmin sovellettu aivan tässä 
esitetyllä tavalla, vaan aiemmissa tutkimuksissa painopiste on ollut yksilötason työurien tarkas- 
teluissa. Toisin sanoen teoriaa voi soveltaa myös muilla tavoilla kuin tässä on tehty, ja sen kehitys- 
työtä voi suunnata toisin. Teoriasta voi ottaa käyttöön eri käsitteitä tai analyysin voi kohdistaa esi- 
merkiksi pienempään tai suurempaan kokonaisuuden osaan. Teoriakehityksen tueksi kaivataan 
edelleen empiirisiä laadullisia tutkimuksia ja keskeisten käsitteiden kirkastamista (Pryor & Bright 
2014; Pryor 2016). Kannustankin muita tutkijoita ja opinnäytetöiden tekijöitä omiin kokeiluihin. 

Koska tavoitteenani on tutkimustulosten esittämisen ohella antaa esimerkki työurien kaaos- 
teorian soveltamisesta, noudatan luvussa hieman totutusta poikkeavaa esitystapaa: Avaan ensin 
työurien kaaosteoriaa ja asemoin sen työuratutkimuksen kenttään. Nostan sen rinnalle erityises- 
ti narratiivisen työuratutkimuksen, joka mielestäni tarjoaa kiinnostavan vaihtoehdon työurien 
kaaosteorialle, mikäli tavoitteena on löytää yksilön sosiaaliseen ympäristöönsä kytkevä koko- 
naisvaltainen lähestymistapa työuriin. Sen jälkeen kuvaan aineistoa ja menetelmiä, mutta samal- 
la tuon jo esiin myös keskeisiä tuloksia. Kerron, miltä usean työn tekijöiden työ näyttää systeemi- 
sessä tarkastelussa tutkimuksen perusteella. Tästä siirryn kuvaamaan konkreettisemmin omaa 
analyysiäni. Tarkoitus on rakentaa analyyttinen viitekehys ja antaa ohje sen soveltamiseen, jotta 
työurien kaaosteoria houkuttelisi kokeiluihin ja sovelluksiin yhä monimutkaisemmaksi käyvään 
työelämään kohdistuvissa tutkimuksissa. 


Työurien kaaosteoria työuratutkimuksen kentässä 


Työurien kaaosteorian tausta 


Työurien kaaosteoria (Chaos Theory of Careers = CTC) on australialaislähtöinen uudehko ura- 
teoria. Sen kehittäjät päätyivät 2000-luvun alussa rakentamaan oman teoreettisen lähestymis- 
tapansa, koska he totesivat, että työelämän muututtua yhä moninaisemmaksi aiemmat teoriat 
tavoittivat heikosti työuraratkaisuja pohtivien ihmisten arkiset tilanteet, jotka olivat tutkimuksis- 
ta tuttuja kuvauksia monimutkaisempia. CTC kehitettiin erityisesti korjaamaan lähtökohdiltaan 
positivistis-reduktionistisiksi tulkittujen työurateorioiden puutteita. (Pryor & Bright 2014.) 
CTC:n kehittäjien esittämän kritiikin mukaan työurien tarkastelun valtavirtaa olivat 1900-lu- 
vulla toisaalta suppeasti yksilön päätöksentekoon ja (rationaalisen) valinnan näkökulmaan (esim. 
Holland 1959) keskittyvät lähestymistavat ja toisaalta erilaisia elämänvaiheita ja niiden välisiä 
siirtymiä lineaarisina jatkumoina (esim. Super 1980) hahmottavat lähestymistavat. Näitä sovel- 
lettaessa korostuvat tietyt työuran kannalta tärkeät hetket ja tilanteet sekä siirtymä- ja nivelkoh- 
din toisistaan erotettavissa olevat elämänvaiheet pitkien ja mutkikkaiden prosessien sijasta. Ai- 
van erityisen painoarvon saa nuoruusiän ammatinvalinta, mikä sopii heikosti yhteen muuttuvan 
työelämän ja jatkuvan oppimisen ajatusten kanssa. Ammatinvalinnassa taas on ollut tapana etsiä 
erityisesti ammatin ja ihmisen yhteensopivuutta, jolloin yritetään sovittaa ammatin kuviteltuja 

tulevaisuuden sisältöjä ihmisen jokseenkin pysyviksi oletettuihin ominaisuuksiin, mikä on ky- 
seenalainen pyrkimys erityisesti puhuttaessa 16-vuotiaista nuorista. Perinteisissä teorioissa on 
toki paljon käyttökelpoistakin, mutta työurien kaaosteorian kehittäjien näkemyksen mukaan ne 
eivät yksinään riitä. Ihmiselämä ja sen varrella kehkeytyvät tilanteet ovat kompleksisia ja työurat 
edellyttävät holistista tarkastelua, jossa työura sidotaan osaksi dynaamista ympäristöään ja ihmi- 
nenkin ymmärretään kontekstissaan muuttuvaksi. (Pryor & Bright 2014.) 

Metodisesta näkökulmasta CTC:n kehittäjät kritisoivat 1900-luvun teorioiden ja tutkimusten 
tapaa keskittyä vain pieneen määrään selittäviä muuttujia ja jättää silloinkin eri tekijöiden väliset 
yhteisvaikutukset huomiotta. Tällaisin lähestymistavoin päädyttiin väheksymään ympäristön, 
kuten sosiaalisten yhteisöjen ja yhteiskunnan, merkitystä työurien kehittymiselle. Nämä seikat 
johtivat kritisoijien mukaan holistisen ymmärryksen katoamiseen ja vähensivät teorioiden seli- 
tysvoimaa yksilötasolla, mikä taas oli haitaksi uraohjauksen käytännöille. (Pryor & Bright 2003; 
Pryor & Bright 2011; Peake & McDowall 2012; Pryor 2016.) 

CTC:n kehittäjien esittämä kritiikki onkin esitetty erityisesti uraohjauksen käytäntöjen nä- 
kökulmasta. Muutamissa uudehkoissa teorioissa työuria toki tarkastellaan monipuolisemmin ja 
holistisemmin lähestyen niitä esimerkiksi itsensätoteuttamisen, tarinallisuuden tai kokemuksen 
karttumisen näkökulmista (Peake & McDowall 2012). Samoin viime vuosituhannen lopussa esi- 
merkiksi rajattoman työuran (boundaryless career, Sullivan & Arthur, 2006) ja monimuotoisen 
työuran (protean career, Briscoe & Hall, 2005) käsitteillä alettiin etsiä vaihtoehtoja lineaarisuutta, 
vertikaalisuutta ja pysyvyyttä ilmentäville ja jopa ihannoiville urakäsityksille. Käsitteillä koros- 
tetaan ihmisen toimijuutta vastakohtana urakäsityksille, joissa instituutiot ja organisaatiot mää- 
rittelivät ihmisten urapolut. Tämä tekee niistä kiinnostavia usean työn tekijöiden näkökulmasta, 
sillä monesti useaa työtä tekevät pitävät etäisyyttä yksittäisiin työorganisaatioihin ja erottavat 
omat uransa niistä. Yksilön ja organisaation näkökulmien yhdistäminen on perinteisesti ollut 
kohteena erityisesti johtamisen tutkimuksissa (Koivunen ym. 2012), jolloin tarkastelu on lähtenyt 
työpaikan näkökulmasta. Useaa työtä tekevienkin työurat toki linkittyvät työorganisaatioihin ja 
työn organisointiin, mutta hieman totutusta poikkeavin tavoin. 


Työurien kaaosteorian käsitys todellisuudesta 


Työurien kaaosteoriassa työura määritellään ihmisen ja ympäristön välisessä vuorovaikutuksessa 
kehkeytyväksi (Pryor 2016). Näin määriteltynä työura sijaitsee ennemmin järjestelmän eri osien 
ja eri järjestelmien välisten suhteiden maastossa kuin odottaa valmiina, joko yksilön itsensä tai 
organisaation hallitsemana ja suunnittelemana. Tämä lähtökohta nostaa työuratutkimusta teh- 
täessä kiinnostuksen kohteiksi yksittäisen ihmisen ohella koko häntä ympäröivän todellisuuden 
sekä hänen ja muiden yhteisöjen ja yhteiskuntien jäsenten todellisuutta koskevat tulkinnat sekä 
kokonaisuuden dynaamisen kytkeytyneisyyden. 

Edellä mainitulla tavalla muodostuva asetelma on systeeminen ja monimutkainen. Kaaosteo- 
ria lukeutuukin kompleksisuusteorioihin ja systeemiteorioihin. Sen mukaan maailma koostuu 
ennakoimattomasti muuttuvista kompleksisista, dynaamisista, limittäisistä ja keskenään kytkey- 
tyneistä järjestelmistä. Työurien kaaosteorian mukaan myös ihmiset voidaan mieltää itseorgani- 
soituviksi järjestelmiksi, jotka ovat monin tavoin kytkeytyneitä toimintaympäristöönsä. Ihmisen 


119 


Anu Järvensivu 


toimintaympäristö taas koostuu useista toisiinsa kytkeytyneistä järjestelmistä, kuten yhteisöistä, 
työorganisaatioista ja yhteiskunnan järjestelmistä, jotka muodostavat ympäristöjä toisilleen. Täl- 
laisessa kompleksisessa kokonaisuudessa työuriaan rakentavien ihmisten ajatellaan reflektoivina 
toimijoina pyrkivän sekä merkityksellisyyteen että selviytymiseen. (Pryor & Bright, 2014.) 

Yhden tulkinnan mukaan kaaosteoria kehitettiin luonnontieteissä 1970-luvulla (Murphy 
1996). Toisaalta kaaosteorian ajatuksia ja käsitteitä ovat esittäneet jo antiikin filosofit, ja Faraz- 
mand (2003) kirjoittaakin, että ennemminkin luonnontieteet ovat lainanneet kaaosteorian sosi- 
aalitieteistä kuin päinvastoin. Keskeistä on joka tapauksessa huomioida, että kaaosteoriassa kaa- 
osta ei ajatella arkikielen mukaisesti järjestyksen puutteeksi, anarkiaksi, vaan järjestykseksi, joka 
on niin mutkikas, että sille perustuvien järjestelmien toimintaa on mahdoton ennakoida tai edes 
kuvata täydellisesti (Pryor & Bright 2003). Kaoottinen maailmankaikkeus on epävakaa yhdistel- 
mä satunnaisuutta ja suunnitelmia sekä konfliktien ja jännitteiden kenttä (Murphy 2016). 

Yllä esiteltyä ajatusta seuraten työurien kaaosteoriassa korostetaan urien kehkeytymisen en- 
nakoimattomuutta, muutoksia ja sattumia (Pryor & Bright 2007). Kaaosteorian perusoletuksista 
on johdettavissa, että moni työuratapahtuma käsitteellistetään arkisessa kommunikaatiossa sat- 
tumaksi, koska sen syntytapahtumien hahmottaminen tai selittäminen olisi erittäin vaikeaa ja 
useimmiten kommunikaation onnistumisen kannalta turhaa yksityiskohtaisuutta. Työpaikkaa 
vaihtanut saattaa esimerkiksi kertoa sattumalta törmänneensä tuttavaansa, joka tuli maininneek- 
si avoimesta työpaikasta, jota työpaikan vaihtaja päätti hakea ja sattuipa sen vielä saamaankin. 
Tarkalleen ottaen tuttavaan törmäämisen syy olisi kyllä löydettävissä, kommunikaation etenemi- 
nen kohti avoimesta työpaikasta kertomista jäljitettävissä ja valinnan osuminen kyseiseen haki- 
jaan selitettävissä. 

Sattumalta ja kaoottiselta vaikuttavien tapahtumien takana on järjestyksiä ja logiikkaa. Ne 
vain ovat useimmiten ihmisten saavuttamattomissa tai turhan mutkikkaita. Tässä on kaaosteori- 
an todellisuuskäsityksen ydin. Esimerkki tuo myös hyvin esiin sen, miten pieneen osa-alueeseen 
työuraratkaisujen analysoinnissa ja uraohjauksen käytännöissä keskitytään, jos fokus on yksilön 
päätöksenteossa. Samalla se auttaa ymmärtämään, miksi usein keskitytään yksilön päätöksente- 
koon ja jätetään satunnaisuudet sivuun. Yksilön päätöksenteko on kenties kuitenkin komplek- 
sisen työuran kehkeytymisprosessin helpoiten tiedostettavissa, reflektoitavissa, hallittavissa ja 
muokattavissa oleva osa. Se ei kuitenkaan ole prosessin ainoa osa eikä irrallinen muista seikoista. 

Toinen kaaosteorian ymmärtämisen kannalta keskeinen monimutkaisuutta lisäävä logiik- 
ka on epälineaarisuus. Kompleksisissa järjestelmissä toiminta ei ole lineaarisesti ennustettavaa, 
ajassa etenevää syy-seuraus -ketjua, vaan luonteeltaan epälineaarista. Epälineaarisessa logiikassa 
pieni muutos alkutilassa voi aiheuttaa huomattavia seurauksia järjestelmän eri osissa tai toisis- 
sa keskenään kytkeytyneissä järjestelmissä. Tätä kutsutaan alkutilaherkkyydeksi ja sitä havain- 
nollistetaan usein säätieteen vertauksella, jossa perhosen siiveniskun yhdessä maailmankolkas- 
sa todetaan voivan aiheuttaa tornadon toiselle puolelle maailmaa (niin sanottu perhosvaikutus) 
(Pryor & Bright, 2014). Epälineaarinen logiikka vaikeuttaa ennakointia, jossa olisi vaikea onnis- 
tua jo pelkän systeemien kompleksisuudenkin vuoksi. 

Epälineaarisesta logiikasta saatiin konkreettinen esimerkki kevään 2020 koronapandemian 
myötä, kun sinänsä pieni yksittäinen tapahtuma, jossa virus siirtyi ihmiseen, aiheutti globaalin 


pandemian ohella huomattavia vaikutuksia muun muassa eri maiden työ- ja talousjärjestelmis- 

sä ja saattaa vielä aiheuttaa pysyviäkin muutoksia niin elämäntapoihin, työskentelyyn, liikku- 
miseen kuin asumiseenkin. Työuriin soveltaen epälineaarisuus tarkoittaa sitä, että pienikin ero 
esimerkiksi kahden ihmisen henkilöhistoriassa tai sosiaalisessa ympäristössä saattaa aiheuttaa 
huomattavan eron työuran lopputulemissa tai pieni yksittäinen tapahtuma voi mullistaa koko 
työuran tai elämän. Epälineaarisuuden periaate auttaa myös ymmärtämään tämän kirjan eri 
luvuissa korostettua usean työn tekijöiden ryhmän moninaisuutta ja heterogeenisuutta. Usean 
työn tekijät poikkeavat jo alkutilassa lukemattomin tavoin toisistaan, minkä vuoksi myös heidän 
kokemuksensa hajautuvat ja polkunsa eriytyvät. Tämä tosiasia on syytä pitää kriittisesti mielessä 
myös luettaessa tämän luvun analyysiä, jossa tavoitteena on muodostaa yleiskuva useiden alojen 
ja ammattiryhmien korkeakoulutettujen haastatteluista. 

CTC:n asemoinnin ja soveltamisen kannalta olennaista on huomioida, että työurien kaaosteo- 
rian kehittäjät eivät lähteneet kehitystyössään liikkeelle yleisestä kaaosteoriasta, vaan he yhdistivät 
omaan viitekehykseensä ekologisia, kontekstuaalisia, systeemisiä, realistisia, konstruktivistisia ja 
kaoottisia komponentteja rakentaakseen mahdollisimman toimivan ja kattavan viitekehyksen. 
Tämän jälkeen he nimesivät lähestymistapansa työurien kaaosteoriaksi, koska heidän arvionsa 
mukaan yleinen kaaosteoria tiivisti laajimmin heidän teorialleen olennaisia komponentteja muo- 
dostaen samalla holistisen viitekehyksen. (Pryor & Bright 2003.) Näin ollen työurien kaaosteori- 
an sovelluksia ei tule tulkita suoraviivaisesti yleisen kaaosteorian sovelluksiksi. Moniaineksisesta 
taustasta huolimatta työurien kaaosteorian kehitystyö kärsii kompleksisuus- ja systeemiteorioi- 
den vierastamisesta ihmis- ja sosiaalitieteissä sekä kaaosteorian yhdistämisestä mielikuvissa vain 
luonnontieteen perustaan, vaikka sen perusta voidaan yhtä hyvin palauttaa yhteiskuntatieteisiin 
(Farazmand 2003). 

CTC:n luonnetta ja tunnistettuja jatkokehitystarpeita selittää se, että teorian kehittäjät arvioi- 
vat aiempia työurateorioita ja alan tutkimusta lähinnä uraohjauksen käytäntöjen ja psykologisen 
ja kasvatustieteellisen tutkimuksen näkökulmista. Yhteiskuntatieteelliseen tutkimukseen he ei- 
vät niinkään ole kiinnittäneet huomiota, vaikka korostavatkin kontekstin huomioinnin merki- 
tystä. CTC:tä on myös jatkokehitetty ehkä enemmän uraohjauksen käytäntöjen kuin tutkimuk- 
sen tarpeisiin (Pryor & Bright 2014). Nämä rajoitteet ja painotukset saavat aikaan kuitenkin sen, 
että viitekehys sisältää monitieteisen työuratutkimuksen ja laajemmin työelämäntutkimuksen 
näkökulmasta toistaiseksi hyödyntämätöntä potentiaalia. 


Työurien kaaosteorian keskeiset käsitteet 


Kaaosteorian mukaan dynaamisessa liikkeessä olevasta kompleksisuudesta on mahdollista löy- 
tää järjestyksiä. Vaikka yksittäisessä pisteessä tapahtumien jatko tai tulevaisuuden suunta ei ole 
ennustettavissa, kokonaisuutta katsottaessa voidaan havaita järjestelmien noudattavan malleja. 
Mallien löytäminen on tutkijan tehtävä, vaikka malleilla voidaankin kuvata ja analysoida vain 
pieni osa kokonaisuudesta kerrallaan. Tarkastelijan aseman ja näkökulman vaihtuessa tulokset- 
kin vaihtuvat, eli tutkijan tekemät valinnat vaikuttavat siihen, millainen todellisuuskuva kuuli- 
joille välittyy (Murphy 1996). 

Mallien hahmottamisen kannalta keskeisiä käsitteitä ovat attraktorit ja fraktaalit. Työurien 
kaaosteoriassa on eritelty attraktoreita, mutta ymmärrys fraktaaleista on jäänyt vähäiseksi (Pryor 

2016; Jarvensivu 2020). Attraktori on mallin perusta, eli stabiiliuden ja jarjestyksen lahde (Fre- 
derik 1998). CTC:ssä sillä tarkoitetaan järjestelmän liikerataa, ihmisen työuran virtaavuuden ja 
tasapainotilan huojuvaa balanssia (Pryor & Bright 2014). Attraktori johdattaa ja rajaa työuran 
muotoutumista (Järvensivu 2020). Sen toiminta muistuttaa yhtä magneettia magneettisten voi- 
mien kentässä. Yksilön näkökulmasta sen voisi tulkita tulevan myös lähelle toimijuuden käsitettä 
ja toiminnan suuntaamisen logiikkaa. 

Erityisen keskeinen työurien kaaosteoriassa on niin sanottu vieras attraktori (strange attrac- 
tor). Matemaattisesti ajateltuna vieras attraktori luo ympärilleen tulosalueen, johon kaikki tu- 
lokset erilaisuudestaan huolimatta osuvat. Tulosalueessa tapahtuvan liikeradan lopulta muodos- 
tamaa kuviota taas kutsutaan fraktaaliksi. Vieraan attraktorin muodostamia fraktaalikuvioita 
on kuvattu esimerkiksi näytönsäästäjissä. Fraktaaleille on ominaista, että ne esiintyvät saman- 
kaltaisina muotoina eri mittakaavoissa. Luonnontieteen esimerkeiksi muotojen toistuvuudesta 
nostetaan usein saniaisenlehti tai kukkakaali. Työurien kaaosteoriassa fraktaalien parempi ym- 
märtäminen on todettu keskeiseksi teorian kehitystarpeeksi (Pryor 2016). Tässä luvussa fraktaalit 
ajatellaan yksinkertaisesti eri tasoisten systeemien attraktorien jäljiksi, joiden avulla on mahdol- 
lista hahmottaa eri järjestelmien välisiä kytköksiä. 

Pryor ja Bright esittivät vuonna 2007 neljä attraktorien kategoriaa, jotka kuvaavat, miten ih- 
miset kehittävät työuriaan. Attraktorien muodostamat työuramallit ovat seuraavat (ks. myös Jär- 
vensivu & Pulkki 2019): 

1. Suoraviivainen työura (tavoiteorientoitunut ajattelu ja käyttäytyminen) 

2. Heilurimallinen työura (lähestymisen ja välttämisen vuorottelua, rooliristiriitoja tai 

tasapainottelua) 

3. Hahmonsa löytävä työura (toistuvia käyttäytymismalleja) 

Vieraan attraktorin työura (ennustettavuuden ja ennustamattomuuden samanaikais- 
ta huomioimista, rationaalista suunnittelua sekä yllättäviin tapahtumiin sopeutumis- 
ta ja niiden hyödyntämistä) 

Teorian kehittäjien mukaan kolme ensin mainittua attraktorimallia ovat tapoja pyrkiä kont- 
rolloimaan urakehitystä. Ne kaikki pohjautuvat virheellisiin oletuksiin ennustettavuudesta, elä- 
män reiluudesta, ihmisen kyvystä hallita ja mahdollisuudesta ennustaa tulevaa menneisyyden 
perusteella. Vieraaseen attraktoriin perustuvan työuramallin ajatellaan huomioivan paremmin 
todellisuuden kompleksisen luonteen. Mallin mukaan toimiva ihminen on sekä harkitseva ja ra- 
tionaalinen suunnittelija että eteen avautuviin tilanteisiin reagoiva ja mahdollisuuksiin tarttuja. 
(Pryor & Bright, 2014.) 

Tässä tutkimuksessa usean työn tekijöiden työurien ajatellaan muotoutuvan ensisijaisesti vie- 
raan attraktorin logiikalla. Attraktori on vieras siinä mielessä, että työuraa johdatteleva ja ra- 
jaava perusta on kunkin yksilön kohdalla omanlaisensa ja tapauskohtaisesti ja tilanteittain niin 
kompleksisella logiikalla muuntautuva, että sen kehityskulkujen ennakointi tai täydellinen hal- 
linta tai kuvaaminen on mahdotonta. Työura kuitenkin pysyy tulosalueessa, jota attraktori ohjaa 
ja rajaa. Esimerkiksi työelämän kehittämisestä kiinnostunut voi toimia henkilöstönkehittäjänä 
isossa yrityksessä tai julkisella sektorilla, asiantuntijana ammattiyhdistyksen leivissä, alan tutki- 
jana tai vaikka työyhteisöjen kehittämisen opettajana korkeakoulussa, mutta hän ei todennäköi- 
sesti päätyisi kirjanpitäjäksi tai automyyjäksi. Vastaavasti juristin koulutuksen saaneen tehtäviin 

yleensä kuulu jollain tavalla lainsäädännöllisenä asiantuntijana toimiminen, vaikka toimenkuva 
ja tehtävänimike voivat vaihdella vaikkapa asianajajasta ylitarkastajaan tai sopimusasiantunti- 
jaan. Näissä esimerkeissä attraktorin tulosalueen rajautumista määrittävät erityisesti kiinnostus 
ja koulutus, jotka kuitenkin mahdollistavat hyvin monenlaisia ammatteja, tehtäviä tai töitä. To- 
taalisempi ammatinvaihto olisi kenties tulkittavissa tilanteeksi, jossa työuraa koostava attrakto- 
rikin vaihtuisi. 

Usean työn tekijöiltä löytyisi tietenkin yksilötasolla hyvin monenlaisia työuraa johdattavia 
ja rajaavia tekijöitä, mutta tässä tarkastelun abstraktiotaso nostetaan ylittämään edellä mainitun 
kaltaiset seikat. Niiden sijasta etsitään sitä logiikkaa, joka saa päätymään ansainnanyhdistäjäksi 
esimerkiksi palkkatyöntekijän tai yrittäjän sijasta. Toisin sanoen selitetään ansainnanyhdistäjäk- 
si päätymisen tulosalueen rajautumista. 

Attraktorin ja fraktaalien väliset suhteet voisi ajatella seuraavasti: Yksilön näkökulmasta 
työuraa koostava attraktori jäsentää dynaamisia suhteita yksilön ja töiden välillä tuottaen logiik- 
kansa mukaisesti kiinnittymistä tietynlaisiin tehtäviin ja työpaikan ja työn piirteisiin ja vastaa- 
vasti rajaten toisia pois. Attraktori ilmentää ja sisältää yksilön toimijuutta. Se piirtää fraktaalina 
työuran muotoa ja vaikuttaa osaltaan työuran kehkeytymiseen. Yksilön työuran fraktaali kyt- 
keytyy kuitenkin myös organisaation ja yhteiskunnan kehityskulkujen attraktoreiden piirtämiin 
fraktaaleihin, ja näiden välillä on useansuuntaisia kytköksiä. Toisaalta myös yksilötason, eli tässä 
tapauksessa useaa työtä tekevän korkeakoulutetun toimijuus yltää niin työn organisoitumisen 
kuin yhteiskunnankin tasoille. Vaikka lukemattomat muutkin voimat muokkaavat työn organi- 
soitumista ja työelämän muutosta, tässä analyysissä kiinnostuksen kohteena on useaa työtä teke- 
vien aikaansaama liike näillä tasoilla sekä toisiaan vahvistavat vuorovaikutussuhteet. Kaaosteo- 
riassa puhutaan järjestelmien välisistä takaisin- ja eteenpäinkytkennöistä, jotka joko palauttavat 
ja vahvistavat järjestelmän tilaa ja piirteitä (takaisinkytkentä, feedback) tai ruokkivat muutoksia 
(eteenpäinkytkentä, feed forward) (Pryor 2016). 

CTC:n teoriakehityksen tueksi on toivottu kvalitatiivista tutkimusta siitä, miten järjestelmien 
vuorovaikutussuhteet ja epälineaariset dynamiikat toimivat työurilla ja niiden muutostilanteissa 
(Peake & McDowall 2012) ja miten ihmisten ja yhteiskunnan väliset vuorovaikutuksen muodot 
kehkeytyvät (Pryor & Bright 2014). Lisätietoa kaivataan fraktaaleista, työurien epälineaarisuuk- 
sista, rekursiivisuudesta ja erilaisten järjestelmien välisistä takaisin- ja eteenpäinkytkennöistä. 
(Pryor 2016.) Työurien kaaosteoriaa soveltaville ja teoriaa kehittäville tutkimuksille on siis tilaa 
ja kysyntää. 


Työurien kaaosteorian asemoituminen suhteessa 
työuraa käsitteleviin tutkimuksiin 


Edellä totesin, että työurien kaaosteoria on kehitetty erityisesti tiettyihin uraohjauksen psykolo- 
gisiin lähestymistapoihin kohdennetun kritiikin pohjalta ja uraohjauksen käytäntöjen ja teoria- 
kehityksen päivitystarpeisiin. Tämä selittää sitä, että CTC:n kehittäjät sivuuttavat jossain mää- 
rin muiden tieteenalojen, kuten yhteiskuntatieteiden, piirissä tehdyt työuraa koskevat empiiriset 
tutkimukset ja teoreettiset avaukset. CTC:n kehitystyö on viime vuosiin asti ollut keskeneräistä 
erityisesti yhteiskuntatieteen näkökulmasta ja sen potentiaali on jäänyt osin hyödyntämättä. 

CTC:n sijoittamisessa työuratutkimuksen kenttään auttaa alan kirjallisuudessa usein käytetty 
subjektiivisen ja objektiivisen työuran erottelu. Objektiivinen työura viittaa työuran ilmentymiin 
sosiaalisessa ja institutionaalisessa ympäristössään. Se kattaa esimerkiksi tutkinto- ja ammatti- 
nimikkeet, työmarkkinastatukset ja organisatoriset asemat. Yhteiskunnan ja organisaatioiden 
odotukset liittyvät myös vahvasti työuran objektiiviseen puoleen. Subjektiivinen työura taas viit- 
taa ihmisen omiin tulkintoihin, kokemuksiin, selityksiin ja määrittelyihin omasta työurastaan. 
(Esim. Marttila 2015.) Subjektiivinen työura voidaan ajatella myös uraa koostavaksi omaksi ta- 
rinaksi, jota ihminen kertoo urastaan itselleen ja muille (Järvensivu 2014; Marttila 2015; Hanski 
2019). 

Karkeasti jakaen yhteiskuntatieteellinen ja taloustieteellinen työuratutkimus tarkastelee en- 
sisijaisesti työuran objektiivista puolta. Tutkimukset toteutetaan tavanomaisesti laajoilla tilasto- 
aineistoilla empiirisesti ja ne kiinnitetään tapauskohtaisesti relevantteihin teoreettisiin keskuste- 
luihin (esim. Pyöriä 2017; Ojala & Pyöriä 2020). Tässä kirjassa Merja Kauhasen kirjoittama luku 
edustaa mainittua lähestymistapaa. Tämänkaltainen tutkimus palvelee erityisesti talous- ja työ- 
poliittista päätöksentekoa. Sen sijaan psykologisessa ja kasvatustieteellisessä tutkimuksessa pai- 
nottuvat työuran subjektiivinen puoli ja uraohjauksen käytäntöjen näkökulma ja tarpeet. Näiden 
kahden näkökulman yhdistäminen olisi nähdäkseni työurien kaaosteoriaa käyttäen mahdollista. 

Vaikka työuria on tutkittu yhteiskuntatieteellisesti, kompleksisuusteorioiden ja systeemiteo- 
rioiden käyttö työuratutkimuksissa on harvinaista. Kuten CTC, myös ammatillisen käyttäytymi- 
sen ja kehityksen elävien järjestelmien teoria (the living systems theory of vocational behaviour 
and development) sekä metateoreettisen työurakehityksen systeemiteoreettinen viitekehys (STF) 
pohjautuvat systeemiteoreettiseen lähestymistapaan. Jälkimmäisen erityinen ansio on, että se 
yhdistää eri urateorioiden näkökulmia. Se on urakehityksen metateoreettinen viitekehys, joka 
koostuu useista toisistaan riippuvaisista systeemeistä. Nämä systeemit ovat yksilön sisäinen jär- 
jestelmä, sosiaalinen järjestelmä ja ympäristön ja yhteiskunnan järjestelmät, jotka on asetettu vii- 
tekehyksessä ajalliseen kontekstiinsa. Toisaalta STF ei tarjoa yksityiskohtaista näkemystä mistään 
yksittäisestä ilmiöstä. (McMahon & Patton, 2018.) CTC:n perusajatus on lähellä STF:ää, mutta 
sen vahvuus STF:ään nähden on käsitteellinen koherenssi ja sen pohjalta muotoutuva erilaisiin 
tutkimusasetelmiin sovellettavissa oleva viitekehys. 

Työurien kaaosteorian ohella narratiivisessa työuratutkimuksessa pyritään nähdäkseni yhdis- 
tämään ja linkittämään objektiivisen ja subjektiivisen työuran näkökulmia, yksilön toimijuutta 
ja kontekstitekijöiden vaikutusta. Lisäksi molempia ohjaa vahva pyrkimys urateorioiden ja käsit- 
teiden kehitykseen, mikä usein jää yhteiskuntatieteellisissä empiirisissä tutkimuksissa vähäiseen 
rooliin tai pelkistyy yksittäisten muuttujien välisten yhteyksien tarkentamiseksi. Näistä syistä on 
paikallaan suhteuttaa työurien kaaosteoriaa erityisesti narratiiviseen työuratutkimukseen, jotta 
sen erityispiirteet hahmottuvat. 

Narratiivista lähestymistapaa sovellettaessa on mahdollista painottaa subjektiivisen työuran 
näkökulmaa puhumalla ihmisen sisäisestä tarinasta, joka yhdistyy sosiaalista kontekstia ja ob- 
jektiivista uraa ilmentäviin kulttuurisiin kertomuksiin (Hänninen 1999; Hanski 2019). Vastaavaa 
eroa on mahdollista rakentaa puhumalla ihmisen autobiografisesta, subjektiivisesta urakerto- 
muksesta, joka tuottaa jatkuvuutta sirpaleisuuteen ja jota kehystävät ”objektiivisemmat” sosiaali- 
set skriptit, skeemat, konventiot ja sanastot (Marttila 2015). 

Työurien kaaosteoriassa taas subjektiivinen työura ja ihmisen subjektius ja kokemukset ilme- 
nevät erityisesti työuraa koostavassa työuran attraktorissa, joka piirtää yksilötasolla fraktaalia. 
Yksilön työuran attraktori kytkeytyy muihin järjestelmiin ja niistä piirtyviin muutoskulkuja il- 
mentäviin fraktaaleihin, jotka edustavat sosiaalista ympäristöä ja näin ollen työuran objektiivista 
puolta. Tosin tällainen jaottelu ei tee oikeutta työurien kaaosteorian holistiselle perusajatukselle, 
jossa työura muotoutuu dynaamisesti järjestelmien välisissä suhteissa. Vastaava sivuhuomautus 
koskee narratiivisen lähestymistavan luonnehdintaa. Jaottelu kuitenkin auttaa kuvaamaan työu- 
rien kaaosteorian pyrkimystä ja potentiaalia psykologis-kasvatustieteellisen työuratutkimuksen 
sekä toisaalta talous- ja yhteiskuntatieteellisen työuratutkimuksen yhteen nivomisessa. 

Narratiivista ja kaaosteoreettista lähestymistapaa vertailtaessa voidaan havaita, että kaaosteo- 
riassa työuraa yksilön suunnasta koostavan attraktorin logiikan kuvaus ja sen piirtämä fraktaa- 
li on melko lähellä yksilön urakertomusta (Marttila 2015), sisäistä tarinaa (Hänninen 1999) tai 
työelämäntarinaa (Järvensivu 2014) siinä mielessä, että tarkastelupiste näissä kaikissa on yksilö 
ja fokuksena on yksilön subjektiivisuus ja toimijuus. Molemmissa myös hahmotellaan usein jon- 
kinlaista kokemuksellisuuden sallivaa ”juonta”. 

Muiden yksilön työuraa koostavien ja kehystävien järjestelmien muutosta kuvaavat fraktaalit 
taas voidaan jossain määrin rinnastaa esimerkiksi kulttuurisiin kertomuksiin (Hänninen 1999) 
tai uraan liittyviin sosiaalisiin skripteihin (Marttila 2015). Niissä tarkastelun painopiste sijait- 
see yksilön ulkopuolella. Molemmat tarkastelutavat ovat luonteeltaan lähtökohtaisesti dynaami- 
sia: omat tarinat etenevät vuorovaikutuksessa erilaisten yhteisöissä jaettujen kerronnan tapojen 
kanssa ja kaaosteoreettisesti tarkastellut työurat kehkeytyvät kompleksisten järjestelmien välises- 
sä vuorovaikutuksessa. 

Vaikka yhtymäkohtia löytyy, tieteenfilosofisilta taustoiltaan toisaalta kerrontaan keskittyvät 
narratiivien tutkimukset ja toisaalta systeemi- ja kompleksisuusteoreettiset lähestymistavat poik- 
keavat luonnollisesti toisistaan. Narratiivisesta näkökulmasta työura on ennen kaikkea abstrakti 
ja metaforinen käsite, jonka yksilö tai yhteisö voi koostaa tai kertoa jonkinlaiseksi. Inhimillinen 
todellisuus taas ei narratiivisuuden näkökulmasta ole objektiivisesti havainnoitavissa eivätkä ker- 
tomukset näin ollen kuvaa sitä suoraan. (Marttila 2015.) On mahdollista kertoa erilaisia tarinoita 
ja myös muuttaa niitä aktiivisesti (Järvensivu 2014; Hanski & Järvensivu 2020). 

Kaaosteoriassa työuran ajatellaan kehkeytyvän kompleksisten järjestelmien vuorovaikutuk- 
sessa, ”magneettikentissä” tai ”puristuksessa” jonkinlaiseksi, mutta työuran tarkastelijan näkö- 
kulmasta ja positiosta riippuu, millaisiksi todellisuus ja työura hänelle hahmottuvat. Vaihtamalla 
sijaintia tarkastelija näkee työuran eri tavoin, ja silloin hän toki myös kertoo siitä toisenlaisen 
tarinan. Kaaosteoreettisesti työura on sinänsä olemassa ja hahmotettavissa, mutta se muuntuu 
kaiken aikaa, sillä kaaosteoriassa todellisuus ajatellaan dynaamiseksi, olemassa olevaksi, mutta 
tavoittamattomaksi järjestykseksi. Kaaosteorian näkökulmasta todellisuus on niin monimutkai- 
nen, että sen täydellinen ymmärtäminen, hahmottaminen, hallinta ja ennakointi on mahdotonta 
(Murphy 1996; Pryor & Bright 2003). ”Tarina” on toki kaaosteorian mukaan jälkikäteen kerrot- 
tavissa. 

Kaaosteorian näkökulmasta kerronnan tapojen voisi tulkita olevan yksiä ihmisten tapoja 
hahmottaa kompleksista todellisuutta ja selviytyä siellä. Tapa puhua sattumasta työuran muo- 
toutumiseen olennaisesti vaikuttavana tekijänä on konkreettinen esimerkki kompleksisuuden 

ja kerronnan kohtauspisteestä. Ihmisillä on tapana oikaista ja kertoa työurien kehkeytymisen 
tavoittamattomiksi jäävät kompleksiset logiikat sattumiksi. Narratiivisessa lähestymistavassa 
riittää tämän toteaminen. Kaaosteorian soveltaja sen sijaan yrittää selvittää logiikkoja ja malleja 
vielä hieman pidemmälle siirtäen sattumaksi tulkitun rajaa, vaikka tietääkin lopulta häviävänsä 
todellisuuden monimutkaisuudelle. 


Aineisto ja menetelmät 


Työurien kaaosteorialla tässä luvussa toteutettu analyysi kattaa 45 noin tunnin mittaista korkea- 
koulutettujen teemahaastattelua, joita on tässä kirjassa kuvannut ja käyttänyt myös Arja Haa- 
pakorpi. Haastatellut tavoitettiin tutkimushankkeen yhteistyökumppaneiden tiedotuksen kautta 
sekä lumipallomenetelmällä. Osa haastatteluista toteutettiin kasvokkain ja osa puhelimitse. Osal- 
listujien koulutustausta oli kauppatieteellinen, yhteiskunta- tai sosiaalitieteellinen, kasvatustie- 
teellinen, tekninen, median tai viestinnän alalta tai taiteen ja teatterin piiristä. Useilla haastatel- 
luista oli monia koulutuksia ja tutkintoja ja ammattialat limittyivät haastatelluilla jossain määrin 
keskenään niin koulutusten kuin työtehtävienkin kautta. 

Mukana olevista aloista tekninen ala näyttäisi eroavan logiikaltaan hieman muista, kuten Arja 
Haapakorvenkin kirjoittamassa luvussa todetaan. Sen edustajilla oli tyypillisemmin taustanaan 
kokopäiväinen palkkatyösuhde, joka saattoi olla toistaiseksi voimassa oleva, sekä tämän lisänä 
sivutoimi, joka usein oli yrittäjyyspohjainen. Merja Kauhasen kirjoittamassa luvussa tamankal- 
taisten ansainnanyhdistäjien todetaan olevan muihin ansainnanyhdistäjiin nähden paremmassa 
työmarkkina-asemassa. Tämä näyttäisi pätevän myös korkeakoulutettujen haastatteluaineistos- 
samme, jossa yhdistelmää esiintyy (erityis)asiantuntija-asemassa olevilla vahvan statuksen tek- 
niikan alalla. 

Koko aineistoa tarkasteltaessa havaitaan, että haastateltujen työn teon sopimusmuodot olivat 
työuran varrella olleet moninaisia. Erilaiset yrittäjyyden muodot ja palkkatyösuhteiden mallit, 
kuten osa- ja määräaikaisuudet sekä kokopäiväisyydet ja toistaiseksi voimassa olevat työsuhteet, 
vuorottelivat, limittyivät ja sulautuivat ajan myötä vaihteleviksi yhdistelmiksi. Yksi keskeinen 
tutkimushavaintomme onkin, miten moninaisia osallistujien toimialat, ammatit ja sopimussuh- 
teet olivat ja miten vaikea niitä oli kategorisoida. Monissa tilasto- tai kyselytutkimuksissa nämä 
piirteet peittyisivät tarkasteltaessa esimerkiksi vain sen hetkistä statusta, ammattia tai korkeinta 
suoritettua tutkintoa tai pidättäydyttäessä pääansainnan lähteiden tarkastelussa, minkä vuoksi 
onkin tunnistettu uusia tilastointitarpeita (Honkanen 2018). 

Analysoin aineistoa sisallonanalyyttisella lähestymistavalla mutta ennen muuta kaaosteori- 
an käsitteillä ja logiikalla jatkaen aiemmin tekemieni ja julkaisemieni analyysien pohjalta. Olen 
lukenut koko aineiston useita kertoja läpi kirjaten samalla ylös muistiinpanoja ja huomioita eri 
näkökulmista ja eri tasoilta. Jokaiseen haastatteluun olen myös merkinnyt aineistossa toistuvia 
teemoja. Olen liikkunut aineistokokonaisuuden ja yksittäisten haastattelujen välillä pyrkien tun- 
nistamaan samankaltaisuuksia ja eroavaisuuksia. Tässä toteutetussa analyysissä erityisen kes- 

keistä on suhteuttaa toisiinsa eri tasoilta ja eri systeemeistä tehtyjä havaintoja hyödyntäen attrak- 
torin ja fraktaalin käsitteitä ja etsiä samankaltaisia muotoja ja malleja sekä keskinäisiä kytköksiä. 

Koko kolmevuotisen tutkimuksen ajan olen kokenut sopivan käsitteistön löytämisen hanka- 
laksi. Tutkimuksen osallistujajoukkoa, heidän työnteon tapojaan, ammattejaan, työsuhdemalle- 
jaan, sopimussuhteitaan, työn organisoitumista ja järjestymistä sekä työtehtävien löytymistä ja 
töihin päätymistä on vaikea tavoittaa ja kuvata niillä käsitteillä, joita on tapana käyttää työstä ja 
työelämästä puhuttaessa. Sama vaikeus on tunnistettavissa haastateltujen puheesta, kun he ker- 
tovat työn teon tavoistaan. Jotkut haastateltavat pohtivat, miten vaikea heidän on kertoa muille 
työstään ja rakentaa uskottavaa kuvaa itsestään monen alan ammattilaisina. Käsitteet eivät tavoi- 
ta, jolloin syntyy vääriä mielikuvia ja normaalista poikkeavuuden kokemuksia. 

Käsitteiden puuttuminen ja käytettävissä olevien käsitteiden kyvyttömyys kuvata uusien piir- 
teiden olennaisia puolia ja etenkin niiden välisiä kytköksiä on vahva syy, miksi käytän työurien 
kaaosteoriaa. Pyrin sen avulla saamaan analyyttistä etäisyyttä tavanomaisesti käytettäviin kä- 
sitteisiin ja niistä syntyviin mielikuviin. Pyrin katsomaan systeemisemmin ja peilailemaan eri 
näkökulmista korkeakoulutettujen usean työn tekijöiden työuria, työtä ja työelämää sekä lopulta 
rakentamaan tästä kohtuullisen yhtenäisen kuvan. CTC-pohjainen usean työn tekemisen kuvaus 
on siisennen muuta eri tasoisten asioiden välisten kytkösten ja systeemisyyden holistinen kuvaus. 
Tällaisena se sekä limittyy muihin tämän kirjan lukuihin että täydentää niitä. 


Samankaltaisten mallien toistuminen eri mittakaavoissa 


Perusideana CTC-analyysissä on ajatella haastateltujen ansainnanyhdistäjien kuvaama työ ja sen 
järjestyminen kompleksisten dynaamisten systeemien kokonaisuudeksi, jota voi tarkastella vuo- 
rotellen eri kohdista, tasoilta ja näkökulmista samalla tunnistaen, että täydellistä kokonaiskuvaa 
on mahdoton rakentaa. On kuitenkin mahdollista etsiä eri perspektiiveistä avautuvien kuvakul- 
mien yhtymäkohtia ja hahmottaa yhteensopivuuksia ja ristiriitaisuuksia niin dynamiikoissa kuin 
muodoissakin. Tämä puolestaan auttaa paljastamaan ongelmakohtia sekä toisaalta hahmotta- 
maan muutoskulkuja, joita tukevat useat seikat ja yhteensopivuudet. Kaaosteoriaa voi siis tässä 
mielessä käyttää myös ennakoinnin apuna. Se tuottaa jo lähtökohtaisesti liikkeessä olevaa, keh- 
keytyvää kuvausta sekä kuvausta erilaisista liikevoimista. 

Arja Haapakorven kirjoittamassa luvussa on osoitettu ammattiryhmittäisiä eroja ja erityis- 
piirteitä. Myös Merja Kauhanen kuvaa ansainnanyhdistäjien keskinäisiä eroavaisuuksia. Kui- 
tenkin eri ammateissa ja aloillakin toimivien haasteltujen työurista voi tunnistaa samankaltaisia 
rakentumisen logiikoita, joita voi puolestaan peilata siihen, mitä haastatellut kertovat omasta nä- 
kökulmastaan työn sopimussuhteista, organisoitumisesta, eli järjestymisestä, työn institutionaa- 
lisista kehikoista sekä työelämän muutoksista. Kaaosteorian valossa kiinnostavia yleistyksiä ovat 
ennen muuta eri mittakaavoissa toistuvat samankaltaiset mallit tai muodot. 

Useaa työtä tekevän toimintaa voidaan tarkastella esimerkiksi muuntuvien erilaisiin sopi- 
mussuhteisiin perustuvien tehtäväpalettien koostamisena ja hallintana niin päivien, viikkojen 
kuin vuosienkin tasolla. Näistä on mahdollista hahmottaa tiettyä samankaltaisten mallien tai 

muotojen ja logiikkojen kertaantumista eri mittakaavoissa. Samankaltaisen mallin kertaantu- 
minen näkyy työpäivätasolta aina työuran tasolle. Se hahmottuu myös työn organisoitumisen 
tasolla, jolla se kytkeytyy yhä uudelleen muotoutuviin työnteon yhteisöihin ja eri tahojen välisiin 
työnteon sopimuksiin, joita tällä tasolla rakennetaan ja hallitaan. 

Kaikilla tasoilla näkyy myös katkosten ja jatkuvuuksien rinnakkaiselo. Päivät ovat silppuisia 
ja ne on koostettava mielekkäiksi. Jokin tehtävä jatkuu päivästä toiseen, jokin päättyy tai katke- 
aa ainakin joksikin aikaa. Sama logiikka ylettyy aina vuosien mittaisille työurille asti. Samoin 
jatkuvuuksien ja katkosten rinnakkaisuus näkyy työnteon yhteisöjen kohdalla: yhteistyösuhteet 
jatkuvat ja päättyvät ja aktivoituvat kenties taas jossain kohtaa uudelleen. Esimerkiksi näin voisi 
kuvata kaaosteorian mukaista samankaltaisten logiikoiden aikaansaamien mallien toistuvuutta 
eri mittakaavoissa usean työn tekijöiden tapauksessa. Työlle on leimallista jatkuvuuksien ja kat- 
kosten hallinta ja muuntuvien tehtäväpalettien jatkuva uudelleen säätäminen. 

Samankaltaisten mallien ohella kompleksisuuteen tuottavat järjestystä attraktorit. CTC:n 
mukaan yksilön toimijuutta ja kiinnostuksia heijasteleva työuran attraktori johdattaa työuraa ja 
pitää sitä tietyn tulosalueen sisällä. Korkeakoulutettujen ansainnanyhdistäjien tapauksessa ana- 
lyysi paljastaa yhdistäväksi attraktorin logiikaksi työn merkityksellisyyden, itsellisyyden ja va- 
pauden kaipuun sekä päämäärätietoiset ponnistelut näitä kohti (ks. Järvensivu 2020). 

Työuran muotoutumiseen vaikuttavat kuitenkin myös lukemattomat muut tekijät, joihin ih- 
minen voi vaikuttaa vain rajallisesti. Haastatellut kertoivat työmahdollisuuksien kehkeytyvän 
vuosien varrella rakentuneissa verkostoissa paikoin sattumanvaraisestikin. Toisaalta työuria 
muotoilivat ja katkoksellisuutta aiheuttivat välttämättömyydet ja tarjolla olevien mahdollisuuk- 
sien vähäisyys tai väheneminen. Työsuhteiden, yritysmuotojen ja ylipäänsä työnteon sopimus- 
suhteiden suunnasta katsoen näkymä usean työn tekijöiden työhön on moninainen ja muuntuva. 
Kulloiseenkin tilanteeseen sopiva työn tekemisen ja teettämisen järjestely neuvotellaan joustavas- 
ti eikä näitä tilanteita kuvata erityisen ongelmallisiksi. Ansainnanyhdistäjien toiminta tällä tasol- 
la avautuu, kun analysoidaan työn järjestymisen attraktorin logiikkaa heidän näkökulmastaan. 

Yhteiskunnan tasolla usean työn tekijät ja heidän työnsä linkittyvät muuttuvaan työelämään. 
Myös muuttuvan työelämän peruspiirteiksi on monesti mainittu moninaisuuden, silppuisuu- 
den ja katkoksellisuuden lisääntyminen. Kuten Harri Melin omassa luvussaan tuo esiin, työelä- 
mänkin tasolta löytyy katkoksia ja jatkuvuuksia. Edellä hahmoteltu päivien, viikkojen, vuosien, 
työurien ja työnteon yhteisöjen tasoilta hahmotettu malli ulottuu yhteiskunnan tasolle. Vaikka 
työelämää on ehkä vaikea ajatella omaksi järjestelmäkseen, sen muutokselle on mahdollista ni- 
metä attraktoreita, liikevoimia ja muutoksen suuntaajia. Tässä tapauksessa muuttuvan työelämän 
attraktoria tarkastellaan vain usean työn tekijöiden näkökulmasta. 


128 


Kaaosteoreettinen kuva usean työn tekemisestä 


Fraktaalianalyysi ja attraktorianalyysi CTC:n perustoina 


Tässä esiteltyä tutkimusta varten luin aineiston läpi useita kertoja tehden muistiinpanoja ja mer- 
kiten ylös teemoja. Sen lisäksi kohdensin erityistä huomiota eri järjestelmien tasoilta tunnista- 
mieni attraktoreiden logiikkoihin sekä niiden piirtämiin fraktaaleihin. Analysoin fraktaalien 
muotojen samankaltaisuuksia ja eroavaisuuksia sekä fraktaalien välisiä kytkentöjä. 

Systeemisyyden tavoittamiseksi on keskeistä analysoida fraktaalien kytköksiä ja samankal- 
taisuuksia. Jonkintasoinen keskenään kytkeytyneiden järjestelmien fraktaalien samankaltaisuus 
on odotettavaa, sillä se saa aikaan järjestystä kompleksisissa järjestelmissä. Fraktaalianalyysillä 
tutkittavat kysymykset olivat seuraavat: Miten eri fraktaalit kytkeytyvät yhteen? Onko eri frak- 
taalien väliltä tunnistettavissa yhtenäisyyttä, kuten samankaltaisia tai yhteensopivia muutoskul- 
kuja, ja jos on, niin millaisia? Entä löytyykö kokonaiskuvaan ja muihin fraktaaleihin heikosti 
yhteensopivia seikkoja? 

Fraktaalianalyysin lisäksi tarvitaan attraktorianalyysi, joka kohdentuu systeemien toimin- 
talogiikkoihin. Erityisen tärkeä työurien kaaosteorialle on vieras attraktori (strange attractor). 
Attraktori on dynaamisten voimien kokonaisuus, jonka liike piirtää jälkenään fraktaalin. Viit- 
taan attraktorilla yksilön työuraa koossa pitävään voimaan, joka erityisesti yksilönäkökulmasta 
johdattaa ja rajaa työuran muotoutumista niin, että työura käytännössä jää tietyn ”tulosalueen” 
sisään piirtyen työuran fraktaalikuvioksi. 

Toteutan attraktorianalyysiksi nimeämäni tutkimuksen osan selvittämällä attraktorien koos- 
tumusta ja logiikkaa 1) haastateltujen työurilta, 2) työn järjestymisen, eli organisoitumisen, sopi- 
mussuhteiden ja työyhteisöjen rakentumisen osalta, sekä 3) suomalaisen työelämän osalta. Näis- 
tä kolmesta piirtyvistä muodoista voidaan CTC:n mukaisesti puhua fraktaaleina, joita nimitän 
a) yksilön työuran fraktaaliksi, b) töiden järjestymisen fraktaaliksi ja c) muuttuvan työelämän 
fraktaaliksi. Attraktorianalyysin tutkimuskysymykset ovat seuraavat: Millaiset tekijät ja logiikat 
johdattavat ja rajaavat useaa työtä tekevien korkeakoulutettujen työuria? Millaiset tekijät ja logii- 
kat ovat merkityksellisiä työnteon yhteisöjen muotoutumisessa ja työn järjestymisessä? Millaiset 
tekijät ja logiikat johdattavat ja rajaavat työelämää ja sen muutoksia usean työn tekemisen näkö- 
kulmasta? 

Vieraan attraktorin logiikan mukainen työura ei ole ennakoitavissa tai hallittavissa, mutta sil- 
ti attraktori ilmentää ihmisen toimijuutta. Uraansa voi suunnitella. Mahdollisuuksia voi tietoises- 
ti rakentaa ja eteen tuleviin tilaisuuksiin voi tarttua. Tässä ilmenevät ihmisen omat mieltymykset 
ja arvostukset. Mieltymyksistä ja arvostuksista puhuttiin paljon haastatteluissa. Suunnitelmis- 
takin kerrottiin. Erilaisten vaihtoehtojen auki pitäminen ja mahdollisuuksien avaaminen olivat 
niin ikään tyypillisiä teemoja. Toisaalta sattuman käsitettä käytti kuitenkin moni, mikä osaltaan 
kuvaa hallitsemattomuuden kokemusta. 

Mahdollisen työuran aluetta rajaavat useat tekijät, jotka voivat vaihdella työuran aikana. 
Myös niiden painoarvo voi muuttua. Rajauksia asettavat ja mahdollisuuksia avaavat esimerkiksi 
hankittu osaaminen ja koulutus, lähipiiri ja sen tapahtumat, työyhteisön tapahtumat ja sosiaa- 
liset suhteet, organisaatioiden kehityskulut, toimialojen kehittyminen, maantieteellinen alue ja 

yhteiskuntapolitiikat. Näistä osaa ihminen voi toimijana itse muokata omien kiinnostustensa ja 
arvojensa motivoimana. Osaan vaikutusmahdollisuuksia ei ole. 

Kaaosteorian mukaan on myös mahdollista, että työuralla tapahtuu isompia siirtymiä, jolloin 
attraktori tulosalueineenkin voi vaihtua. Osa haastatelluista kertoikin tehneensä ”ensin yhden 
työuran” ja sitten toisen työuran viitaten yhdellä uralla tapahtuneen siirtymän sijasta useampaan 
työuraan. Näissäkin tapauksissa saattaisi toki olla niin, ettei työuran attraktori lopulta olekaan 
vaihtunut, mikäli työuran muotoutumista koossa pitävän attraktorin keskeinen juonne olisi esi- 
merkiksi merkityksellisen työn tekemisen optimointi. Yksittäiset isot siirtymät eivät kuitenkaan 
ole analyysini keskiössä, vaan ne ansaitsevat omat tutkimuksensa. Huomioni ei ylipäänsä ole 
yksittäisten haastateltujen työurissa vaan niissä seikoissa, jotka yhdistävät useaa työtä tekevien 
korkeakoulutettujen työuria. Analyysini keskittyy siihen liikkeeseen, jota tällaisilla työurilla ta- 
pahtuu attraktorin pysyessä samana. 

Myös töiden järjestyminen on lopulta tulosta paitsi siihen yksilöiden työurien suunnista ja 
yhteiskunnan tasolta vaikuttavista voimista, erityisesti työn kysyntäpuolen attraktorista, eli sii- 
tä, millä tavalla esimerkiksi työnantajat tai -ostajat pyrkivät järjestämään työnteon tapoja ja so- 
pimussuhteita omat reunaehtonsa ja kilpailuasetelmansa huomioiden. Samoin työn järjestymi- 
seen vaikuttavat olennaisesti lainsäädäntö ja institutionaalinen kehys. Ensinnäkin haastateltavat 
kertoivat työnantajien vaihtuvista työvoimatarpeista tai tarpeista, joihin ei kannata rekrytoida 
kokonaista työntekijää, vaan osapäiväinen tai keikkatyöntekijä riittää. Toiseksi toisinaan usean 
työn tekijät toimivat itse yksin- tai pienyrittäjinä organisoiden ja järjestäen työtä ja työnteon sopi- 
mussuhteita. Tällöin korostui joustava, tapauskohtainen, neuvotteleva ja verkostoihin perustuva 
työnteon järjestäminen. Sen sijaan perinteisistä palkkatyöorganisaatioiden rekrytoinneista pu- 
huttiin haastatteluissa lähinnä vain foorumeina, joilla on vaikea menestyä ja joille on leimallista 
erityisesti naisten ikäsyrjintä. 

Muuttuvan työelämän fraktaali piirtyy tämän tutkimuksen kehyksessä lähinnä suomalaisen 
työelämän tason attraktorin ”jäljeksi”. Kuten työura, myös työelämän muutos on lopputulosta 
hyvin moninaisten voimien ja tekijöiden yhteisvaikutuksesta (esim. Järvensivu 2010). Työelä- 
mästä voidaan kuitenkin tunnistaa merkittäviä järjestelmiä, kuten lainsäädäntö ja instituutiot 
sekä niiden toimeenpano. Yksi mahdollisuus tulkita suomalaisen työelämän attraktoria onkin 
tarkastella sitä erilaisten instituutioiden tuotteena, viranomaisten käytäntöinä ja poliittisen toi- 
minnan kenttänä. Siihen kuitenkin vaikuttavat luonnollisesti myös kansainvälisen tason voimat 
globaalista taloudesta ja finanssikapitalismista ilmastonmuutokseen, koronapandemiaan ja mui- 
hin kriiseihin. 

Analyysini kannalta relevanteimpia ovat kuitenkin ne luonnehdinnat, joita tutkimuksen osal- 
listujat antavat työelämän muutoksista tai instituutioista, kuten suomalaisesta sosiaali-, työttö- 
myys- ja eläketurvasta, verotuksen käytännöistä tai työ- ja sopimuslainsäädännöstä, esimerkiksi 
työnantajavelvoitteista tai kilpailevan toiminnan kielloista. Monen haastatellun motivaatio osal- 
listumiselle oli päästä tuomaan esiin ja välittää päätöksentekijöille omalla työuralla kokemaansa 
usean työn tekijän arkea ja sen institutionaalisia haasteita. Haastateltavat ja heidän työuransa 
sekä niistä tehty tutkimus osallistuvat omalta osaltaan suomalaisen työelämän muotoutumiseen, 
vaikka varsinaisiksi yhteiskuntatason attraktorin muokkaajiksi tulkittaisiinkin politiikkatoimet 
ja viranomaiskäytännöt. 

CTC:n mukainen lähtökohtaoletus on, että fraktaalit ovat kytkeytyneitä ja jatkuvassa liik- 
keessä, jota luonnehtii epälineaarinen logiikka. Epälineaarisen logiikan mukaan tarkasteluhet- 
ken tilanteessa toteutettu pieni muutos tai teko saattaa tuottaa aivan erilaisen lopputuloksen kuin 
olisi seurannut ilman tätä muutosta. Tällaiseen kuvaan nähden yhteiskunnassa sovitut instituu- 
tiot muodostavat varsin erilaista logiikkaa edustavia systeemejä. Instituutiot ovat kohtuullisen 
pysyviä ja logiikaltaan vahvasti kategorisoivia, lokeroivia ja lineaarisia. Yleensä niiden oletetaan 
tuottavan ennustettavia lopputuloksia. 

Kaaosteoriaa analyysivälineenä käyttäen onkin helppo ymmärtää, että nimenomaan insti- 
tuutiot tuottavat säröä ja ongelmia usean työn tekijöiden elämässä. Sen sijaan oli yllättävää ha- 
vaita, miten vahvaa samankaltaisuutta ja yhteensopivuutta muuten eri järjestelmien, tasojen ja 
tarkastelupisteiden tuottamien kuvien väliltä löytyi. Nämä vastaavuudet ja yhteensopivuudet 
selittävät mielestäni osaltaan ensimmäistä odotuksistani poikennutta havaintoa, joka aineistoa 
lukiessa syntyi. Korkeakoulutetut usean työn tekijät eivät vaikuttaneet erityisen tyytymättömil- 
tä, vaan heidän puheistaan syntynyt vaikutelma oli huomattavasti positiivisempi kuin se, mikä 
välittyy esimerkiksi työn prekarisaatiota koskevasta kirjallisuudesta (esim. Kalleberg & Vallas 
2018; Julkunen 2008). Myös usean työn tekijät itse perustelivat työnteon muotoaan ja sen mielek- 
kyyttä työuria johdattavan attraktorin ohella sillä, että se oli työelämän muutoskulun mukainen. 
Vaikuttaakin siltä, että ihannetapauksessa attraktorien piirtämien fraktaalien välillä on saman- 
kaltaisuutta ja tämä samankaltaisuus saa aikaan tyytyväisyyttä työhön, kuten aiemminkin on 
esitetty (Järvensivu & Pulkki 2019). 


Attraktorianalyysin tulokset 


Tässä alaluvussa selvitetään attraktorien koostumusta ja logiikkaa 1) haastateltujen työurilta, 2) 
työn organisoitumisen, sopimussuhteiden ja työnteon yhteisöjen rakentumisen osalta sekä 3) suo- 
malaisen työelämän osalta. Tutkimuskysymykset ovat: Millaiset tekijät ja logiikat johdattavat ja 
rajaavat useaa työtä tekevien korkeakoulutettujen työuria heidän omasta näkökulmastaan? Mil- 
laiset tekijät ja logiikat ovat merkityksellisiä usean työn tekijöiden näkökulmasta työnteon, työyh- 
teisöjen ja yhteistyösuhteiden muotoutumisessa? Millaiset tekijät ja logiikat johdattavat ja rajaavat 
työelämää ja sen muutoksia usean työn tekijöiden näkökulmasta? Attraktorianalyysin perusteella 
muodostuvat fraktaalit nimesin a) yksilön työuran fraktaaliksi, b) töiden järjestymisen fraktaa- 
liksi ja c) muuttuvan työelämän fraktaaliksi. 


Haastateltujen työurien attraktoreiden koostumus ja logiikka 


Olen jo aiemmin julkaissut haastateltujen työurien attraktoreita koskevia tuloksia (Järvensivu 
2020) ja käytän näitä havaintojani tämän alaluvun pohjana. Usean työn tekijöiden työhön liit- 
tyviä valintoja ja työuran kehkeytymistä motivoi erityisesti pyrkimys maksimoida merkityk- 
sellisen työn määrä. Tähän liittyivät yrittäjämäiset vapauden ja itsellisyyden pyrkimykset, jotka 
tarkoittivat myös omaa aikataulujen ja työnteon rytmitysten hallintaa. Vastaavasti työnkuvasta 

ja työnteon puitteista haluttiin rajata pois merkityksettomyyden kokemuksia tai arvoristiriitoja 
aiheuttavia töitä ja tehtäviä sekä itsellisyyden kokemusta heikentäviä tekijöitä. Tämä logiikka oli 
tunnistettavissa eri ammattialoilla toimivien haastatteluista ja on sikäli aineiston kattava havain- 
to. 

Työn merkityksellisyyden tärkeys ihmiselle on tunnettu pitkään, joten sen keskeisyys työu- 
rien attraktorin logiikassa ei yllätä. Työn merkityksellisyys on tutkimuskirjallisuudessa yhdistet- 
ty moninaisesti niin työtyytyväisyyden ja työhyvinvoinnin kuin sitoutumisen ja tuottavuuden- 
kin paranemiseen, ja sitä on totuttu pitämään myös työn varjopuolilta suojaavana tekijänä (Allan, 
Rolniak & Bouchard 2018). Martela ja Pessi (2018) ovat kirjallisuuskatsauksensa perusteella mää- 
ritelleet merkityksellisyyden olevan ensisijaisesti yksilön kokemus ja arvio, jota on mahdollista 
tarkastella kolmen aspektin kautta. Nämä ovat työn kokeminen tärkeäksi itselle, mahdollisuus 
toteuttaa itseään työssä ja työn tarkoituksellisuus laajemman ihmisjoukon kannalta. (Martela & 
Pessi 2018.) Nämä aspektit tulivat haastatteluissa useasti esiin. 

Työ oli pääsääntöisesti usean työn tekijöille tärkeää ja moni teki paljon töitä ylittäen ajatuk- 
sellisen täyden työajan rajan, eli 38-40 tuntia viikossa. Työhön käytettyyn aikaan perustuva ko- 
koaikatyön raja on toki jokseenkin toimimaton korkeakoulutetuille tyypillisten töiden tai tuotta- 
vuuden mittarina. Sen avulla on kuitenkin tapana luonnehtia ihmisten työn määrää. Esimerkiksi 
yksi haastatelluista luonnehti työnteon tapaansa toteamalla, että välillä työtä tehdään 160 %:lla ja 
välillä taas huomattavasti pienemmillä prosenteilla, mikä ei sovi instituutioiden logiikkaan. Moni 
haastatelluista ei ollut erityisen huolissaan työhön käyttämänsä ajan määrästä, mutta toisaalta 
kiirekokemuksiakin tuotiin esiin. Jotkut usean työn tekijät rinnastivat työnsä harrastukseen tai 
elämäntapaan. Osaa usean työn tekijöistä voisi luonnehtia myös kutsumustyöntekijöiksi. Työn 
yhteensopivuus omien arvojen kanssa koettiin tärkeäksi ja sitä tavoiteltiin, vaikka joskus arvojen 
osalta oli joustettava elannon turvaamisen vuoksi. 

Myös halu auttaa ja olla merkityksellinen laajemmalle joukolle nousi esiin monessa haastat- 
telussa. Vapaa-ajan ja perheenkin teemat olivat esillä haastatteluissa. Yksin elävä saattoi todeta, 
että hänen oli helppoa tehdä useaa työtä ja valita työn ehdoilla, koska hänen ei tarvinnut ajatella 
perhettä. Niin ikään todettiin, että mikäli olisi parisuhde, se todennäköisesti päätyisi joidenkin 
töiden tilalle tai edelle. Moni kuitenkin kuvasi, että perhe saattoi joutua kärsimään työnteon ta- 
vasta tai rajata työskentelyn mahdollisuuksia. Toisaalta päinvastaistakin kerrottiin: juuri usea 
työ joustavana mallina mahdollisti perheen tarpeiden huomioimisen ja jousti perheen ehdoilla. 
Lisäksi muutama nainen toi esiin puolison ja tämän säännöllisen tulovirran oman työnteon ta- 
van mahdollistajana. Työnteon tavan ja työuran muotoutumisen kytkennät perheeseen olivat siis 
moninaiset ja monisuuntaiset. Työ oli haastatelluille tärkeää, mutta sen ei voi sanoa erityisesti 
ylittäneen muiden elämän osa-alueiden merkitystä. Parhaimmillaan yhdistelmätyö oli mahdol- 
lista rakentaa yhden työn mallia joustavammaksi. Se mahdollisti itsellistä rytmitystä toisin kuin 
moni niin sanottu kokopäivätyö. Monimuotoinen ansainnan tapa itsessään oli merkityksellinen 
lähipiirin kannalta. 

Merkityksellisyyden osatekijöistä itsensä toteuttaminen sekä jatkuva kehittyminen ja oppimi- 
nen työssä olivat usean työn tekijöille hyvin tärkeitä. Sen sijaan rutiinitöitä ja yhtä haastateltua 
lainaten ”organisaatiotyötä” moni vältteli mahdollisuuksien mukaan. Haastatteluissa kerrottiin 
paljon isojen palkkatyöorganisaatioiden kielteisistä piirteistä, kuten jatkuvista muutosmyller- 

ryksistä, tarkoituksettomilta tuntuvista töistä ja puuhailuista sekä työpaikkojen konflikteista. 
Turhantuntuinen byrokratia tahmasi kehittämistä ja kehittymistä. Jotkut myös kuvasivat, miten 
he olivat kahdessakymmenessä vuodessa työpaikallaan ehtineet nähdä kaiken eikä mitään uutta 
kiinnostavaa enää noussut esiin. Sen sijaan asiat kiersivät kehää nousten säännöllisin väliajoin 
esiin. Perinteistä palkkatyön tekemistä saatettiin kuvata varsin kielteisin sanankääntein viitaten 
turhauttavuuden ohella tehottomuuteen. Joskus turhautuneen työntekijän oli viimein vapaut- 
tanut irtisanomistilanne. Useat olivat myös lähteneet itse. Perinteinen palkkatyö etenkin isossa 
organisaatiossa näytti vievän mahdollisuuksia panostaa kehittymiseen ja merkityksellisen työn 
tekemiseen siinä määrin kuin tutkimuksen osallistujat olisivat halunneet, joten merkityksen va- 
raan rakentuva attraktori ohjasi ansainnanyhdistäjäksi. 

Usean työn tekijät kuitenkin saattoivat olla palkkatyössäkin. Mikäli kiinnostava tehtävä tuli 
eteen, kukaan ei kertonut kieltäytyneensä siitä siksi, että se oli tarjolla palkkatyösuhteena. Toisi- 
naan ratkaiseva yllyke ottaa vastaan palkkatyötarjous oli kuitenkin ollut määräaikaisuus. Selkeä 
alku ja loppu koettiin tärkeiksi. Tällaisissa tapauksissa toistaiseksi voimassa olevaa työsuhdetta ei 
olisi otettu vastaan, sillä sen pelättiin upottavan ihmisen liian syvälle palkkatyöorganisaatioiden 
ongelmiin. Samoin osa-aikaisuudet tai tuntityöt nähtiin mahdollisuutena vältellä isojen organi- 
saatioiden negatiivisia puolia. Useaa työtä tehdessä saatettiin poimia omaan tehtäväpalettiin vain 
merkitykselliseltä tuntuvat tehtävät ja välttää uppoutuminen organisatoriseen tahmaan. Rajojen 
vetäminen oli mahdollista. Esimerkiksi tuntiopettaja saattoi keskittyä vain opettamiseen ja jät- 
täytyä organisaatiotöiden ulkopuolelle. 

Vahva halu keskittyä merkityksellisiin töihin liittyi oman kehittymisen ohella monella siihen, 
että omalla työllä haluttiin olevan jokin laajempi tai suurempi tarkoitus. Moni puhui auttamisen 
halusta, joka saattoi toteutua esimerkiksi organisaatiokonsultoinnissa tai työnohjauksessa. In- 
nostus kasvoi tehtäessä työtä suuremman tarkoituksen eteen, mistä parhaassa tapauksessa seurasi 
myös ammatillista arvostusta ja tunnettuutta. Toisaalta onnistumiselle asettui paineita. Siinä, 
missä perinteisessä palkkatyösuhteessa nähtiin pärjättävän väsähtäneeksi luonnehditulla työnte- 
ollakin, usean työn tekijällä koettiin olevan "aina näytön paikka”, kuten muutamat haastateltavat 
totesivat. Seuraaviin töihin ja uusin projektiporukoihin kutsuttiin aiempien ansioiden perusteel- 
la. Työtä tehtiin paljon, koska tarjotuista mahdollisuuksista kieltäytyminen vaati rohkeutta johtu- 
en työn järjestymisen tavalle keskeisistä luottamussuhteista ja näytöistä. Työn merkityksellisyys 
ohitti arvioinnissa kuitenkin taloudelliset arvot tai vaivannäön määrän. 


Työn järjestymisen attraktorin koostumus ja logiikka 


Käytän käsitettä työn järjestyminen viittaamaan niihin tapoihin ja logiikkoihin, joilla työnteon 
tarpeet kohtaavat tekijän ja työ tulee tehdyksi. Usean työn tekijöiden ”työ järjestyy” siinä mieles- 
sä, että järjestyminen on luonteeltaan kehkeytyvää ja monitoimijaista. Työn järjestyminen kattaa 
perinteisestä palkkatyöstä tutun työn organisoinnin, mutta laajentaa siitä verkostomaisen orga- 
nisoitumisen ja sopimussuhteiden suuntaan. Toisin sanoen perinteisestä vakiintuneesta palkka- 
työorganisaatiosta, sen valtasuhteista ja toistaiseksi voimassa olevista kokoaikaisista palkkatyö- 
suhteista poiketen työn organisointi linkittyy tiukasti tilanteittaiseen verkostomaiseen työnteosta 
ja korvauksista sopimiseen. Toimintamalli liittyy erityisasiantuntemukseen, jollaista esimerkiksi 

taiteilijoilla, median ammattilaisilla tai kehittämisen ja aikuiskasvatuksen erikoisosaajilla tavan- 
omaisesti on. 

Työn järjestyminen sisältää muun muassa omanlaisensa rekrytointikäytännöt. Työ ei valtta- 
mättä järjesty palkkatyösuhteeksi ja palkkatyösuhteessa, vaan monenlaiset laskutukseen ja yrit- 
täjyyteen perustuvat sopimussuhteet ovat mahdollisia ja työ voi olla eri tavoin määrämittaista. 
Usein työhön pyydetään luotettava ja näyttöjä antanut tuttu asiantuntija perinteisten rekrytoin- 
tien ja hakumenettelyjen sijasta. Työn järjestyminen synnyttää työnteon yhteisöjä aivan kuten ta- 
vanomaiset rekrytoinnit synnyttävät työyhteisöjä. Toisaalta yhteisö voi myös yhdessä ideoimalla 
synnyttää työtä. Yhteisöt sekä järjestävät töitä että rakentavat itseään työn järjestyessä. 

Käytän työn järjestymisen käsitettä korostaakseni edellä mainittuja seikkoja, jotka poikkeavat 
siitä, miten työn organisointi ja työnteosta sopiminen on ollut tapana ymmärtää. Usean työn te- 
kijöiden kohdalla on havaittavissa, että tiettyä työtä, esimerkiksi projektia, tekevien päätyminen 
yhteen tai valikoituminen työnteon yhteisöihin, samoin kuin työnteon sopimusmaailma, saattaa 
sulautua tiiviisti työn organisointiin ja jopa työn lopputulokseen. Yksilön näkökulmasta työn 
järjestyessä tällä tapaa hänelle myös järjestyy työtä ja toimeentuloa. 

Haastatteluissa tuotiin esiin myös ajatus, etteivät työnantajien tarpeet ja työn tuleminen teh- 
dyksi nykyisin useinkaan vastaa yhden ihmisen kokopäiväisen toistaiseksi voimassa olevan työ- 
suhdemallin ajatusta. Tarvitaan vain tietty määrä tiettyä osaamista ja ehkä vain tietyksi ajaksi. 
Täytteeksi tarjolla olevat tehtävät eivät puolestaan välttämättä kohtaa erityisasiantuntijan int- 
ressejä, vaan turhauttavat häntä. Tällainen kehityskulku on myös nostettu esiin aiemmissa tut- 
kimuksissa, kuten tämän kirjan muissakin luvuissa todetaan. Merkittävät työnantajat ovat niin 
ikään linjanneet teettävänsä jatkossa yhä enemmän työtä muulla tavoin kuin palkkatyösuhteissa 
(World Economic Forum 2018). Usean työn tekijät vastaavat tällaisiin määrä- ja osa-aikaisiin tar- 
peisiin tai työn tuotoksiin perustuviin toimeksiantoihin. Haastattelujen perusteella heiltä myös 
löytyy ymmärrystä tällaiselle työn järjestymisen logiikalle, vaikka siihen liittyy haasteita. Kuten 
edellä todettiin, jos ihminen onnistuu työpaletin koostamisessa, yhdistelmätyö joustaa perinteis- 
tä työnteon (aika)mallia paremmin työtä tekevän ja hänen lähipiirinsä tarpeiden mukaan. Lisäksi 
se mahdollistaa keskittymisen merkityksellisen työn tekemiseen ja etäisyyden ottamisen isojen 
organisaatioiden ongelmiin, kuten merkityksettömiltä tuntuvaan organisaatiotyöhön. Työnteon 
malli sisältää siis itsellisyyttä ja vapauksia, vaikka se paradoksaalisesti samalla onkin juuri sitä, 
mitä työn muutoskuluissa on totuttu pitämään työnantajapuolen masinoimina työsuhteiden hei- 
kennyksinä. 

Uudenlaisen työn organisoitumisen ymmärrystä lisäsi haastatelluilla se, että moni näki tilan- 
teen kummaltakin puolelta: niin työtä tekevän kuin työtä tarjoavankin näkökulmasta. Haastatte- 
luissa esiintyi kritiikkiä sen suhteen, että työnantajien ja työntekijöiden välille on tapana piirtää 
tiukka rajalinja. Erityisesti (pien)yrittäjyyden sekoittaminen työnantajapuolen intressirakentei- 
siin häiritsi. Yhtä aikaa yksinyrittäjänä tai mikroyrittäjänä ja palkansaajana toimivan näkökul- 
masta rajaviiva piirtyi outoon paikkaan, kun yrittäjien ja palkansaajien edunvalvonta asetettiin 
eri leireihin. 

Haastatteluissa toistuivat maininnat siitä, että omiin tai pieniin kimppayrityksiin ei ole realis- 
tista palkata työntekijää, vaan sen sijasta käytetään erilaisia toimeksianto-, yhteistyö- ja alihankin- 
tasopimuksia. Nämä koettiin loogisiksi vaihtoehdoiksi vaihtelevien töiden ja työvoimatarpeiden 

maailmassa. Tässä mallissa työnteon sopimussuhde ja -muoto neuvotellaan tapauskohtaises- 
ti. Työnteon suhteisiin liittyi kuitenkin myös sosiaalinen aspekti. Niissä ilmeni lojaalisuutta ja 
vastavuoroisuutta: vaikka tarjouksia tehtiin ja projekteja toteutettiin erilaisina kombinaatioina, 
luotettaviksi osoittautuneita otettiin mukaan kerta toisensa jälkeen. Ihmisten roolit vaihtelivat 
rekrytoijasta rekrytoitavaan, samoin vaihtelivat asemat palkkatyöläisenä tai yrittäjänä. Jotkut 
mainitsivat myös, että heidän keskeinen vahvuutensa ja arvonsa on verkostoissa, joista he voivat 
nopeasti löytää kulloinkin tarvittavaa osaamista. 

Tässä alaluvussa kuvatusta työn järjestymisen attraktorista voidaan tiivistäen todeta, että sitä 
johdattelevat ja rajaavat työn tehdyksi tulemisesta kulloinkin juontuvat tarpeet. Attraktorin lii- 
kerata muotoutuu sen mukaan, millaista työtä ja osaamista, miten paljon ja millä aikavälillä kul- 
loinkin tarvitaan. Toisena työn järjestymistä johdattavana tekijänä toimii verkostoissa rakentuva 
tunnettuus, maine, luottamus, yhteisöllisyys tai yhteisyys, joskus jopa ystävyys, jotka jäsentävät 
työn organisoitumista ja joiden kehyksissä syntyy uusia työmahdollisuuksia. Nämä kaksi voidaan 
nimetä työn järjestymisen työvoima- ja osaamistarveperustaiseksi attraktorin osatekijäksi sekä 
työn järjestymisen attraktorin sosiaaliseksi osatekijäksi. Työ järjestyy sekä osaamisperustaisesti 
että sosiaalisin perustein. 

Työn järjestymisen attraktori kytkeytyy kiinteään vuorovaikutukseen edellä kuvattujen yksi- 
lötasoisten työurien attraktoreiden kanssa. Usean työn tekijä pyrkii sisällyttämään työpalettiinsa 
ja työuraansa mahdollisimman paljon merkityksellisiksi kokemiaan kehittymistä ja itsellisyyttä 
mahdollistavia työtehtäviä poimien ja rakentaen niitä verkostoissaan mahdollisuuksien mukaan. 
Yhtenä pyrkimyksenä näyttäisi olevan myös omien ja muiden itsellisyyden turvaaminen tasa-ar- 
voisia sopimussuhteita suosimalla. Nämä yksilötason työuraa johdattavat ja rajaavat tekijät kyt- 
keytyvät työn järjestymisen tasoon, jossa attraktorin logiikka muotoutuu työvoima- ja osaamis- 
perustaisesti sekä sosiaalisten seikkojen perusteella. Samankaltaiset muodot toistuvat tässäkin eri 
mittaluokissa, eli yksilöiden ja yhteisöjen tasoilla. 

Yhteiskunnan ja työelämän tason voimat, kuten institutionaaliset kehykset, esimerkiksi lain- 
säädäntö, suuntaavat myös voimakkaasti työn järjestymisen attraktoria. Lisäksi erilaiset vaih- 
televat tekijät vaikuttavat siihen, millaiseen työnteon sopimussuhteeseen ihmisten tai yritysten 
välillä lopulta päädytään. Seuraavaksi tarkastelen työelämän ja institutionaalisen kehyksen lin- 
kittymistä usean työn tekijöiden työhön ja työuraan. 


Muuttuvan suomalaisen työelämän attraktorin koostumus 
ja logiikka usean työn tekijän näkökulmasta 


Suomalainen työelämä ja sen muutos ovat tulosta hyvin monenlaisista eri tasojen tekijöistä ja 
tapahtumista ja sillä on kytkentänsä Suomen ulkopuolellekin. On kuitenkin mahdollista kohden- 
taa katse yhteiskunnan tasolle ja hahmottaa muutoksia laajassa kuvassa sekä erottaa erityisesti 
yhteiskunnan ja työelämän tasolla muutosten juonta ohjaavia tekijöitä. Työelämän tasolla att- 
raktoria koostavat ensinnäkin poliittisesti konstruoidut instituutiot, joilla usein on myös konk- 
reettiset edustajansa viranomaistoiminnassa. Keskeisiä ovat esimerkiksi sosiaali-, työttömyys- ja 
eläketurvaan liittyvät säännökset, järjestelmät ja näiden toimeenpanijat. 

Usean työn tekijöiden näkökulmasta kenties merkittävin ja hankalin suomalaisen yhteiskun- 
nan tason institutionaalinen kehys muodostuu yrittäjätyön ja palkkatyön kategorioiden erotte- 
lusta. Erottelu ei kohdistu vain työnteon sopimussuhteisiin, vaan se kategorisoi ihmisiä lähtien 
siitä, että on olemassa toisaalta yrittäjiä ja toisaalta palkkatyöntekijöitä, vaikka tällainen jaottelu 
on ongelmallinen (Järvensivu 2022). Yrittäjää näkee käytettävän jopa ammatillisena kategoria- 
na. Tätä kautta se muodostaa myös mahdollisen ammatillisen identiteetin, joka saattaa ohittaa 
tärkeydessä esimerkiksi koulutukseen perustuvan identiteetin. Ammatit ja niihin linkittyvät tut- 
kinnot muodostavat toisen usean työn tekijöille keskeisen yhteiskunnan tason institutionaalisen 
kehyksen, joka ilmentää ja rajaa tunnistettuja ja tunnustettuja osaamisia ja kompetensseja. Myös- 
kään koulutusperustaiset ammattikategoriat eivät identifioi yksiselitteisesti usean työn tekijöitä, 
joiden työt saattavat olla eri ammattialoilta. 

Erityisenä hankaluutena haastatteluissa esitettiin pelko siitä, että usean työn tekijä tulisi vas- 
tentahtoisesti kategorisoiduksi yrittäjäksi. Pelko johtuu yrittäjyydestä seuraavan palkansaajan 
institutionaalisen turvan, kuten sosiaali-, työttömyys-, ja eläketurvan menettämisestä. Viran- 
omaistoimintaa pidettiin tältä osin ennakoimattomana. Työvoimaviranomaisten ja eläkeinstituu- 
tioiden yrittäjyystulkintojen logiikka ei auennut, vaan aiheutti pelkoja ja jopa työmahdollisuuk- 
sista kieltäytymistä. Myös verotuksen todettiin muuttuneen vaikeasti ennakoitavissa olevaksi 
freelancer-kortin poistuttua. Usean työn tekijä saa helposti jäännösveroja, koska useista virroista 
epätasaisesti koostuvan ansainnan vuoksi ennakointi on vaikeaa ja veroprosenttia pitäisi päivit- 
tää tiuhaan. 

Aineistosta löytyi yksi haastateltava, joka kuitenkin identifioitui yrittäjäksi ja koki tämän 
identiteetin tuoneen helpotusta oman ammatin ja ammatillisen identiteetin luonnehdintaan. 
Vastaavasti löytyi muutama haastateltava, joka totesi toimivansa mieluiten yhdessä palkkatyö- 
suhteessa. Muuten haastatelluille oli tyypillistä ennemminkin tehdä eroa sekä tavanomaisen 
palkansaajan että yrittäjän suuntiin: Kumpikaan luonnehdinta ei osunut. Samoin ammatillisen 
identiteetin määrittely koettiin vaikeaksi. 

Tarkasti ottaen kategorisointi yrittäjyyden ja palkkatyöntekijyyden välillä ei ole aivan binää- 
rinen, sillä Suomesta löytyy myös kolmas kategoria, johon kuuluvat maa-, metsä- ja kalatalouden 
harjoittajat sekä apurahansaajat, mutta kategoria on hieman marginaalisessa asemassa. Tutki- 
muksemme osallistujista löytyy henkilöitä, jotka kuuluvat osittain tähänkin kategoriaan. He ei- 
vät kuitenkaan identifioituneet siihen erityisen tiukasti institutionaalisessa mielessä. Sen sijaan 
esimerkiksi yhtenä työnään maa- ja metsätaloutta harjoittava kertoi identifioituvansa kulloisen- 
kin läsnä olevan viiteryhmän mukaan joko tekniikan alan ammattilaiseksi, kiinteistösijoittajaksi 
tai maa- ja metsätalouden ammattilaiseksi. Vastaavanlainen tilanteittain ja yhteisöittäin vaihte- 
leva ”kameleonttimainen” ammatillinen identiteetti oli haastateltaville tyypillinen (Repo 2019; 
Järvensivu 2020). 

Työelämän ja sen muutosten attraktorin liikettä rajaavien ja ohjaavien instituutioiden ohella 
toinen usean työn tekijöiden kannalta olennainen attraktorin osa on yleinen käsitys siitä, miten 
työelämä muuttuu. Käsityksen koostamiseen osallistuu laaja joukko toimijoita mukaan lukien 
ansainnanyhdistäjät itse. Olen aiemmassa julkaisussa (Järvensivu 2022) esittänyt, miten haas- 
tateltavat mielsivät olevansa osa muutosasiantuntijoiden ennakoimaa työelämän muutosvirtaa, 
eräänlaista edelläkävijäjoukkoa ja muutoksen tekijöitä. Useissa kohdissa haastatteluja viitattiin 

työelämäennakointeihin, joiden mukaan usean työn tekijöiden työn kaltainen työnteon tapa olisi 
työelämän tulevaisuutta. Usean työn tekijät pyrkivät tavoitteellisesti ennakoimaan muutoksia ja 
niiden mukanaan tuomia osaamistarpeita. Samoin he pyrkivät kouluttautumaan ja valitsemaan 
töitään näitä ennakointejaan silmällä pitäen. Samalla he korostivat rooliaan muutoksen tekijöinä 
ja eräänlaisina tien avaajina muillekin. (Järvensivu 2020.) Toisin sanoen usean työn tekijät ase- 
moivat oman työnteon tapansa ja itsensä muuttuvan työelämän attraktorin keskeisiksi tekijöiksi. 

Usean työn tekijöiden vahvat panostukset työssä ja koulutuksissa tapahtuvaan oppimiseen 
muodostavat olennaisen osan heidän turvarakennettaan, joka myös kompensoi institutionaali- 
sen turvan heikkoutta. Nämä kameleonttimaiset (Repo 2020) renessanssi-ihmiset (Järvensivu 
2022) tulevat kerryttäneeksi hyvin monipuolisen ja aivan omanlaisensa osaamispääoman, jonka 
sanoittaminen on vaikeaa heille itselleenkin. Moni haastateltu koki huolta siitä, onnistuiko hän 
profiloimaan itsensä vakuuttavaksi ammattilaiseksi, kun osaamisalue rikkoi totuttuja rajoja eikä 
ollut kuvattavissa tavanomaisin ammatti- tai tutkintonimikkein. Koulutusjärjestelmän kategori- 
soinnit kun osoittautuivat usean työn tekijöille haasteellisiksi siinä kuin muutkin institutionaa- 
liset kehykset. 

Yhteenvetona muuttuvan työelämän attraktorista voidaan todeta, että työn tulevaisuus näyt- 
täisi olevan usean työn tekijöiden hallussa, mutta instituutiot repivät heitä eivätkä olemassa olevat 
kategoriat osu. Institutionaalisten kehysten epäsopivuus lisää entisestään tarvetta omalle hallin- 
nalle, osallisuudelle ja subjektiudelle työelämän muutosten suuntaamisessa. Työelämän muutos- 
ten attraktoriin vaikuttaminen tapahtuu suurelta osin omaan työuraan ja töiden järjestymiseen 
osallistumalla, eli eri tasojen systeemisten kytkentöjen kautta. Omien ratkaisujen keskeisyyttä 
toimijuuden kanavana lisää usean työn tekijöiden heikko asema ja edustus työelämän pelisään- 
töneuvotteluissa. 


Työurien kaaosteorian mukainen fraktaalien kytkösten analyysi 


Edellä kuvatut attraktorit piirtävät dynaamisesta liikkeestään näkyviin jäljen, eli fraktaalin, 
eräänlaisen kuvion. Tässä alaluvussa esitän fraktaalianalyysin, jossa kuvaan fraktaalien yh- 
teenkytkeytymistä sekä niiden muotojen välistä samankaltaisuutta, vastaavuutta tai yhteen- 
sopivuutta. Kytkeytyneisyys ja vastaavuus ovat kaaosteorian fraktaalimallien taustaoletuksia. 
Kytkeytyneisyys tarkoittaa systeemisessä mielessä yhtymäkohtien ohella kuitenkin järjestelmi- 
en vuorovaikutuksessa tapahtuvia eteenpäin- tai taaksepäinkytkentöjä. Tässä analyysin kohtee- 
na ovat yksilön työuran attraktorin fraktaalin, töiden järjestymisen attraktorin fraktaalin sekä 
muuttuvan työelämän attraktorin fraktaalin kytkennät ja yhteensopivuudet. Fraktaalien kyt- 
kentöjen tarkastelussa analysoidaan esimerkiksi, miten työn järjestymisen mallit haasteineen ja 
mahdollisuuksineen kytkeytyvät ihmisten työuravalintoihin ja miten nämä valinnat ja reaktiot 
puolestaan muuttavat työn järjestymisen malleja tai osallistuvat työelämän muutoksiin. 

Usean työn tekijän työuran ja töiden järjestymisen 
fraktaalien kytkökset ja samankaltaisuudet 


Analyysin perusteella usean työn tekijän työuran fraktaali kytkeytyy työn järjestymisen fraktaa- 
liin monin tavoin, joista tässä esitetään erityisesti systeemien välisiä eteen- tai taaksepäin kytke- 
viä seikkoja. Monilla haastatelluista työuran alkuvaiheessa tapahtunut isoissa organisaatioissa 
palkkatyösuhteessa työskentely loi eri tavoin perustaa usean työn tekijänä toimimiselle ja siihen 
liittyvän työn järjestymisen tavan kehkeytymiselle ja toimi siinä mielessä eteenpäinkytkevänä 
voimana. Toisin sanoen työorganisaatiotason toiminta palkkatyössä muokkasi ja sysäsi yksilöi- 
den työuria kohti monimuotoisuutta, mikä puolestaan synnytti ja vahvisti uudenlaisia työn jär- 
jestymisen yhteisötasoisia tapoja. Työelämän tasolla tämä puolestaan tarkoittaisi laajana ilmiönä 
tapahtuessaan siirtymää työnteon mallista toiseen. 

Monimuotoisen työuran perustan muodostuminen tapahtui näissä tapauksissa alan keskei- 
sissä verkostoissa tunnustetuksi asiantuntijaksi kehittymällä ja organisaation sisäisenä yrittäjänä 
kasvamalla. Samalla motivaatio monimuotoiseen työnteon tapaan syntyi isojen palkkatyöpaik- 
kojen kielteisiin piirteisiin ja käytäntöihin turhautumisen kautta. Jälkimmäiseen liittyy erityi- 
sesti usean työn tekijän työuran attraktorissa keskeinen pyrkimys maksimoida merkityksellisen 
työn tekeminen ja taipumus priorisoida sitä työn sopimussuhteisiin nähden. Turhautuminen 
palkkatyöpaikan kielteisiin piirteisiin saa etsimään merkityksellisen työnteon mahdollisuuksia ja 
vapausasteiden kasvua ansainnan lähteitä yhdistämällä. Merkityksellisen työn tavoittelu yhdessä 
kehittyneiden verkostojen ja yrittäjämäisten taitojen kanssa puolestaan mahdollistaa työn järjes- 
tymisen joustavin sopimussuhtein itsellisten asiantuntijoiden verkostoissa kulloisenkin tehtävän 
osaamis- ja työvoimatarpeen mukaan. 

Haastatteluissa kuvattiin, miten samankaltaista on toimia isossa organisaatiossa vastuullises- 
sa asiantuntijatehtävässä sisäisenä yrittäjänä kuin itsenäisenä yrittäjänä. Oli havahduttu mietti- 
mään, miksi laskuttaa työt työnantajalle, kun saman voisi tehdä omilla ehdoillaan itselleen. Laajat 
ja vastuulliset, yrittäjämäiset, asiantuntijoiden työnkuvat olivat rohkaisseet näkemään mahdol- 
lisuuden tehdä samankaltaista työtä vapaammin ja itsenäisemmin, työporukat valiten ja omaa 
kuormitusta säädellen. Verkostojen vahvistuessa työuran kuluessa varmuus omasta pärjäämises- 
tä oli kasvanut. Yksi haastateltavista luonnehtikin usean työn tekemistä työuran keskivaiheen 
toimintamalliksi. Hänen mielestään se ei ollut työuran alkuvaihetta eläville vielä mahdollinen. 
Itsellistä työskentelytapaa eteenpäinkytkeviä tekijöitä ei vielä ollut kertynyt tarpeeksi. 

Kun havainto itsellisenä pärjäämisen edellytysten täyttymisestä täydentyi isoilta palkkatyö- 
paikoilta havaittujen negatiivisten piirteiden painolastilla, saatettiin lopulta ottaa työuralla as- 
kel, joka tilastoissa rekisteröityisi siirtymäksi. Työtä tekevän ja hänen osaamisensa kehittymisen 
näkökulmasta askel saattoi olla tuossa kohtaa varsin pieni. Selkeärajaisen siirtymän sijasta kyse 
oli hiljalleen tapahtuvasta liukumasta ja perinteisessä palkkatyössä myönteisten ja kielteisten 
tekijöiden yhteisvaikutuksessa kehkeytyvästä työuran muutoksesta. Moni haastatelluista kertoi 
lähteneensä palkkatyöstä usean työn tekijäksi palkkatyöpaikan kiireen, kontrollin tai konflik- 
tien vuoksi. Asiantuntijat kokivat ajan hukkuvan merkityksettömään organisatorisessa tahmassa 
tarpomiseen sen sijaan, että olisi ollut mahdollista kokea tekevänsä itselleen ja muille merkityk- 
sellistä työtä. Jälkimmäisen nähtiin toteutuvan paremmin, kun työ järjestyi verkostorakenteis- 

sa joustavin sopimusmuodoin. Tästä näkökulmasta verkostomaisesti järjestyvä silppuiseltakin 
vaikuttava asiantuntijatyö oli attraktoreidensa varassa kehkeytyvien työurien tuotosta eikä sitä 
voi luonnehtia yksiselitteisesti työn tarjonnan tai teettämisen tapojen muutoksista syntyväksi. 
Työn järjestymisen mallia kytkevät eteenpäin yhtä lailla työtä tekevien työuraratkaisut kuin työtä 
tarjoavienkin toimet. Jälkimmäisiin lukeutuvat myös ne edellä kuvatut myönteiset ja kielteiset 
seikat, joiden varassa perinteisestä palkkatyöstä siirrytään usean työn tekijöiksi. 

Vaikka työtä tekevä siirtyi pois työnantajansa palveluksesta, joissain tapauksissa ilmeni kui- 
tenkin pysyvyyttä työkavereissa, tehtävissä tai asiakkaissa. Työpaikalta oli saatettu jopa lähteä 
yhdessä, samoista syistä. Yhteistyö saattoi jatkua lähdön jälkeen uusissa sopimusmuodoissa. Toi- 
sinaan työnantajan jättäminenkin tapahtui vähittäisenä prosessina osa-aikatyön tai asiakassuh- 
teeksi muuntuneen työsuhteen kautta. Samanaikaisesti usean työn tekijä mahdollisesti kuiten- 
kin aloitti osa-aikaisen palkkatyön tai laskutettavan toimeksiannon jossain muualla. Seuraavana 
vuonna työyhdistelmät saattoivat olla jo toisenlaiset. 

Uusiin työn järjestymisen tapoihin kytkeytyi myös erityisesti naisten kokema ja pelkäämä 
ikäsyrjintä. Haastatteluissa tuotiin esiin, että yli neljäkymmentävuotiaiden ja etenkin yli viisi- 
kymmentävuotiaiden naisten oli vaikea enää pärjätä asiantuntijatyön työpaikkojen rekrytointi- 
tilanteissa. Palkkatyön saantia kuvattiin joissain haastatteluissa lähes mahdottomaksi. Työuran 
edetessä rekrytoinneissa pärjäämisen miellettiin paradoksaalisesti heikentyvän samaa tahtia 
asiantuntemuksen kasvun kanssa. Näissä tilanteissa usean työn tekeminen ja erilaiset yrittäjyy- 
den muodot tunnettuuteen perustuvissa verkostoissa toivat suojaa. Myös aiemmissa tutkimuk- 
sissa on todettu yrittäjyyden suojaavan naisia palkkatyön ikäviltä puolilta, kuten ikäsyrjinnältä 
(Wainwright & Kibler 2014). Näin ollen myös palkkatyöpaikkojen syrjivät käytännöt ja naisten 
itsensäkin tunnistamat ja omaksumat kielteiset ikästereotypiat omalta osaltaan vahvistavat uu- 
denlaista työn järjestymistä sosiaalisten suhteiden ja tilanteittain neuvoteltavien sopimussuhtei- 
den varaan. Tämä tapahtuu yksilöiden työuraratkaisujen kautta. Ihmisten kokemukset ja niistä 
syntynyt toiminta välittävät ja vahvistavat työn järjestymismallien muutosta. 

Katsottaessa useista työurista muodostuvaa työelämätason kokonaisuutta palkkatyöorgani- 
saatioissa tapahtuva keskeisissä verkostoissa tunnustetuksi asiantuntijaksi kasvaminen ja yrit- 
täjämäisen työnteon tavan omaksuminen näyttäisivät osaltaan mahdollistavan sen työn järjes- 
tymisen tavan, joka perustuu sosiaalisiin suhteisiin ja tunnettuun osaamiseen sekä joustaviin 
sopimussuhteisiin. Samaa työn järjestymisen muutoskulkua tukee myös isojen organisaatioiden 
ongelmiin turhautuminen ja väsyminen. Luonnollisesti myös työnantajien pyrkimykset ostaa 
työtä aiempaa moninaisemmin sopimuksin ja edullisemmin vahvistavat muutoskulkua, mutta 
ainoa selitys työn järjestymisen ja sopimussuhteiden mallien muutokselle se ei ole. Samalla on 
todettava, että koska mallien muutosta synnyttävät monet erilaiset tekijät, muutoksen voi enna- 
koida etenevän edelleen. 

Haastateltavat puhuivat paljon myös siitä, että vaihtoehdot haluttiin pitää avoimina ja työpa- 
letit tilanteen mukaan vaihdeltavina. Pitkiä sitoumuksia työyhteisöihin ja työnantajiin saatettiin 
jopa karttaa. Tämäkin sopii yhteen tilanteittain vaihtelevien tarpeiden mukaisesti järjestyvän 
mallin kanssa ja vahvistaa sen kehittymistä. Mallin yhtenä perustana ovat sosiaaliset suhteet ja 
yhteisöt, mutta niitä luonnehtii pysyvyyden sijasta ennemminkin toistuvuus. Kulloisiinkin osaa- 
mis- ja työvoimatarpeisiin sekä sosiaalisiin suhteisiin, kuten tuttuuteen ja maineeseen perustuva 


139 


Anu Järvensivu 


työn järjestyminen antaa tilaa ihmisen omien pyrkimysten toteutumiselle, kuten työuran att- 
raktorilla keskeisille merkityksellisyyden, vapauden ja itsellisyyden kokemuksille. Attraktoreiden 
piirtämien fraktaalien samankaltaisuus ja toisiaan vahvistavat takaisinkytkennät ovat ilmeisiä, 
minkä pohjalta voi ennakoida mallien vahvistumista ja jopa yleistymistä. Tämän valossa on myös 
ymmärrettävää, että korkeakoulutetut usean työn tekijät olivat pääsääntöisesti tyytyväisiä työn 
järjestymisen logiikkaan ja onnistuivat rakentamaan työuriaan sen kehyksessä, vaikka haastei- 
takin koettiin. 

Seuraavassa on kuvattuna perinteisten palkkatyöorganisaatioiden sekä usean työn tekijöiden 
työuran fraktaalin ja sitä vastaavan työn järjestymisen fraktaalin kytkeytyminen. Kuvassa ihmi- 
sen asiantuntijuus, yrittäjyysvalmiudet ja verkostot kehittyvät perinteisessä palkkatyöorganisaa- 
tiossa ja palkkatyösuhteessa. Jos organisatorinen kehys alkaa samalla rajoittaa henkilökohtais- 
ta kasvua, mahdollisuutta merkityksellisen työn tekemiseen ja itsellisyyden kokemusta, työura 
saattaa suuntautua pois yhdestä palkkatyöstä usean työn tekijäksi tai itseään muunlaisin tavoin 
työllistäväksi. Samalla tämänkaltaiset monimuotoiset työurat lisääntyessään muokkaavat työn 
järjestymisen tapaa yhteiskunnassa pois perinteisen palkkatyön mallista ja kohti sosiaalisiin suh- 
teisiin, osaamiseen ja joustaviin sopimusmalleihin perustuvaa mallia. 


Kuva 1. Työn järjestymisen ja yksilön työuran fraktaalien kytkeytyminen. 


Yrittäjämäiseksi asiantuntijaksi kasvaminen, 
organisatorisiin ongelmiin turhautuminen 


Merkityksellisyyden ja 
itsellisyyden tavoittelu työuralla 


Sosiaalisiin suhteisiin, osaamiseen ja 
joustaviin sopimuksin perustuva organisointi 

Usean työn tekijän työuran ja muuttuvan työelämän 
fraktaalien kytkennät ja samankaltaisuudet 


Olen aiemmin analysoinut useaa työtä tekevien työurien ja muuttuvan työelämän fraktaalien 
yhteenkytkeytymistä oppimisen näkökulmasta (Järvensivu 2020). Kyseisessä analyysissä totesin 
työurien fraktaalin kytkeytyvän muuttuvan työelämän fraktaaliin useaa työtä tekevien harjoit- 
taman muutosten ennakoinnin, muutoksiin sopeutumisen ja muutoksiin osallistumisen kautta. 

Usean työn tekijät pyrkivät ennakoimaan, yhden haastatellun sanoin ”haistamaan”, mihin 
suuntaan työelämä ja siellä realisoituvat osaamistarpeet ovat muuttumassa. Ennakointi oli heil- 
le tärkeää jo työllisenä pysymisen turvaamiseksikin. Pyrkimys sopeutua havaittuihin ja enna- 
koituihin muutoskulkuihin heijastui valintoihin, joita haastatellut tekivät. Työmahdollisuuksia 
ja -yhteisöjä arvioitiin muun ohella siitä näkökulmasta, millainen työssä oppiminen niissä oli 
mahdollista ja mitä osaamista ne vahvistivat tai kehittivät. Samoin vanhoja verkostoja ”lämmitet- 
tiin” tarkoituksellisesti työllistymiskyvyn ylläpitämiseksi ja parantamiseksi. Usean työn tekijät 
osallistuivat laajasti erilaisiin koulutuksiin. Ennakoinnista ja sopeutumisesta huolimatta he ei- 
vät kuvanneet itseään vain muuttuvan työelämän fraktaalin myötäilijöiksi, vaan ennemminkin 
muutoksen etujoukoiksi, jotka omalla työllään ja työnteon tavallaan osallistuivat muutoksen te- 
kemiseen. (Järvensivu 2020.) 

Edellä mainitut vuorovaikutukselliset kytkennät yksilön työuran fraktaalin ja muuttuvan 
työelämän fraktaalin välillä olivat keskeisiä niin usean työn tekijän selviytymisen kuin työn mer- 
kityksellisyyden toteutumisenkin kannalta. Niiden välityksellä fraktaalien muodot myös keh- 
keytyivät kohti jonkinasteista samankaltaisuutta ja yhteensopivuutta. Usean työn tekijöillä usko, 
jonka mukaan oma työnteon tapa oli tulevaisuutta, muuttui toimiksi, jotka vahvistivat ennakoi- 
dun tulevaisuuden realisoitumisen todennäköisyyttä. Samalla aukesi mahdollisuuksia rakentaa 
tulevaisuuden työelämästä aiempaa parempi ja merkityksellisempi (ks. myös Järvensivu 2022). 

Sen sijaan suhteessa yhteiskunnan instituutioihin ja normirakenteisiin kuvaan tulee särö- 
jä. Haastatteluja leimasivat yhteensopimattomuuden ja voimattomuuden kokemukset suhteessa 
säännöksiin ja niiden toimeenpanijoihin, kuten työvoimaviranomaisiin. Haastatteluista välittyi 
toisaalta myös pyrkimys tuoda ongelmia esiin niin arjessa kuin tutkimukseen osallistumalla- 
kin ja tätä kautta muuttaa instituutioita paremmin omaan työnteon tapaan sopiviksi. Samalla 
nostettiin keskusteluun myös tulevaisuuden työtä koskeva ristiriita: Toisaalta yhteiskunnallisessa 
keskustelussa tulevaisuuden työ kuvataan useista lähteistä muodostuvista ansioista koostuvaksi, 
merkitykselliseksi koetuksi ja kehittymismahdollisuuksia sisältäväksi. Toisaalta tällä tapaa työs- 
kennellessään usean työn tekijät kokevat yhteiskunnan rankaisevan heitä ja vaikeuttavan heidän 
työntekoaan. 

Osassa haastatteluja näkyi viranomaistoiminnan ennakoimattomuuden tai suoranaisen mie- 
livaltaisuuden pelko, mikä kertoo yhteensopimattomuuden, osattomuuden ja tunnustetuksi tu- 
lemisen puuttumisen kokemuksista. Jotkut pyrkivät myös sopeuttamaan omaa toimintaansa ja 
työuraansa instituutioihin etsimällä kompromisseja tai alistumalla. Joissain tapauksissa ilmeni 
yrityksiä kiertää sopimattomiksi osoittautuneita säännöksiä. Vaikuttamisen kanavista, eli kyt- 
köksistä, oli kuitenkin selvästi puutetta eikä edunvalvojia löytynyt. 

Totesin aiemmin työelämän attraktorin olennaisen institutionaalisen osan olevan usean työn 
tekijöiden kannalta hankalalla tavalla kahtia jakava ja luokitteleva. Attraktorin jäljessä, eli frak- 
taalissa piirtyy esiin yksiselitteisesti yrittäjiä ja palkansaajia. Lisäksi palkkatyö on erityisen vahva 
normi. Yhteen toistaiseksi voimassa olevaan kokoaikatyöhön sitoutuminen on odotusarvoista ja 
muu poikkeavaa, ”epätyypillistä”. Fraktaalin taustalla oleva attraktori koostuu palkkatyönteki- 
jöiden ja yrittäjien jaotteluun perustuvista järjestelmistä, lainsäädännöstä ja sen toimeenpanosta. 
Institutionaalisen kehyksen fraktaalimalliin sovittautuminen olisi ihmisen pärjäämisen kannalta 
keskeistä. Kategorioihin sopimattomat ihmiset fraktaali rajaa systeemin ulkopuolelle tai luokittaa 
virheellisesti ja jättää vaille institutionaalista tunnustusta aiheuttaen monenlaisia ongelmia. 

Haastatteluissa oman työuran fraktaalin ja muuttuvan työelämän fraktaaliin piirtyvän ins- 
titutionaalisen osion välisten kytkentöjen ja vastaavuuksien niukkuus oli usean työn tekijöiden 
kohtaamista ongelmista suurin. Muodostuvien taloudellisten riskien ohella yhteiskunnan tun- 
nustuksen ja sitä kautta merkityksellisen toiminnan ulkopuolelle joutuminen nähtiin pelottavak- 
si uhkakuvaksi. Vastaavasti kilpailevan toiminnan säännökset ja verotuksen käytännön toteutus 
haittasivat joustavaa ja tarvelähtöistä työn organisointia siinä kuin sosiaali-, työttömyys- ja eläke- 
turvan karikot raapivat oman työuran perustoja. 

Usean työn tekijöiden kohdalla peloilla oli realistista pohjaa. Moni oli kokenut ongelmia. Ta- 
loudelliset vaikeudet olivat yksi ennakoitavissa oleva pelko, mutta korkeakoulutettujen ryhmän 
osalta jopa merkityksellisempänä voidaan pitää kokemusta yhteiskunnassa tunnustettujen työtä 
tekevien ryhmien ulkopuolelle rajautumisesta. Vaikka toimeentulo olisi ollut turvattu puolison 
tuloilla, oman työnteon tavan aiheuttamat vaikeudet saattoivat tuntua murskaavilta, koska työ- 
hön ja yhteiskuntaan osallistuminen koettiin hyvin tärkeäksi. 

On selvää, että muuttuvan työelämän fraktaalin institutionaalinen osa-alue ei ole samankal- 
tainen usean työn tekijöiden työuran fraktaalin kanssa. Usean työn tekijät luiskahtelevat jäykkien 
kategorioiden väleistä lineaaristen, yksiselitteisten rajausten ulkopuolelle. Yksilöiden ja instituu- 
tioiden välisten kytkösten niukkuuden vuoksi myöskään järjestelmien vuorovaikutus ei toimi 
eikä aikaansaa vastaavuuden paranemista. Ymmärrys on vajavaista puolin ja toisin eikä siltoja 
ole. Toisaalta on toki huomattava, että instituutiot edustavat pysyvyyttä. Ne ovat yhteiskunnassa 
käytetty keino suitsia työelämän muutoksia ja yrittää myös pitää huolta siitä, että muutokset pysy- 
vät toivotulla alueella. Instituutiot ovat luonteeltaan järjestelmää vahvistavia ja takaisinkytkentää 
aikaan saavia. 

Institutionaalisen turvan pettäessä usean työn tekijöiden pärjääminen riippuu siitä, miten he 
onnistuvat rakentamaan samankaltaisuutta muuttuvan työelämän fraktaalin muiden osien kans- 
sa, eli onnistuvatko he ennakoinnissa, oppimiseen perustuvassa sopeutumisessa sekä muutoksiin 
osallistumisessa. Vastaavasti institutionaalisen turvan puuttumista kompensoi oman työuran 
fraktaalin ja työn järjestymisen fraktaalin onnistunut yhteenkytkeminen, eli menestyminen sosi- 
aalisten verkostosuhteiden rakentamisessa ja osaamisen ja asiantuntijan maineen kasvattamises- 
sa. Niin ikään mahdollisuudeksi jää palkkatyösuhteen turvaverkkoon palaaminen, jota puntaroi- 
tiin haastatteluissa runsaasti. Tämä mahdollisuus näytti kuitenkin karkaavan työuran edetessä 
jossain määrin naisten ulottumattomiin ikäsyrjinnän kokemuksen vuoksi. Se ei myöskään hou- 
kuttanut siksi, että usean työn tekemisen uskottiin olevan työelämän muutostrendi ja sen koettiin 
olevan itselle sopiva malli. Instituutiot vain laahasivat työelämän muutoksista jäljessä. 

Työn järjestymisen ja muuttuvan työelämän fraktaalien välisistä kytkennöistä keskusteltiin 
haastatteluissa oman työuran kytkeytyneisyyttä vähemmän johtuen tutkimuksen temaattisista 
painotuksista. Tästä syystä en käsittele työn järjestymisen ja muuttuvan työelämän fraktaalien 
kytkentöjä ja vastaavuuksia, vaikka teema loogisesti analyysiin kuuluisikin. Selvää kuitenkin on, 
että verkostomainen joustaviin sopimuksiin perustuva työn järjestyminen on olennainen osa 
yleisesti ennakoitua työelämän muutoskulkua. Yhteiskunnan instituutiot sen sijaan perustuvat 
vahvasti perinteisen palkkatyön järjestymisen malliin. Yhteensopivuus ja vastaavuus monimuo- 
toisen työnteon tavan ja työurien sekä verkostomaisen työn järjestymisen mallin välillä on selkeä. 
Instituutioiden kehittäminen taas on keskeinen väline muutoskulun hallinnassa ja yhteiskunnal- 
lisen tahtotilan välittämisessä työelämän käytäntöihin. 


Pohdinta 


Esittelin tässä luvussa, millaisen kuvan usean työn tekijöiden työstä voi rakentaa työurien kaa- 
osteorian käsitteistöä käyttäen. Tiivistin analyysin kahteen pääosioon: attraktorianalyysiksi ja 
fraktaalianalyysiksi. Attraktorianalyysin avulla analysoidaan järjestelmien attraktoreita ja nii- 
den toimintalogiikkaa, eli järjestelmän toimintaa johdattavia ja rajaavia voimia ja seikkoja. Nämä 
pitävät järjestelmän toiminnan ja tuotokset tietyssä tulosalueessa. Ihmisen työuraratkaisut pysy- 
vät monimutkaisuudesta ja sattumistakin huolimatta tavanomaisesti tietyn alueen sisällä, vaikka 
koko attraktori ja sen myötä tulosalue saattavat toki muuttua työuran varrella. Tässä tapauksessa 
tulosalue, johon päätymistä ja jossa pysymistä tarkastelin, oli usean työn tekemisen tapa korkea- 
koulutetuilla yhden työn tai niin sanotun perinteisen palkkatyön tai pitkäkestoisen yrittäjyyden 
sijasta. Laajensin tarkastelua ansainnanyhdistäjien näkökulmasta työn järjestymisen ja muuttu- 
van työelämän tasoille hyödyntämällä kaaosteoreettista ideaa samankaltaisten muotojen tai mal- 
lien toistumisesta eri mittakaavoissa. Eri tasoja toistensa valossa tarkastellessa samankaltaisuudet 
alkavat hahmottua. Lopputulemanaan attraktorit piirtävät fraktaalimuodon. Sen konkreettinen 
piirtäminen on vaikeaa mutta olemassaolon hahmottaminen tärkeää, jotta päästään käsiksi jär- 
jestelmien välisiin suhteisiin, eli samankaltaisuuksiin ja eteen- tai taaksepäin kytkeviin voimiin. 
Tähän taas pureudutaan fraktaalianalyysillä. 

Pyrin tekemälläni analyysillä vastaamaan työurien kaaosteorian osalta esitettyihin kehittä- 
mistarpeisiin. CTC:n teoriakehityksen tueksi on toivottu kvalitatiivista tutkimusta siitä, miten 
järjestelmien vuorovaikutussuhteet ja epälineaariset dynamiikat toimivat työurilla ja niiden 
muutostilanteissa (Peake & McDowall 2012) ja miten ihmisten ja yhteiskunnan väliset vuoro- 
vaikutuksen muodot kehkeytyvät (Pryor & Bright 2014). Lisätietoa on myös kaivattu työurien 
epälineaarisuuksista, rekursiivisuudesta ja erilaisten järjestelmien välisistä takaisin- ja eteenpäin- 
kytkennöistä, jotka joko palauttavat ja vahvistavat järjestelmän tilaa ja piirteitä (takaisinkytkentä, 
feedback) tai ruokkivat muutoksia (eteenpäinkytkentä, feed forward). (Pryor 2016.) Attraktori- ja 
fraktaalianalyysi palvelevat tämänkaltaisia tarpeita, mutta lisätutkimuksia ja teoreettisen viiteke- 
hyksen kehitystyötä tarvitaan. 

Työurien kaaosteoriassa olisi potentiaalia holistisiin työuratutkimuksiin, joissa yhdistetään 
yksilö aktiivisena työuratoimijana erilaisten ympäristöjen tarjoamiin mahdollisuuksiin ja niiden 
asettamiin reunaehtoihin sekä saadaan otetta kytköksiin ja vuorovaikutussuhteisiin. Varsin kiin- 
nostavia mahdollisuuksia aukeaa myös ennakoinnille kaaosteoreettisten asetelmien mahdollis- 
taessa järjestelmien välisten eteen- ja taaksepäin tapahtuvien kytkentöjen tarkastelun. Kaaosteo- 
riaa sovellettaessa kuvakulmia, tarkastelupisteitä, tarkasteltavia systeemejä ja tarkastelun tasoja 
voisi muuttaa loputtomasti. Voi myös katsoa kauempaa ja lähempää. Työuran attraktoria voisi 
esimerkiksi tarkastella usean työn tekemisen sijasta vaikkapa tietyn ammattiryhmän edustajien 
kohdalla tai tarkentaa yhden ihmisen työuran analysointiin. Tässä olisi jatkotutkimuksille tila- 
usta. 

Tässä luvussa analysoin useaa työtä tekevien eri alojen korkeakoulutettujen työuria muotoi- 
levaa attraktoria, heidän työnsä järjestymisen attraktoria sekä yhteiskuntatasoista muuttuvan 
työelämän attraktoria. Totesin eri alojen usean työn tekijöiden kokoavan, valikoivan ja rajaavan 
töitään työurallaan ennen muuta työn merkityksellisyyden (itselle ja muille) maksimoinnin sekä 
itsellisyyden, kehittymismahdollisuuksien ja vapauksien tavoittelun perusteella. Nämä seikat yh- 
distivät eri aloilla ja ammateissa työskenteleviä useaa työtä tekeviä korkeakoulutettuja. He ha- 
lusivat vastaavasti rajata työnkuvasta ja tehtäväpaletista pois merkityksettömyyden kokemuksia 
aiheuttavia ja turhauttavia töitä ja tehtäviä sekä itsellisyyden kokemusta heikentäviä seikkoja. Täl- 
laisia palkkatyöorganisaatioissa on tavanomaisesti runsaasti, mikä sai usean työn tekijät välttä- 
mään uppoutumista syvälle palkkatyöorganisaatioihin ja niiden tarjoamiin työsuhdemalleihin. 

Näin sekä merkityksellisen ja itsellisen työn tavoittelusta (yksilön työuran attraktorin logiik- 
ka) että isojen palkkatyöorganisaatioiden ikävistä puolista, ikäsyrjintä mukaan laskien, seuraa 
vaihtoehtoisten työnteon järjestymismuotojen kehkeytymistä. Niiden kehittymistä vahvistavat 
edelleen palkkatyöorganisaatioissa nykyisin edellytetyn yrittäjämäisen työskentelytavan, osaa- 
misen, maineen ja verkostojen kehittyminen ihmisen työuran aikana. Edellä mainitut puolestaan 
muodostavat työn järjestymisen attraktorin keskeisiä osatekijöitä, sillä työ järjestyy osaamisen 
ja sosiaalisten suhteiden, kuten maineen ja tunnettuuden, perusteella. Näin syntyy järjestelmien 
välisiä eteenpäinkytkentöjä, jotka tässä tapauksessa vahvistavat mahdollisuuksia tehdä itsellistä 
ja merkityksellistä työtä sekä työn järjestymistä perinteisten palkkatyöorganisaatioiden ja työ- 
suhdemallien tavoista poiketen. Hieman paradoksaalisesti palkkatyöorganisaatiot ovat keskei- 
sessä roolissa tämän toisenlaisen työn järjestymisen tavan edellytysten luojina työntekijöilleen. 
Toisaalta niissä myös aktiivisesti ja tietoisesti rakennetaan vastaavantapaista mallia suosimalla 
alihankintaa tai vuokratyötä perinteisten työsuhteiden sijasta. Työntekijöiden näkökulmasta pa- 
kot ja vapaat valinnat sekoittuvat, kuten monimuotoisen työn motiiveja tutkittaessa on todettu 
(Bamberry & Campbell 2012). 

On kuitenkin huomattava, että työntekijälähtöisesti syntyvän verkostomaisen työn järjesty- 
misen tavoitteena ei välttämättä ole pysyvien ja kasvavien rakenteiden, kuten taloudellista voittoa 
omistajilleen tuottavien kasvuyritysten, itseisarvoinen luominen, vaan kulloinkin merkitykselli- 
seksi koetun työn tekeminen ja ansainnan osan saaminen sen kautta. Tämä avaa mielenkiintoi- 
sia mahdollisuuksia erityisesti työhön, joka ei edellytä suuria pysyviä materiaalisia investointeja 
tullakseen tehdyksi. Tällä tapaa järjestyvä työ saattaisi hyvinkin olla yksi ratkaisu tavoiteltaessa 
nykyistä kestävämpää työtä ja työelämää. 

Kaaosteorian valossa tulee esiin myös yksilön työuraratkaisujen merkitys työelämän muu- 
toksille. Usean työn tekijän toiminta läpäisee työelämän järjestelmien eri tasoja ja rakentaa eri 
suuntaisia kytköksiä niin tasojen sisällä kuin välilläkin. Usean työn tekijä järjestelee omia töitään 
lyhyellä tähtäimellä esimerkiksi aikatauluttamalla päiviään, viikkojaan ja kuukausiaan. Tässä 
hän kytkeytyy myös toisten töihin. Laajemmassa kuvassa hän rakentaa työpalettiaan valikoiden 
ja kehittäen siihen mahdollisimman merkityksellisiä ja paljon kehittymismahdollisuuksia sisäl- 
täviä töitä. Tätä hän toteuttaa yhteistyöverkostoissa, joissa työt järjestyvät työvoimatarpeiden ja 
sosiaalisten suhteiden voimalla. Tällä tasolla hän myös rakentaa eri töidensä välisiä suhteita itsel- 
leen, lähipiirilleen ja elämäntilanteelleen mielekkäiksi. Useat työt voivat olla toisiinsa nähden täy- 
dentävässä, ristiriitaisessa tai vahvistavassa suhteessa (ks. Järvensivu & Pulkki 2019). Pidemmällä 
työuraperspektiivillä usean työn tekijä suhteuttaa töitään myös muuttuvaan työelämään. Hän 
ennakoi ja sopeuttaa töitään ja osaamistaan ennakoimansa perusteella mutta myös osallistuu 
vahvasti yhteiskuntatasoisen muutoksen toteuttamiseen kohti entistä parempia mahdollisuuksia 
merkityksellisen työn itselliseen tekemiseen sekä työn uudenlaiseen järjestymisen tapaan. Samal- 
la hän toivoo työnteon tapansa parempaa tunnustusta, normalisoitumista ja siihen liittyvän tur- 
van institutionaalistumista. 

Lähestyin yhteiskuntatasoista muuttuvan työelämän attraktoria Suomen tasoon fokusoiden, 
vaikka suomalaiset järjestelmät toki ovat avoimia globaaliin ympäristöönsä. Attraktoria koosta- 
vat vahvasti poliittisesti konstruoidut instituutiot, joilla usein on myös konkreettiset edustajansa 
viranomaistoiminnassa ja muussa käytännön toteutuksessa. Näitä ovat ennen muuta sosiaalitur- 
va, työttömyysturva ja eläketurva, mutta myös työ- ja sopimuslainsäädäntö sekä koulutusjärjes- 
telmä erilaisine tutkinto- ja ammattinimikkeineen. Toisaalta instituutioihin voidaan laskea myös 
muunlainen työelämän normirakenne, kuten perinteisen muotoisen palkkatyömallin vahva ase- 
ma normaalina ja jopa ihannoituna työnteon tapana. Nämä perinteisen palkkatyömallin varaan 
rakentuvaa järjestelmää takaisinkytkennöin vahvistavat institutionaaliset seikat muotoilevat use- 
an työn tekijöiden työtä ja työuraa asettaen moninaisia rakenteellisia puitteita, jotka monimuo- 
toista työtä tekevät kokevat usein haasteellisiksi. Toisena attraktorin osatekijänä voidaan pitää 
työelämän muutoksia, erityisesti yleisesti tunnistettuja muutostrendejä (esim. Gratton 2011). Mo- 
net haastatelluista kokivat viimeksi mainitut tutuiksi ja omaa työnteon tapaansa hyvin kuvaaviksi 
ja sen kanssa yhteensopiviksi. 

Toimeentuloa turvaavat järjestelmät, lainsäädäntö ja koulutusjärjestelmä sopivat vain heikosti 
yhteen haastateltujen työurien ja työn järjestymisen käytäntöjen kanssa. Välittävänä tekijänä voi- 
si toimia edunvalvonta, kuten työnantajien, palkkatyöntekijöiden ja yrittäjien tapauksessa, mutta 
tällaista kytkentää ei vielä oikein ole ja joukon hajanaisuuden vuoksi edunvalvonnan järjestämi- 
nen saattaa olla hankalaa. Niin ikään koulutusjärjestelmässä ja ammattinimikkeissä tunnistetaan 
ja tuetaan vasta heikosti näiden monenlaisia rajoja ylittävien ihmisten osaamisalueita ja kompe- 
tensseja. Puuttuu nimikkeitä ja ylipäänsä käsitteitä ja sanoja, joilla usean työn tekijöiden työtä 
voisi kuvata ja antaa sille tunnustusta. Tämänkaltaisten institutionaalisten kytkösten puuttumi- 
nen oli se perusta, josta monen haastatellun tutkimukseen osallistumismotivaatio nousi. 

Korottaisin usean työn tekijöiden työtä, osaamisalueita ja työnteon tapoja yhteiskuntaan kyt- 
kevien käsitteiden, sanojen ja kuvausten puuttumisen kaikkein kiireellisintä ratkaisua kaipaavak- 
si dilemmaksi. Institutionaaliset säännökset ja hyväksyntä voivat syntyä vasta, kun uudenlainen 

työnteon malli on riittävässä määrin kuvattu ja kasitteellistetty ja sen moninaiset kytkökset eri 
puolille yhteiskuntaa ymmärretty. Monimuotoisen työn tekijöiden ryhmälle ei ole edes vakiin- 
tunutta nimeä tai kategoriaa, joka mahdollistaisi kokemuksen yhteiskunnallisesta tunnustetuksi 
tulemisesta. 

Työurien kaaosteoriaan osalta taas voisi todeta, että saavuttaakseen kehittäjiensä tavoitteena 
olleen holistisuuden (Pryor & Bright 2014) työurien kaaosteorian sovellusten tulisi mielestäni kä- 
sitellä edellä mainitun tapaisia näkökulmia. Teoriaa soveltavissa tutkimuksissa tulisi sanoa jotain 
eri järjestelmiä ohjaavista voimista sekä järjestelmien välisistä suhteista, eteenpäin tai taaksepäin 
kytkennöistä, vastaavuuksista ja yhteensopivuuksista. Näkisin, että analyysin kohteeksi valitse- 
mani työuran kehkeytyminen yksilön näkökulmasta, työn järjestymisen yhteisölliset logiikat 
sekä yhteiskuntatasoinen muuttuva työelämä instituutioineen ovat keskeisimmät tarkastelupis- 
teet, mutta muitakin näkökulmia voi valita. Teoria mahdollistaa hyvin myös monitieteiset tutki- 
mukset. Työurien kaaosteoriaan perustuvien tutkimusten pohjalta voisi myös kehittää sovelluksia 
niin uraohjaukseen kuin työyhteisöjen kehittämiseenkin. 

6 
Monista lähteistä ansainta, muuttuva 
työelämä ja yhteiskuntapolitiikan haasteet 


Arja Haapakorpi, Anu Järvensivu, 
Merja Kauhanen ja Harri Melin 


Ansainnan koostaminen useasta lähteestä on ilmiö, jossa tihentyy moni havaittu ja ennakoitu 
työelämän muutosprosessi. Siinä konkretisoituu myös suurten muutoslinjojen hahmottamista 
vaikeuttava työelämän moninaistuminen, sillä usean työn tekijöitä ei voi ajatella yhdeksi selkeästi 
määrittyväksi ryhmäksi. Tutkimuksemme osoittaa, että tämä joukko on erittäin heterogeeninen, 
vaikka sitä yhdistää ansainnan tapojen yhdistely. Koulutuskeikkoja työnohjauksiin ja konsultoin- 
tiprojekteihin yhdistävä helsinkiläinen poikkeaa monessa suhteessa pieksämäkeläisestä, kahvi- 
latyötä postinkantoon yhdistävästä keikkailijasta, vaikka molemmat ovat usean työn tekijöitä. 

Myös töiden yhdistelmät ovat kirjavia. Useaa työtä tekevä saattaa yhdistää yrittäjyyttä ja 
palkkatyötä joko samanaikaisesti, limittäin tai vuorotellen haastaen totuttua yrittäjän ja palkka- 
työntekijän erottelua. Palkkatyön ja yrittäjyyden rajapinnan ohella ansainnan yhdistäjät rikkovat 
työurallaan monia muitakin rajoja, kuten ammattien ja toimialojen välisiä rajapintoja. Heidän 
olemassaolonsa kyseenalaistaa ajatuksen yhden alan ammattilaisesta. 

Usean työn tekijöiden toimeentulolähteiden määrissäkin on vaihtelua, vaikka tavanomaisesti 
toimeksiantoja tai / tai sopimuksia on kahdesta kolmeen. Elannolle merkittävää tulovirtaa saattaa 
tulla myös erilaisista tulonsiirroista tai pääomatuloista. Ansioiden lähteiden yhdistelmät saattavat 
muuttua nopeatempoisesti erityisesti sellaisilla aloilla, joilla ansiot tai työt ovat tilapäisiä. Toisaal- 
ta osalla pää- ja sivutyön yhdistelmä voi olla koko työuran mittainen. 

Monimuotoiseen ansiotyöhön päätymisen syyt ja motiivitkin ovat moninaisia. Tehtäväyhdis- 
telmien syntyyn vaikuttavat niin ihmisen elämänkulku ja kiinnostuksen kohteet kuin pakot ja 
tarjolla olevat mahdollisuudetkin. Motiivit voivat paikantua myös ammatillisiin verkostoihin, 
lähipiirin tekemiin ratkaisuihin, suoranaisiin sattumiin ja mieleen tulleisiin kokeiluihin. Usean 

työn tekijät, heidän työpalettinsa ja työnteon tapansa seurauksineen ovat osa työelämässä lisään- 
tynyttä kompleksisuutta. 


Usean työn tekemiseen johtavat monet tekijät 


Usean työn tekijäksi päädytään tutkimuksemme mukaan erilaisia polkuja pitkin. Motiivit 
useamman työn tekemiseen vaihtelevat, ja yhdenkin ihmisen kohdalla ansainnan lähteiden yh- 
distämiseen päätyminen voi olla monen tekijän summa ja hiljalleen vuosien saatossa kypsynyt 
päätös. Oma halu ja välttämättömyys saattavat molemmat motivoida ratkaisua samanaikaisesti. 
Kaikilla aloilla työtä ei ehkä ole juuri tarjolla muunlaisilla sopimusmalleilla, mutta kaikki eivät 
edes vakituista työtä kaipaa. Joskus toimeentulon tuottava toiminta saattaa tuntua harrastukselta 
tai luokittua sijoittamiseksi tai pääomatulojen kategoriaan, jolloin rajapinta työhön on epäselvä. 

Yhdistelmätyön motiivit, taustat ja syyt, ammatillinen profiili, eli tehtävien muodostama ko- 
konaisuus sekä ansainnanyhdistäjien asema työmarkkinoilla vaihtelevat. Tutkimuksen kohteena 
olevissa asiantuntijatehtävissä yhdistyi useita syitä ja motiiveja tai asiantuntijat olivat päätyneet 
tietynlaisen uran jälkeen yhdistelmätyöhön. Syiden yhdistelmissä toimeentulon pakko oli kui- 
tenkin yleinen motiivi, joka yhdistyi muihin, työn ja elämän mielekkyyttä kannatteleviin motii- 
veihin. Vapaaehtoisuuteen liittyvät syyt olivat uran vaihtaminen, mielekkäät tehtävät työn ydi- 
nalueen reunamilla ja muilla aloilla, elämänkulku ja -tapa, tasapainottelu kiinnostavien mutta 
taloudellisesti vähäisesti palkitsevien tehtävien ja kunnollista toimeentuloa tarjoavien tehtävien 
välillä, perhesyyt, väsymys turhauttavaksi muodostuneeseen kokopäivätyösuhteeseen ja työpai- 
kan jatkuviin organisatorisiin muutoksiin ja irtisanomistilanteisiin sekä ylipäätään alan työ- 
markkinoiden projektiperustaisuus tai keikkaluonne. 

Kaiken kaikkiaan ansioiden koostaminen useasta työstä on luonteeltaan moninainen ilmiö, 
jonka kuvaaminen, määritteleminen ja nimeäminenkin on vaikeaa. Kompleksisuuden ja moni- 
naisuuden ohella usean työn tekijät ja heidän työn teon tapansa voivat yhdistyä keskusteluihin 
työn merkityksellisyyden keskeisyyden kasvusta sekä tarpeesta haastaa perinteisiä ajatuksia työ- 
ajasta ja kokopäivätyöstä. Viimeksi kuluneiden kahdenkymmenen vuoden aikana työ on sub- 
jektivoitunut (esim. Julkunen 2008). Työ tunkeutuu yhä syvemmäs minuuteen ja siitä tulee jopa 
mielentila. Työn ja vapaa-ajan raja hämärtyy: työ seuraa kaikkialle ja on aina läsnä. 

Työn subjektiivisuus tulee erityisen selvästi esille kulttuurialan ammattilaisten yhdistelmä- 
työssä. Heidän työssään ansiotyön ja sisällöllisen sitoutumisen fuusiosta nousee vahvasti esiin 
merkitysten ja sisältöjen tuottamisen keskeisyys. Tällaista työtä voi luonnehtia immateriaalisesti 
tihentyneeksi tuotannoksi, joka on yhteiskunnallisesti näkyvää, mutta sen asema on taloudelli- 
sesti heikompi verrattuna yhteiskunnallisesti tai kansantaloudellisesti merkittävämpinä pidettyi- 
hin aloihin. Alan taloudellinen merkitys on ollut viime aikoina kuitenkin vahvassa kasvussa, sillä 
tapahtumatalouden kokonaisuuden näkökulmasta kulttuuri ruokkii kysyntää erilaisista palve- 
luista, kuten majoitus- ja ravitsemuspalveluista ja tekniikan palveluista. Merkitysten ja sisältöjen 
tuotanto on hyvin työvoimavaltaista, minkä vuoksi ala työllistää myös tulevaisuudessa välilli- 
sesti ja välittömästi. COVID-19 viruksen aiheuttama sulku kulttuurialalla toi kuitenkin esille 
taiteilijoiden ja kulttuurialan ammattilaisten haavoittuvan aseman, sillä yhdistelmätyön tekijät 

jäivät usein katvealueelle yhteiskunnan tukea jaettaessa joko työttömyyskorvauksen tai muina 
toimeentuloa turvaavina muotoina. Kokopäiväinen palkkatyö taas osui yhteiskunnan vakiintu- 
neena työn tekemisen tapana toimeentuloa turvaavien järjestelmien valokeilaan. 

Isoissa työorganisaatioissa näyttävät työelämän muuttuessa lisääntyneen sellaisetkin piir- 
teet, jotka saavat ainakin asiantuntijatyötä tekevät pohtimaan muita vaihtoehtoja ansainnan 
koostamiseen. Tämä näkynee yleisemminkin työn merkityksellisyyden korostamisena muiden 
seikkojen rinnalla tai jopa yli. Tutkimuksemme mukaan osa usean työn tekijöistä oli toiminut 
kokopäivätyössä isoissa työorganisaatioissa, joiden kielteisiin piirteisiin he olivat väsyneet ja 
turhautuneet. Tällaisten henkilöiden tavoitteena oli useaa työtä tekemällä maksimoida itselle ja 
muille merkitykselliseksi sekä itsellisiä vapauksia sisältäväksi koettu työ. Samalla he halusivat 
minimoida ”organisaatiotyötä”, eli merkityksettömältä tai kuormittavalta tuntuvia tehtäviä ja 
raskaita yhteistoimintaprosesseja irtisanomisineen ja organisaatiomuutoksineen. Usean työn te- 
kijöiden voisi siis luonnehtia tekevän merkitykselliseksi koettua työtä. 

Tutkimuksemme perusteella ei sen sijaan voi sanoa, että useaa työtä tekevät käyttäisivät 
työhön enemmän aikaa kuin perinteisessä kokoaikatyössä työskentelevät, koska työaika, työn 
kuormittavuus ja kiire vaihtelivat. Lisäksi työnteon rytmitys poikkeaa totutusta. Yksi keskei- 
nen perustelu yhdistelmätyön tekemiselle olivat kuitenkin vapaudet itse määritellä aikatauluja 
ja työnteon mallin joustavuus elämäntilanteen mukaan. Jos työhön käytetty aika ei muutenkaan 
ole enää yksiselitteisesti toimiva kriteeri työpanoksen arvioinnissa, niin ansainnan yhdistäjien 
työnteon tavassa tuntien laskeminen ei etenkään ole keskeistä eikä ”kokoaikainen työsuhde” ole 
mielekäs yksikkö työmäärää tai työpanosta laskettaessa. 

Mielenkiintoista olisi pohtia sitäkin, onko usean työn tekemisessä kyseessä eräänlainen tiivis- 
tetty työnteon tapa, jossa työhön käytetystä ajasta on vähennetty tyhjäkäyntiä ja isojen organisaa- 
tioiden organisaatiomuodosta johtuvia yleistehtäviä, joiden merkitys tuottavuudellekin voi olla 
kyseenalainen. Voidaanko ehkä ajatella, että useaa työtä verkostoissaan tekevät asiantuntijat ovat 
kehittäneet varsin tehokkaan työn organisoinnin mallin, jossa keskitytään tavanomaista enem- 
män merkityksellisten tehtävien tekemiseen ja vähemmän prosessien rakentamiseen, kontrolliin 
ja hallinnointiin? Talouteen liittyvä näkökulma kattaa toki on myös toimeksiantojen ja lyhyi- 
den keikkojen hankintaan käytetyn ajan ja muiden tukipalvelujen kaltaisten tehtävien kulujen 
lankeamisen keikkatyöläisille, sillä toimeksiantaja tai työnantaja maksaa tässä kehyksessä vain 
tuloksesta ja tuottavasta työstä. 

Tutkimuksemme koko ansiotyötä tekevään väestöön kohdistuvat, rekisteriaineistolla saa- 
dut tulokset, osoittivat, että monimuotoisen ansiotyön sisällä on profiileiltaan ja työmarkki- 
na-asemaltaan erilaisia ryhmiä, joilla toimeentulo ja köyhyysriskit ovat hyvin erilaisia. Myös 
korkeakoulutettujen ammattialojen välillä oli eroja. Korkeakoulutettuihin kohdistetun haastat- 
telututkimuksen kohteena olleilla ammattialoilla historia, institutionaalistumisen vaihe, asema 
kansantaloudessa, yhteiskunnallinen julkinen asema ja asema työmarkkinoiden kysynnän ja tar- 
jonnan vaakakupissa muotoilevat yhdistelmätyön tekemisen ehtoja ja malleja. 

Tutkimuksen kohteena olevista asiantuntijaryhmistä konsultit, media-alan ammattilaiset ja 
kulttuurialan ammattilaiset kokivat erityistä toimeentulon ja tulevaisuuden epävarmuutta, sillä 
projektiperustainen ansiotyömalli sisälsi jo itsessään riskin toimeentulon jatkuvuudesta. Tältä 
osin heidän asemassaan oli prekaareja piirteitä. Tekniikan alan ammattilaisten asema sen sijaan 

oli vahva. He olivat valinneet yhdistelmätyön omista henkilökohtaisista syistään ja uraan liitty- 
vistä motiiveistaan eivätkä toimeentulon pakosta. Tekniikan alan ammattilaiset olivatkin ainoa 
ryhmä, joka haastattelututkimuksen perusteella ei kokenut perustoimeentulon hankkimista syy- 
nä useamman työn tekemiseen. Suomen elinkeino-, tutkimus- ja kehitys- sekä koulutuspolitii- 
kassa teknologia-alat ovat olleet keskeisessä asemassa, ja teknologiateollisuus on ollut näkyvässä 
roolissa kansantaloudessa. Tämä taustoittaa joiltain osin tekniikan alan haastateltujen taloudelli- 
sesti verrattain hyvää asemaa työmarkkinoilla. 

Media-alalla työvoiman käytön joustavoittaminen ja yhdistelmätyön yleistyminen liittyy 
sekä teknologian murrokseen eli sosiaalisen median nousuun ja maksuttomien mediapalveluiden 
yleistymiseen että käynnissä olevaan mediatalojen yhdistymiseen. Alalle työllistyvän on usein 
hankittava ansionsa usean työn yhdistelmänä. Kulttuurialalla puolestaan yhdistelmätyö on ollut 
jo perinteisestikin tuttua, sillä alan luonteesta ja palkanmaksukyvystä johtuen kokopäivätyötä 
on tarjolla vain harvoille. Kulttuurialan taloudellinen merkitys on kasvanut, mutta samalla se on 
houkutellut alalle useampia ammattilaisia sen sijaan, että työn tekeminen olisi kokopäiväistynyt. 
Elämän ja työn subjektivoituminen, eli itsellisyys, autonomia ja elämän kokonaisuuden erityi- 
syys, on yhdistelmätyön taustalla jossain määrin, sillä jotkut yhdistelmätyön elementit, kuten 
itsensä työllistäminen, motivoivat tähän vaihtoehtoiseen työn tekemisen malliin taloudellisesta 
riskistä huolimatta. 

Tässä tutkimuksessa uutta asiantuntijuutta edusti organisaatioiden ja osaamisen kehittä- 
miseen erikoistunut konsulttien ammattiryhmä. Heidän työn tekemisen ehtonsa ja sisällölli- 
nen toteutuksensa noudattivat jälkiteollisen yhteiskunnan piirteitä: immateriaalinen tuotanto, 
asiantuntemuksen palveluistaminen, joustotyö ja rooli ulkoistettujen tehtävien korvaajana tai 
täydentäjänä organisaatioissa. Konsulttityön tarjonnassa yhdistyivät luontevasti henkilöstöhal- 
linnon johtaminen ja koordinointi, aikuisten ohjaus ja koulutus ja niihin liittyvät työmenetel- 
mät. Uutta asiantuntijuutta edusti ryhmän koulutustaustan kirjavuus. Lisäksi he työskentelivät 
aktiivisesti yhteisen asiantuntemuksen kehittämiseksi ja vakiinnuttamiseksi, joka ei noudattanut 
professionaalista mallia perinteisine institutionalisoitune rakenteineen, käytäntöineen, diskurs- 
seineen ja rooleineen. 


Ansainnan yhdistäminen yhteiskuntapolitiikan näkökulmasta 


Useaa työtä tekevät ovat kiinnostava ryhmä työelämän systeemisille tarkasteluille. Heidän työn- 
teon tapansa, sen motiivit, työuran kehkeytyminen ja työnteon tavan seuraukset itsessään ovat 
mielenkiintoisia, monimutkaisia ja vähän tutkittuja teemoja. Vielä enemmän saa kuitenkin irti 
tarkastelemalla useaa työtä tekevien työnteon tavan kytköksiä työn yhteisölliseen järjestymiseen 
ja sen muutoksiin sekä yleisemmin työelämässä tapahtumassa oleviin muutoksiin. Silloin painot- 
tuu myös tunnistettu tarve institutionaalisille uudistuksille, jotka koskevat työnteon sopimus- 
malleja sekä monimuotoisessa työssä työskentelevien sosiaali-, työttömyys- ja eläketurvaa. Usean 
työn tekijöiden kasvava määrä asettuu dynaamiseen kontekstiinsa, osaksi laajempaa kokonaisku- 
vaa ja työelämän muutosta, jolla on yksilöiden työuraratkaisuihin liittyvien motiivien ja toimi- 


juuden ohella myös muita ajureita. 

Yksi ajureista on teknologinen muutos, erityisesti digitalisaation ja tekoälyn merkitys työlle. 
Teknologia on syrjäyttänyt ihmistyötä kaikkein yksinkertaisimmissa tehtävissä jo 1700-luvun 
puolivälistä lähtien. Ensimmäisistä tekstiilien valmistusta nopeuttaneista laitteista lähtien koneet 
ja automaatio ovat kehittyneet vauhdilla. Nyt robotit pystyvät tekemään entistä monimutkaisem- 
pia tehtäviä, ja tietokoneiden laskentatehot ovat suorastaan huimaavia. Työmarkkinoilla tämä on 
näkynyt keskimääräistä osaamista vaativien töiden määrän laskuna. On kuitenkin syytä muistaa, 
että koneet eivät ole pelkästään korvanneet ihmisiä, vaan ne myös täydentävät ihmistyötä esimer- 
kiksi voimaa tai äärimmäistä tarkkuutta vaativissa tehtävissä. Digitalisaatio avaa niin ikään aivan 
uusia työmahdollisuuksia. 

Teknologisesta työttömyydestä on puhuttu jo 1930-luvulta lähtien ja sen uhka on yhä ilmei- 
nen. Automaatio ja robotit korvaavat yhä useammin suorittavan työn lisäksi monia asiantun- 
tijatehtäviä. Muutos on hidas ja vaiheittainen, mutta se on vääjäämätön. Samaan aikaa syntyy 
toisaalle uusia töitä ja vanhat ammatit muuttavat muotoaan. On arvioitu, että koneiden on helppo 
tehdä rutiinitöitä ja voimaa vaativia tehtäviä, mutta niiden on vaikeaa selviytyä monista ei-ru- 
tiininomaisista töistä. Koneille sorminäppäryys tai kävely ovat yhä vaikeita toimintoja. Tekno- 
logia korvaa tai täydentää ammatillisia tehtäviä todennäköisimmin osittaisesti, jolloin entinen 
ammatillinen tehtäväkuva ei enää riitä kokopäivätyöksi yhdessä työpaikassa. Näin usean työn 
tekeminen todennäköisesti yleistyy, etenkin elleivät työtä tekevät ole halukkaita täydentämään 
työnkuvaansa millä tahansa yhden työpaikan sisällä. 

Työvoiman käytön joustavoittaminen muuttamalla ansiotyömalleja ja ulkoistamalla tehtäviä 
vastaavat osaltaan epävakaan ja ennakoimattoman talouden ongelmiin. Horisontaalinen työn or- 
ganisointi pilkkoo työtä erilaisilla ansaintamalleilla toteutettaviksi projektimaisiksi tehtäviksi. 
Immateriaalisen korostuminen työssä näkyy asiantuntija-ammattien moninaistuvissa rooleissa 
kansantaloudessa, elinkeinoelämässä ja yhteiskunnassa. Samalla yleistyvät asiantuntijatyövoi- 
maa koskevat joustavat henkilöstöpolitiikat. 

Todennäköisenä voidaan pitää sitä, että tulevaisuudessa merkityksellistä asiantuntijatyötä tai 
muuta korkeaa osaamista vaativaa työtä on usein työpaikalla tarjolla vähemmän kuin kokoai- 
kaisen palkkatyöntekijän verran. Näissä tapauksissa asiantuntijat voivat täydentää työnkuvaansa 
monenlaisilla rutiinitöillä, mutta tämä malli ei ole aina omiaan lisäämään työhyvinvointia tai 
tyytyväisyyttä. Toinen vaihtoehto on ansainnan yhdistäminen, eli työskentely usealle työnanta- 
jalle. Näin ollen teknologioiden kehittyminen todennäköisesti on omiaan lisäämään useaa työtä 
tekevien määrää. Samaa muutoskulkua vahvistaa työvoimankäytön joustavoittaminen. Suuret 
työnantajat ovat ilmoittaneet tarjoavansa työtä jatkossa yhä enemmän muina kuin kokoaikaisina 
palkkatyösuhteina (World Economic Forum 2018). 

Palkkatyön vähentyminen saattaa johtaa siihen, että yhteiskunnalliset jaot kasvavat. Tämä 
näyttää merkitsevän myös sosiaalisen ja taloudellisen eriarvoisuuden kasvua. Useaa työtä tekevät 
ovat yleensä taloudellisesti haavoittuvammassa asemassa kuin säännöllisessä palkkatyössä ole- 
vat ihmiset. Tämän takia useaa työtä tekevien sosiaaliturvaan on kiinnitettävä huomiota, jotta 
turvan rakentaminen ei jää ihmisen itsensä tehtäväksi, mikä tutkimuksemme perusteella tällä 
hetkellä näyttäisi olevan monen todellisuutta. Itse rakennettu turva rakentui haastatelluilla en- 
nakointikyvystä, omasta osaamisesta ja verkostoista (Järvensivu 2022). 

Yksinyrittäjyys on kasvamassa länsimaisilla työmarkkinoilla, vaikka yrittäjien suhteellinen 
osuus kaikista ammatissa toimivista on pienentynyt viimeisten sadan vuoden aikana. Yrittäjä- 
väestön sisäinen rakenne on siten muuttunut, sillä työnantajayrittäjien määrä on vähentynyt ja 
yksinyrittäjien osuus on kasvanut. Prosentuaalisesti muutos ei ole jyrkkä, sillä työmarkkinoiden 
muutokset ovat hitaita. On varsin todennäköistä, että yksinyrittäjien määrä kasvaa myös vastai- 
suudessa. Kasvun taustalla löytyy monia tekijöitä. Osaa houkuttaa halu toimia itsenäisesti ja joil- 
lekin yrittäjyys on luonteva tapa harjoittaa omaa ammattiaan. Joku taas päätyy yksinyrittäjäksi 
enemmän tai vähemmän olosuhteiden pakosta. 

Työelämässä on meneillään monia työntekijöiden kannalta myönteisiä muutoksia, kuten 
joustavien työjärjestelyjen yleistyminen, mutta myös työn huonontumista, esimerkiksi kiireen ja 
työkuorman kasvua. Suomalainen työelämä on monella mittarilla tarkasteltuna parantunut vii- 
denkymmenen vuoden aikana. Suomalaisten tyytyväisyys työhön ja työelämään on lisääntynyt. 
Työturvallisuus on parempi kuin koskaan aiemmin. Pitkät sairauspoissaolot ovat vähentyneet, 
joskin niihin vaikuttavat monet tekijät, muun muassa talouden syklit. Nykyiset työhyvinvoinnin 
ongelmat liittyvät aiempaa selvästi enemmän psykososiaaliseen ja koettuun hyvinvointiin. 

Työelämän tulevaisuus askarruttaa sekä tavallisia työntekijöitä että työelämän tutkijoita. Sa- 
moin suomalaisen työelämän tilasta käydään jatkuvasti vilkasta väittelyä. Työelämä muuttuu jat- 
kuvasti, aivan kuin se on tähänkin asti tehnyt. Samalla moni asia työssä, työsuhteissa ja yrittäjyy- 
dessä pysyy ennallaan. Ei ole olemassa suurta käsikirjoitusta tai yhtä selkeää kehityksen suuntaa. 
Pikemminkin on monia toistensa kanssa ristiriidassa olevia muutoksen prosesseja. 

Työssä edellytettävät osaamiset muuttuvat nopeaan tahtiin. Ennakoidaan, että tulevaisuuden 
töissä tarvitaan selvästi nykyistä enemmän kriittistä ajattelua, kykyä omaksua nopeasti uutta ja 
kykyä lähestyä ja ymmärtää toisia. Säännöllisen palkkatyön rinnalla yleistyvät monet yrittäjyyttä 
ja palkkatyötä yhdistelevät työsuhteiden muodot. Monesta lähteestä saatava toimentulo on yksi 
tällainen. 

Monimuotoisen ansiotyön tekeminen on yleistynyt useissa länsimaissa. Yleistymisen taustal- 
la vaikuttavat globalisaatio ja nopea tekninen kehitys, jotka ovat muuttaneet työntekemisen tapo- 
ja ja työn organisointia. Usean työn tekemisen kehitys kytkeytyy osin uusin työnteon muotoihin, 
joita digitalisaatio, keikkatalous ja alustatyö ovat tuoneet mukanaan. Näihin työnteon muotoihin 
liittyy vaikeita kysymyksiä ja aiheellinen pelko työn hinnan alenemisesta sietämättömälle tasol- 
le sekä työssäkäyvien köyhyyden uhkakuvia. Toisaalta monimuotoisen ansiotyön tekemiseen on 
vaikuttanut myös työn subjektivoituminen, työn merkityksellisyyden ja itsellisyyden kaipuu sekä 
pyrkimys etsiä vaihtoehtoja kuluttavalle tai turhauttavalle työlle. Suomea koskeva tutkimuksem- 
me vahvistaa monimuotoisen ansiotyön tekemisen taustalla olevan erilaisia motiiveja. Toisaalta 
ansainta useasta eri lähteestä tapahtuu yksilöiden omista tarpeista ja preferensseistä, mutta myös 
pakotettuna päätyön alhaisen tulotason tai riittämättömän työtuntimäärän takia. 

Suosituksia 


Työsuhteiden moninaistumisen ja epätyypillistymisen myötä työmarkkinariskit ovat siirtymässä 
yrityksiltä enemmän yksittäisen palkansaajan tai itsensätyöllistäjän kannettaviksi. Hybridimuo- 
toisen työnteon yleistyminen haastaa myös sosiaaliturvaa, mikä sosiaaliturvan uudistamistyössä 
tulisi ottaa huomioon. Työnteon muotojen moninaistuessa on luotava uusia malleja joustavaksi 
ja turvatuksi siirtymiseksi eri työmarkkina-asemien kuten yrittäjyyden ja palkkatyön välillä ja 
niiden turvatun yhdistelyn mahdollistamiseksi. Yhteiskuntapolitiikan merkitys niin toimeentu- 
loturvan kuin yleisen työpolitiikankin alueilla kasvaa, sillä työmarkkinoiden ja työn joustavoit- 
tamisen myötä yksilön riski toimeentulon epävarmuuteen on kasvanut. 

Tutkimuksessa pohdimme myös ratkaisumahdollisuuksia useaa työtä tekevien kohtaamiin 
ongelmiin. Ratkaisuja etsittiin yhdessä tutkimustamme tukeneiden kumppaniliittojen edusta- 
jien kanssa. Toimme myös tuloksiamme yleiseen keskusteluun esimerkiksi Sitran järjestämissä, 
jatkuvaan oppimiseen liittyvissä useiden satojen osallistujien tilaisuuksissa. Sitran tilaisuuksissa 
käsiteltiin erityisesti mahdollisuuksia lähestyä korkeakoulutettuja ansainnan yhdistäjiä jatkuvan 
oppimisen malliesimerkkeinä (ks. myös Järvensivu 2020). Keväällä 2020 alkanut koronapande- 
mia rajoitti monella tapaa yhteistä kehittämistoimintaa ja suunniteltujen työpajojen järjestämis- 
tä. Järjestimme kuitenkin kaksi työpajaa. Niistä ensimmäisessä tutkimuksen ohjausryhmä pohti 
usean työn tekemisen haasteita. Toinen työpaja oli laajempi ohjausryhmän ja sen sidosryhmien 
yhteinen. Sen tavoitteena oli nostaa esille usean työn tekemisen ehtoja ja ongelmia ja etsiä ongel- 
mien ratkaisumahdollisuuksia. 

Tutkimuksemme ja työpajojen tulosten perusteella esitämme kolme suositusta: 1) työtä ja sen 
tekijöitä koskevien käsitteiden ja käsitysten päivitys, 2) työnteon sopimussuhteiden ja ihmisen 
työttömyys- ja sosiaaliturvan irrottaminen toisistaan ja tarvittavien uusien mallien kehittäminen 
molempiin sekä 3) työelämän kehittämisen menetelmien ja niitä taustoittavan suomalaisen työ- 
elämän kehittämisparadigman uudistaminen siten, että ne soveltuisivat myös tilanteisiin, joissa 
työtä tehdään itsellisesti verkostomaisissa suhteissa. 

Ensinnäkin tutkimus toi esiin käytössä oleviin käsitteisiin ja niihin liittyviin juridisiin ase- 
mointeihin liittyviä haasteita ja kehittämistarpeita. Ansainnan yhdistäjät ovat sisäisesti hete- 
rogeeninen ryhmä, jonka rajapinnat yrittäjyyteen ja palkkatyöhön ovat epäselvät. Niin ikään 
ansainnan yhdistäjien asemat työmarkkinoilla ja tyytyväisyys omaan tilanteeseen poikkeavat 
toisistaan suuresti. Vaihtelua esiintynee ainakin toimi- ja ammattialoittain, koulutustason mu- 
kaan, sukupuolen perusteella ja viime kädessä yksilötasolla ihmisen elämänkokonaisuuteen ja 
työorientaatioihin liittyen. Ryhmään (tai ryhmiin) viitataan lukuisin eri käsittein. Siihen viita- 
taan tässä kirjassa käytettyjen käsitteiden, monimuotoisen työn tekijä, usean työn tekijä, yhdistel- 
mätyöntekijä ja ansainnanyhdistäjä, ohella myös itsensätyöllistäjinä, freelancereina, monityösuh- 
teisina, toimeksisaajina tai kevytyrittäjinä. Käsitteistö ja siihen linkittyvät oikeudelliset asemat 
vaatisivat kuitenkin selvittämistä ja kehittämistä. Ihanteellisessa tapauksessa ryhmä itse osallis- 
tuisi vahvasti itsensä nimeämiseen ja määrittelyyn sekä alaryhmien tunnistamiseen. 

Nimi ja määritelty ja tunnustettu asema ovat tarpeen muun muassa ammatillisessa identi- 
fioitumisessa ja etujen valvomisessa. Tarve käsitekehittelylle on kuitenkin laajempi kuin ryhmän 
nimeä koskeva, sillä monimuotoinen työnteon tapa haastaa monia muitakin totuttuja työelämän 

käsitteitä, kuten työyhteisö ja työn organisointi. Käsitteistöön ja asemointeihin liittyvää tutki- 
musta ja kehittämistyötä tulisikin jatkaa, ja käsitystä ja keskustelua usean työn tekemisestä tulisi 
laventaa tavanomaisesta silpputyökeskustelusta kattamaan myös ne tilanteet, joissa työtä tekevä 
pitää omaa ansainnan tapaansa mielekkäänä. Samalla tulisi huomioida tämän tutkimuksen poh- 
jalta syntynyt havainto siitä, että useaa työtä tekeviä korkeakoulutettuja on mahdollista pitää jopa 
eräänlaisina tulevaisuuden työelämän mallioppilaina, joiden merkitys osaamisen kasvattamises- 
sa yltää yksilötasolta, yritysten ja jopa eri toimialojen tasoille ja välille. Usean työn tekijä kantaa 
mukanaan työpaikalta toiselle poikkeuksellisen laajaa osaamis- ja tietovarantoa. 

Toiseksi tutkimuksen perusteella nousivat keskeisiksi jo aiemminkin tunnistetut ansainnan 
yhdistäjien työttömyys- ja sosiaaliturvaan liittyvät ongelmat. Tämä kytkeytyy edellä mainittui- 
hin oikeudellisiin asemoitumisiin ja erityisesti ansaintaa yhdistävien putoamiseen yrittäjien ja 
palkkatyöntekijöiden kategorioiden väliin. Tällä hetkellä mahdolliset työnteon sopimussuhteet 
tai yritystoiminnan mallit vaikuttavat jossain määrin jäykiltä ansainnan tapoja yhdistelevien 
käyttötarpeita ajatellen. Yksi tutkimuksen pohjalta esiin noussut ajatus on mahdollisuus lähestyä 
toisin kysymystä siitä, tulisiko ansainnan yhdistäjiä kohdella palkansaajina, yrittäjinä vai jonain 
kolmantena kategoriana (ks. Järvensivu 2022). Kun ryhmät ovat erittäin heterogeenisia ja rikko- 
vat kategorioiden rajoja, ei keskeisin ratkaistava kysymys ehkä olekaan, ovatko monimuotoisen 
ansiotyön tekijät yrittäjiä, palkansaajia vai kolmatta kategoriaa ja miten kunkin ”ryhmän” työttö- 
myys-, sosiaali- ja eläketurva tulisi järjestää. Tärkeämpää ja realistisempaa olisi harkita, voisiko 
ihmisen turvan irrottaa työnteon sopimusmuodoista, mikä käytännössä tarkoittaisi jonkinlaista 
perustulon tyyppistä ratkaisua. Tällä hetkellä meneillään on tulorekisteriin perustuvan toimeen- 
tuloturvan kehittely. 

Samankaltainen problematiikka ylettyy myös eläkejärjestelmiin, joissa yrittäjät ja palkansaa- 
jat on toistaiseksi pyritty pitämään erillään samalla, kun yrittäjien kategoriasta on kehkeytynyt 
koostumukseltaan varsin kirjava. Menestyvän kasvuyrittäjän mahdollisuudet huolehtia eläk- 
keestään ovat varsin toiset kuin pakon edessä yrittäjästatuksella toimivan itsensätyöllistäjän, jon- 
ka tulovirta ei riitä maksuihin. Eläkejärjestelmän pulmiin on viime vuoden aikana (2022) haettu 
uusia ratkaisuja, mutta ne ovat pääosin kohdistuneet yrittäjien eläkejärjestelmään. 

Tutkimuksemme osoitti, että työtä tekevät voivat työskennellä joustavasti vaihdellen tai jopa 
yhtäaikaisesti sekä yrittäjämäisissä että palkkatyön sopimusmuodoissa. Tästä huolimatta tällä 
hetkellä työnteon sopimusmuodoilla pyritään määrittelemään ihmistä ja hänen yhteiskunnallista 
asemaansa ja turvaansa kategorisesti kahtia jakaen. Työn tilanteisesti joustavan organisoitumisen 
mahdollistamiseksi olisi kenties tarpeen myös pohtia sellaista työnteon sopimusmuotoa tai yri- 
tysmuotoa, joka mahdollistaisi rakenteeltaan amebamaisesti muuntuvan monimuotoisen ansio- 
työn sen sijaan, että se perustuisi ajatukseen samana pysyvistä yrittäjistä ja heidän masinoimasta 
kasvusta ja palkkatyöntekijöiden rekrytoinneista. 

Lähimmäs tätä ajatusta tullee tällä hetkellä osuuskuntamuotoinen työ. Osa haastatelluista 
toimikin osuuskunnassa, mutta tavanomaisesti niiden merkitys oli kuitenkin vähäinen eikä riit- 
tänyt kattamaan työtä tekevien tarpeita. Osuuskunnalla saattoi olla merkitystä esimerkiksi sille, 
ettei työtä tekevä leimautuisi yrittäjäksi, tai osuuskunta saattoi muodostaa samanhenkisten tai sa- 
mankaltaista työtä tekevien yhteenliittymän, josta sai tukea ja ideoita. Osuuskunta saattoi toimia 

työhyvinvoinnin tukena. Toisaalta sellaista kuvaa ei haastatteluista välittynyt, että osuuskunta 
olisi mielletty yhdistelmätyön tekijöiden kohtaamien haasteiden ratkaisuksi. 

Kolmanneksi usean työn tekijöiden työhyvinvoinnin tukeminen ja kehittäminen vaatisi 
uudenlaista ajattelua työn, työhyvinvoinnin ja työturvallisuuden kehittämisestä ja uudenlai- 
sia kehittämisen menetelmiä. Olisi tärkeää, että suomalainen työelämän kehittämisparadigma 
kykenisi tunnistamaan monimuotoisen ansiotyön tekijöiden, heidän työyhteisöjensä sekä työn 
järjestymisen tapojen erityispiirteet, koska tämänkaltainen työnteon tapa saattaa hyvinkin olla 
tulevaisuudessa yleinen. 

Omasta jaksamisesta ja työhyvinvoinnista huolehtiminen oli yksi niistä osaamisalueista, joita 
teemahaastatteluihin osallistuneet pitivät monimuotoisen ansiotyön tekijöiden menestymiselle 
keskeisinä. Kyse oli haastattelujen valossa työtä tekevän omasta osaamisalueesta, eikä vastuus- 
ta, jonka olisi koettu kuuluvan jollekin toiselle tai johon olisi erityisesti odotettu ulkopuolista 
apua. Hyvinvoinnin haasteet ja kulmakivet taas kiteytyivät pitkälti työn epävarmaan luontee- 
seen, siihen kytkeytyvään omien verkostojen kannattelevuuteen, omaan kykyyn rakentaa ja 
hallita työpalettia, verkostoja ja työuraa sekä (tällä hetkellä heikkoon) mahdollisuuteen luottaa 
institutionaaliseen turvaan. Sen sijaan, koska työ oli varsin itsellistä ja merkitykselliseksi koettua, 
perinteiset pohjoismaiselle työelämän kehittämisparadigmalle tyypilliset huolenaiheet, kuten au- 
tonomia tai osallisuus, eivät olleet haastatteluissa haasteina esillä. 

Tutkimus johti pohtimaan jo aiemmassa tutkimuksessa (Järvensivu ym. 2013) esitettyä huolta 
siitä, miten verkostomaisissa, löyhissä ja vaihtuvissa yhteenliittymissä työtä tekevien itse tilan- 
nekohtaisesti uudelleen organisoima työ olisi tavoitettavissa perinteisen pohjoismaisen työelä- 
män kehittämisparadigman lähestymistavoin ja menetelmin. Samoin tutkimuksessa tuli esiin, 
ettei kehittämisparadigman ajatus henkilöstön (työntekijöiden) ja johdon (työnantajan) erilai- 
sista intresseistä ja positioista välttämättä sovellu ansainnan yhdistäjien työn organisoinnin ta- 
poihin. Tällöin kehittämisparadigmanssa keskeinen ajatus, eli kyseisen rajapinnan ylittäminen 
yhteistoiminnalla ja dialogin kehittämisellä menettää kohteensa. Tutkimuksessa tuli esiin, miten 
haastatellut usean työn tekijät vaihtavat rooleja tilanteittain ja silloittavat intressejä rakentaessaan 
kuhunkin tehtävään tai projektiin sopivia työtä tekevien kombinaatioita, eli työyhteisöjä. Työ- 
elämän ja työyhteisöjen kehittäjien on jatkossa mietittävä tällaiseen työnteon tapaan soveltuvia 
uudenlaisia lähestymistapoja ja menetelmiä. 

Tutkimuksen perusteella vaikuttaa kaiken kaikkiaan siltä, että monimuotoisen ansiotyön 
haasteiden ratkaiseminen on pitkä prosessi, joka edellyttää laajaa yhteistoimintaa ja korjausliik- 
keitä niin yhteiskunnan sääntelyyn ja instituutioihin kuin sosiaali- ja työttömyysturvaan ja työ- 
elämän kehittämistoimintaankin. Aihepiirin monimutkaisuudesta johtuen liikkeelle tulisi lähteä 
yhteisen ymmärryksen ja käsitteiden kehittämisestä moninaisuus muistaen. 

Monimuotoinen ansiotyö tarjoaa tekijälleen mahdollisuuden järjestää työ ja arki vapaammin 
kuin palkkatyö. On oletettavissa, että ajatus toimeentulon hankkimisesta monimuotoisesti hou- 
kuttaa. Se voi mahdollistaa joustavamman ajankäytön, oman luovuuden soveltamisen, sitoutumi- 
sen kestävään elämäntapaan ja sellaiset tulot, joilla pärjää. Nykyiset institutionaaliset järjestelyt, 
niin lainsäädäntö kuin työmarkkinoiden käytännötkään, eivät kuitenkaan tue riittävällä tavalla 
tällaista työn tekemisen muotoa. 

Ylipäätään tulokset piirtävät kuvaa moninaisesta työnteon tavasta ja tekijöiden joukosta. Juu- 
ri tämän moninaisuuden takia myös usean työn tekemiseen liittyvät niin hyvät puolet ja kuin 
ongelmakohdat voivat osin poiketa toisistaan. Siksi tarvitaan erilaisia ratkaisuja ongelmakohtiin 
puuttumiseksi. Ansainnanyhdistämisen ilmiö on kuitenkin selvästi olemassa ja todennäköisesti 
maltillisella tavalla tilastoista laskemamme kahdeksan prosentin osuus työllisistä kasvaa. Kyse ei 
enää ole epätyypillisestä työstä, vaan tutkijoiden ja yhteiskuntapolitiikan toimijoiden huomion 
ansaitsevasta keskeisestä työelämän tematiikasta. 

Chattibotti tutkimushaastattelijana 


Anu Jarvensivu 


Johdanto 


Chattibottien, eli virtuaalisten keskustelijoiden, käyttö on lisääntynyt viime vuosina vauhdilla. 
Erityisesti niitä käytetään asiakaspalvelun tukena monien yritysten ja julkisten organisaatioiden 
internet-sivuilla, joiden kautta ne ovat pääpiirteiltään tulleet tutuiksi useimmille. Chattibotit 
jäljittelevät ihmisten välistä keskustelua, vaikka keskustelijoina tavanomaisesti ovat ihminen ja 
kone. Joskus boteissa käytetään ihmiskasvoja muistuttavaa kuvaa, ja niille on saatettu antaa ih- 
misen etunimikin. 

Kokeilimme useaa työtä tekevien tutkimuksessamme tekstipohjaista chattibotti-haastatte- 
lijaa, jolla keräsimme yhden aineiston osan. Nimesimme chattibotin Tutkijabotti Tolkkuseksi. 
Chattibotti-haastattelijoiden käyttö tutkimuksissa on vielä varsin harvinaista. Malleja ei kehitte- 
lyvaiheessa vuosina 2018-2019 juuri ollut tarjolla, joten tältä osin teimme hankkeessa uraauurta- 
vaa kehitystyötä. Apuna meillä yliopiston tutkijoilla oli työelämäasiantuntija ja pelillistämisosaa- 
ja Marja Viluksela Ajatusparista. 

Tässä luvussa kuvataan sekä chattibotin käytöstä saatuja kokemuksia että sen tuottaman ai- 
neiston tuloksia. Erityisesti selvitetään, tuottiko chattibotti samankaltaisen kuvan usean työn 
tekijöistä kuin muu tutkimustieto vai syntyikö sen kautta merkittävästi erilainen vaikutelma. 
Varsinaisesta menetelmätestauksesta tai menetelmävertailusta ei kuitenkaan ole kyse. 


Anu Järvensivu ja Arja Haapakorpi (toim.), 2022. 
Monimuotoinen ansiotyö: Näkökulmia monista lähteistä ansaintaan. 
Tampere: Tampere University Press, 161-176 
https://urn.fi/URN:ISBN:978-952-359-040-3 

Miksi rakennettiin chattibotti? 


Chattibotti-kokeilun syynä oli ensisijaisesti kiinnostus löytää uusia tapoja hyödyntää digitali- 
saatiokehitystä tutkimustyössä ja erityisesti aineistonkeruussa. Vaikka tietokoneen ja ihmisen 
välisen vuorovaikutuksen kehittäjät ja tutkijat ovat kohdistaneet botteihin runsaasti huomiota, 
chattibotti-teknologioiden käytöstä tutkimushaastatteluissa on niukasti aiempaa tutkimuskirjal- 
lisuutta. Tehdyt tutkimukset ovat kuitenkin olleet rohkaisevia. Niissä on tunnistettu chattibot- 
tien hyötyjä suhteessa paperisiin tai web-kyselyihin tai jopa ihmishaastattelijoihin. 

Yksi hyödyistä liittyy kyselytutkimuksissa tunnistettuun vastaamismotivaatio-ongelmaan, 
joka tarkoittaa ihmisen taipumusta välttää turhaksi kokemaansa kognitiivista kuormitusta. Toisi- 
naan kyselyihin ei motivoiduta vastaamaan ollenkaan tai mielenkiinnon kadotessa vastaaminen 
jätetään kesken tai vastataan huolimattomasti. Näitä ongelmia on pyritty vähentämään tekemällä 
esimerkiksi puhelinhaastatteluja, jolloin syntyy velvoittavaksi tai jopa mielekkääksi koettu vuo- 
rovaikutustilanne, joka motivoi vastaamaan. Haastattelut ovat kuitenkin varsin työvoimainten- 
siivisiä, eikä niitä tavanomaisesti voida tutkimushankkeissa toteuttaa erityisen suuria määriä. 

Chattibotti-haastattelija voisi parhaimmillaan saavuttaa niin internetpohjaisen kyselyn kuin 
ihmisen tekemän haastattelunkin hyvät puolet. Chattibotissa pyritään jäljittelemään ihmisten- 
välistä luontevalta tuntuvaa vuorovaikutustilannetta, mutta chattibotti uutena teknologiana voi 
myös herättää vastaajassa uteliasta kiinnostusta, mikä motivoi vastaamaan. Samalla chattibotti 
avaa tutkimuksenteolle automaatiohyötyjä. Sitä voikin luonnehtia tutkimushaastattelijan työn 
melko rutiininomaisten osien automatisoinniksi. 

Chattibotti-haastattelijan on todettu vähentäneen ainakin nuoria vastaajia koskevassa tutki- 
muksessa taipumusta huolimattomaan vastaamiseen verrattaessa internet-kyselyihin. Tutkimuk- 
sen perusteella tekstipohjainen chattibotti tuotti parempaa tutkimusaineistoa kuin web-pohjainen 
kysely. Vastausten laatu oli chattibotille vastattaessa parempi. Syyksi tulkittiin se, että chattibottia 
käytettäessä tilanteesta rakentui vastavuoroiseen viestinvaihtoon perustuva ja tätä kautta myös 
jossain määrin kontrolloitu keskustelu. Chattibotin epäiltiin voivan joissain tapauksissa päihittää 
tutkimusaineiston kerääjänä jopa ihmishaastattelijan, sillä vastaajat saattavat paljastaa arkaluon- 
teisia asioita helpommin koneelle kuin toiselle ihmiselle. (Kim ym. 2019.) 

Chattibotilla ei ehkä voi täysin korvata ihmishaastattelijaa, mutta toisaalta sillä voidaan jäl- 
jitellä keskustelua sekä aktivoida ja tukea ihmisen omaa ajattelua tutkimushaastatteluja vaati- 
vammissakin tilanteissa. Esimerkiksi stressinhallintaan kehitetyn motivoivan chattibotti-haas- 
tattelijasovelluksen on todettu toimivan erityisen hyvin itsereflektion tukena ja herättelevien 
kysymysten tekijänä. Chattibotille vastatessaan ihminen pohdiskelee ikään kuin itsekseen, mutta 
kuitenkin ohjatusti. Kyseisessä tapauksessa botilta olisi tehdyn tutkimuksen mukaan kaivattu 
enemmän tiedollista tukea ja paremmin kontekstualisoitua palautetta. (Park ym. 2019.) Etenkään 
strukturoidun tutkimushaastattelun tilanteessa palautteen merkitys ei ehkä ole aivan yhtä suuri 
kuin terapiatyyppisissä tilanteissa, koska kyselyissä ihminen ei välttämättä odota saavansa vas- 
tauksistaan ollenkaan palautetta. Näin ollen jo vähäinenkin palaute ja vuorovaikutuksellisuus 
saattavat tuntua myönteisiltä yllätyksiltä. 

Tietoa on kuitenkin edelleen vähäisesti siitä, miten toimiva ja käyttökelpoinen virtuaalihaas- 
tattelija kannattaisi rakentaa, eli mitkä keskeiset seikat tulisi huomioida bottia kehitettäessä. Ke- 

hitystyötä on lisäksi tehtävä huomioiden samanaikaisesti niin tarve ja tavoite, saatavilla oleva 
teknologia, rakentamisen työläys kuin hintakin. Lisäksi botin tuottamaan dataan liittyy uuden- 
laisia metodisia ja eettisiä kysymyksiä, joita teknologioita heikosti tuntevien yhteiskuntatieteili- 
jöiden on vaikea täysin hahmottaa. Valmiita kaupallisia sovelluksia käytettäessä tietosuojasta on 
huolehdittava erityisellä tarkkuudella. On selvää, että chattibotin kanssa keskustelemaan eivät 
valikoidu tasaisesti kaikenlaiset ihmiset, joten chattibotilla saadaan rajallinen näyte tutkimus- 
kohteesta. Näistä syistä keräsimme chattibotilla kokeiluluonteisesti vain yhden tutkimushank- 
keemme aineistoista. 


Tutkijabotti Tolkkunen, tärkeilemätön 
tekstipohjainen tutkimushaastattelija 


Rakensimme Tutkijabotti Tolkkuseksi nimeämämme chattibotti-haastattelijan valmiille chat- 
tibotti-alustalle. Tolkkunen perustui kirjoitettuun tekstiin ja valmiiksi ohjelmoituihin kysy- 
myksiin. Lisäksi siihen oli liitetty kolme lyhyttä ääntä ja tekstiä sisältävää animaatiovideota. 
Tolkkunen ei sisältänyt varsinaista tekoälyä eikä edustanut luonnollisen kielen tuottamisen tek- 
nologioita. Teknologisessa mielessä Tolkkunen oli siis varsin vaatimaton botti. Tuoreessa tutki- 
muksessa (Zhou ym. 2019) on kuitenkin todettu, että hyvä chattibotti-haastattelija on mahdollis- 
ta luoda melko vähäiselläkin tekoälyllä ja luonnollisen kielen hallinnalla. 

Myös Tolkkusessa käytetty grafiikka oli tyyliltään yksinkertaista. Sen sijaan Tolkkusen sisäl- 
lölliseen ja vuorovaikutukselliseen puoleen panostettiin. Tutkijabotti Tolkkusen rakentamisessa 
hyödynnettiin Järvensivun ja Vilukselan aiemmissa digitaalisissa hyötypelikehityshankkeissa 
kehittämää osaamista ja ymmärrystä houkuttelevien pelillisten elementtien käytöstä työelämän 
kehittämisessä ja tutkimuksessa (esim. Järvensivu 2017). 

Aiemman tiedon valossa sekä chattibotin ulkoasu ja asemointi että botissa käytetty keskus- 
telutapa ovat onnistumiselle keskeisiä seikkoja. Botin pitää olla houkutteleva, vakuuttava, kon- 
tekstiinsa sopiva ja taustaorganisaatiotaan ilmentävä. Botille on mahdollista rakentaa jopa oman- 
laisensa persoonallisuus. Asiakaspalvelubotteihin kohdistuneessa tutkimuksessa on todettu, että 
asiakkaiden luottamuksen syntyyn vaikuttaa itse chattibottiin liittyvät seikat ja palvelun kon- 
tekstiin liittyvät seikat, kuten bottia käyttävän organisaation brändi ja sen luoma turvallisuuden 
ja yksityisyyden tunne sekä ne riskit, joita käyttäjät havaitsevat. Botin ominaisuuksista tärkeiksi 
todettiin esimerkiksi sen kyky tulkita pyyntöjä, ihmismäisyys sekä botin persoonaa ja ammatti- 
maisuutta välittävä kuva. (Folstad ym. 2018.) 

Rakensimme Tolkkusta sen tarkoituksen ja kontekstin viitoittamana, eli pyrimme kehittä- 
mään siihen tutkijan ammattimaisuutta. Tässä hyödynsimme taustaorganisaation eli yliopiston 
brändin ohella myös tutkijuuteen liitettävissä olevia stereotypioita. Panostimme myös houkutta- 
vuuteen, jopa pieneen leikillisyyteen. Tolkkuselle luotiin omanlaisensa persoonallisuus siinä mie- 
lessä, että siitä tehtiin selvästi taustaorganisaatioonsa yliopistoon ja tutkijatiimiinsä kiinnittyvä 
”tutkijabotti”, jolle annettiin nimi. Tällä tavoin Tolkkusesta pyrittiin antamaan ammattimainen 
ja luotettava vaikutelma tutkimushaastattelijasta, jonka kanssa on turvallista ja miellyttävää ju- 
tella. 

Tolkkunen määriteltiin tutkijan ohella tamperelaiseksi, millä pyrittiin vahvistamaan botin 
persoonallisuutta ja rentoutta. Botin paikkasidonnaisuutta korostettiin heti Tolkkusen esittely- 
repliikissä käyttämällä tunnettua Tampereen murteeseen yhdistettyä moro-tervehdystä. Tolkku- 
nen keskusteli arkikielellä, vastavuoroisesti ja vastauksiin reagoiden. Ratkaisuun päädyttiin, sillä 
arkikielisesti jutusteleva chattibotti on todettu vastausten laadun kannalta yleiskielistä parem- 
maksi (Kim ym. 2019.) Seuraavassa kuvakaappauksessa näkyvät Tolkkusen ensimmäiset repliikit 
sekä ”kasvot”. 


Kuva 1. Kuvakaappaus tutkijabotti Tolkkusen aloitusrepliikeistä. 


[3] Tutkijabotti Tolkkunen Tampereelta 


Moro, olen Tutkijabotti Tolkkunen! 


Etsinihmisiä, jotka tekevät montaa työtä tai saavat toimeentulonsa 


ÈS useammista lähteistä. 


Moikka! , mulla “ 
= Lee m Nonytei tärpännyt! 
onuseita 
Moikka! Joo, mulla on useita 


Ihmiskollegani tekevät tästä aiheesta tutkimusta yliopistolla, koska siitä ei 
tiedetä vielä oikein mitään. 


Vastaisitko minulle muutamaan kysymykseen? Henkilöllisyytesi ei 


E] paljastu edes minulle. 


~ Kerrovielä lisää 
Juu, kysy vaan 


ensin 


Ei nyt... joskus toiste 


Tolkkusen haluttiin asemoituvan selvästi ei-ihmiseksi, testauksessa olevaksi robotiksi. Tätä 
sanomaa välitettiin robottimaiseksi piirretyllä yksinkertaisella kasvokuvalla sekä sillä, että chat- 
tibotti rakensi repliikeissään selvää eroa ihmisten ja itsensä välille. Tutkijatiimiin botti viittasi 
”ihmiskollegoina”, millä haluttiin samanaikaisesti sekä liittää chattibotti ammattimaiseen tutki- 
jatiimiin että tehdä eroa botin ja ihmisten välille. 

Aiempien tutkimusten valossa koimme keskeiseksi myös sen, että Tolkkusesta välittyisi nöyrä 
asenne ja kyky huomioida vastaajaa. Hyvälle botti-haastattelijalle tärkeäksi ominaisuudeksi on 
nimittäin todettu aktiivisen kuuntelijan mielikuvan välittyminen vastaajalle. Niin ikään tärkeäk- 
si on todettu, että haastattelu etenee vastaajalle sopivassa tahdissa ja luo henkilökohtaisen vaiku- 
telman. Myös botin reilua ja nöyrää keskustelutapaa on pidetty tärkeänä. (Zhou ym. 2019.) Niinpä 
Tolkkusesta pyrittiin rakentamaan mahdollisimman ihmismäisesti ja rennosti keskusteleva ja 


palautteilla vastauksiin sopivassa määrin reagoiva botti-haastattelija. 

Panostimme myös vuorovaikutusketjun suunnitteluun. Chattibotin on todettu voivan osin 
korvata ihmishaastattelija ja tämän mukana tuoma vuorovaikutteisuus, mikäli chattibotissa käy- 
tetään tarkoin suunniteltuja kommunikaatiostrategioita ja tilanteesta luodaan keskustelunomai- 
nen (Kim ym. 2019). Tällöin on keskeistä osata ennakoida keskustelujen luontevia kulkuja ja huo- 
mioida ennakoidut keskustelulinjat botissa ja sen vastauksissa (Zhou ym. 2019). 

Tolkkunen rakennettiin ohjaamaan repliikeillään haastattelun vuorovaikutusta ja houkutte- 
lemaan ja motivoimaan vastaajaa jatkamaan keskustelua. Tämä tapahtui esimerkiksi kertomalla 
sopivaksi katsotuin väliajoin, mitä seuraavaksi on odotettavissa ja miten pitkälle haastattelus- 
sa on edetty. Vastaaja määritteli etenemisen rytmin, sillä Tolkkunen odotti, kunnes vastaus oli 
kuitattu. Vastaavasti näytöllä näkyi yleisesti tunnistettavia vastauksen kirjoittamista ilmentäviä 
signaaleja, kun Tolkkunen ”kirjoitti” vastausta tai seuraavaa kysymystä. Tolkkunen esimerkiksi 
motivoi vastaajaa katsomaan työurien kaaosteoriaan perustuvia videoita seuraavassa kuvakaap- 
pauksessa näkyvällä tavalla. 


Kuva 2. Tutkijabotti Tolkkusen johdattelu videoihin ja kysymykseen useampien töiden suhteesta toisiinsa. 


Loppusuora lähenee... Tämä on neljäs ja viimeinen aihepiiri. Haluaisin 
näyttää sinulle kolme ihan lyhyttä videota... 


Ensimmäisessä videossa tulolähteet täydentävät toisiaan mukavasti. 
Toisessa kerrotaan tilanteesta, jossa ne tuntuvat ristiriitaisilta. 


Kolmannessa työt kytkeytyvät niin tiiviisti, että ne tuntuvat 


3 kokonaisuudelta. 
OK, näytä videot! 


Tolkkuseen ohjelmoitiin sekä strukturoituja että avokysymyksiä, joihin vastaaja saattoi antaa 
vastauksensa anonyymisti ja ilman kirjautumista valintansa mukaan tietokoneelta, tabletilta tai 
älypuhelimelta. Helppokäyttöisyys varmistettiin useilla eri laitteilla toteutetuilla testikierroksilla, 
joilla testattiin kysymysten toimivuutta ja varmistettiin esimerkiksi miellyttävä ja selkeästi eteen- 
päin ohjaava näkymä kännykän ruudulla. Testaajina toimivat tutkijoiden ohella tutkimushank- 
keen ohjausryhmäläiset, joilla oli mahdollisuus antaa myös sisällöllisiä kommentteja. 

Tolkkunen oli selainpohjainen, eli sitä ei tarvinnut erikseen ladata, vaan siihen pääsi linkin 
kautta tai OR-koodilla, millä pyrittiin helppokäyttöisyyteen. Vastaajien tietoturva varmistettiin, 
eikä heidän henkilöllisyytensä paljastunut tutkijoille. Kyselyille ja haastatteluille tyypillisiä taus- 
tatietoja kysyttiin niukasti vastaajien turvallisuuden tunteen ja luottamuksen vahvistamiseksi, 
vaikka samalla menetettiin kiinnostavaa informaatiota. Vastaajanäkökulman ensisijaisuus aja- 
teltiin tärkeäksi, koska kyse oli uudesta kokeilusta, jollaista tuskin oli tullut vastaajille aiemmin 
eteen. On todennäköistä, että vastaajiksi valikoituivat uusiin teknologioihin ja toteutustapoihin 
uteliaasti ja myönteisesti suhtautuvat henkilöt. 

Tolkkusen selvitettäväksi annettiin suurelta osin samoja kysymyksiä kuin mitä selvitettiin 
rekisteriaineistoilla ja ihmishaastattelijoiden toteuttamilla teemahaastatteluilla. Näin voitiin saa- 
da jonkinlaista käsitystä siitä, näyttikö Tolkkusen tuottama kuva ja käsitys useaa työtä tekevistä 
samalta kuin muiden aineistojen ja aiemman kirjallisuuden välittämä. Tolkkunen esimerkiksi 
kyseli monin tavoin vastaajan töistä sekä usean työn tekemisen syistä ja seurauksista. Tolkku- 
nen sisälsi kuitenkin myös muusta aineistonkeruusta poikkeavan, lyhyisiin videoihin perustuvan 
edellä mainitun kysymyksen, jolla selvitettiin työurien kaaosteorian pohjalta kehitettyjen eri töi- 
den keskinäisen kytkeytyneisyyden mallien tunnistettavuutta ja osuvuutta (Pryor & Bright 2014; 
Järvensivu & Pulkki 2019). 

Kyseinen malli erottelee kolme erilaista tilannetta tai mallia siinä, millaisessa suhteessa ihmi- 
sen työt voivat olla toisiinsa nähden. Ensinnäkin työt voivat täydentää tai tasapainottaa toisiaan. 
Toiseksi työt voivat olla ristiriitaisessa tai jännitteisessä suhteessa toisiinsa nähden. Kolmanneksi 
työt saattavat kytkeytyä toisiinsa siinä määrin, että niiden voi jopa ajatella muodostavan yhden 
lähes saumattoman kokonaisuuden. (Järvensivu & Pulkki 2019.) 

Haastattelun lopuksi Tolkkunen pyysi vastaajilta palautetta keskustelusta sekä avokysymyk- 
sellä että strukturoidulla kysymyksellä koskien sitä, haluaisiko vastaaja mieluummin jutella ih- 
misen kanssa. Vain 8 prosenttia vastaajista olisi mieluummin valinnut ihmishaastattelijan, kun 
taas 92 prosenttia 51:stä loppuun asti vastanneista oli sitä mieltä, että haastattelu sujui Tolkkuselta 
siinä määrin mukavasti, että se voisi tehdä ”haastatteluhommia” ihmiskollegojen sijasta. 


Kuva 3. Tolkkunen pyysi vastaajilta palautetta sekä avokysymyksellä että strukturoidulla kysymyksellä. 


[==] Entä haluaisitko sanoa jotain tästä minun kanssani juttelusta? 


Juu, kyllä, jotain Ennyt oikeestaan 
tulee mieleen mitään 


Juu, kyllä, jotain tulee mieleen 


ÈS Mitä haluaisit sanoa minun kanssani juttelusta? 
[€] | Kirjoitaja paina nuolta! > 


Muuten, pssst.... voisinkohan minä mielestäsi tehdä tätä 
[=] haastatteluhommaa enemmänkin ihmiskollegojeni sijasta? 


Treenaa vielä. 
Joo, kyllähän tuo Vastaisin 


sujuu mieluummin 
ihmistutkijalle 

Lopuksi Tolkkunen pyysi vielä vastaajiaa jakamaan linkkiä tai OR-koodia eteenpäin. Se tar- 
josi myös jo alussakin esitetyt tutkimuksen tekijöiden yhteystiedot sekä linkin, jonka takaa löytyi 
lisätietoja tutkimuksesta. 


Kuva 4. Tolkkusen lopetuspuheenvuoro. 


Hei ihan mahtavaa, että juttelit mun kanssa, nyt ollaan maalissa! 
Kaikki mun tutkijaihmiskaverit kiittää myös! 


Jos haluat, jaa minut ja auta minua löytämään ihmisiä, jotka saavat tulonsa 
useasta lähteestä! 


Saat vielä halutessasi lisätietoja minusta ihmiskollegaltani Anulta, 
anu jarvensivuetuni.fi tai Tampereen yliopiston nettisivuilta. 


3 Kiitos sinulle! Se on Moro! 


Tolkkusen keräämän aineiston tulokset 


Tutkijat ja hankkeen kumppaniorganisaatiot jakoivat tutkijabottia sosiaalisessa mediassa linkki- 
nä ja OR-koodina vuoden 2019 lokakuusta vuoden 2020 alkukuukausiin. Jakaminen ei kuiten- 
kaan ollut kovin intensiivistä, ja ottaen lisäksi huomioon ansainnan yhdistäjien vähäisen määrän 
Tolkkusen tavoittamaa vastaajajoukkoa voidaan pitää kohtuullisen hyvänä. Tolkkusta oli katso- 
nut 98 henkilöä. Yhteensä kysymyksiin vastanneita oli 66, joista 51 vastasi loppuun asti. 


Työpaletti ja tulolähteet 


Haastattelun ensimmäisessä osiossa kartoitettiin vastaajien tulolähteitä. Ensimmäiseksi kysyt- 
tiin, mistä kaikista lähteistä vastaajan työtulot koostuivat. Vastausten perusteella sekä palkkatyö 
että yrittäjyys olivat vastaajajoukolle tavanomaisia työnteon muotoja. Palkkatyötä teki vastaajista 
74 prosenttia, kun taas yrittäjyys kuului 64 prosentin ansainnan muotoihin. 36 prosenttia tunnis- 
ti itsestään itsensätyöllistäjän, mutta vuokratyöntekijän vain 3 prosenttia. Yrittäjyys näytti olevan 
Tolkkusen vastaajilla tavanomaisempaa kuin rekisteriaineistojen valossa. Tässä kirjassa Merja 
Kauhanen tuo esiin, että palkkatöiden yhdistelmä on selkeästi yleisin yhdistelmätyön tyyppi. 
Tolkkunen tiedusteli myös muita tulolähteitä, joita olikin yli puolella vastaajista. Etuuksia, 
korvauksia tai tukia nautti peräti kolmannes vastaajista (32 prosenttia) ja reilulla neljänneksellä 
(27 prosentilla) oli pääomatuloja. 6 prosenttia sai apurahoja. Vastaukset toivat esiin vastaajajou- 
kon tulomuodostuksen monimuotoisuutta teemahaastatteluja paremmin. Verrattuna teemahaas- 
tatteluista välittyneeseen kuvaan erilaiset tuet korostuvat, mitä saattaa selittää jossain määrin 

se, että teemahaastattelut kohdennettiin vain korkeakoulutetuille, kun taas Tolkkusen vastaaja- 
kunnan koulutustasotieto päätettiin jättää kysymättä vastaajan luottamuksen kokemuksen vah- 
vistamiseksi. Tulos johtaa kuitenkin pohtimaan vakavasti silppuisen toimeentulon kysymyksiä 
tai jopa työssä käyvien köyhyyttä. Näihin kysymyksiin paneutuu tekstissään Merja Kauhanen. 
Tolkkuselle annettujen avovastausten perusteella voidaan myös päätellä, että mukana vastaajissa 
oli opiskelijoita ja eläkeläisiä, mikä osaltaan selittänee tukien ja etuuksien saajien kohtuullisen 
ison määrän. 

Tulovirran moninaisuuden osalta huomataan toisaalta, että varsin moni Tolkkusen haastat- 
telemista ilmoitti saavansa pääomatuloja. Tosin pääomatulojen euromäärää ei kysytty millään 
tavalla, joten mukana saattaa olla varsin pieniäkin summia ansaitsevia. Kiinnostavaa kuitenkin 
on, että huomattavasti vähäisempi määrä ihmistutkijoiden haastattelemista kertoi saavansa pää- 
omatuloja, vaikka haastateltujen ryhmä koostui korkeakoulutetuista, joilla olisi voinut olettaa 
olevan enemmän pääomatuloja kuin Tolkkuseen vastanneilla. Pääomatuloista ei tosin kysytty 
aivan jokaisessa teemahaastattelussa erillisellä kysymyksellä, ja lisäksi tematiikkaa lähestyttiin 
varovaisin kysymyksenasetteluin ja kiertoilmaisuin, mikä kielii aiheen jonkinasteisesta arka- 
luonteisuudesta erityisesti keski-ikäisten keskuudessa. Nuorten kohdalla tilanne voisi olla toinen, 
sillä sijoittaminen näyttäisi viime vuosina nousseen sosiaalisessa mediassa avoimien keskustelu- 
jen kohteeksi. 

Tolkkusen saamien vastausten valossa voisi olettaa, että pääomatulot sekä jossain määrin 
myös etuudet, korvaukset ja tuet ovat teemoja, joiden integroiminen pääpainoltaan ansiotyöhön 
keskittyviin tutkimuksiin saattaa onnistua paremmin chattibotti-haastattelijaa käyttäen kuin 
ihmishaastattelijan luotsaamassa teemahaastattelun tyyppisessä vuorovaikutustilanteessa. Tätä 
vahvistavat aiemmin esitetyt havainnot chattibotin hyödyistä arkaluonteisten teemojen käsitte- 
lyssä. 

Tolkkunen tiedusteli karkean tason luokituksella, minkä tyyppisten toimialojen töitä vastaaji- 
en työpalettiin kuului. Vastaukset kuvastivat jälleen moninaisuutta. Vastaajista suurin osa oli tie- 
totyöläisiä tai palvelualalla työskenteleviä, mikä sopii yhteen Merja Kauhasen rekisteriaineistosta 
tekemiin useaa työtä tekevien ammatillista profiilia koskevien havaintojen kanssa. Tolkkusen 
vastaajilla tietotyötä sisältyi 77 prosentin ja palvelualaa 62 prosentin töihin, kun taas tuotannol- 
lista työtä sisältyi vain 15 prosentin ja alkutuotantoa 12 prosentin tehtäviin. 

Osa Tolkkuselle vastanneista työskenteli useilla aloilla, sillä lähes puolet vastaajista (48 pro- 
senttia) yhdisti kahden eri toimialan töitä, mikä on kiinnostavaa huomioiden käytetyn toimiala- 
luokituksen karkea taso. Muutama työskenteli myös kolmella tai jopa neljällä eri alalla. 70 pro- 
senttia vastaajista koki jonkin töistään päätyökseen, kun taas 30 prosenttia ei pitänyt mielekkäänä 
tehdä erottelua pää- ja sivutyön välille. Tämä kuvastaa hyvin sitä, että tutkimuksissa tyypillinen 
päätyö-sivutyö -asetelman käyttö ei erityisen hyvin tavoita monien vastaajien todellisuutta. Sama 
havainto syntyi teemahaastattelujen perusteella. Useat työt muodostavat monesti päätyö-sivutyö 
-asetelmaa monimutkaisempia kombinaatioita. 

Edellisten kysymysten yksi tarkoitus oli johdatella vastaajaa pohtimaan ansaintaansa laajasti. 
Vasta niiden jälkeen Tolkkunen kysyi, monestako lähteestä vastaajan ansainta koostui. Tulokset 
ovat esitetty seuraavassa taulukossa. Siitä näkyy, että suurimmalla osalla ansainnan lähteitä oli 
kaksi tai kolme mutta 14 prosentilla neljä ja samalla määrällä viisi tai enemmän. Tutkimuksissa 

ja tilastoissa tyypillistä ajatusta kahden työn tai ansainnanlahteen yhdistelmästä tavanomaisena 
yhdistelmien muotona tavoitti siis vastaajajoukosta vain 35 prosenttia. 


Taulukko 1. Tolkkusen haastattelemien vastaajien tulolähteiden lukumäärät. 


Tulolähteiden Ikm. |% = | Vastaajien Ikm. 
2 35 |23 

3 35 |23 

4 14 19 

5 5 3 

6 5 3 

7 2 1 

8 2 1 


Ansainnan lahteiden yhdistelemisen syyt 


Seuraava chattibotti-haastatteluosio koski usean työn tekemisen syitä. Kyseiseen osioon vastasi 
vielä yli 60 vastaajaa. Tolkkunen esitteli mahdollisiksi syiksi runsaasti eri vaihtoehtoja, joista sai 
valita useita. Se myös kertoi vastaajille esittävänsä syyt lyhyehköissä peräkkäisissä osioissa, minkä 
ajateltiin olevan pitkää luetteloa selkeämpi, toimivampi ja vastaajaa motivoivampi tapa erityisesti 
kännykällä vastattaessa. Kun Tolkkunen kertoi tällä tapaa etukäteen, että lisää vaihtoehtoja on 
tulossa, vastaajan ei tarvinnut jäädä harmittelemaan, mikäli itselle tärkeitä syitä ei näkynyt vielä 
näytöllä. 

Usean työn tekemisen syissä painottuivat tutkimuskirjallisuudesta ja teemahaastatteluista tu- 
tut motiivit. Taloudelliset syyt esitti yhtenä usean työn tekemisen perusteena 65 prosenttia vastaa- 
jista. Joustavuuden ja omat vaikuttamismahdollisuudet nostivat esiin yhtä moni. Vaihtelun halu 
ja mielekkyys olivat syynä 56 prosentille vastaajista. Uusien taitojen tai asiantuntemuksen hank- 
kiminen taas oli syy ansainnan yhdistelyyn 45 prosentille ja yhtä moni näki syyksi mahdollisuu- 
den työskennellä arvostamiensa asioiden eteen. Työllisenä pysymisen laski syyksi 42 prosenttia 
ja yrittäjyyden kokeilemisen 39 prosenttia. Nämä syyt mainittiin useimmiten, ja ne vahvistavat 
sekä muiden aineistojen pohjalta tekemiämme havaintoja että aiemmissa tutkimuksissa esitettyjä 
syitä ja motiiveja usean työn tekemiselle. Peruskuvaksi hahmottui tässäkin syiden ja motiivien 
moninaisuus. 

Alla olevassa taulukossa näkyvät kaikkien kysyttyjen syiden saamien vastausten osuudet ja 
määrät. Taulukosta on myös mahdollista nostaa esiin joitakin tutkimuskirjallisuudessa harvem- 
min mainittuja motiiveja. Neljännes vastaajista kertoi nimittäin tekevänsä useaa työtä verkos- 
toituakseen ja yhtä moni sosiaalisten suhteiden vuoksi. Verkostoituminen motiivina sopii hyvin 
yhteen haastatteluista tekemiemme työn järjestymisen logiikkaan liittyvien havaintojen kanssa, 
joita käsittelen tämän kirjan viidennessä luvussa. Usean työn tekijöiden työt järjestetään, hanki- 
taan ja jaetaan usein verkostosuhteissa, jolloin verkostojen olemassaolo on suorastaan edellytys 
ansainnan yhdistäjänä työllistymiselle. Verkostosuhteet on pidettävä ”lämpiminä” ja vastavuo- 

roisuuden periaatetta on noudatettava luottamuksen säilyttämiseksi. Tapa tehdä useaa työtä vah- 
vistaa ja kasvattaa verkostoja ja sosiaalisia yhteisöjä edelleen. 

Toinen kiinnostava havainto oli, että reilu neljännes vastaajista ilmoitti syyksi tulolähteiden 
tarkoituksellisen hajauttamisen. Tämän voi tulkita viittaavan pyrkimyksiin hallita työmarkkina- 
riskejä ja epävarmuutta uusin tavoin: ei olla yhden työn varassa. 


Taulukko 2. Usean työn tekemisen syyt. 


Sy hli 
Taloudelliset syyt 65 |40 
Työllisenä pysyminen 42 |26 
Perhe tai läheiset 16 |10 
Vaihtelun halu tai mielekkyys 56 |35 
Uusien taitojen tai asiantuntemuksen hankkiminen 45 |28 
Joustavuus ja oma mahdollisuus vaikuttaa 65 |40 
Kiinnostavan ammatin kokeilu 16 |1 
Yrittäjyyden kokeilu 39 |24 
Verkostoituminen muiden kanssa 26 | 16 
Velvollisuuden tunne 13 |8 
Antaminen tai vastavuoroisuus 19 |12 
Sosiaaliset suhteet 26 |16 
Tulolähteiden tarkoituksellinen hajautus 27 |17 


Mahdollisuus työskennellä arvostamani asian eteen |45 |28 


Fyysisen ja henkisen työn yhdistäminen 13 |8 


27 prosenttia vastaajista halusi antaa edellisten lisäksi vielä muita syitä avovastauksena. Syyt 
olivat varsin heterogeenisia. Tämä vahvistaa edelleen kuvaa siitä, että usean työn tekeminen on 
erittäin monimuotoinen ilmiö, jonka syitä ja seurauksia voisi jopa luonnehtia yksilöllisiksi yhdis- 
telmiksi. Esiin nostamisen arvoista on kuitenkin se, että useissa avovastauksissa syyksi mainit- 
tiin terveysongelmat. Vastausten perusteella ne rajoittivat perinteisen kokopäiväisen palkkatyön 
vastaanottamista, eli terveysongelmiin viittaajiin saattoi lukeutua työtuloja erilaisiin tukiin ja 
etuuksiin yhdistäviä. 


Usean työn tekemisen seuraukset 


Seuraavassa osiossa Tolkkunen kysyi usean työn tekemisestä koituvia seurauksia vastaavalla ta- 
valla kuin syitäkin. Eniten mainintoja saivat monipuolinen elämä, parempi taloudellinen pärjää- 
minen, uuden oppiminen, virikkeiden ja ideoiden saaminen, parempi mahdollisuus järjestellä 
omaa elämää sekä lisääntynyt kuormitus tai stressi. Nämä seuraukset mainitsivat yli puolet vas- 
taajista. Yleisimmät seuraukset ovat varsin vastaavia kuin aiemmassa tutkimuskirjallisuudessa ja 
teemahaastatteluissamme mainitut. Niin ikään myönteisiksi tulkittavissa olevat seuraukset näyt- 

täisivät hieman ylittävän kielteiset seuraukset, mikä muodostui yleiskuvaksi myös teemahaastat- 
teluaineistosta. Seuraavassa taulukossa on esitetty kaikkien seurauksien osuudet. 


Taulukko 3. Usean työn tekemisen seuraukset. 


Seuraus % |Ikm. 
Monipuolinen elämä 72 |42 
Parempi taloudellinen pärjääminen 69 140 
Lisääntynyt kuormitus tai stressi 52 |30 
Terveysongelmat 10 |6 
Parempi mahdollisuus järjestellä omaa elämää 55 132 
Ajankäytön ongelmat 43 |25 
Vaikeudet aikatauluttamisessa 43 |25 
Työn ja vapaa-ajan ristiriidat 43 |25 
Uuden oppiminen 67 139 
Virikkeiden ja ideoiden saaminen 66 | 38 
Vaikeus ymmartaa itse, minka alan ammattilainen on 17 | 10 
Arvostuksen puute 9 15 
Muiden kateus tai muu kielteinen suhtautuminen 14 |8 
Tilanne hyödyttää minua ja työnantajiani 38 |22 
Vaikeus miellyttää kaikkia töihini liittyviä tahoja 12 |7 
Tasapainottelu eri työpaikkojeni arvomaailmojen välillä 17 110 
Ei oikeutta käyttää työterveyshuoltoa 29 |17 
Työpaikan tarjoaman koulutuksen ulkopuolelle jääminen 14 |8 


On selvää, että usean työn tekemisellä on sekä myönteisiä että kielteisiä seurauksia - moni- 
naisina yhdistelminä. Teemahaastatteluissa ilmeni, että monesti samakin henkilö koki molempia. 
Kuormittava aikatauluttaminen, tehtäväpaletin hallinta sekä stressaava epävarmuus tulevasta 
lukeutuvat tämän työnteon tavan haasteisiin, ja niiden hallinta on vastaavasti keskeinen osaa- 
misalue, jota tämänkaltaisessa työnteon tavassa pärjääminen edellyttää. Ajan ja tehtäväpaletin 
hallinta ovat itsenäisemmässä työtavassa enemmän omissa käsissä, mutta samalla tämä tarkoittaa 
välttämättömyyttä panostaa ajan ja tehtäväpaletin hallintaan ja onnistua niissä. Vastaavasti epä- 
varmuutta voidaan pitää itsellisyyden kääntöpuolena. 

Kielteisiä puolia tasapainottaa kuitenkin tämän työnteon tavan rikkaus. Mielenkiintoista on 
myös se, että Tolkkusen vastaajakunnasta 38 prosenttia koki usean työn tekemisen hyödyttävän 
niin vastaajaa itseään kuin hänen työnantajiaankin. Sama näkemys toistui teemahaastatteluissa. 
Työnantajien näkökulmasta kyse on todennäköisesti usean työn tekijän laaja-alaisesta osaamises- 
ta, monipuolisista näkökulmista, vahvoista verkostoista sekä näiden pohjalta syntyvien ja siirty- 
vien ideoiden ja ajatusten tuomasta lisäarvosta. 

Niin Tolkkusen tuottaman aineiston, teemahaastattelujemme kuin muun tutkimuskirjallisuu- 
denkin perusteella olisi vaikeaa kategorisesti todeta usean työn tekemistä seurauksiltaan yksise- 
litteisesti joko kielteiseksi tai myönteiseksi. Hahmottuva kuva on kuitenkin selvästi myönteisempi 
kuin itsensätyöllistäjyyteen tai silppuiseen ja prekaariin työhön kiinnittyvistä huolikeskusteluis- 
ta usein välittyy. Vaikka vastentahtoisuutta tätä työnteon tapaa kohtaan esiintyy, se näyttäisi har- 
vojen kohdalla olevan koko kuva. 

16 prosenttia vastaajista halusi vielä täydentää usean työn tekemisen seurausten luetteloa avo- 
vastauksella. Vastaukset olivat jälleen varsin monipuolisia. Ne kuvasivat myös monia ristiriitaisia 
kokemuksia, joita tämä työnteon tapa synnyttää. Myös työnteon tapaan liittyvien ongelmien hie- 
nosyisyys tuli esiin esimerkiksi vastauksessa, jossa pohdittiin yrittäjätyön ja palkkatyön yhdistä- 
misestä koituvia haasteita seuraavalla tavalla: 


Niinä päivinä, kun tekee palkkatyötä, pitää olla kiltti ja kuuliainen. Niinä päivinä, kun 
on yrittäjä, pitää osata sanoa ei, vaatia sitä mikä itselle kuuluu ja johtaa itseään. Tämä 
vuorottelu on henkisesti tosi raskasta. Se on vaikeinta. 


Usean työn tekeminen vaatii monenlaista joustavuutta ja kykyä roolien vaihtoon. Se edellyt- 
tää ja synnyttää myös tilanteittain vaihtelevia ammatillisia identiteettejä. Oheinen vastaus kuvaa 
usean työn tekijän kohtaamaa moninaisuutta, limittäisyyttä ja vuorottelua. Se kuvaa hyvin myös 
sitä, miten useaa työtä tekevä elää yhtä aikaa sekä yrittäjyyttä että palkansaajan statusta. 


Eri töiden väliset suhteet ja töiden yhdistelyn kokeminen 


Tolkkusen haastattelun viimeisessä aihepiirissä tarkennettiin kuvaa vastaajan eri töiden välisistä 
suhteista sekä siitä, miten vastaaja koki työnteon tapansa. Vastaajaa pyydettiin arvioimaan, tun- 
nistiko hän omalle kohdalleen aiempien tutkimusten pohjalta kehitettyjä malleja siitä, millaisissa 
suhteissa oman työpaletin eri työt voivat olla toisiinsa nähden. Vaihtoehdot selvennettiin lyhyillä 
videoesityksillä. 

Vaihtoehdoissa esitellyt eri töiden välisten suhteiden tyypit perustuivat maa- ja metsätalout- 
ta toiseen työhön yhdistäviä pohjoiskarjalaisia miehiä koskevassa tutkimuksessa tunnistettuihin 
malleihin (Järvensivu & Pulkki 2019). Tolkkusen kysymyksen rakentamista varten mallinnusta 
tarkennettiin. Ensimmäisessä tapauksessa ansainnan yhdistäjän työt muodostavat tasapainoisen 
kokonaisuuden. Tässä tapauksessa eri työt tarjoavat mahdollisesti vaihtelua tai kompensoivat 
toistensa piirteitä myönteisellä tavalla. Tekijä on pääasiassa tyytyväinen ja kokee tilanteen positii- 
viseksi. Tämän tasapainoisen töiden yhdistelmän tunnisti omalle kohdalleen peräti 76 prosenttia 
vastaajista. 

Toisella videolla kuvattiin tilannetta, jossa eri työt ovat repivässä ja ristiriitaisessa suhteessa 
toisiinsa. Tällaisessa tapauksessa useaa työtä tekevä kokee tilanteensa pääasiassa kielteiseksi. Tä- 
män usean työn yhdistelmän tyypin tunnisti omaa tilannettaan kuvaavaksi 43 prosenttia vastaa- 
jista, mikä on selvästi edellistä pienempi osuus. 

Kolmannessa töiden yhdistelmän tyypissä eri tulolähteet ovat kietoutuneet toisiinsa niin 
tiiviisti, että ne muodostavat luontevan kokonaisuuden. Kyse voi olla esimerkiksi samaan am- 
mattialaan kuuluvista eri tehtävistä, kuten oman alan muiden töiden ja alan opettamisen yhdis- 
telmästä. Tässä tapauksessa kokemus työtilanteesta on pääasiassa myönteinen. Tämän ansain- 
nantapojen yhdistämisen tyypin koki omaa tilannettaan kuvaavaksi 61 prosenttia vastaajista. 

Jälleen voidaan havaita, että yksi ihminen tunnistaa työnteon tavastaan useammanlaisia 
piirteitä. Mallin luokitus ei siis ole luonteeltaan muita vaihtoehtoja kokonaan poissulkeva, vaan 

jotkut vastaajat tunnistivat omalta kohdaltaan useammanlaisia eri töiden välisiä suhteita. Kos- 
ka suurella osalla vastaajista oli enemmän kuin kaksi ansainnan lähdettä, on myös mahdollis- 
ta, että eri työt asemoituvat toisiinsa nähden eri tavoin. Tämänkaltaisia asetelmia ilmeni myös 
teemahaastatteluissa. Voidaan kuitenkin todeta, että vastaajat tunnistivat varsin hyvin esitellyt 
mallinnukset ja löysivät niille yhtymäkohdat omasta elämästään. Töiden eri yhdistelmätyyppe- 
jä koskevan kysymyksen perusteella usean työn tekemisestä piirtyy jälleen kompleksinen mutta 
voittopuolisesti myönteinen kuva. 

Haastattelun viimeisessä osiossa Tolkkunen pyysi vastaajaa vielä arvioimaan itseään suhtees- 
sa omaan työnteon tapaansa, eli ansainnan lähteiden yhdistelyyn. Aluksi Tolkkunen kysyi, onko 
töiden yhdistely vastaajalle pikemminkin elämän varrella tavanomaista vai poikkeukselliseksi 
arvioitu tilanne. Vastaajista 65 prosenttia piti tilannetta itselleen tavanomaisena ja vain 35 pro- 
senttia hetkellisenä. Vastausjakauma sopii yhteen muiden aineistojen tuottaman kuvan kanssa. 
Usean työn tekemistä voi hyvällä syyllä pitää omana työnteon tapanaan, joka on osalle ihmisistä 
hyvin luontevaa, mutta joillekin se on kuitenkin vain hetkellinen vaihe elämässä. Tolkkunen jat- 
koi vielä teemaa tiedustelemalla, aikooko vastaaja tulevaisuudessakin yhdistää töissään erilaisia 
tulolähteitä. Jopa 75 prosenttia vastaajista aikoi jatkaa useamman työn tekemistä, 22 prosenttia 
ei osannut sanoa ja vain 4 prosenttia ilmoitti, ettei aio. On ehkä pääteltävissä, että usean työn 
tekemistä kokeilevat saattavat hyvinkin ”jäädä koukkuun” tähän työnteon tapaan, eikä yhteen 
työhön palaaminen enää ole kovin houkuttelevaa. Usean työn tekeminen on omanlaisensa jous- 
tava ja moninainen työnteon tapa, jonka tekijät itsekin tunnistavat ja johon jossain määrin myös 
sitoutuvat. 

Tolkkunen tiedusteli vielä, pitikö vastaaja itseään enemmän työuraansa suunnittelevana vai 
mahdollisuuksiin tarttuvana ihmisenä. Vastaajista 78 prosenttia luonnehti itseään enemmän 
mahdollisuuksiin tarttujiksi ja vain 22 prosenttia enemmän työuraa suunnitteleviksi. Tulevai- 
suuden ennakoinnista ja määrätietoisesta oppimisesta huolimatta oman työuran tulevaisuus ha- 
luttiin siis pitää jossain määrin avoimena, mikä tuli esiin myös teemahaastatteluissa. Vaikuttaisi 
siltä, että tämän kirjan viidennessä luvussa esittelemäni työuran kaaosteorian mukainen vieraan 
attraktorin työuraorientaatio sopii kohtuullisen hyvin kuvaamaan useaa työtä tekeviä. 

Lopuksi Tolkkunen kysyi vielä, haluaisiko vastaaja sanoa jotain muuta ansainnan yhdiste- 
lystä. 20 prosenttia vastaajista kirjoitti avovastauksen. Avovastauksista ei muodostunut mitään 
yhtä selkeää teemaa, vaan niissä käsiteltiin hyvin erilaisia näkökulmia ansainnan yhdistämisen 
laajasta kirjosta. 


Kokemukset ja palaute Tolkkusen käytöstä 


Haastattelun lopussa Tolkkunen pyysi palautetta keskustelusta. Palautetta antoi avovastauksina 
16 vastaajaa, joiden vastaukset löytyvät lyhentämättöminä seuraavasta taulukosta. Palaute oli hy- 
vin myönteistä. Vain käytetyt videot saivat kritiikkiä. Ne selvästikin rikkoivat chattibotti-keskus- 
telua tyylillisesti. 

Saatu palaute on varsin rohkaisevaa ottaen huomioon, että kyseessä oli ensimmäinen kokeilu. 
Vastaavaa ei todennäköisesti ole suomalaisessa yhteiskuntatieteellisessä tutkimuksessa aiemmin 
toteutettu, eikä maailmaltakaan vuonna 2018 löytynyt esimerkkejä kehitystyön tueksi. 


Taulukko 4. Palaute chattibotti-haastattelija Tutkijabotti Tolkkusesta. 


Chatbotti on ihana tapa toteuttaa tutkimusta! Tähän oli paljon hauskempi vastata kuin perinteiseen tutkimuskyselyyn. 
Oli myös kiva, että botti kertoi, paljonko kyselyä on jäljellä, niin motivaatio pysyi yllä. Kiitos! 

Erinomainen tapa tehdä kysely 

Erittäin miellyttävä ja mielenkiintoinen kokemus 

Hyvin sujui 

Kiitos, oli kiva jutella & 

Kiva tapa tehdä tutkimuskysely. Videoiden katsomisesta en pitänyt, olisiko samat asiat voinut tarjota tekstimuodos- 
sa, vaikka vaihtoehtona? 

Mielenkiintoinen tutkimus! Olen itse miettinyt useaa työtäni mm. multipotentiaali-käsitteen (vrt generalisti) kautta. Eli 
kiinnostus ei vain riitä vain yhteen uraan... 

Olet ihan kiva keskustelukumppani, mutta vastaamiseen meni kyllä yllättävän paljon aikaa. 

Oli kiva jutella! 

Oli kiva jutella! Erittäin miellyttävä tapa osallistua tutkimukseen ja vastata kyselyyn. :) 

Oli tosi kiva! Kiinnostava tapa tehdä tutkimus. Ehkä vähän pitkä. 

Olit hauska kaveri. 

Tällaiselle introvertille oikein mukava tapa osallistua tutkimukseen. 

Tämä oli kiva kokemus, kiitos! 

Videot oli aika tympeä päätös. Muuten jees. 

Yllättävän hyvin toteutettu botti! 


Lopuksi 


Yhteenvetona tekemästämme kokeilusta voidaan todeta, että Chattibotti-haastattelija toimi tut- 
kimuksessamme hyvin. Arkikielinen ja ihmismäinen vuorovaikutustapa yhdistettynä ammatti- 
maisuutta ilmentävään mutta kuitenkin lievästi leikilliseen ja reilusti robottimaiseen ”persoonal- 
lisuuteen” oli ilmeisen onnistunut valinta tekstipohjaiselle chattibotti-tutkimushaastattelijalle. 
Kokeilu osoitti myös, että teknisesti varsin yksinkertainen ja taloudellisesti edullinen chattibotti 
voi olla toimiva ratkaisu tutkimushaastatteluissa. 

Teknologiaa enemmän on syytä panostaa chattibotin ylläpitämään vuorovaikutukseen, jotta 
botista tulee käyttäjäystävällinen. Pientenkin palautteiden antaminen sekä keskustelun etenemi- 
sen ja eri vaiheiden kertominen vaikuttivat hyviltä ratkaisuilta. Vuorovaikutusstrategian on hyvä 
olla selkeä ja yhteneväinen, ja erilaiset vastausketjut tulee suunnitella huolellisesti. Ketjuja syntyy 
helposti paljon, jolloin niiden hallinta voi olla bottia rakennettaessa vaikeaa. 

Huomasimme myös, että vuorovaikutustavan rikkominen videoilla sai kritiikkiä, vaikka vide- 
ot olivat yksinkertaisia tekstitettyjä piirrettyjä. Yhteneväisyys ja simppeliys ovat tärkeitä seikkoja 
chattibotti-käyttöliittymässä, jotta vastaaja voi keskittyä pohtimaan vastauksiaan, eikä teknisten 
ratkaisujen moninaisuus vie huomiota. Todennäköisesti myös vastaajan tahdissa eteneminen oli 
hyvä ratkaisu. Chattibotin testaamisen merkitystä ei voi liikaa korostaa. Testejä tulee tehdä erilai- 
silla laitteilla. Esimerkiksi tässä tapauksessa testaus - korjaus -syklejä toteutettiin useita. 

Tolkkusen tuottaman aineiston tulokset olivat hyvin linjassa aiemman kirjallisuuden ja mui- 
den aineistojemme tuottamien tulosten kanssa. Tässä mielessä chattibottia voi luonnehtia luotet- 
tavaksi aineistonkeruumenetelmäksi, tai toisin sanoen kokeilumme valossa ei ole mitään syytä 
suhtautua chattibotti-haastattelijaan epäilevästi. Tehty kokeilu osoitti myös mahdolliseksi sen, 
että Tolkkunen sai haastateltavistaan jopa ihmishaastattelijaa enemmän tietoa arkaluonteisista 
teemoista, kuten ansiotulon ulkopuolisista tulolähteistä. Tätä voidaan kuitenkin pitää myös jon- 
kinlaisena eettisenä riskinä: Voiko chattibotti joissain tapauksissa houkutella ihmisen antamaan 
tietoja, joita hän ei tarkemmin mietittyään ehkä haluaisikaan antaa? Eettisessä mielessä myös 
tietoturvaan on chattibottien tapauksessa suhtauduttava erityisen vakavasti. 

Tolkkusen aineisto myös osoitti, että työurien kaaosteoriaan perustuva (Pryor & Bright 2014) 
ja aiempien tutkimushavaintojen (Järvensivu & Pulkki 2019) pohjalta kehitetty erottelu useaa työ- 
tä tekevien erilaisten tehtävien välisistä suhteista on käyttökelpoinen. Ihmisen työt voivat olla toi- 
siinsa nähden ristiriitaisessa heilurimaisessa suhteessa, jolloin ihminen kokee repiviä ristiriitoja. 
Toisaalta luonteeltaan erilaiset työt voivat myös tasapainottaa ja täydentää toisiaan sekä tarjota 
vaihtelua toisiinsa nähden. Kolmanneksi työt voivat olla siinä määrin toisiinsa kietoutuneita ja 
toisiaan tukevia, että ne muodostavat luontevan ja melko yhtenäisen kokonaisuuden. 

Parhaimmillaan chattibotti on kyselyä miellyttävämpi ja houkuttelevampi tutkimustapa, jolla 
on mahdollista tavoittaa ihmisten toteuttamia haastatteluja suuremmat vastaaja määrät. Toisaalta 
on huomattava, että chattibotin käyttöön liittyviä erityispiirteitä ei vielä ole juuri tunnistettu ja 
niitä on syytä pohtia. Chattibotin tuottamaan tietoon ei välttämättä voi suoraan soveltaa kysely- 
tutkimusten pelisääntöjä, vaan on luotava uusia. Chattibotti esimerkiksi saattaa helposti johda- 
tella vastaajaa johonkin suuntaan. 

On selvää, että Tolkkusen kanssa keskustelemaan päätyneet ovat jossain määrin tuntematto- 
min kriteerein valikoitunut ryhmä. Ylipäänsä Tolkkusen kaltaisen, avoimesti internetissä levi- 
tetyn chattibotti-haastattelijan tuottaman tiedon käyttämisen pelisäännöt ovat epäselvät. Omat 
valintamme teimme eettisiä seikkoja, käytettävyyttä ja houkuttelevuutta painottaen. Emme ha- 
lunneet kysellä osallistujilta esimerkiksi kyselyissä tavanomaisia taustatietoja, koska sellainen oli- 
si mielestämme rikkonut sekä luottamusta että chattibotti-tyyppisen keskustelun tapaa. 

Tutkijabotti Tolkkunen oli ennen muuta uudenlaisen aineistonkeruumenetelmän kokeilu, ja 
sellaisena se toimi varsin hyvin. Näin ollen voimme suositella chattibotti-haastattelijoita vähin- 
tään täydentäviksi aineistonkeruumenetelmiksi, kunhan niiden suunnittelu toteutetaan huolella, 
ja botin ulkoasuun ja vuorovaikutustapaan panostetaan kulloinenkin konteksti huomioiden. Ku- 
ten jo aiemmin todettiin, 92 prosenttia vastaajistakin oli sitä mieltä, että Tolkkunen hoiti hom- 
mansa hyvin ja voi jatkaa alalla. 

Tässä kokoomateoksessa käsitellään monimuotoista ansiotyötä 
osana suomalaista työelämää. Teoksen artikkeleissa tätä vähän 
tutkittua ilmiötä tarkastellaan monipuolisten empiiristen 
aineistojen kautta. Tilastokeskuksen rekisteriaineiston pohjalta 
luokitellaan erilaisia tapoja yhdistää työtä. Haastatteluaineistot 
puolestaan valottavat yhdistelmätyön tekemisen ehtoja. 
Uudenlaista näkökulmaa edustaa työurien kaaosteoria. 


Tutkimustulosten mukaan usean työn tekijäksi päädytään hyvin 
erilaisia polkuja pitkin. Tehtäväyhdistelmien syntyyn vaikuttavat 
niin ihmisen elämänkulku ja kiinnostuksen kohteet kuin pakot 
ja tarjolla olevat mahdollisuudet. Motiivit voivat paikantua 
myös ammatillisiin verkostoihin, lähipiirin tekemiin ratkaisuihin, 
suoranaisiin sattumiin tai mielijohteisiin. 


Teos auttaa ymmärtämään monimuotoisia työnteon tapoja. 
Samalla se kertoo niistä haasteista, joita useaa työtä tekevät 
kokevat yrittäessään toimia yksinkertaisempiin työnteon 
malleihin ja kategorisointeihin perustuvissa kehyksissä. Se on 
tärkeää luettavaa kaikille työn muutoksesta kiinnostuneille, 
erityisesti alan tutkijoille, opiskelijoille sekä päätöksentekijöille. 

